
200l-ųjų spalis 


Kenirtų ryto, dar neprašvitus, — kai iki pirmosios maldos prieš aušrą, 

Jajr, buvo likusi valanda, - Sarina Najafi atsikėlė, nusiprausė, sku- 
biai pavalgė lavašo su sūriu ir išėjo iš savo šiuolaikinio buto dešimtame 
aukšte, esančio Irano miesto Isfahano pietiniame priemiestyje. Jos tėvas, 
motina ir du broliai dar miegojo. Jie visi eidavo į mečetę kiekvieną 
penktadienį, o penkiolikmetė Sarina tikrai nebuvo už juos pamaldesnė. 
Bet jos mokyklos direktorė stengėsi pasirodyti lojali Islamo revoliucijos 
budrumo komiteto nariams, basiji, todėl visą šią savaitę Sarina su dar 
šešiais šimtais kitų moksleivių, kurios lanko Khorramshabr o išvadavimo 
vidurinę mokyklą, meldžiasi penkiskart per dieną. Sarina manė ir gar- 
siai skelbė draugėms, kad to jau per daug. Žinoma, mergaitės turi teisę 
melstis tiek pat, kiek ir berniukai, kaip kad sako direktorė, bet kaipgi jai 
užbaigti projektą, pasirengti anglų kalbos testui vis meldžiantis, nuolat 
taip anksti keliantis... 

Sarina nusileido liftu. Ant savo mėgstamo alyvinės spalvos palto 
ji vilkėjo čadrą, iš po kurios buvo matyti tik veidas, o ant pečių 
nešėsi mokyklinę kuprinę su knygomis ir klasės projektui reikalinga 
pasiskolinta filmavimo kamera. Ji patempė ant nuolat išlendančių 
kirpčiukų čadrą. Kai tik Sarina su draugėmis gerokai nutoldavo 
nuo mečetės, čadra skrisdavo šalin. Penkiskart per dieną! Įgrįso. Ji 
negalėjo net pagalvoti, kad gatvėj susitikus su jai ypatingai nusi- 
šypsančiu pusbroliu Farajumi, jis pamatys ją, vilkinčią šiuo pilko 
gelsvumo rusvu apdaru. 


Lauke buvo šalta. Pliką žemę ir betoną ryškiai apšvietė gatvės ži- 
bintai. Naujasis rajonas buvo pastatytas inžinieriams ir technikams, 
kurie, kaip ir Sarinos tėvai, dirbo atominėje jėgainėje. Aplink dar neaugo 
nei medžių, nei žolės, bet butai buvo dideli, šviesūs ir šeimos džiaugėsi. 
Už kilometro Sarina matė ant laikinosios mečetės šviečiantį žalią ne- 
oninį užrašą. Praėjusią savaitę ten buvo sporto salė. Tiesiai už pastato, 
anapus aukštos betoninės tvoros su spygliuota viela, atominė jėgainė. Prieš 
keletą mėnesių čia apsilankė prezidentas ir pasakė gana kvailą kalbą. 
Tada jos draugė Asalė šnipštelėjo, kad prezidentas gražus, o Sarina ją 
kumštelėjo. 

Tokiu laiku eismas buvo nedidelis. Vos kelių pravažiavusių mašinų 
burzgimą ir jos žingsnius nustelbė keistas triukšmas tolumoje. Žemas 
dunksėjimas, panašus į tekinimo staklių garsą dėdės baldų parduotuvėje. 
O gal toks, kaip tada atvykus prezidentui. Taip, toks — sraigtasparnio. 
Gal net ne vieno. Sarina ėjo toliau. Pamažu gatvėje mergaičių vis dau- 
gėjo. Tamsūs, čadromis vilkintys vaiduokliai. Sraigtasparnių keliamas 
triukšmas nutilo ir Sarina išgirdo bendraamžių kikenimą ir murmėjimą. 
Visame rajone nuskambėjo stiprus „din don“ ir pasigirdo musulmonų 
mečetės tarnautojo muedzino balsas, kviečiantis maldai. 

Naujas keturių juostų greitkelis vedė tiesiai į jėgainę, bet mečetę buvo 
galima pasiekti greičiau: per didelį, tuščią žemės sklypą, paskui žemyn 
daug siauresne gatvele, tarp dviejų eilių prašmatnių vilų, kuriose gyveno 
aukščiausias pareigas užimantys jėgainės inžinieriai su šeimomis. Ke- 
tvirtą rytą paeiliui Sarina atsidūrė tarp šimtų lėtai judančių, plepančių, 
tamsiai vilkinčių mergaičių, kaip upė plaukiančių per priešaušrio tamsą 
po gatvės žibintais. 

Satina pamatė Asalę, stovinčią prie namų, ir pasisveikino. 

— Greičiau, lėtapėde, — paragino Asalė. 

— Nekenčiu šitų ankstyvų rytų, — atsiliepė Sarina. — Kenkia mano 
odai. Girdėjai sraigtasparnius? 

— Taip, — atsakė Asalė su susižavėjimu puikiose akyse, ir tai buvo jos 
paskutinis žodis, kurį išgirdo Sarina. 

Rodos, viskas įvyko staiga. Iš priekyje esančios jėgainės pasigirdo 
kitas garsas — džeržgiantis metalo barškėjimas, tarsi kas liniuote 
brauktų per tvorą. Mergaičių kolonos priekyje pasigirdo variklių 

burzgimas ir šauksmai. Už jų, nuo tuščiojo žemės lopinėlio, vėl pasi- 
girdo, dabar jau kurtinantis, sraigtasparnių ūžesys. Sarina atsigręžė. Ji 
pamatė panikos apimtas mergaites, lekiančias į visas puses, ir didžiu- 
liais juodais pavidalais besiartinančius dulkių debesis. Nuo jėgainės 
pusės pasigirdo sirenos kauksmas. Sarina laiku atsisuko, kad išvystų 
akinamai baltus blyksnius, po kurių pasigirdę sprogimai privertė ją 
pasilenkti ir užsidengti galvą rankomis. Po kiek laiko apsižvalgiusi, 
nesuprato, kas vyksta. Gatve nuo jėgainės, jos link, važiavo sunkve- 
žimių kolona. Pro mašinų langus, stogų skyles buvo išlindę kareiviai 
su ginklais rankose. Jie rėkavo kažkokia kalba, kurios Sarina manė 
nemokanti, bet apstulbusi suvokė, kad tai anglų, nors suprato ne visus 
žodžius. Sunkvežimiai nuolat stabtelėdavo, nes šimtai panikos apimtų 
mergaičių jiems vis užtverdavo kelią. 

Nieko negalvodama Sarina prigludo prie sienos, išsitraukė pasisko- 
lintąją filmavimo kamerą ir pradėjo filmuoti. Ryškiai šviečiant gatvės ži- 
bintams, ji įrašė viską. Ant vienas kito rėkiančius amerikiečių kareivius. 
Stabtelinčius ir vėl pradedančius važiuoti sunkvežimius. Tokį šūksnį: 

— Pirmyn! Judėkite tais prakeiktais sunkvežimiais į priekį! Jei pa- 
sipainios kokia skarmaluota kalė, apšvieskit ją, velniai griebtų! Juda- 
aaam! 

Sunkvežimius, važiuojančius tiesiai ant mergaičių. Šauksmus, kai 
jos patekdavo po ratais. Šaudymą. Net kai kulkos perskrodė Sarinos 
kūną, kamera ir toliau filmavo įrašinėdama milijardus informacinių 
vienetų, kurie vėliau, tą patį rytą, bus rasti nesugadinti jos atšalusioje 
rankoje negyvų kūnų krūvoje. 


* * * 


Adamo Kelaso parkeris liovėsi lakstyti sąsiuvinio eilutėmis. Jis 
perskaitė keletą paskutinių sakinių, išbraukė „skarmaluota“ ir įterpė 
„apsimuturiavusi “. Nubraukė „apsimuturiavusi“ ir „po velnių. Jei 
pasipainios kokia kalė, apšvieskit ją! Nereikia jokių menkinamųjų 
žodžių, pejoratyvų. Be jų sakinys glaustas, įspūdingas, profesionalus. 
Neaišku, kuo skaitytojas pasipiktins — JAV kariuomene ar juo, Ke- 
lasu, autoriumi. Nesvarbu kuo. Kad tik įsijaustų. Jausmai labai reikš- 
mingi. Jie atitrauks dėmesį nuo smulkutės pavyzdingos Sarinos pa- 


prastumo, kurio paskirtis — naivios kankinės mirtis — turi būti aiški 
nuo pat pradžių. Šešių šimtų senyvų taukinais chalatais vilkinčių 
Irano ožkaganių skerdynės nebūtų geresnė knygos pradžia. 

Kelasas padėjo parkerį ant šiurkštaus stalo, sunėrė rankas ant 
sprando ir kiek galėdamas atsilošė. Jis pats stebėjosi, kaip lengva 
pradėti romaną. Per dvi valandas prirašė keturis puslapius beveik 
nebraukydamas. Kaip gerai, kad įsigijo stalą ir kėdę — nebereikia 
rašyti pasidėjus sąsiuvinį ant kelių ar grindų. Gal kada atsiras laiko 
stalui nušlifuoti ir nulakuoti, jei Mahometui kur nors pavyks gauti 
lako ir švitrinio popieriaus. 

Kelasas atsisuko. Markas sėdėjo ant čiužinio, dešinės alkūnės 
linkyje laikydamas sąsiuvinį, nes tos rankos plaštakos neturėjo, o 
gerąja, kaire ranka, vartė puslapius ir spaudė nešiojamojo kompiu- 
terio klaviatūros klavišus. Kambario sienos buvo nubaltintos, abiejose 
pusėse — langai. Nišoje stovėjo indauja, kurią Markas ir jo fotografė 
Šerilė įsigijo anksčiau, negu čia įsikraustė Kelasas. Visi trys kambario 
gyventojai turėjo po pigią alavinę dėžę su žalvario užraktais ir po 
kuprinę. Grindis dengė raudonas prie jų pritvirtintas kilimas, su 
čiužiniais ant jo, o likęs plotas buvo užgriozdintas kabeliais, elek- 
tros laidais, krovikliais. Naktį, kai pagrindinės šviesos užgesdavo, o 
generatorius dar veikdavo, kambaryje šviesdavo žalios ir raudonos 
baterijų įkrovimo lemputės. Buvo dešimta vakaro. Keletą dienų 
paeiliui dangus gaudė nuo daugybės lėktuvų. Šiąnakt girdėjosi tik 
generatoriaus ūžesys. 

Kelasui patiko Markas, išskyrus tris dalykus. Tiesą sakant, tai, 
kad Markas Kelasui patiko, buvo ketvirtas nepatinkantis dalykas. 
Kelasas norėjo sužinoti, kas atsitiko Marko rankai, bet nesugalvojo, 
kaip paklausti, ar jis toks gimė, ar netyčia susižalojo, ar ją nutraukė 
sprogmuo, ar ji amputuota teismo nuosprendžiu. Todėl neklausė. Ir 
neturėtų. Tas, kuris neturi rankos, turėtų pasiaiškinti savo kambario 
kaimynams. Tai pirmiausia. Kitas dalykas buvo tai, kad Kelasas nu- 
girdo, kaip Markas šaukė ant vieno Šiaurės aljanso valdininko, kurio 
darbas buvo aprūpinti žurnalistus vairuotojais, kad jis, Markas, esąs 
Amerikos žurnalistas, o ne kokio „mėšlino Europos laikraščio“. Po 
šio įvykio Kelasas su Marku beveik nebebendravo, kol tas išsiaiš- 
kino priežastį ir paprašė neįsižeisti, nes Britanijos jis nelaikąs Europa. 

Bet labiausiai Kelasas Markui pavydėjo darbštumo. Jų redaktoriai 
buvo skirtingose laiko juostose. Kelaso — Londone, o Marko su Še- 
rile — Kalifornijoje. Markas turėjo dirbti dvylika valandų Afganistano 
laiku, paskui dvylika — Kalifornijos, ištisą parą, nes abiejų šalių darbo 
laikas nesutapo. Kelasas nebuvo matęs jo miegant. Kelasas nebuvo 
tinginys, bet jei per dieną nieko neparašydavo, nesijaudindavo. O 
Markas — kankinosi. Jis nuolat klausinėdavo žmonių, bandydamas 
išsiaiškinti, kas vyksta. Neleisdavo laiko tuščiai, laukdamas, kol ką 
sužinos atsitiktinai. 

Kelasas paklausė Marko, ar tas gali paskolinti porą AA baterijų. 

— Paskolinti? — pasitikslino Markas. 

— Iki savaitės pabaigos gausiu tau naujas. 

— Iš kur? Pažįsti airį? Tą, fotografą. Jis atvyko iš Pakistano sausuma. 
Arkliais ir pėsčiomis. Dešimt dienų užtruko. Rytoj išvažiuoja, nes 
nebeturi AA baterijų ir niekas jam nieko neduos iš savo užslėptųjų. 

— Man poros reikia. 

— Neturiu. Aš jų nenaudoju. Šitos Šerilės. Prašyk jos. 

— Ji galvoja, kad imu jos kavą, bet noriu, kad žinotų, jog nusi- 
pirkau. Indeliai atrodo taip pat. 

— Kodėl nepasakai? 

— Galėtum tu pasakyti, kol manęs nebūna. 

— K3, bijai prarasti reputaciją? 

— Man ji nepatinka. 

— Nair?.. Tau ji neturi patikti. 

Kelasas atsisuko. 

— Per daug dirbi. 

— Ir tu. Visą dieną tavęs nebuvo, grįžai ir į kompiuterį įrašei 
pasakojimą, o pastarąsias dvi valandas praleidai keverzodamas toje 
knygoje. 

Kelasas užvertė knygą ir pakišo po nešiojamuoju kompiuteriu. 

— Kas ten? Žurnalas? 

— Aha. 

Markas nusijuokė ir atvertė kitą savo sąsiuvinio puslapį. Jis įsi- 
kando pieštuką ir taip susiraukė, kad jo tankūs juodi antakiai susi- 
jungė. Iš virpančių pečių Kelasas matė, kad jis vis dar tebesijuokia. 
Už lango kažkas šmėkštelėjo ir lauke pasigirdo neaiškūs balsai. Būs- 

tinėje buvo baisybė žmonių ir Kelasui pasisekė, kad turi trečdalį 
kambario. 

— Ko čia juokies? 

Markas papurtė galvą. Aplink akis pasirodė raukšlelių. 

— Ką? 

Markas išspjovė pieštuką, šis atsimušė į nešiojamojo kompiuterio 
ekraną. 

— „Mielas dienorašti! Šerilė šiandien su manim nekalbėjo! Ji tikra 
kalė! Na gerai, aš irgi taip darysiu, tada ji žinos! Ir, o Dieve, Mazari 
Šarife, priešais šventyklą, pakorė šešis išdavikus! Siaubas!“ — jis pakėlė 
galvą. — Žinai, kas dar turi AA baterijų? Tavo draugė Astrida Vuolš. 
Ji gyvena greta mūsų. 

— Mes draugai? 

— Kartu atvykot per kalnus. 

— Dalį kelio. Už Anjomeno perėjos išsiskyrėme. 

— Paprašyk jos. 

— Reikėtų, - sukiodamas pieštuką tarė Kelasas. — Praėjusią naktį 
kartu važiavome į ligoninę. 

Markas skaitydamas telegramas sušnarpštė: 

- Įsivaizduoji? Šitas karas vos prasidėjo, o jie jau kalba apie kitą. 

Markas su Šerile, kaip visada, buvo nuvažiavę į susitikimą mu- 
sulmonų kario, mujabedino, namuose netoli fronto linijos. Nuo 
stogo atsivėrė puikus vaizdas. Iš ten buvo geriau sekti negu daryti 
reportažus. Šerilė grįždavo nufotografavusi sprogimus konkrečiuose 
tolimuose kalnagūbriuose, kur B-52 numesdavo daugybę bombų. 
Ji praleisdavo beveik visą naktį rengdama medžiagą spaudai ir per- 
duodama nuotraukas savo laikraščiui Valstijose. Gerdami kavą kali- 
forniečiai mėgsta žiūrėti į tikras įamžintas brokolio formas, kurias jų 
numestos bombos palieka danguje. Kartą Šerilė parodė Kelasui labai 
padidintą vienos savo fotografijos detalę nešiojamojo kompiuterio 
ekrane. Jis pamatė neryškias kalnų viršūnes, tolumoje besisklaidan- 
čius sprogimo sukeltus dūmus ir dulkes, o po Šeriles baksnojančiu 
nagu galbūt dar kažką. 

— Matai jį? - paklausė Šerilė. - Ar matai barzdylą, talibą? 

Gal ir matė: dviejų pikselių aukščio vertikalus bei horizon- 
talus pavidalas. Smėlio spalvos dėmė galėjo būti veidas. Gal ten 

ir buvo Talibano kovotojas, lendantis iš po akmenų. Apkurtintas, 
springstantis nuo bombų sukeltų dulkių, džiugiai išskėtęs rankas 
ir rėkiantis amerikiečiams, kad jis dar gyvas. Kelasas nebuvo įsi- 
tikinęs. Gal ten buvo tik uolos plyšys. Šerilės objektyvas - kibiro 
didumo, bet kalnagūbris toli už aljanso fronto linijos. Pusiaukelėje 
į Kabulą. 

Markas įkniubo į darbą. Kelasas išsitraukė sąsiuvinį ir dar kartą 
perskaitė pradžią. Jis nusprendė parašyti knygą prieš metus. Sukurti 
tokį romaną, kad per kuo trumpesnį laiką būtų parduota daugybė 
egzempliorių, pagal jį būtų pastatytas filmas, sukurtas video žaidimas 
ir jis užsidirbtų tiek pinigų, kad likusią gyvenimo dalį galėtų rašyti 
ką nori, gal-net nieko nerašyti. Jam buvo trisdešimt septyneri. Iki 
šiol buvo parašęs du romanus. Laisvu laiku tarp reportažų. Norėjo, 
kad tai būtų didi literatūra, bet ji nebuvo nei puiki, nei prasta. Nei 
skaitoma. Tai nei skatino labiau veikti, nei pribloškė. Jis save ramino, 
kad kiekviena knyga - tikslas, o ne priemonė jam pasiekti. Būtų buvę 
sunku tuo patikėti, jei nebūtų žinojęs, kad ir kiti sau sako tą patį. 
Poetas Petas Maguranas 1981-aisiais, kai jie buvo bebaigią mokyklą, 
pasakė, kad rašytojas turėtų apsispręsti, ar būti vienų metų geru žemės 
derliumi, ar žeme. Apibūdinimas Kelasui patiko. Tuo metu tai atrodė 
protinga ir savita. Gal vėliau jis Peto posakį būtų apsvarstęs, bet per 
tą laiką jo išmintį pakeitė sentimentai ir Kelasui nė į galvą neatėjo 
jį išbandyti, ypač dėl to, kad Maguranas jo laikėsi tolei, kol vieną 
vakarą Londone tuo metu gyvenęs Kelasas paskambino Maguranui 
į namus Damfrise Škotijoje. 

Jie mažumėlę pasišnekėjo ir tada Maguranas pranešė neberašąs 
eilėraščių ir autobiografinio romano, o jau įpusėjęs fantastinės trilo- 
gijos paaugliams pirmą tomą. 

— Man nerūpi, ką galvoji, - piktai pareiškė Maguranas, nespėjus 
Kelasui išsižioti. — Pavargau skursti. Iki šiol mano knygas skaitė tik 
žmona ir kiti rašytojai, tokie kaip tu. Noriu užsidirbti. Noriu dar prieš 
mirtį tapti žinomas. Manai, pardaviau sielą? Ar pastaruoju metu ją 
matei? Kai nieko nerodo per te/iką, vaikai ją spardo svetainėje. Jos 
akys tuoj iškris. 

Kelasui atrodė, kad jo oda tai susitraukia, tai išsitempia, pulsas 
sutankėjo. 

— Iš kur žinai, kad bus trilogija, jei dar neišspausdintas pirmas 
tomas? — paklausė. 

— Žinau. Šimtas penkiasdešimt tūkstančių mielučių Jos Dide- 
nybės svarų. Štai taip. 

Kelasas apsisprendė tą pačią naktį. Net ne jis. Sprendimas atėjo 
pats. Tada, kai pro savo atspindį lange spoksojo į spyglius ir plunksnas 
savo netinkamai tarpstančiame sode. Sprendimas atėjo ir sąžinė tu- 
rėjo pasislinkti, kad padarytų vietos. Jis buvo sutriuškintas. Kilnūs 
žodžiai tapo nebe svarbūs ir jis geriau bus mėgstamas nei miglotai 
išmintingas. Jis neapgaudinėjo savęs sakydamas, kad bus lengva pa- 
rašyti bestselerį. Svarbiausia, kad romanas patiktų kuo didesniam 
skaitytojų būriui. Čia, Londone, šimtai rašytojų mano, kad lengvai 
galėtų rašyti pelno siekiančius romanus, bet to nesirenka. Šis netei- 
singas supratimas — vienintelė kliūtis tarp jų ir vis pasikartojančių 
nevilties potvynių. Kelasas žinojo, kad bus sunku. Nereikia to laikyti 
pažeminimu ar suprastėjimu. Jam reiks išmokti būti patenkintam 
naujojoje aplinkoje, ne tik ją tirti. Jau kitą dieną Kelasas nusipirko 
penkis storus trilerius, kurių minkštuose viršeliuose dviejų colių auk- 
sinėmis iškiliomis raidėmis buvo atspausdinti pavadinimai ir autorių 
pavardės. 

2001 metų rugsėjį, kai Kelasas jau buvo prisirašęs pastabų ir 
ant didžiulių kartono lapų įvairių spalvų pieštukais schematiškai 
pasibraižęs siužeto linijas — kiekvienai linijai skirtinga spalva - grupė 
jaunuolių pagrobė keturis lėktuvus ir rėžėsi į Pentagoną ir Niujorko 
„Pasaulio prekybos centrą“, nužudydami tūkstančius žmonių bei 
padarydami milžiniškos materialinės žalos. Darbe Kelasas niekam 
nepasakojo apie savo naująją knygą, ir kai jo kolegos dienraščio „The 
Citizen“ redakcijoje tą dieną pamatė, kad jis nenuleidžia nuo televizo- 
riaus ekrano akių, kramto lūpą, grabalioja kėdės atlošą, o akyse blyksi 
smulkučiai žaibai, pagarbiai sužiuro į jį, nes atrodė taip besisielojąs, 
tarsi ten, viršutiniuose aukštuose, būtų įkalintas jo draugas. Nebuvo. 
Ekrane jis išvydo beveik tokį pat kaip ir jo suplanuoto romano sce- 
narijų, kurį paslapčiomis po ilgų tyrimų buvo sukūręs. Tokia turėjo 
būti kulminacija. 

Jis žinojo, kad trilerių rinka perpildyta. Pripažino, kad gali tekti 


konkuruoti su tokio pat siužeto knyga. Bet nenumatė, kad naivūs 

idealistai, nesuprantą žmogiškosios prigimties, neužjaučią Artimo 
ir vaikiškai tikį, jog panaudojus žiaurią jėgą bus pasiekta tinkamų 
rezultatų, gali įtikinti tikrus žmones suvaidinti jų šlykščius siužetus 
tikrovėje. Kelasas rimtai dirbo, kad pavaizduotų idėjinį savo teroristų 
vadą vienpusišku blogio įsikūnijimu, tuo tarpu jo ilgai ieškotas per- 
sonažas tebuvo nusivylęs romanistas, pats to net nežinantis. Jam nė 
į galvą nešovė, kad žmonės, matyt, lengviau masėms parduoda savo 
jaudinančius, netikroviškus pasakojimus, paprašę tikinčiųjų armijas 
juos įvykdyti, negu, kad, kaip priimta, pardavinėtų savo vaizduotės 
padarinius oro uostų kioskuose. 

Po kelių dienų Melisa Monk-Hopton, su kuria jis šešis mėne- 
sius miegojo, dienraščio „Ihe Daily Express“ skilties redaktorė, jį 
paliko sakydama, kad teroristų antpuoliai Niujorke ir Vašingtone 
privertė ją perkainoti gyvenimo vertybes. Taip ir pasakė. Kelasas 
paklausė, kiek dar tą savaitę, jos nuomone, vyrų ir moterų pasinau- 
dojo grupės savižudžių religinių fanatikų veiksmais, kad protingai 
paaiškintų santykių nutraukimą. Kitą dieną savo skiltyje ji paskelbė 
nutraukianti „gėdingą bičiulystę su silpnadvasiais kairiaisiais liberalų 
kolaborantais“. Anksčiau jos geidė dėl niekingiausių priežasčių. Bet, 
nors, kai ji vadindavo jį „savo vaikinu“, jai negirdint jis įvardydavo 
ją „moterimi, su kuria susitikinėju“, įsižeidė dėl to, kaip jį paliko. 
Buvo keista, nes manė pažįstąs moteris, suprantąs jas, visiems gir- 
davosi, kaip jam patinka moterų draugija, ir vis dėlto niekada ilgiau 
kaip kelis mėnesius nebuvo su jokia moterimi laimingas. Pasiėmė 
keletą laisvadienių ir bandė gerti, bet teprisivertė tik pauostyti viskį 
prieš išpildamas į kanalizaciją. Valandų valandas gulėjo ant sofos ir 
kas dvi sekundės perjunginėjo televizijos kanalus bei užsisakydavo 
vištienos troškinių, korma, ir picų „Calzone“ iš vietos greito maisto 
užkandinių. Sūrūs padažai varvėjo ir išdžiūdavo ant drabužių. Jis 
tyrinėjo pasiuntinukų veidus, norėdamas juose pamatyti panieką, 
bet matė tik baimę, arba nieko. 

Kai po kelių savaičių pas jį atėjo iš „The Citizen“ redakcijos ir 
pasiūlė keliauti į Afganistaną pakeisti reporterį šiaurės Kabule, re- 
daktorių balsai buvo sklidini didybės. Jie nutaisė tokį toną, lyg būtų 
kalbėję su artimiausiu giminaičiu. Ir buvo susijaudinę. Norėjo, kad 
jis žinotų turįs būti dėkingas ir atsakingas. Nebe pirmą kartą lai- 

kraštis Kelaso prašė parašyti apie karą, bet pirmą kartą jis pamatė 
redaktorius taip liaupsinant kiekvieną sąrašo vietą. Kituose karuose, 
kur kovojo nuobodūs užsieniečiai, Kelasas ir jo kolegos brūkšteldavo 
skubius pranešimus ir siųsdavo namo pasakojimo ištraukėles, kurios 
gyvendavo ir mirdavo per vieną, dvi dienas. O dabar Kelasui siūlė 
išskirtinę teisę savo pasakojimais prisidėti prie didingesnio pasako- 
jimo, dirigento lazdele reguliuojamo parodomojo pasakojimo, kuris 
priklausė galingajai pasakotojų, mitų kūrėjų bei naujienų skelbėjų 
šaliai Amerikai, prie kurios gali prisijungti ir kiti, užsienio pasako- 
tojai. Nuostabu tai, kad buvo nesvarbu, jei jis, ar kas kitas, pirmyn 
lekiančiame didžiajame pasirodyme rėktų, kad viskas vyko kitaip, 
skelbte skelbtų kitokius apibūdinimus. Didysis garsus Amerikos pa- 
sakojimas nustelbs jų pasakojimėlius, o Kelaso balsas prisidės prie 
bendro gausmo, sustiprinančio jo balsą. Arba jis dalyvauja pasiro- 
dyme, arba tegieda savo giesmelę pats sau vienas. 

Kelasas atsisakė ir redaktoriai pasakė suprantą, nors jis nieko 
nepaaiškino. Jie spėjo, kad jis smarkiai geria. Pagal tai jie ir veikė: 
parodė pagarbos, baimės, pažiūrų laisvės ir paniekos mišinį, kokį 
žodžio meistrai suteikia numanomam alkoholikui. Jie žinojo, kad 
įvykiai jį sukrėtė, nors net neįtarė, kad Osama bin Ladenas pavogė 
knygos idėją, artimiausias draugas užsidaręs palėpėje rašo apie piktą- 
sias dvasias ir kad nesitikėjo būti meilužės paliktas. Tiesa, kad Melisa 
jam nepatiko, bet ji leido jam suprasti, kad juo žavisi. Ji visada atsi- 
liepdavo į jo aistrą iki tos dienos, kol susilaikė ir daugiau jau niekad 
neparodė jausmų. 

Kelaso nuomonę apie kelionę į Afganistaną pakeitė bare išgirsta 
mintis, po kurios jis nuėjo į redakciją ir įtikino redaktorius jį pasiųsti, 
nors anksčiau buvo atsisakęs. 

— Bičiuli, nekaltinu, kad esi nusiteikęs prieš tą afganišką darbą, — 
pareiškė pažįstamas reporteris. — Vos nepridėjau ten kelnių. 

Jis gurkštelėjo iš bokalo ir, kai jį nuleido, per briauną nutekėjo 
alaus. Kelasas lėtai linktelėjo, baigė gerti ir nuėjo ieškoti redaktoriaus. 
Kaip ir daugelis kitų, jis suprato nesąs pakankamai drąsus, kad būtų 
laikomas bailiu ir todėl išskrido į karą. 

Pakeistas jo prisitaikėliško trilerio variantas brendo kaip karštai 
mylima pagieža nuo tos akimirkos, kai jis atvyko į Jabal os Sarajų, iki 


15 


šios nakties, kai pradėjo lietis popieriuje, naujiems baldams padedant. 
Tikruose afganų namuose nėra baldų. Tik kilimai ir čiužiniai. Maistas 
patiekiamas ant plastikinių lakštų, padėtų tiesiai ant grindų. Nė vienas 
čia atvykęs amerikietis, europietis ar rytų azijietis nedrįso pakeisti šios 
tvarkos, kol pasirodė kažkoks ispanas, jau pagarsėjęs patogumų po- 
mėgiu ir neapykanta aštuonių valandų blaškymuisi po kalnus; jis (buvo 
kalbama) visą rytą praleido gulėdamas ant nugaros ir judindamas kojų 
pirštus, vienoje rankoje prieš akis laikydamas romaną, o kita parėmęs 
galvą, paskui porai valandų pietų metu neskubėdamas išėjo iš būstinės, 
o grįžęs kažką parašė savo laikraščiui be jokių išankstinių pastabų, 
storais pirštais spausdamas nešiojamojo kompiuterio klaviatūros kla- 
višus, tarsi tai būtų buvusi sena beužstringanti spausdinimo mašinėlė. 
Taigi — vieną dieną visi pastebėjo, kad šis ispanas nusipirko gilų krėslą 
ir toršerą, kurio oranžinė priemiesčiuose populiari šviesa įžambiai ap- 
švietė stambų jo kūną, kai jis nejudėdamas ir tylus sėdėdavo krėsle. 
Trūko tik televizoriaus (Vėliau įsigijo ir jį.). 

Iki pat tos akimirkos užsienio žurnalistai atvirai niekino vietos 
sąlygas, bambėdami apie afganų prekybinę veiklą arba stengdamiesi 
pasipuikuoti savo įranga; šviečiančiais daug funkcijų atliekančiais 
įrankiais rankomis siūtuose krepšiuose; savo lengvutėmis iš specialios 
medžiagos pasiūtomis kelnėmis ar aukšta rankos pločio išlankstoma 
kaip altorius antena. Ispano iššūkis buvo kitoks. Sėdinčio savajame 
krėsle (kai iki šiol čia tebuvo raudoni ir mėlyni kilimai su pagalvėlėm) 
ispano vaizdas paveikė Kelasą. Anksčiau jam niekad netrūko verti- 
kalių baldų. Atskridus roplio spalvos lėktuvu iš Dušanbė į Faizabadą, 
po kelionės čionai su Astrida rusiškame automobilyje per kalnus, 
namas džiugino ryškumu ir ramybe. Keturios sienos ir stogas, gene- 
ratorius, minkšti gultai miegui, trys maitinimai per dieną (jei nori) 
ir plieninės statinės prausimosi kambariuose, pripildytos vandens ir 
malkomis pašildomos kiekvieną rytą ir vakarą. Kelasas dėl afganiško 
gyvenimo būdo nebambėjo. Nieko nereiškė sumokėti du šimtus 
baksų per dieną už automobilį, vairuotoją ir vertėją. Jis džiaugėsi 
leisdamas savo laikraščio pinigus. Kiekviena nauja tarp nykščio ir 
smiliaus patrinta šimtinė, atiduota Mahometui (tas pažvelgdavo į ją, 
nusišypsodavo, perlenkdavo pusiau, įsidėdavo į kišenę ir atlygindavo 
dalį tūkstantinės skolos vietos smulkiesiems automatus besinešio- 

jantiems verslininkams) plonino Kelaso kapšą, pririštą prie liemens. 
Išvykdamas iš Londono turėjo dvylika tūkstančių dolerių. Jautėsi lyg 
už džinsų diržo būtų užkišta knyga minkštais viršeliais. Kai rytais, 
nusimovęs kelnes, pritūpdavo virš išvietės duobės, įsivaizduodavo 
pinigų diržą suplyštant ir save, traukiantį jį iš Marso kraštovaizdį 
primenančių išmatų, kur ant šūdų krūvų lakstydavo pelės. 
Pamačius ispaną krėsle, Kelasą paveikė jo drąsesnė ir sąžiningesnė, 
nei kitų name gyvenusių užsieniečių, vaizduotė. Ispanas išdrįso pripa- 
žinti nuolatinio gyvenimo tarp afganų galimybę. Jis žinojo negyven- 
siąs čia visą laiką, bet matė galimybę. Gyventi tarp afganų ne kaip af- 
ganas: neužsiauginti barzdos, nepirkti plačių kelnių ir tunikos, ša/var 
kamezo, ir netapti musulmonu. Ispanas įsivaizdavo galimybę gyventi 
tarp afganų ne kaip kolonistas, kareivis ar pirmosios pagalbos darbuo- 
tojas, bet toks, koks buvo iš tikrųjų: pavargęs, apsiskaitęs, seksualus, 
bedievis, dukart vedęs, mėgstąs vyną, septyniasdešimt tūkstančių 
eurų per metus uždirbantis rašytojas iš turtingos Viduržiemio jūros 
pakrantės. Patogiai įsikurdamas ir (išskyrus pietų metą) nepaisydamas 
karo, kuris ruseno kažkur už horizonto, ispanas nukeliavo į šią šalį 
toliau už bet kurį kitą svečių name gyvenantį užsienietį, farang. 
Ieškoti stalo ir dviejų kėdžių Kelasas išsiuntė Mahometą ir šis rado 
juos turguje, 5azaar. Jie svirduliavo ant skirtingų metalinių ir me- 
dinių kojų - šioje šalyje net baldai turi protezus. Kaip ir visi užsienie- 
čiai būstinėje, Kelasas vaidino, bet šįkart, paveiktas ispano, nusprendė 
vaidybą pakeisti. Žurnalistų dėvimi drabužiai, turimi daiktai ir atlie- 
kami veiksmai aiškiai rodė, kad jų buvimas čia laikinas. Britai vaidino 
karius tyrėjus, amerikiečiai — misionierius ir žvalgytojus. Prancūzai 
buvo piratiški mokslininkai, tokie, kurie nužudytų, kad parsivežtų 
sarkofagą ar bakteriją namo anksčiau nei konkurentas; vokiečiai 
pasirinko užsienyje praktiką atliekančio studento, o japonai - sveti- 
moje planetoje nusileidusio astronauto vaidmenį. Kelasas perėmė kai 
kuriuos britų vaidybos elementus, nors buvo prastesnis tyrinėtojas 
ar kariškis negu atsiųstieji, su puikia kelionine pašalpa, tarsi atvyko 
aplankyti niekad nematyto neturtingo giminaičio, kurio adreso ne- 
žino. Bendra tarp šių vaidmenų - sugebėjimas išgyventi atšiauriose 
šalyse, tokiose kaip Afganistanas ar Kongas, bet svarbiausia išskirti 
reporterius iš jų buržuazinių amžininkų, pasilikusių saugiai gyventi 

namie. Toks ir buvo genialus bei nesavanaudis ispanas. Jam būtų buvę 
daug lengviau parvykus namo padaryti įspūdį savo vidurinės klasės 
draugams ir daugybei merginų pasakojant, kaip jis išvengė minų, 
minosvaidžių ir Talibano pasalų: sukandęs dantis važiavo per dulkių 
debesis užsidėjęs vilnonę tradicinę afganistaniečių paku/ kepurę ir 
per lakūno akinius stebėjo horizontą. Ispanijoje niekam nepadarytų 
įspūdžio pasakęs, kad Afganistane įsirengė patogią svetainę. Todėl 
svetainė ir yra didesnis pasiekimas. Parsivežti suvenyrų iš Afganistano 
į buržuazinę Europą - banalu. O parsigabenti į Afganistaną (nors ir 
trumpam) buržuazinės Europos fragmentų — didinga. Ispanas įsi- 
rengė svetainę, o Kelasas — kabinetą. Jis turėjo stalą ir kėdę. Virš stalo 
ant sienos prismeigė žemėlapį. Dar turėjo kompiuterį. Paskutinis 
akcentas — telefonas, ir nors Jabale nebuvo nei kabelinio, nei mobi- 
liojo tinklo, ant jo stalo vienas stovėjo. Palydovinis. Kvadrato formos 
juodas daiktas — tokio dydžio ir svorio kaip sumuštinių keptuvė. Prie 
jos dar buvo maža kvadratinė antena. Kad veiktų, ji turėjo būti lauke, 
atsukta į palydovą virš Indijos vandenyno. Kelasas pritvirtino ją rudu 
laidu prie telefono, iškišo pro langelį ir pastatė lauke ant antrosios 
kėdės, atsukdamas į pietines žvaigždes. 

Suskambo Marko palydovinis telefonas. Amerikoje dar buvo 
rytas. Skambino redaktorius. Kelasas irgi laukė redaktoriaus skam- 
bučio iš Londono. Jis vėlavo. Tikrindamas bakstelėjo vieną savo te- 
lefono mygtuką. Viskas gerai. 

Markas padėjo ragelį. 

— Nėra signalo? — pasiteiravo. 

— Ne, atsiliepė Kelasas. 

— Nežinau, ar tai susiję, — tęsė Markas, — bet, kai atėjau, tas vai- 
kigalis, žinai, tas mažius, kuris kartais budi prie vartų, atrodė toks 
laimingas patogiai įsitaisęs kėdėje. Ji buvo panaši į tavąją. 

Kelasui viduje sukunkuliavo aistros. Hormonai šovė pirmi, ap- 
lenkdami klausimus. Jie šnypštė ir įsakė smegenims trauktis į šalį, kol 
dirba savo darbą. Pykčio vedamas Kelasas atsistojo ir vienomis koji- 
nėmis išėjo į koridorių. Praėjo pro Astridos kambarį, kurį ji dalijosi 
su moterimi iš NPR* ir pagyvenusiu vyru iš Švedijos. Jei durys būtų 


* NPR - nacionalinis visuomeninis radijas (vert. past.). 

buvę atviros, o kambaryje būtų degusi šviesa ir jei ji būtų sėdėjusi 
užsimetusi koją ant kojos, pasilenkusi prie nešiojamojo kompiuterio 
pro šviesius kirpčiukus žiūrėdama į ekraną, pyktis būtų išblėsęs. Ta- 
čiau taip nebuvo. Per erdvų vestibiulį, pro susirietusius miegančius 
korėjiečius, prie durų. Batai! Draudžiami viduje. Tarp begalės ne- 
švarių zamšinių ir dulkėtų, kietų batraiščių su atplyšusiais kraštais 
buvo ir Kelaso sunkūs škotiški batai. Jis turėjo susirasti juos abu tarp 
šimtų kitų, kol pyktis išblės. Tačiau neblėso. Stiprėjo. Kelasas susirado 
batus. Jis per daug skubėjo, kad atlaisvintų raištelius ir įkištų kojas 
iki galo, todėl išėjo į tamsą kojų pirštais, besiremiančiais į batų lie- 
žuvius, kulnais mindamas užkulnius. Taigi jis ėjo svirduliuojančiais, 
nelygiais žingsniais, kaip „stop-motion“ animacinio filmo pabaisa iš 
1960-ųjų „B-movie“. Jis pajuto nakties šaltį, o virš savęs pamatė iš 
šalia būstinės augančių medžių šakų susipynusį tinklą. Kelasas priėjo 
pastato kampą ir pamatė, kad kėdė iš po jo lango paimta, o antena 
palikta ant žemės ir atgręžta ne į tą pusę. Tas pats buvo ir praėjusią 
naktį. Tada jis pyko, bet dabar tai buvo labiau stebinantis ir svaigi- 
nantis pykčio protrūkis, kuris jį atgaivino, apvalė ir išlaisvino. Jis 
buvo priblokštas, pajutęs savyje kažką, ko net neįtarė egzistuojant ir 
išdidžiai nužingsniavo prie būstinės vartų. Sargybinis skubiai pakilo 
nuo kėdės. Tai buvo penkiolikos šešiolikos metų berniukas, visa galva 
žemesnis už Kelasą, vilkintis apsitrynusiu $a/var kamezu ir ant viršaus 
vilnoniu megztiniu su V raidės iškirpte. Basos kojos buvo apautos 
plastikinėmis šlepetėmis. Įstrižai krūtinės, ant purvinos brezentinės 
perpetės kabėjo jo „Kalašnikovo“ automatas. Buožė beveik nebliz- 
gėjo ir atrodė kaip plukdoma mediena, kiekviena atsikišusi metalinė 
ginklo dalis nuo ilgo naudojimo buvo nublizginta iki sidabro spalvos. 
Greičiausiai tai šeimos ginklas, vienintelis (be avių ir dukterų) pinigų 
vertas daiktas, kurį jis ir jo giminė turėjo. Berniuko veido išraiška 
parodė, koks piktas atrodė Kelasas. Berniukas buvo be kepurės, jo 
plaukai — trumpi ir beveik švarūs. Jis prisimerkė, suspaudė lūpas, 
šiek tik virpėjo ir atrodė įraudęs bei įžūlus. Kelasas suprato, kad šitaip 
jis maskuojasi nuo vyresniųjų mušimo ir pažeminimo, o dabar jis, 
Kelasas, ir yra vyresnysis. Iš jo vis dar liejosi nervardomas pyktis, kaip 
baisus potvynis griaunantis visas užtvaras. Kelasas buvo ir potvynis, ir 
kūnas, nešamas potvynio. Jis kaire ranka pačiupo kėdę ir ją pakėlė. 

— Sakiau tau, kad tai mano sušikta kėdė! — suklykė. 

Atrodė, kad naktis įrašė tuos žodžius giliais, tvirtais rėžiais ir at- 
kartojo Kelasui daugybę kartų. Ta jo dalis, kurią nunešė potvynis, 
negalėjo kalbėti. Potvynis vėl prasidėjo ir Kelasas vis kartojo ir kartojo 
tuos pačius žodžius berniukui, kuris nejuda ir netaria nė žodžio. Jis 
nemokėjo angliškai. Kelaso žodžiai buvo beprotiškas riaumojimas. 
Kairiąja ranka jis pastūmė berniuką. Jo delnas trumpam palietė šiltą 
paauglio kūną ir berniukas susvirduliavęs žengtelėjo atgal. Tuoj atgavęs 
pusiausvyrą dar kiečiau suspaudė lūpas neatitraukdamas žvilgsnio nuo 
Kelaso, kuris nusisuko ir nutrepsėjo su kėde prie namo. Pyktis nuslūgo 
ir jis nurimo. Tada susigėdo. Padėjo anteną ant kėdės. 

Iš tamsos viršuje pasigirdo toks garsas, tarsi dangus būtų akme- 
ninis ir per jį vilktų plokštę. Kartais amerikietiškų lėktuvų motorai 
nuščiūdavo arba staiga suriaumodavo. Kelasas pažvelgė pietų pusėn. 
Kažkur tolumoje pastebėjo silpną blykstelėjimą, o už nugaros išgirdo 
sargybiniuką kažką sumurmant. Įdomu, ar tai malda, ar prakeiksmas? 
Kelasas vėl pasitelkė kumščius ir riksmus. Kalba, aišku, buvo kliūtis, 
bet nuo išsiskyrimo su Melisa, Kelasas nebepasitikėjo žodžiais ir savo 
gebėjimu juos vartoti, net tada, kai mokėdavo kalbą. Net didžiausio 
artumo valandėlėmis ir jis, ir Melisa, ir buvusi žmona Fiona, ar Ka- 
terina Prahoje, išlikdavo užsidarę. 

Sargybą einančio berniuko kūno šiluma, kurią pajuto jį pastūmęs, 
buvo vienintelė pajausta žmogaus kūno šiluma nuo tada, kai uždėjo 
ranką ant nuogo Melisos peties, kad ją pažadintų tą rytą, kai jį pa- 
liko. Ne, netiesa. Dėl neaiškios priežasties jis pajuto laikąs Astridą 
už rankos autobuse, kai vakar važiavo į ligoninę. Jie kalbėjosi. Žiū- 
rėjo vienas kitam į akis. Per daug blogai, kad jis prarado tikėjimą 
kalbėjimu bei matymu. Buvo tokie laikai, kai Kelasas manė, jog 
vis pasikartojantis žvilgsnių susitikimas — jis žiūri į ją, žiūrinčią į jį, 
žiūrintį į ją — yra tyriausia artumo forma, kai sielos susitinka lyg du 
paukščiai, skrendą atsigerti iš gilios, nedidelės balutės. O dabar jis 
klausė savęs, ar žvilgsnių susitikimas, netgi įsimylėjėlių akių, nėra tik 
įmantri aklumo forma. 

Iš tolumos, kur buvo pastebėjęs blyksnius, pasigirdo tylutėlis 
dunkstelėjimas. Keista, kad atsklido iš taip toli. Atmosferos ypatybė. 
Amerika garsiai bakstelėjo naktinės pasaulio pusės paviršių. 

Jis ketino nuo Astridos laikytis atokiai. Nebetikėjo, kad du 
žmonės gali sudaryti visumą. Prisiminė, kad kažkada manė, jog du 
žmonės kartu gali patirti bendrumą su pasauliu, kurį vieniša siela 
lengvai pasiekia. Galėjo įsivaizduoti. Taip ir padarė. Kai būdamas 
berniukas pirmą kartą įsimylėjo, nebuvo su ta mergaite šnekėjęs.: 
Jis pasiekė tai, ko nebūtų pasiekęs, jei jie būtų buvę kartu: vienatvės 
ekstazę. Dėl šios priežasties, o gal kad tai buvo pirmas kartas, tai 
paveikė kaip toksinas, kaip nepiktybinis vėžys. Jis atsigavo, bet buvo 
pasikeitęs. Galbūt sužeistas. Kai kalbama apie meilę, neįmanoma 
atskirti, kur žala, o kur menkas pokytis. 

Eidamas į savo kambarį prasilenkė su į priešingą pusę einančia 
Astrida, besinešančia atidarytą nešiojamąjį kompiuterį. Ji vilkėjo per 
didele striuke. Jiedu viens kitam nusišypsojo. 

— Sveikas, — pasisveikino Astrida. 

Pro kirpčiukus smalsiai žvelgė pilkos abejojančios akys. Jiems 
prasilenkus, ji stabtelėjo ir per petį paklausė: 

— Atgavai kėdę? 

Kelasas atsisuko. 

- Šauksmai neskambėjo šauniai, — pratarė. 

— Nee, - atsakė Astrida. — Jaunuoliai su ginklais. Blogiau ir būt 
negali. 

Virdžinijoje ji buvo medžiotoja. 

— Jis neketino panaudoti ginklo prieš mane. 

— Todėl tu jį ir bauginai. 

— Bauginau:? 

— Aha. Neginkluoti vyrai stumdo ginkluotus berniukus, nes žino, 
kad gali taip daryti. Kaip tai pavadinsi? 

— Nemačiau tavęs šiandien subombarduotame kaime, — tarė 
Kelasas. 

— Anksti atsikėliau. Iki dešimtos nuvažiavau ten ir grįžau. Tas 
vyras, Jeluladinas, atrodė visai paklaikęs. Šūdas. 

Kelasui išgaravo vyriškio vardas, nors buvo užsirašęs. Jis tik pri- 
siminė vyro beprotystę, kai reporteriai paliko jį sėdintį ant namų 
griuvėsių. 

— Daviau jam pinigų, - toliau šnekėjo Astrida žvelgdama už Ke- 
laso į erdvę. — Gal geriau būčiau nedavus. Tarsi būčiau norėjusi kažką 
nupirkti. Šimtą baksų. 


21 


— Tai ne tavo bomba. 

— O, taip, mano, - išsiblaškiusi atsakė Astrida. — Jos visos 
mano. 

Ji pažvelgė į jį: 

— Ar tu jam ką davei? 

— Aha. Tiek pat. 

— Štai, — ji uždarė nešiojamąjį kompiuterį, pasikišo po pažastim, 
įkišo laisvąją ranką į vieną iš striukės kišenių ir ištraukusi porą „Du- 
racell“ baterijų ištiesė. - Markas sakė, kad tau reikia. 

Kelasas padėkojo ir paėmė baterijas iš jos rankos, pirštų galais 
paliesdamas delną. Pajuto drėgmę raukšlelėse ir kompiuterio suteiktą 
šilumą. 

— Ačiū. Nežinau, kada galėsiu grąžinti, — pratarė. 

Astrida jau vėl atsidarė nešiojamąjį kompiuterį. Striukės sąsagos 
barkštelėjo į jį. 

— Bet grąžinsi, ar ne? — pasiteiravo. 

— Kai tik galėsiu. 

— Nepamiršk! — nusišypsojo per petį. 

Kelasas šūktelėjo klausdamas, ar nenorėtų vėliau pasivaikščioti, 
bet ji neatsakė. 


2002-ųjų gruodis 


Kai ekspresas į Hytrou išvyko iš Pedingtono stoties, Kelaso kišenėje 
ėmė vibruoti mobilusis telefonas. Nors ir neketino atsakyti, kiekvieną 
kartą, pajutęs skambutį, jį išsiimdavo ir pažiūrėdavo į ekraną. Balso 
paštas. Jau turėjo aštuoniolika naujų pranešimų. Dabar jau buvo 
dvidešimt ir keturiasdešimt praleistų skambučių. 

Jei tada, kai buvo Afganistane, būtų turėjęs tokį mobilųjį, kuris 
fotografuoja, dabar turėtų Astridos nuotrauką. Gal ir geriau, kad 
neturi. Ji būtų nepasikeitusi. Tada jai buvo trisdešimt ketveri. Bet 
žmogaus prigimtis atsiskleidžia per judėjimą ir pokyčius, todėl 
sustingęs atvaizdas nėra tiesa. Atmintis lankstesnė. Kol netrukdė 
nuotraukos, ji galėdavo apriboti, sujungti bei padailinti didelį skir- 
tumą tarp prisimenamo ir esamo draugo. Dabar, kai Kelasas tu- 
rėjo telefoną su fotoaparatu, jis žinojo visas gudrybes: fotografuoji 
vienas kitą tol, kol atvaizdas patinka ir abiem patikusį pasilieki. 
Jei praeina mėnesiai nesusitinkant, sutartoji anos akimirkos tiesa 
tampa turėtojo stabu. Tu arba nustoji ja tikėti, arba pasilieki išti- 
kimas praeities atvaizdui. 

Vėl pranešimas nuo Laijamo Kanerio: 

„Psichoterapeutas sako, kad pastebėjo Tarai po traumos pasireiš- 
kiančio streso požymius. Adamai, gerai padirbėjai.“ 

Traukinys išvyko iš stoties devintą ryto. Kelasas skubėjo į vienuo- 
liktos valandos Niujorko lėktuvą. Argi Kaneris sugebėjo rasti Tarai 
tokį psichiatrą, kuris galėtų dešimtmečiui nustatyti potrauminį stresą 
nuo vidurnakčio tepraėjus devynioms valandoms? Galėjo. Kaneris 


24 


turi įtikinamą, neoficialų, globėjišką balsą ir gyvą, šelmišką, šviesų 
„sek paskui mane“ žvilgsnį, žadantį Londono protų gydytojams, kad 
jie irgi gali dalyvauti tarptautinėje kovoje už skriaudžiamųjų teises, 
kurią pats Kaneris stebėjo. Kitaip sakant, globojo. Tūkstančio žodžių 
straipsnis Kanerio redaguojamame žurnale „Left Side“ yra didelis 
prizas ambicingam psichiatrui. Teiginys apie potrauminį stresą la- 
biau įtartinas. Argi po traumos neturi praeiti nors diena, kad išlįstų 
padariniai? Kelasą pritrenkė tai, kad pranešime Kaneris parašė „psi- 
choterapeutas“. Paprastai bendraudamas asmeniškai Kaneris būdavo 
smarkus ir linksmas, o žurnale — pranašaujantis pasaulio pabaigą 
ir įsiutęs. Aukštas, pageltęs, gerai apsirengęs, šiek tiek susikūprinęs 
vaikštinėdavo po restoranus ir įstaigas Klerkenvilio, Blumsberio ir 
Vestminsterio rajonuose su nuolatine šypsena veide ir nuo susikau- 
pimo suraukta kakta it chirurgas muilo operose. Moterys sakydavo 
viena kitai, kad yra pasirengusios leistis jo suviliojamos, bet jis tuo 
nesidomėjo. Jis mylėjo tik savo žmoną Margaritą. Galėjai pajusti, kad 
jo siekiai aukštesni. Net patalpose atrodė kertąs sūkuriuotą srautą, 
tarsi permainų vėjas negalėtų atsilaikyti nepažaidęs jo švelniais plau- 
kais, kad ir kur jis būtų. Jo gera nuotaika reiškė, kad, nepaisant aukų 
tapatybių ir nusikaltėlių, kažkokioje tolimoje šalyje įvykdytas žvė- 
riškumas, už kurį turėtų būti patraukti atsakomybėn Britanijos bei 
Amerikos vyriausybės, kapitalizmas, TVF*, Pasaulio bankas, tarptau- 
tinės korporacijos ir Vatikanas. Vienintelis kartas, kai Kelasas matė jį 
niūrų buvo tada, kai žlugo Sovietų Sąjunga. Kanerio depresija truko 
dieną ar dvi, kol jis suvokė, kad komunistinės supervalstybės pabaiga 
reiškia, jog nebereikės už visus žvėriškumus kaltinti Vašingtono ir 
kapitalizmo. Kelasą nudžiugino, kad Kaneris, manydamas, jog jauna 
jo duktė buvo įtraukta į žvėriškumus, nebekaltino Baltųjų Rūmų ar 
Pasaulio banko. Kaltino Adamą Kelasą. 

Važiuodamas per Vakarų Londoną traukinys didino greitį. Tarp 
rampų ir kolonų pasirodydavo žalsvai melsvo gruodžio dangaus 
skiautės, o šalia bėgių, saulės apšviestuose baltuose lopuose, matėsi 
dilgėlės, gudobelės ir dvilitriniai sidro buteliai. Vagone per BBC 


radiją Kelasas išgirdo minint Afganistaną. Priešais esantis ekranas 


* TVF tarptautinis valiutos fondas (vert. past.). 

rodė Hamido Karzajaus vaizdą. Buvo pranešama apie naują Jung- 
tinių Valstijų oro pajėgų klaidą. Kelasas nebuvo Afganistane nuo 
to laiko, kai praėjus porai mėnesių po atvykimo nusipirko bilietą į 
sraigtasparnį iš Pandero slėnio. Sraigtasparnis riaumojo ir šokčiojo 
nuo žemės. Antrasis pilotas žvilgčiojo per petį, kad patikrintų, ar visi 
užsimokėjo. Velvetinėmis kelnėmis ir odiniu švarku vilkintis už kro- 
vinius atsakingas kapitono padėjėjas mojavo kumštyje sugniaužtais 
doleriais ir, kad perrėktų variklio gausmą, šaukė Astridai su Kelasu 
„Šeši šimtai! Šeši šimtai!“. Dar dvidešimt kitų užsieniečių bei afganų 
atrodė apiplėšti, susinervinę ir nekantrūs tūnodami tarp bagažo ir 
kuro bakų. Kelasas padavė savo pinigus, o Astrida įsidėjo savuosius 
atgal į džinsų kišenę. Ji sušuko tiesiai Kelasui į ausį „Neskrendu. 
Neskambink man.“ Pagriebė savo kuprinę ir iššoko pro atviras duris. 
Padėjėjui spaudžiant Kelaso petį ir dari kalba ant jo klykiant, bandė 
prasibrauti paskui ir pamatė jau penkiasdešimt, šešiasdešimt žingsnių 
ant išguldytos žolės po kylančiu sraigtasparniu nutolusią ir besisto- 
jančią,„besidedančią kuprinę ant peties ir neatsigręžiant einančią prie 
būrelio vairuotojų bei karininkų, o jos skarelės kampai plevėsavo nuo 
paskutinių sraigtasparnio sukeltų oro gūsių. Tučtuojau jie tapo tik 
spalvotais taškeliais ant žalių ir tamsiai raudonų šilkmedžių giraičių 
lopinėlio prie upės posūkio, o aplink springstantį lėktuvą, it aklų 
milžinų rankos, ieškančios laumžirgio pagal jo dūzgimą, spaudėsi 
kalnai. Padėjėjas beveik nusviedė Kelasą į tolimiausią nuo durų vietą. 
Tada jis paskutinį kartą matė Astridą. Nuo tol negirdėjo iš jos nė 
žodžio, kol prieš keletą valandų gavo pranešimą, kuriame ji maldavo 
jį kuo greičiau atvykti. . 

Iš to, kaip ji pakeldavo kuprinę, jis sprendė, kad yra stipri, nors 
ir liesomis rankomis bei plonomis blauzdomis. Kuprinė pasvirusi 
stovėdavo ant žemės, o ji pasilenkdavo jos pakelti. Astridos ploni 
balti riešai išlįsdavo iš po per didelės striukės rankovių, kirpčiukai 
uždengdavo kaktą, o apatinis žandikaulis šiek tiek išsišaudavo į priekį. 
Iš plaučių išeidavo garsas, kai ji paėmusi kuprinę už diržo užsimes- 
davo ją ant nugaros. Kartą jis pasisiūlė padėti, bet ji papurtė galvą. 
Matė, kai jis ją stebėdavo. Kartais nusišypsodavo, kartais — ne, bet 
niekada nepažvelgdavo į akis, kol kuprinė nebūdavo ant nugaros, o 
diržai priveržti. Ne vieną kartą Afganistane Kelasas pasijuto galvojąs 

apie tą nevalingą garsų iškvėpimą, kai ją prislėgdavo svoris. Galvojo 
apie orą jos krūtinėje, plūstantį jai gerklomis, kaulams jas prilaikant, 
o aplink juos raumenys... Kelasas prisipažino pats sau, kad šis garselis 
jį pakerėjo. Suvokė, kad tai aistra, kai nebegalėjo susikaupti darbui. 
Net ne žodžiai sukėlė susižavėjimą. Tiesiog jos galūnių lankstumas 
ir tas menkas garselis, kai pakeldavo kuprinę. Tik tai jis įsiminė ir, 
nors buvo mažai galimybių, norėjo vėl juos patirti. 

Traukinyje Kelasui ėmė dilgsėti odą. Jis net neįsivaizdavo, kur jo 
bagažas. Pradėjo stotis nuo kėdės, o tada prisiminė, kad neturi. Tik 
pasą, piniginę, mobilųjį telefoną ir drabužius, kuriais vilki: juodą 
lininį kostiumą, baltus marškinius, kurių dešinioji rankovė kruvina, 
juodus odinius miestietiškus plonapadžius pusbačius su užtrauktu- 
kais šonuose. Paltą paliko pas Kanerius, o naktį praleido viešbutyje, 
nes bijojo grįžti namo. Jei būtų radęs Astridos pranešimą namie 
Bau rajone, būtų ką nors vis dėlto susikrovęs. Dar nėra skridęs per 
Atlantą nieko nesiveždamas. Jis štai kaip viską įsivaizdavo: keliauja 
vienas, atsiliepdamas į skubų kvietimą, išmetęs balastą, atsitolinęs 
nuo daiktų, kuriais turėtų domėtis, jei būtų svarbi tik pareiga. Jis 
įsivaizdavo, kad nereikia rūpintis pinigais kelionei, nes leidėjas pasiūlė 
jam šimtą tūkstančių avanso už teisę spausdinti Afganistane pradėtą 
trilerį „Niekšingas erelis kyla“. Knyga buvo baigta. 

Prieš vykdamas į Afganistaną, Kelasas praleido keletą dienų 
su Maguranu ir jo žmona Sofija Damfrise. Miesto centre jie turi 
dviaukštį, Viktorijos laikų stiliaus kotedžą raudonų plytų fasadu. 
Kelasas tokiame užaugo kitoje Škotijos pusėje, šiaurės rytuose. Tada 
atrodė, kad toji vieta sendina lankytojus, kaip ir dabartinės Magu- 
ranų valdos. Tokie pat nei pagal spalvą, nei pagal stilių nesuderinti, 
patogiai sustatyti, aukcionuose pirkti, namie dažyti baldai ir viena 
gera sofa; kreidelėmis aprašinėtos, nusitrynusios sienos; ant drabužių 
spintų baisybė apdulkėjusių, niekam nebereikalingų žaislų ir elek- 
tros prietaisų. Kiekviename kambaryje veikė elektros lemputė, bet 
gaubtai buvo ne visur. Visokių dydžių seni ir nauji drabužiai džiūvo 
bent dviejuose kambariuose ir visur, kur buvo sunku pasiekti dulkių 
siurbliu, stovėjo mažutės selenų krūvelės ir plastikiniai kareivėliai. 
Prieš išvykstant iš Durnkarno, Kelasas su Maguranu šešerius metus 
kartu lankė mokyklą ir, beveik be knygų, vieno aukšto name vienoje 

iš naujų sodybų netoli Aberdino kelio gyvenęs Maguranas pavydėjo 
Kelasui knygų lentynų, kurios stovėjo koridoriuose, kabėjo prie 
lubų bei buvo prikaltos apie dūmtraukį. Jis glostydavo seno, Kelaso 
seneliui priklausiusio, Dikenso raštų rinkinio nugarėles, nusikeikė, 
kai pamatė Kelaso motiną izoliacine juostele klijuojant pirmojo 
leidimo romaną „Mirtys ir įžengimai“ iš to paties rinkinio bei pri- 
spausdavo nosį prie puslapių senoje „Alisos stebuklų šalyje“ knygoje. 
Perbraukęs nosį parašte ir įkvėpęs, pakeldavo didelį ir įraudusį ke- 
turiolikmečio veidą, išsišiepdavo, kad pasimatydavo net duobutės, 
ir tardavo Kelasui „Jaučiu, tarsi būčiau ką tik pauostęs pastoriaus 
Čarlzo Dodsono paslėptas mergaičių kelnaites“. To Kelasas tada 
dar nebuvo pajutęs. Kai Maguranas išeidavo, jis pasiimdavo knygą, 
nusinešdavo į kambarį ir uostydavo, kol imdavo čiaudėti, bet ne- 
galėjo ir nenorėjo patikėti, kad mergaičių apatiniai kvepia drėgnu 
rūsiu. Damfrise „kūrėjas Maguranas“ (kaip jis pats save vadino) 
norėjo pamėgdžioti Kelaso tėvų biblioteką bei įsigyti didesnę ir 
jam tai pavyko. Kiekvienas koridorius buvo susiaurėjęs dėl knygų 
lentynų. Vienos buvo virš durų staktų, kitos išsikišę virš laiptų pa- 
kopų, dar kitos išrikiuotos ant palangių ir užėmė lygius tualetinių 
bakelių paviršius. Maguranas rašė pusiau rekonstruotoje palėpėje, 
mažulytėje celėje, atitvertoje knygomis ir apšviestoje iš viršaus pro 
nelygiu stiklu uždengtą stoge išmuštą skylę. 

Pietūs buvo ne tokie, kokie būdavo, kai Kelasas buvo mažas. Ant 
stalo nestovėjo televizorius, jo apskritai nebuvo toje virtuvėje, kur 
Maguranai valgydavo. Prie stalo būdavo triukšminga, šėldavo garsios 
aistros, pešdavosi dvi Magurano dukros iš pirmosios santuokos ir 
sūnus. Vynas buvo geras. Maguranas reikalavo, kad vaikai, kuriems 
buvo nuo vienuolikos iki šešiolikos metų, gertų vyną. Jis pripylė kie- 
kvienam po pilną taurę, o ant viršaus užpylė po centimetrą vandens iš 
čiaupo. Sofija stebėjo nieko nesakydama, laukdama, kol kvailas vyro 
kaprizas susilauks natūralios bausmės. Maguranas pasiūlė tostą už 
Kelasą ir pakėlė taurę. Kelasas su Sofija irgi pakėlė savąsias, o vaikai, 
tarsi iš anksto susitarę, sėdėjo sukryžiavę rankas ir žiūrėjo į tėvą. 

— Vaikai, vertinčiau, jei pakeltumėte taures ir išgertumėte į mūsų 
draugo Kelaso, kuris iš Londono atvažiavo mūsų aplankyti, o po 
savaitės vyksta į Afganistaną, sveikatą, — pareiškė Maguranas. 

— Jis atvažiavo aplankyti ne mūsų, o tavęs ir Sofijos, — paprieš- 
taravo Andžela. - Kam jam mane lankyti? Man keturiolika, o jam 
keturiasdešimt. 

— Trisdešimt septyneri, — patikslino Kelasas. 

— Jokio skirtumo, - griežtai ir piktai žiūrėdama į tėvą pareiškė 
Andžela. - Papasakosiu mokykloje, kad mane girdai ir sąvadauji se- 
niui. 

Vyresnioji duktė Kerė sukikeno ir pažvelgė į Kelasą. 

— Andžela, nenoriu kad šnekėtum gangsterių kalba, - įsikišo 
Sofija. 

— Ką reiškia sąvadauti? — paklausė Fergiusas. 

— Norėčiau, kad jūs visi parodytumėt šiek tiek pagarbos man, savo 
tėvui, mano draugui Adamui ir šiam 1996-ųjų „Bordeaux“ vynui, už 
kurį sumokėjau penkiolika svarų „Haddows“ parduotuvėje. 

— Jis smirda kaip autobusų stotelės, — pareiškė Andžela. 

— Neturėtum mūsų skatinti gerti. Mes per jauni išgertuvėms, — 
prisijungė ir Kerė. 

— Tai ne išgertuvės! — ėmė šaukti Maguranas daužydamas kumščiu 
stalą. — Tai civilizuota — europietiška — prancūziška — sušikta Žano 
Polio Sartro kultūra. 

— Na, dabar tai esu tikrai civilizuota, - sumurmėjo Andžela. - Jei 
nori, kad gertume alkoholį, kodėl negaliu gauti „Mėlynosios Mar- 
garitos ? 

Magurano veidas patamsėjo ir jis ištiesė ranką į Kelasą: 

— Ar supranti, kad kitą savaitę Adamą gali į gabalus suplėšyti 
fugasas? Adamai, atleisk. 

— Nieko tokio, — atsiliepė Kelasas. — Vis dėlto, tikiuosi, man 
nieko neatsitiks. 

Jis šyptelėjo. 

— Į sveikatą! — tada pakėlė taurę ir gurkštelėjo. 

— Tikrai, tik į sveikatą, — tuoj atsiliepė Maguranas. 

Galima žiauri Kelaso mirtis visus nuramino ir dukros siurbtelėjo 
oficialius gurkšniukus vyno. Andžela suraukė nosį ir parodė liežuvį 
Fergiusui, kuris jau buvo išgėręs visą taurę ir atkišęs, kad dar įpiltų. 

Pietums besibaigiant, kai beveik ištuštėjo antras butelis, o vaikai 
buvo išėję, Kelasas išsigando būsimos išpažinties. Jis norėjo sulaukti 

paviršutiniško meilaus pykčio, kokį Maguranas parodė dukroms. 
Tikras nusivylimas būtų priimtinas. Blogiausias būtų supratimas, 
nuostabos nebuvimas. Jis bijojo, kad Maguranas visą laiką bus tikė- 
jęsis, kad Kelasas išduos savo principus. Jau ketino paklausti, kaip 
Maguranui sekasi rašyti trilogiją, kai Sofija jį pralenkė, paklausdama, 
ar jis dar matosi su Melisa. 

— Tai buvo klaida, — atsakė Kelasas. 

— Kas ji tokia? Ar aš ją mačiau? — pasiteiravo Maguranas. 

— Žinoma, kad matei, - atsiliepė Sofija. — Ta snobė. 

— A, atsimenu, — nusišypsojo Maguranas sukinėdamas taurės 
kojelę ir paliesdamas apatinę lūpą jos krašteliu, o tada pažvelgė į 
Kelasą. — Atsimenu, tu aiškinai. 

— Tikrai? — pasitikslino Kelasas. 

— Sakei, kad visada norėjai miegoti su dešiniosios pakraipos mo- 
terimi, — tęsė Maguranas. - Jautei, kad jas mažiau kankintų kaltės 
jausmas, nei kairiąsias. Jos manytų turį teisę malonumui. Tikėjaisi, 
kad jos pasidalys savanaudiškumu su tavimi. 

— Neprisimenu to sakęs, - lūpų kampučiu šyptelėjo Kelasas. 

— Ar ji nepateisino tavo vilčių? — smalsiai paklausė Sofija, iš po 
trumpai kirptų kaštoninių plaukų tamsiai rudomis akimis griežtai 
žiūrėdama į Kelasą. 

Jie visi trys lankė tą pačią mokyklą Durnkarne, bet Magurano ir 
jos tvarkaraščiai buvo skirtingi ir jie susitiko tik pabaigę. 

— Laijamas Kaneris ją pažįsta, — pareiškė Kelasas. 

Jis pasijuto raustąs ir bežiūrįs į rankose sukiojamą pipirų ma- 
lūnėlį. Žvilgtelėjo į Maguraną, į Sofiją, o paskui vėl nuleido akis 
į rankas. 

— Jis kažkada ją įdarbino televizijoje korespondente. Kaneris 
puikiai sugeba atskirti asmenį nuo jo idėjų. Jis gali atskirti Melisos 
idėjas nuo jos pačios, (kaip kad vegetaras iš salotų išrenka kumpio 
skiauteles ir palieka jas lėkštės pakraštyje), o tada gerai su ja sutarti. 
Bet ji snobė, mananti, kad turtuolių vaikai jau gimsta protingesni. 
Kai mane paliko, atsisveikindama pasakė „Žinai, Adamai, jei tavo 
pimpalas būtų buvęs nors coliu ilgesnis“ ir štai taip parodė pirštais. 
Tikslų dydį, lyg kokio mokslinio instrumento. Manau, net primerkė 
vieną akį, kai rodė. 

Kai jie nustojo kvatoti, Maguranas nuėjo atnešti dar vieno butelio. 
Tada viršuje pasigirdo vienos iš mergaičių klyksmas, durų trenksmas 
ir Fergiuso balsas. Jis dainavo choro partiją iš singlo „Hotel Yorba“. 
Kai priėjo iki „džiaugsiuos vėl tave matydamas...“, pasigirdo dunk- 
sėjimas ir aimana. 

— Nueisiu pažiūrėti, - pakilo Sofija ir nuskubėjo į viršų garsiai 
grasindama. 

— Tavo sūnus girtas, — pareiškė Kelasas. 

— Mes pasigerdavom, kai buvom vaikai. 

— Mes girti dabar. 

— Nagi, - pratarė Maguranas, - eime. 

Fergiusas nesmarkiai susižeidė galvą. Kelasas su Maguranu pa- 
traukė Damfriso gatvėmis. Buvo antradienis ir barai jau seniai užda- 
ryti. Iš už kampo pasirodydavo viena, dvi mašinos, tarsi susikūprinę 
ir slapukiškos tamsoje. Vedinas juodu šnopuojančiu labradoru iš 
paskos ėjo stambus senis tvarkingai užsegtais sintetiniais avikailiais. 
Jam einant pilvas švelniai siūbavo, kaip pajudinta šaldiklyje kabanti 
pusės kiaulės skerdiena. Už kelių gatvių spiegė ir keikėsi kažkokia 
girta mergina. Eidami pro tamsų barą, pamanė viduje išgirdę su- 
sidaužiant biliardo kamuoliukus ir Maguranas ėmė daužyti duris, 
įtardamas, kad ten kažkas yra. Niekas nepasirodė. Atėjo į aikštę. 
Bokšto laikrodis išmušė vidurnaktį. Jie pasirėmė į Roberto Bernso 
skulptūros cokolį ir Maguranas padavė Kelasui plastikinį butelį 
„Grouse“ alaus. 

— Jam buvo tiek pat metų kaip mums, kai mirė, - linkteldamas 
poeto pusėn pratarė Kelasas. 

— Jo žmona pagimdė paskutinį jų vaiką, kai jį laidojo, — neaiškiai 
tardamas žodžius prisiminė Maguranas. — Tas šunsnukis buvo toks 
vislus, kad, manau, bent pusė aplinkinių berniūkščių turi jo genų. 
Tarsi nebūtų prezervatyvų. Nenoriu būti nepasitikintis tėvas, bet kai 
matai tokias scenas, kokias šiandien ištaisė Andžela ir Kerė, ką manai, 
ar jos negerdamos nori mane paerzinti, ar kuri yra nėščia? Vaikai kaip 
knygos. Pabaigei juos kurti ir jie nebe tavo. 

Kelasas suprato, kad artėja laikas, kai turės pasakyti Maguranui, 
ką rašo, todėl paklausė, ar tas pabaigęs pirmąją fantastinės trilogijos 


dalį. 

— Persigalvojau, — atsakė patraukęs pečiais ir užsukdamas bu- 
telį. — Grąžinau pinigus. Nerašau. 

Plačiai atsimerkęs pažvelgė į Kelasą, aukštu balsu sukikeno ir 
tęsė: 

— Sofijai nieko nesakiau. Ji mane paliktų. Vis dar planuoja mums 
atostogas Egipte. 

— Nepaliktų. 

— Aha. Gal. Negalėjau. Tai buvo kvaila mintis. Vieną vėlų vakarą 
supratau, kad dvi dienas kūriau vardus elfams. Klausiau savęs, koks 
būtų geriau Balinaras, ar Balemaras? O gal Balaganas? Supratau tapęs 
kliedinčiu bepročiu. Norėjau, kad mano knygas pirktų ir mes geriau 
gyventume, bet negalėčiau žiūrėti į „Versace“ kostiumu vilkintį Fer- 
giusą, jei žinočiau, kad jį nupirko žmogus, sėdėjęs palėpėje ir sukūręs 
vardus neegzistuojančioms būtybėms su atsikišusiomis ausimis. Gal 
yra kitas būdas. Toliau rašau „Formos knygą . 

Kelasas pritardamas linktelėjo. Jis žinojo, apie ką kalbama. Magu- 
ranas poetas, o minėtoji knyga — poeto romanas, rašomas jau penkio- 
lika metų. Akinamas, mielas, kaip subtiliai sumeistrauto, aptakaus, 
nupoliruoto skraidančio aparato dalys, kurios nebuvo sudėtos kartu, 
nes netinka viena prie kitos, nedera ir (net sudėjus) aparatas niekada 
neskris. 

Maguranas paklausė Kelaso, ką tas rašąs, ir jis lėtai, su detalėmis 
pradėjo pasakoti. Kalbėdamas niekaip nesugalvojo, kaip pasiteisinti 
socialistui, škotų poetui, kurį pažįsta nuo vaikystės, kuris, nepaisant 
to, kad devyniolikos metų atmintinai išmoko eilėraštį „Bruklino 
tiltui“ ir sugebėjo iš Amerikos liaudies dainų katalogo parinkti me- 
lodiją savo dvylikos stygų gitarai, vadina amerikiečius „sušiktais jan- 
kiais“, dėl rašomo komercinio trilerio, kuris nuo pat pirmo puslapio 
skirtas patraukti plačią kino teatrų publiką vidurio vakarų valstijose 
JAV ir jaunuolius, besižavinčius koviniais kompiuteriniais žaidimais. 
Jis tegalėjo galvoti apie Robertą Bernsą ir Maguraną tėvą, pykstantį 
dėl jaunų Bernso palikuonių paleistuvavimo; ir kad Maguranas - pa- 
liktas berniukas, žinomas kaip vienas iš Damfriso poetų, neaišku, ar 
yra ištikimas Sofijai; ir kad laikas atleidžia poetams bet kokią neišti- 
kimybę. Ne tik žmonoms, bet ir idealams, kol jų kūryba atliekama 
aistringai, lyriškai. Bernsas — škotų ir britų patriotas, Bernsas mo- 

narchistas revoliucionierius. Bernsas, kuris džiaugsmingai apdainavo 
prancūzų ir Amerikos revoliuciją. Ką jis būtų parašęs, jei prancūzai 
būtų bandę padaryti Amerikoje revoliuciją amerikiečiams, kol ame- 
rikiečiai dar buvo tam nepasirengę? 

Oro gūsis prapūtė Kelasui smegenis, išvalydamas ten nusėdusius 
storus vyno ir viskio sluoksnius. Kelasas pradėjo Maguranui aiškinti 
savo naujosios knygos idėją, tarsi viską seniai būtų apgalvojęs, nors 
tik dabar ir tik čia, kalbant, tai atėjo jam į galvą. Jis paaiškino poetui, 
kad ketina parašyti bestselerį, nukreiptą prieš militaristinę rinką. Toks 
romanas pakeistų žanrą ir padarytų Ameriką priešu. Ne grupelę Ame- 
rikoje, bet Amerikos vyriausybę, visą Ameriką, amerikietiškąjį gyve- 
nimo būdą. Personažai amerikiečiai būtų stereotipinių, neturinčių 
humoro jausmo, dviveidžių, neišprususių degeneratų karikatūros, 
o tokias pat pareigas užimantys europiečiai, herojai ir herojės, būtų 
sąmojingi, genialūs, mylintys, drąsūs, geriausi, garbingiausi „žemės 
druskos“ tipo žmonės. Knyga atskleistų antiamerikietiškumo kilmę 
ir europinį patriotizmą, kuris yra toks gilus, bet taip retai pasireiškia. 
Skaitytojai būtų priversti patikėti, kad civilizaciją išgelbėja nedidelis 
karas, kuriame internacionalinė britų, prancūzų, vokiečių, gal net is- 
panų, italų ir rusų karių grupė sužlugdo klastingą Amerikos sąmokslą, 
trukdantį įvykdyti tarptautinį teisingumą. Europiečiai būtų sužavėti. 
Valstijose knyga būtų pasmerkta iš sakyklų ir per radijo pokalbių 
šou. Amerikiečiams tai nepatiktų ir jie pultų ją pirkti neribotais kie- 
kiais, kad išsiaiškintų, už ką ji smerkiama. Kelasas pasisakė dar visko 
nesugalvojęs, bet tikrai būsianti scena, kurioje europiečiai įsiveržia 
į JAV oro uostą Rytų Anglijoje naudodami animacines senovinio 
transporto priemones. 

— Manau, viena iš jų bus „Austin Allegro“, pasakojo Kelasas. — 
Britų lakūnė prie vairo ir „Užsienio legiono“ veteranas, numušantis 
amerikiečių bombonešį pro stogo liuką iškišta reaktyvine raketa. 

Kol Kelasas šnekėjo, Maguranas nieko nesakė ir net nežiūrėjo į 
jį, tiesiog stovėjo atsirėmęs į cokolį raukydamasis ir mirkčiodamas, 
šiek tiek nuleidęs galvą. Kai Kelasas nutilo, stojo tyla. Tiesiai prieš 
juos policijos automobilis sulėtino greitį, paskui ėmė važiuoti grei- 
čiau ir dingo. 


— Kaip ji vadinasi? - paklausė Maguranas. 

— Dar nesugalvojau. 

— Ką manai apie „Antikristas smogia atgal"? 

Kelasas šyptelėjo. Maguranas paklausė, ar tai satyra. Kelasas ke- 
tino sakyti „taip“, bet sudvejojo, nes tai būtų netiesa. Jis papurtė 
galvą. Knyga tik tada paveiks, jei pasirodys nuoširdžiai lėkšta. Jei 
jis ketina ją publikuoti, skaitytojams meluoti nereikia; svarbu tik 
pameluoti sau ir pačiam patikėti, kad kuria paprastesnį, kvailesnį 
pasaulį negu tikrasis. Nors jis praleido nedaug laiko su parsidavėliais 
ir iki šiol vengė tokiu tapti pats, suprato, kas darė vienus kūrinius 
populiaresnius nei kitus. Satyros priešingybė. Juose tobulai demons- 
truojamo nuoširdumo neatskirsi nuo tikrojo. 

— Žinai, kai sakiau, kad man patiko tavo paskutinė knyga, sakiau 
tiesą, — tarė Maguranas. — „Įniršio sutrramdymas“ man tikrai labai 
patiko. Manau, ja kažką atskleidei. 

— Nesu jos matęs knygynuose. 

— Atrodai liūdnas ir nelaimingas. Manai, ketinu kritikuoti? 

— Gal ir aš persigalvosiu. 

— Nemanau. Bet šiais laikais tokios knygos neparduosi. Po 
„Dvynių“ sugriovimo visi žiūri į Ameriką kaip į sužeistą šunyrį. 

— Ką turi omeny, sakydamas „nemanau“. 

— Tu artimesnis kareiviams nei aš elfams. Kitą savaitę vyksti į 
Afganistaną. O aš nevykstu kerėti į užburtą mišką su goblinų kom- 
panija, - Maguranas nekantriai mostelėjo ranka, tarsi vydamas iš 
kambario vapsvą. — Visi eina į kompromisus. Sunku nesusitepti. 

Kitą dieną Kelasas traukiniu grįžo į Londoną. Jis jau turėjo Ru- 
sijos vizą. Nuskrido į Maskvą, gavo Tadžikistano vizą, davė kyšį, 
kad gautų bilietą į Tadžikistano lėktuvą, nuskrido į Dušanbė, įsi- 
gijo Afganistano vizą ir roplio spalvos lėktuvu nuskrido į Faizabadą. 
Maguranas klydo. Iki to laiko, kai Kelasas grįžo iš Afganistano, JAV 
belaisvių stovykla Gvantanamo įlankoje buvo panaikinta, ir Kelasas, 
kaip ir kiti tokie kaip jis, pradėjo siųsti Irako žemėlapius. Londone, 
Frankfurte ir Paryžiuje jau buvo girdimas garsėjantis šunyčio urz- 
gimas. Nebūtų buvę sunku parduot jo knygą. 

Hytrou traukinys tunelyje po oro uostu ėmė lėtinti greitį. Kelasas 
ištiesė ir sulenkė rankas. Dar reikia kai ką nuveikti. Prieš įlipant į 

lėktuvą, teks nusipirkti naujų tvarsčių. Jis stebėjo centriniu praėjimu 
einančius verslininkus su lagaminais ant ratukų. 

Į vieną pranešimą atsakyti reikia. Nykščiu ėmė spaudyti klavia- 
tūrą, pranešdamas agentei, kad faksu nusiųstų galutinį knygos kon- 
traktą leidėjams Niujorke. Jis pasirašys ten. Tada išlipo iš traukinio 
į dirbtinį pietinio stoties perėjimo šešėlį. Jis vienintelis neskubėjo. Į 
visas puses plūdo kostiumuotieji su lagaminais ant ratukų. Jis per- 
skaitė vienintelį Magurano pranešimą, kuris papildė rytinį pranešimų 
antplūdį. Jame buvo parašyta: „Adamai, daugiau kraujo ir tamsos, 
nei tu ar mes nusipelnėme. Paskambink “ 

Jis išjungė telefoną ir nuėjo eskalatoriaus link. 


Vienoje iš oro uosto kasų Kelasas nusipirko pirmos klasės bilietą 
į Niujorką. Anksčiau pirma klase nebuvo skridęs. Kasininkė buvo 
draugiška. Gal jos tampa draugiškesnės, kai sumoki keturis tūkstan- 
čius svarų už pirmos klasės vietą? Reikia daug sumokėti už papildomą 
jardą laisvos vietos, nemokamą šampaną ir metalinius valgymo įran- 
kius. Keletą dienų jis ketino švaistyti pinigus kaip žmogus laimėjęs 
loterijoje. Gali paaiškėti, kad būti turtingam smagu. Jis stebėjo tur- 
tinguosius ir pamatė, kad jie elgiasi taip, tarsi prabanga būtų jiems 
primesta nepaisant jų norų. Neįmanoma suprasti, ar jie mėgaujasi 
šampanu, ar ne. Jis visada patiekiamas kaip vanduo į vandentiekio 
vamzdį, ir jiems tai nusibodo. 

— Kariavote? — pasiteiravo kasininkė grąžindama dokumentus. 

Ji buvo iš Šri Lankos. Ryškiai pasidažiusi lūpas tamsiu lūpdažiu, 
ant skruostų miriadai panašių į strazdanas apgamėlių. Ji žiūrėjo į 
purviną iš po jo rankogalio kyšantį tvarstį, kuris ėjo iki nykščio, tada 
aplink nykštį ir kryžmai per plaštaką vėl po rankove. 

— Taip, — nusišypsojo Kelasas. — Čia karo žaizda. 

Moters lūpų kampučiai nusileido, o akys išsiplėtė iš nuostabos. 

— Iš kur? — pasiteiravo. 

— Iš Kemdeno, praėjusį vakarą, — atsakė. 

— Prieš įsėsdamas turėtumėt pasirodyti daktarui. Gero skrydžio, — 
plačiai nusišypsojo, o jis padėkojo ir nuėjo šalin. 

Jinai jį įspėjo, kad nepasielgtų netinkamai: nekraujuotų kaip 
varguomenės atstovas ant iškrakmolytos staltiesės, 747-ojo mo- 

delio orlaivio karališkajame užtvare. Jis apsidairė, o ji tuo pat metu 
atitraukė akis nuo kompiuterio ir jų žvilgsniai susitiko. Dabar ji 
nebesišypsojo. Atrodė susirūpinusi. Nereikėjo jam šmaikštaujant 
šnekėti apie sumautą karą liudijančias žaizdas. Bilietų pardavėjos 
šeima prieš keletą kartų greičiausiai gyveno Šri Lankoje. Kas žino, 
kokias tikras gyvatiškai išsiraičiusias ir rausvas, nelygiais kraštais po 
sugijusiom siūlėm karo žaizdas slepia puikūs džinsai, sijonai ir be- 
rankoviai marškinėliai. 

Praėjęs registraciją ir apsaugą, Kelasas nuėjo į „Boots“ vaistinę. 
Ten nusipirko pakuotę AA baterijų ir paklausė, ar yra tvarsčių. Pa- 
aiškėjo, kad yra įvairiausių tvarsčių, tarsi pulkai sužeistųjų važiuo- 
dami tranzitu per Hytrou nuolat sustotų persirišti žaizdų. Keturios 
pilnutėlės lentynos, kaip kelių dalių skelbimai senuose laikraščiuose, 
negailėdamos pagyrų, rėkte rėkė apie chirurgų palikimą: „Pažangi pir- 
moji pagalba - greitai sustabdo kraujavimą — tvarsliava - didesnėms 
pjautinėms žaizdoms ir nubrozdinimams - sugeria kraują — nesukelia 
alergijos“, — buvo rašoma ant vienos. „Greitesnis gijimas — odos su- 
kabinimo komplektas — gilesnėms pjautinėms žaizdoms.“ Kelasas 
paėmė dvi ir dvisluoksnių tvarsčių (aukštos kokybės — neatspūrantis 
bintas, tvirtai prispaudžiantis tvarstį prie žaizdos ir neleidžiantis jam 
atsipalaiduoti). Panaudos po vieną iš abiejų komplektų, o kas liks, 
bus jo daiktai kelionėje į Ameriką. Nenorėjo įeiti į pirmos klasės 
saloną su atspurusiu bintu. Kol pasiekė tualetą, per rankos išlinkimą 
nykščio link jau buvo nutekėjęs akį rėžiantis šviežio kraujo lašelis. 
Kelasas išsitraukė pluoštą popierinių rankšluosčių iš laikiklio, bet 
nespėjo nusausinti kraujo ir vienas lašelis vis dėlto nukrito ant grindų 
plytelių. Žaliu poliesterio kostiumu vilkintis valytojas netoliese pa- 
sistatė kibirą. 

— Čia negalima to daryti, — perspėjo, tarsi kur nors oro uoste būtų 
tam skirta vieta su ženklu — geltoname fone juodas kraujuojančio 
žmogaus siluetas. 

— Atsiprašau, — pritūpdamas ir nuo grindų švelniai nubraukdamas 
dėmelę tamponėliu pratarė Kelasas. - Turiu pasikeisti tvarstį. 

Jis nusivilko švarką, pasidėjo šalia kriauklės, atsiraitojo kruviną 
rankovę ir pakišo subintuotą ranką po šalto vandens srove. Buvo 
netvarkingai apsirišęs anksčiau ir vėl bus tas pats, nes sunku pačiam 

apsirišti žaizdą dilbyje. Pasinaudodamas dantimis kaip trečia ranka, 
nusiėmė apiplyšusią medžiagą, kuria prieš keletą valandų buvo ap- 
sirišęs. Medžiaga atrodė šimto metų senumo. Nuplovė. Pjūvis buvo 
ilgas, negilus, lipnus griovelis, kurio viduryje krešulys suskilo ir vėl 
ėmė kraujuoti. Daktaras rekomenduotų susiūti, bet bus gerai ir taip. 
Jis vis dar nesuprato, kaip tai atsitiko, nors per trumpą laiką užpildė 
visus Kanerių namus aštriom nelygiom šukėm. Dirbo išsijuosęs, ir 
tik kai visos moterys — Melisa, Liusė, Sofija, Margarita ir Tara - jau 
spiegė bei klykė vienu metu, pasijuto pavargęs ir viskas pasidarė ne- 
besvarbu. Visi vyrai irgi. Netinkamai maurodami ir lodami, kaip 
galvijai ir vilkai viename garde. Nuo kovos tarpusavyje atitraukti 
baisaus, bendro, iš pašalės atsiradusio priešo. Turbūt tik pasirodęs 
kraujas privertė juos nebestvarstyti jo už rankų, ir tada jam pavyko 
išbėgti iš namo. 

Iš „Boots“ plastikinio maišelio išsiėmė dėžutes, o iš jų peršvie- 
čiamus plastikinius įpakavimus, kur buvo odos sukabinimo kom- 
plektai bei bintas, ir pasidėjo abiejose čiaupo pusėse. Vyrai, iš abiejų 
pusių prieidami nusiplauti rankų, ar jas nusiplovę, vis žvilgčiojo į jo 
medicininius išteklius. Niekas nieko neklausė. Klaustukai slėpėsi 
nuleidžiamo vandens, užtrenkiamų kabinų durų, segamų užtrauk- 
tukų ir karšto oro džiovintuvo garsuose. Paėmė nuo kriauklės pa- 
kraščio tvarsliavą ir pasiruošė pasinaudoti dantimis, bet pajuto ant 
peties ranką. Valytojas. Netardamas nė žodžio, nepažvelgęs į Kelasą, 
sutvarstė žaizdą. Jo rankos buvo šiltos, švelnios, šiek tiek nelygiu 
paviršiumi ir tvarstė su tėviškai skeptišku (kaip pigaus kirpėjo) tvir- 
tumu. Jo garbanoti plaukai ir ūsai buvo žili, o veido bruožai rodė jį 
esant iš Šiaurės Afrikos. Turbūt šeštoj dešimty. Nuo šilto sprando ir 
galvos dvelkė odekolonu. Kelasas buvo dėkingas už pagalbą, bet dar 
dėkingesnis, kad valytojas nei šnekėjo, nei tikėjosi, kad jis prabils. 
Buvo ketinęs paklausti, koks valytojo vardas ir iš kur jis, bet, kai tas 
greit, tvarkingai viską baigė, žengė šalin, sugriebė plaušinės šluotos 
kotą ir linktelėjo Kelasui, pastarasis tik ištarė „shukran“, vieną iš 
nedaugelio įsimintų arabiškų žodžių, kurių ėmė mokytis prieš keletą 
mėnesių nujausdamas įsiveržimą į Iraką. 

Valytojas nusišypsojo. 

— Prašom, - atsakė. — Gero skrydžio. 

Kai grįžo į žaižaruojančią išvykimo salę, galugerklyje pajuto ne- 
malonų prieskonį ir pradėjo mirksėti. Valytojas jam buvo geras, o 
geranoriškumo Kelasui dabar nereikėjo. Geriau jau valytojas būtų 
sudavęs per veidą. Pats geranoriškumas yra puikus dalykas, bet iš 
paskos, norėdama prisijungti, visada seka gėda. Kai tik pajunti ge- 
ranoriškumą, žinai, kad už kampo - gėda. Kartu su žliumbimais, 
veidmainiškais verkšlenimais bei apgailestavimais. Pone, kur šiandien 
skrendate? Į Niujorką? Kaip miela. Ir gal galiu paklausti, nuo ko 
skrendate? Priešų? Pone, čia taip nesakoma. Sakoma „draugų“. 

Viskas, ko jam reikėjo, tai pamatyti erdvų, sunkų, storasparnį, 
keturiais varikliais varomą lėktuvą, atidrebantį pakilimo taku, laisvai 
nusklendžiantį vandenyno link. Kaip malonė. Kaip stebuklas. Kai 
pamatys, jam viskas bus gerai. Vienas iš jų nunes jį į debesis, paskui 
į nepadorius vakarus. Jis ne bėglys, nors kiti gali taip pamanyri. Jis 
juk prieš aušrą grįžo prie Kanerių namų ir į pašto dėžutę įkišo tuščią 
čekį, kurio blogojoje pusėje, kažkodėl didžiosiomis raidėmis, užrašė 
„kad ir kiek tai kainuotų“. Jie galėjo pamanyti, kad pabėgo nuo jų, 
bet tik todėl, kad nežinojo, jog jis bėga pas kažką. Ištisus metus norėjo 
ją pamatyti. O dabar ji panoro pamatyti jį, ir jis atvyksta. Kelasas 
pasuko prie išvykimo vartų. 

Praėjo pro moterį, vilkinčią patrumpintais džinsais ir trumpu 
javų žalumo vilnoniu megztuku, iš po kurio matėsi pilvas ir pečiai. 
Jos garbanos buvo supurkštos laku, lūpos padažytos ryškiai raudonu 
lūpdažiu, pati tamsiai įdegusi, bamboje auksinis auskaras, avėjo 
aukštakulniais ir paskui save tempė lagaminą. Ji žvilgtelėjo į Kelasą 
ir nusisuko. Norėtų būti įsitikinęs, kad kerta Atlantą ne dėl sekso. 
Žmonės taip daro. Vyrai ir moterys skrenda mylių mylias, išleidžia 
šimtus svarų, sunaudoja tūkstančius litrų reaktyvinio kuro, kad pa- 
simylėtų, ir ne tik vidutinio amžiaus, turtingi turistai, po visą pasaulį 
nuo Bankoko iki Zanzibaro ieškantys sekso, bet ir pajėgūs, patrauklūs 
jauni vyrai ir moterys iš Londono, Brisbeno ar Buenos Airių, kurie 
susidėjo su kažkuo, kas gyvena kitoje pasaulio pusėje ir, kurie, nors ir 
nepatinka viens kitam taip, kad apsigyventų arčiau vienas kito, geriau 
skraido per vandenynus kas pusė metų (kad paliestų savo partnerio 
nuogą kūną), užuot susiradę naują partnerį, su kuriuo galėtų dalytis 
lova savame mieste. To nėra. Iš dalies jis keliavo be bagažo todėl, kad 

vylėsi, jog moteriai, kurios vyksta pamatyti, reikės mažiau pastangų 
jį sulaikyri. Jis nenori prarasti drąsos. Žinoma, ji graži, bet yra bai- 
sybė gražių žmonių, su kuriais nemalonu būti, nes jie — savo grožio 
saugotojai. Gali jį tau parodyti, bet kai ekskursija baigiasi, nebelieka 
nieko. Astrida iš tų kitų, kurie su savo grožiu tiesiog gyvena. 

Jiedu susitiko Šiaurės Aljanso svečių namų sode Faizabade vieną 
2001 metų spalio pavakarę. Generatoriai buvo išjungti, ir jis matė 
tik žvaigždžių nušviestą jos siluetą. Ryškios žvaigždės buvo tankiai 
nusėję dangų, per akmenis, darydama linkį uolos papėdėje, ant ku- 
rios stovėjo svečių namai, grumėjo upė. Kelasui atrodė, kad jis ir kiti 
užsienio žurnalistai pasklidę tarp krūmų ir medžių, tyliai kalbantys 
per savo palydovinius telefonus, klausydami laiko šniokštimo sėdi 
ant visatos krašto. Jis buvo pritūpęs ant žolės ir atlošęs galvą vėpsojo 
į Paukščių Taką, kai išgirdo ją judant — ji stovėjo ties juo. 

Astridos palydovinio telefono baterijos buvo išsikrovusios ir ji pa- 
klausė, ar negalėtų paskambinti redaktoriui ir tėvui Kelaso telefonu. 
Jis jau buvo paskambinęs tokiems pat žmonėms, tokia pačia tvarka, 
todėl pasakė, kad ji galinti kalbėti, kiek tik nori, ir truputį paėjo į 
šoną. Žalsva telefono ekrano švieselė šiek tiek apšvietė jos veidą, bet 
jos visos jis nematė. Tik žvaigždėtame danguje kaip sparnas šmėste- 
lėjo tamsus siluetas ir pasigirdo balsas, prašantis paskolinti telefoną. 
"Taigi pirmiausia jis susipažino su jos balsu, kuriame skambėjo domė- 
jimasis savimi ir kartu svyravimas bei atvirumas, panašus į pagarbų 
drovumą, tarsi jai visi būtų tolei išmintingi, kol neįrodyta, kad jie 
kvailiai, o ji nenori rizikuoti, kad nepraleistų protingųjų. 

Jai baigus kalbėti telefonu, jiedu stovėjo ir šnekėjosi soduose. Abu 
buvo atvykę tądien: Kelasas lėktuvu iš Tadžikistano, Astrida — au- 
tomobilių kolona iš Dušanbė, per Amudarjos upę, tada į rytus sun- 
kvežimiu. Abu Afganistane pirmą kartą. 

— Vietiniai žiūri į mus ypatingai. Į užsieniečius, - kalbėjo As- 
trida. — Jaučiuosi mažiau tikra nei jie. Lyg būčiau įrašyta ir demons- 
truojama, tarsi mane būtų galima išjungti ir manęs nebebus, o jie 
gyvens toliau. Atsisėsiu. Prastai jaučiuosi. 

Jie atsisėdo ant žemės. Žvaigždžių šviesoje Kelasas jau beveik 
galėjo ją įžiūrėti: siaurą, atsikišusiais skruostikauliais veidą ir didelę 
ryškiai apibrėžtą burną. Kai ji susiraukdavo (o kalbėdama ji taip 

darė dažnai, tarsi norėdama įtikinti kitus ir save, kad mąsto rimtai), 
kaktoje atsirasdavo keturios gilios horizontalios raukšlės, kurios ją 
sendino bei suteikė veidui skausmingą išraišką; kai šypsojosi, raukšlės 
išnykdavo, jos veide švietė daugiau laimės, nei reikia jai vienai. Tos 
laimės užtektų visiems. 

Pavargę, nekantrūs judesiai rodė, kad ji jaučiasi nesveikai ir ne- 
jaukiai. Jis čia atvyko staigiau nei Astrida. Dar tą patį rytą nežinojo 
ar skris ir, kol roplio spalvos lėktuvas nepakilo iš Dušanbė oro uosto, 
dvejojo. Jis ir keturi kiti užsienio žurnalistai bei aljanso afganai sėdėjo 
ant brezentinių kėdžių priešais fiuzeliažą. Tarp jų, užimdami didžiąją 
lėktuvo dalį, stovėjo buteliai vandens (dvi tonos), skirti CNN. Po 
keturiasdešimt minučių trukusio skrydžio jie nusileido ant kietai 
suplūktos žemės ir akmenų ruoželio, ant kurio buvo karo inžinierių 
paskubomis sukonstruotos plieninės nusileidimo aikštelės. Jie išlipo 
per galinę rampą į lėktuvo propelerių sukeltą dulkių debesį, o kai jis 
išsisklaidė, pamatė būrį laukiančių atganų, stebinčių, kol ant jų nu- 
sileis dulkės. Vaikams lėktuvo atvykimas buvo baigiamasis akordas, 
juokinga scenos įrengimų dalis tos dienos vaidinime ir jie striksėjo 
dainuodami angliškai „Kaip sekasi, kaip jums sekasi?“. Dauguma 
kitų buvo vairuotojai, bet neįkyrūs. Jie žengtelėjo atgal, laukdami, 
kol užsieniečiai prie jų prieis. Vienas iš laukusių afganų, rodos, čia 
buvo atėjęs tik pasižiūrėti į atskridusį lėktuvą. Susidėjęs rankas už 
nugaros, žiūrėjo į Kelasą tuščiu žvilgsniu. Tokio žvilgsnio Kelasas 
nebuvo matęs ir dar daugybę kartų Afganistane pamatys: protingo, 
smalsaus, neišsilavinusio žmogaus, kuris laukia pranašo. Jie čia kovos 
ir numirs dėl savo religijos, bet šitaip žiūrintis drąsus žmogus galėtų 
sukurti savo religiją (jei tik drįstų) ir ta religija būtų pakankamai 
protinga. 

Kelasas susidėjo daiktus į waziką ir už dvidešimt penkis dolerius 
išdaužytu keliu buvo nuvežtas į miestą. Abipus kelio, savo medinėse 
būdelėse, prekybininkai degino žibalines lempas. Kvepėjo laužo dū- 
mais. Ši šalis yra žinoma dėl savo tamsumo, bet jos šviesos ir laužai 
šviečia kaip brangakmeniai kailyje. Dabar atrodė, kad Londone kilu- 
sios Kelaso dvejonės priklauso kažkam kitam. Jis buvo patenkintas, 
kad jį atsiuntė į šį, kitokį, pasaulį vykdyti užduočių, pranešti apie 
įvykius. Yra pareigų ir kai kurios yra jo. 

— Galiu čia prabūti ilgai, - šnekėjo Astrida. - Nuo to galvoje 
darosi šviesiau. Lyg jausčiausi... kilniau. Sekundėlę atsiprašysiu. 

Ji nuėjo į sodo pakraštį. Kelasas išgirdo ją žiaukčiojant ir kosė- 
jant. Nugirdo koją slystant per žolę, šūksnį ir lūžtančios šakos garsą. 
Nubėgo prie Astridos ir sučiupo už riešo beslystančią stačiu kranto 
sutvirtinimu tiesiai į akmenuotą upę. Padėjo užsiropšti, ir ji padėkojo. 
Jos riešai buvo šalti ir lipnūs, o pati šiek tiek drebėjo. Kelasas uždėjo 
delną jai ant kaktos. Ji buvo vėsi ir drėgna. 

— Aš tikras griozdas, — su palengvėjimu nusijuokė Astrida. — Ne- 
reikėjo man bandyti nusivemti į upę. 

— Štai ką jie Čia irgi geria, - pašmaikštavo Kelasas. 

— Aha, - atsiliepė Astrida. - Nemanau, kad many dar kiek liko. 

— Tau reikia sušilti, - pareiškė Kelasas. 

Jie grįžo į svečių namus, kai įsijungė generatorius ir užsidegė 
šviesos. Jis pasirūpino, kad su ja gyvenantys lenkai paguldytą ją, visą 
drebančią, į miegmaišį ir vėliau atėjo su trupučiu ėrienos bei ryžių, 
kuriuos išvirė afganai, stikline arbatos ir pora tablečių ibuprofeno. 
Astrida viską suvalgė. Rytoj šveicarų grupė dviem wazikais važiuoja 
į Jabal os Sarajų, papasakojo Astrida, ir jie galėtų vykti kartu su jais. 
Kelasas pasakė, kad jai reikia daugiau ilsėtis. 

- Iki rytojaus vakaro viskas praeis, - skubiai pasakė Astrida, dre- 
bėdama nuo pykinimo, paskui užsimerkė ir nusisuko ant šono, o ant 
kaktos jai buvo prilipę plaukų sruogų. 

Kitą rytą Kelasas užėjo pas ją. Jo kambarys buvo kitame to paties 
pastato vienintelio koridoriaus gale. Buvo septynios ir dar beveik ne- 
prašvitę. Lenkai pasakė, kad ji išėjusi. Daiktus paliko. Kelasas nuėjo 
į Faizabadą, prirūkusią purvinų plytų sangrūdą, su kreivais rastais 
ir tamsiomis angomis, jis stovėjo slėnyje ir ant kalno šlaitų kaip su- 
degintos nuograndos troškintuve. Išsikeitė dolerius ir gavo pluoštą 
taukuotų afganiškų pinigų, rado miesto pirtį, kur besijuokiančių 
vyrų, dėvinčių plačkelnes, akivaizdoje nusirengė ir vienomis trumpi- 
kėmis pasinėrė į garuojančią versmę. Vėliau vaikščiojo šiaudų, mėšlo 
bei purvo pridrabstytais skersgatviais, kur matėsi kojų bei kanopų 
įspaudai. Transporto buvo nedaug. Kiekvienas pravažiuojantis wa- 
zikas, kamazas ar sena toyota buvo panašūs į nuo grandinės nutrūkusį 
tigrą — riaumojantį, signalizuojantį, praskiriantį berniukus, senius 

bei moteris, vilkinčias išblukusius mėlynus visą kūną dengiančius 
apsiaustus, burkas, tarsi jie niekad nebūtų girdėję variklio. Kelasui 
dingtelėjo, kad jei kalbėtų dari kalba, lengviau rastų Astridą. Ji — vie- 
nintelė liesa baltaodė su džinsais, per didele striuke ir iš po paku/ 
kepurės išlindusiais šviesiais plaukais. Jie visi turėjo ją pastebėti. Ne- 
mokėdamas kalbos jauteisi visiškas kvailys. 

Atėjo į turgų, kur seniai, atrodantys tarsi daug kartų būtų girdėję 
nutylant savo mirštančių vaikų verksmą, vedėsi asilus, nešinus ne- 
dailiais krepšiais, prikrautais apipuvusių, supjaustytų medžių šaknų 
(lyg ištrauktų protinių dantų iš apatinio kalvos žandikaulio), kad 
parduotų malkoms. Astridą pamatė palenkusią galvą ties narvu su 
riebiu, dailiu pilku paukščiu. 

— Lažinamės, kad jie tau jį išvirs, — nusijuokė alkanas Kelasas. 

— Lažinamės, kad ne, - atsiliepė Astrida. — Tai kovinė kurapka. 
Vis tiktai rytoj kautynės. Mums reikia pasišalinti. Aš pastačiau už šį 
paukštį, kad nugalės visus kitus esančius mieste. Matai jo akis? Jis 
žudikas. Ką manai? Galėčiau jį pasiimti į Jabalą? 

— Kodėl ne? - atsakė Kelasas. 

Ji nebekarščiavo. Atrodė jaunesnė, bet po akimis dar buvo ne- 
ryškių raukšlelių. Dėl to atrodė protingesnė. Ji bandė įkalbėti Kelasą 
nusipirkti kitą kurapką, kad galėtų surengti kautynes, kai perkirs 
kalnus. 

— Jei nori, - nesipriešino Kelasas. — Tada vienas iš dviejų tikrai 
baigs gyvenimą puode. 

Astrida pažvelgė į jį taip, kaip jis norėjo: įdėmiai ir smalsiai. 

— Ne, tu teisus, — tyliai tarstelėjo. - Kvailas pasiūlymas. 

— Aš gi sutinku. 

— Bet taip nemanai, ar ne? 

Auštant kitam rytui jie rado vietos dviejuose šveicarų televizijos 
komandos išnuomotuose wazikuose trijų dienų kelionei per kalnus 
į Jabal os Sarajų, kur aljanso kariuomenė seniai ruošėsi paskutiniam 
pasipriešinimui prieš Talibaną, kol amerikiečiai pradės iš oro daužyti 
bendrą priešą Šomalio lygumoje prie Kabulo vartų. Kartu su šveicarų 
žurnalistu, operatoriumi ir jo slovėnu prodiuseriu, tadžiku vertėju iš 
Dušanbė, afganų palydovu bei dviem vairuotojais jų buvo devyni ir 
jie su įranga važiavo slėniu žemyn. Palydovas, buvęs Ahmado Šacho 

Masudo asmens sargybinis, pasipūtęs kaip povas dėl savo pažinties 
su Hindu Kušo didvyriu, ir pasipūtimas nė kiek nesumenkęs nepa- 
vykus apsaugoti Masudo nuo al Kaidos egzekucijos kelios dienos prieš 
Niujorko ir Vašingtono atakas. Asmens sargybinis mokėjo įžūliai 
pakalbėti kiekviename pravažiuojamame poste, kur buvo po tris jau- 
nuolius su senais ginklais ir skersai kelio ištiesta virve. Prieš išvykdami 
vakariečiai susivyniojo savo įrangą į plėvelę ir šalikais apsirišo veidus. 
Šveicarų žurnalistas pakvietė Astridą važiuoti su juo, operatoriumi ir 
asmens sargybiniu, o Kelasas važiavo su vertėju ir prodiuseriu. 

— Senasis šveicaras ją išdulkins, - po pusvalandžio kelionės ramiu 
balsu, tarsi būtų kalbėjęs apie praeitį, pareiškė vertėjas Rastamas. 

— Ojei ji nenorės? — pasidomėjo Kelasas. 

Jis nepasitikėjo prodiuseriu. Įdegusiu, besikeičiančios nuotaikos, 
ieškančiu galimybės tapti tokiu žymiu kaip vokiečių prodiuseris ir 
režisierius Verneris Hercogas, kuris visada buvo pašėlęs. 

— Kur ji dėsis? — paklausė vertėjas, bet nebe taip pasitikėdamas, 
sunerimęs, paskui paniuręs dėl Kelaso pareiškimo, kad Astrida gali 
turėti savo nuomonę. 

Jam buvo dvidešimt penkeri. Jau buvo dalyvavęs vienoje pel- 
ningoje kelionėje į Afganistaną, kai vakarų televizijos kompanijos iš 
naujo atrado šią šalį. Jis pasiglostė ūsus ir padėjo smakrą ant slovėnų 
prodiuserio peties priekinėje sėdynėje. 

— Aleksai, ką manai? — paklausė. 

— Argi penkiasdešimt tai jau senas? — paklausė Aleksas. — Tik ne 
šveicarui. 

Iš pradžių kelias buvo ruožas mažų, pusiau atskilusių akmenų, 
įstrigusių į dirvą, kuri tapo mažomis kaip talko milteliai dulkėmis. 
Kas sekundę sena Sovietų armijos mašina kresteldavo ir pakeldavo 
keleivius iš vietų. Nuo priekyje važiuojančio w2ziko padangų sklido 
į nenusistovėjusį pieną panašios dulkės, kurios prieš pakildamos į 
viršų ir pasklisdamos aplink juos pavertė dieną geltona, ir jie kiečiau 
apsirišo šalikus aplink burnas bei nosis. Buvo spalio vidurys. Jie buvo 
tūkstančiai pėdų virš jūros lygio ir dar vis kilo. Švietė saulė. Buvo 
šilta. Pakilus dulkių sumažėjo, o akmenys ant kelio tapo stambesni, 
apvalūs, karvės galvos dydžio rieduliai, o tarp jų — tarpai. Kad ir kaip 
aukštai kilo, visur buvo prigriuvę raudonų akmenų. Jie dunksojo 

abipus kelio, virš jų sudarydami atšiaurų nuolydį iki pat keteros, 
neįtikėtinai priartėjusios prie dangaus. Jie pralenkė šaudmenų pilnus 
sunkvežimius. Ten galėjai matyti dėžes (su užrašu „Granatos“), ku- 
rios pajudėdavo atvirose priekabose sulig kiekvienu kelio nelygumu. 
Dar aplenkė CNN vandenį bei vilkstinę didžiuliais džiovinto mėšlo 
krepšiais apkrautų asilų. Jie apvažiavo kraujo spalvos ir žolės žalumo 
ežerus. Prie pirmos upės, kurią reikėjo pervažiuoti, visi, išskyrus vai- 
ruotojus, išlipo. Tiltas buvo iš kreivų, smailių niekur nepritvirtintų 
(nei vienas prie kito, nei prie krantų) medžių kamienų, permestų 
nuo vieno kranto iki kito.Vairuotojai drąsiai juos pervažiavo, o jie 
perėjo pėsti. Kai grįžo prie mašinų, Astrida atėjo pas juos ir atsisėdo 
tarp Rastamo ir Kelaso, kuris pastebėjo, kad ji sėdo atsargiai. 

— Palauk, — pasakė kilsteldama ranką, kai jis bandė įsitaisyti šalia jos, 
ir, įkišusi ranką už džinsų juosmens po striuke, išsitraukė pistoletą. 

— Nesu matęs žurnalisto su ginklu, - nustebo Kelasas. 

— Ką tik nusipirkau iš asmens sargybinio. Norėjo penkių šimtų, 
bet nusiderėjau iki šimto dvidešimt. Nesijaudink, neužtaisytas. Štai. 
Pasitrauk trumpam šiek tiek į šoną. 

Ji suėmė masyvų L formos ginklą už rankenos, patraukė spyną 
atgal ir pirmyn, prisimerkusi pažvelgė išilgai vamzdžio, pakėlė ginklą 
abiem rankom, nusitaikė pro atviras duris tiesiai į uolą, primerkė 
vieną akį, atsiduso ir spaudė gaiduką, kol tas atšoko su smarkiu barkš- 
telėjimu garsiai nuaidėjusiu tuščiame šovinio lizde. 

— Tikras menkavertis sovietinis mėšlas, - nusprendė. —- Anksčiau 
juos turbūt štampuodavo kaip alavinius virdulius. 

Ji atitraukė kišenės užtrauktuką, išsiėmė slidininkų pirštines, 
įsikišo ginklą ir įgrūdo pirštines ant viršaus. 

— Adamai, lipk. Judam. Nežiūrėk šitaip į mane. Neatspėsi, kokių 
veidmainiškų nesąmonių išgirdau iš tų šveicarų. Ir čia dar ne pabaiga, 
nes dabar jie žino, kad manim nepasinaudos.Toje mašinoje, kurią 
matai, važiuoja tikras Nyčė: „Aš nuoširdžiai juokiausi iš tų, kurie 
mano esą dori, nes jų nagai atšipę . 

— Sakiau! - šūktelėjo Rastamas pliaukšteldamas viena ranka per 
kelį, o kita pešiodamas ūsus. 

— Čia nėra įstatymų, — toliau dėstė Astrida. — Vienišai merginai 
reikia apsaugos. 

— Pavargau nuo ginklų, - pasiskundė Kelasas. — Čia jų per daug. 

— Šitas išimtas iš apyvartos, — ji šyptelėjo Kelasui ir paplekšnojo 
kišenę. 

Pirkinys jai suteikė energijos. Kelasas nuoširdžiai manė turįs jai 
pasakyti, kad nepritaria, kai kažkokia kita jėga jo viduje jį apsvaigino 
ir privertė mirksėti, tarsi po ilgo laiko iš tamsaus kambario būtų išėjęs 
į ryškią saulės šviesą. Jis tikėjo, kad žurnalistui kvaila nešiotis ginklą. 
Ginklai traukia ginklus. Bet jame nebebuvo tikro pasipiktinimo. 
Jam nerūpėjo. Jis tik paklausė Astridos, ar ji sugebės už ginklą gauti 
kompensaciją iš redakcijos. 

— Sumokėjo už šalmą, neperšaunamą liemenę, kuriuos palikau, — 
paaiškino. — Turbūt išmeta tūkstančius per savaitę draudimui. Tikrai 
gali, kad ir nenoromis, „suploti“ šimtą dvidešimt baksų už niekam 
tikusią Kremliaus ginkluotę. 

— Jis tave paverčia kovotoja, — dėstė Kelasas. 

— Tikrai? O tu ne kovotojas? - nusijuokė Astrida. - Kaip manai, 
ką čia veiki? Ieškai, kur karas. Parduodi jį. To pakanka. Tu dalyvauji. 
Tu prisidėjai. 

— Ei, jūs ginklų maniakai, blogai vaidinat, — pratarė slovėnų pro- 
diuseris Aleksas. 

Jis neatsisuko, tik pakėlė galvą ir užpakalinio vaizdo veidrodė- 
lyje jie pamatė neaiškiai šmėkštelint jo akis, nes wazikas kratėsi ant 
riedulių. 

— Nesu pakvaišusi dėl ginklų, - paprieštaravo Astrida. 

— Gal, - perrėkdamas keliavimo triukšmą atsakė Aleksas. — Jūs 
ne vyras. Gal tuo ir skiriatės. Visada maniau, kad vyrai mėgsta gin- 
klus, nes taip jie atrodo rimtesni. Mirtis metro, o mirtis juk rimta? 
Nešti mirtį. Tai tave daro rimtu žmogumi. Mačiau, kas atsitiko mano 
draugams, kurie įstojo į elitinius dalinius, na tas, žinot, ypatingą- 
sias mėšlinas pajėgas. Mačiau, kas nutiko. Tie vyrukai tikrai norėjo 
žmones pralinksminti, bet buvo tokie kvaili, kad nesugebėjo papasa- 
koti anekdoto. Negalėjo papasakoti net juokingos istorijos. Nes visi 
pasaulio anekdotai tėra tik vieno anekdoto variantai: žmogus eina 
gatve, paslysta ant banano žievės, nukrenta, atrodo tikras mulkis. Tai 
vienintelis dalykas, kuris juokingas ginklų maniakams. Jie mano, 
kad mirtis — tai geriausias banano žievės anekdotas. Juokingiausias 

dalykas, galintis kam nors atsitikti. Vieną akimirką eini sau išdidus, 
patenkintas kaip pasaulio valdovas, visatos centras. Staiga, trinkt! 
Komikas paspaudžia gaiduką ir vietoj išdidžiojo vyruko telieka aš- 
tuoniasdešimt kilogramų mėsos. Daug juokingiau, nei tortu į veidą. 
Ginklų maniakai yra baisūs komikai ir jiems visada knieti papasakoti 
tą anekdotą, kurį žino. Tai mirtinas, galutinis, negrįžtamas anekdotas, 
kurį jie trokšte trokšta papasakoti, bet žino, kad negali. 

— Nuostabu. Su tuo ir sutikit indus, kai jie pasirodys iš už kal- 
nagūbrio, — pasipiktino Astrida. - Eikite su savąja filosofija, nes aš 
jums nepadėsiu. 

Kitą dieną, praleidusi naktį kaime, kur vyrai iš drabužių klosčių 
išsitraukė lazurito gabalus, skirtus parduoti, vilkstinė vidury dienos 
sustojo turgavietėje už karo vado tvirtovės sienų. Jie valgė kebabus, 
kurių skonis buvo panašus į benzino. Debesys dengė viršukalnes. 
oras buvo drėgnas ir šaltas. Kvepėjo žiema. Ganyklos buvo menkos 
ir purvinos. Prekeiviai ir žmonės, kurie nebuvo prekeiviai, sutūpė ir 
stebėjo juos tarsi įvertindami jų prekių vertę bei kompanijos jėgą. 
Tvirtovės sienos kilo iš nugriuvusių akmenų. Jos buvo dvidešimties 
pėdų aukščio, suskilusios. 

Bevalgant pasirodė trys mašinos, grįžtančios į Faizabadą. Jos su- 
stojo prie pat šveicarų komandos wazikų. Tarp išlipusiųjų Kelasas 
pažino Mirijamą Herš iš „Reuters“. Ji priėjo prie jų su Astrida. Jis 
pabučiavo ją į abu skruostus, o ji papasakojo, koks Jabal os Sarajus 
nešvarus, kiek ten daug žmonių, kaip niekas nevyksta. Ji važiuojanti 
namo. Kelasas paklausė, kur ji dabar gyvena, ir ji pažvelgė į jį pavar- 
gusiomis, ašarojančiomis akimis. 

— Viskas, gana, — atšovė. — Kai sakau „namo“, tai reiškia „namo', 
į Londoną. „Reuters“ pargabens mane nemokamai. 

Vėjas taršė jos rusvus plaukus, vis užmesdamas kuokštus ant 
veido, o ji nubraukdavo juos ir vis traukė avikailių rankogalius ant 
plaštakų. Pradėjo drebėti. 

— Laikas. Pakankamai ilgai čia prabuvau, — ji šniurkštelėjo ir per- 
kėlė svorį nuo vienos kojos ant kitos. - Nenoriu būti profesionali 
emigrantė, kai būsiu penkiasdešimties. 

— Mudu su Mirijama susitikome, kai buvau apgyvendintas Var- 
šuvoje, - paaiškino Astridai Kelasas. 

— Apgyvendintas? - nusijuokė Mirijama. — Kada tu kur nors 
buvai apgyvendintas? 

Kelasas paraudo: 

— Buvau, - atsakė. 

Mirijama nusišypsojo Kelasui, nors pečiai drebėjo nuo šalčio ir 
pasisuko į Astridą: 

— Adamas buvo žinomas Rytų Europoje devintam dešimtmety 
dėl to, kad nė viename mieste nepragyveno daugiau kaip pusės metų. 
O ten praleido... kiek? Dešimt metų? 

— Devynerius, — pataisė Kelasas. — Dvejus iš jų Prahoje. 

— Bet ne dvejus ištisai, ar ne? — patikslino Mirijama. — Tarsi kara- 
lius, keičiantis savo rezidenciją keliaudamas per jam priklausančias 
valdas. Šešis mėnesius Budapešte, keturis Kijeve... 

— Manau, toks gyvenimas puikus, - įsiterpė Astrida. 

— Žinot, kaip būna, - žiūrėdamas tai į vieną, tai į kitą, bandė 
aiškintis Kelasas. —- Prabūni kokioje nors šalyje daugiau negu kelis 
mėnesius, tiek daug apie ją sužinai, kad redaktoriai nebesupranta, 
apie ką pasakoji. Jie nori, kad vėl nieko nežinotum, nes per daug 
nutolsti nuo skaitytojo. 

- Jis turi galvoje, kad niekad nebuvo patenkintas, - pridūrė Mi- 
rijama. 

Kelasas nusijuokė ir paneigė. 

— Esi geras žurnalistas, bet tau trūksta ištvermės, — garsiai mąstė 
Mirijama. — Tu ne toks, kaip tie žurnalistai, kurie mano, jog todėl 
kad jie yra kur nors, tai ir yra ta vieta, kur kas nors vyksta. Kad ir kur 
būtum buvęs, būdavai įsitikinęs, kad tai me ta vieta. Viskas vyksta 
kažkur kitur. 

— Ir po moterį kiekviename uoste? — pasidomėjo Astrida. 

— Jos nebuvo jūrinės valstybės, — patikslino Kelasas. 

Mirijama ėmė trypčioti: išvažiuodama iš Jabalo, ji įmetė savo 
bagažą ne į tą sunkvežimį ir šitaip neteko žieminių drabužių. 

— Turiu dar vienas pirštines. Man jų nereikia, - pasiūlė Astrida. 

— Tikrai? Gal jos apsaugotų man pirštus. 

Astrida atitraukė kišenės užtrauktuką. Vienos pirštinės pirštas 
užkliuvo už pistoleto gaiduko ir, kai jas ėmė, pasirodė ginklas. Jis 
dunkstelėjo ant žolės. Astrida padavė pirštines Mirijamai, pakėlė pis- 
toletą ir vėl įsidėjo į kišenę. Mirijama nenuleido nuo ginklo akių. 

— Maniau, tu žurnalistė, - maudamasi pirštines pratarė. 

— Kodėl pakeitei nuomonę? 

— Dėl ginklo. Ar rašai JAV kariniame biuletenyje „Žvaigždės ir 
juostos? 

— Tikiuosi pirštinės apsaugos tave nuo šalčio, — atsakė Astrida 
žiūrėdama Mirijamai tiesiai į akis. — Ateity rūpestingiau prižiūrėk 
savo daiktus. 

— Labai ačiū, - pritilo Mirijama sustabdyta Astridos žvilgsnio. — 
Atsiųsiu, kai parvažiuosiu. 

— Nereikia, — papurtė galvą Astrida. 

Ji nuėjo prie savojo waziko ir išsitraukė iš bagažinės kuprinę. 
Kelasas laukė tyliojo garselio iš jos plaučių, kai ji pakels kuprinę, 
bet tuo pačiu metu Mirijamos bendrakeleiviai ją pašaukė ir užvedė 
variklius. 

— Turiu eiti, - pratarė Mirijama. — Ar keliauji su ja? 

— Astrida. Jos vardas Astrida Vuolš. Ji dirba „DC Monthly“. 

— Tu juk supranti, kad ji nepatikima. 

— Pažįsti ją? 

— Jai ką tik iš kišenės iškrito ginklas. Tokio įžeidimo neatleistų 
nė viena, man žinoma, organizacija. Ji keistuolė. Karo garbintoja. 
Pažįstu tokias. Ji iš tų, kurios neturi draugių. Turėtum palaukti kitos 
vilkstinės. 

— Ji visai nieko, — gynė Kelasas. — Ekscentrikė. 

Mirijama suspaudė lūpas ir sulaikiusi kvapą įbedė akis į Kelasą. 
Paskui iškvėpė: 

— Aišku. Patarčiau laikytis nuo jos kuo toliau, bet matau... 

Jiedu palinkėjo vienas kitam sėkmės, ir Mirijama nuėjo prie savo 
vilkstinės. 

Tą popietę Astridos ir Kelaso mašinos kirto Anjomano perėją. 
Kelias buvo vingiuotas juodų akmenų ir suvažinėto sniego šleifas. 
Abejose pusėse sniego sluoksnis buvo dviejų colių storio. Kertant 
aukščiausias vietas, užėjo pūga ir du kartus jiems teko išlipti ir stumti 
uazikus. Kelasas su Astrida stovėjo vienas šalia kito, Aleksas ir Ras- 
tamas iš šonų, visu svoriu spausdami užpakalines duris. Dėl aukščio 
jiems skaudėjo plaučius, o galvos sukosi. Vairuotojai paaiškino, kad 
nepraėjus nė savaitei ir čia bus galima pravažiuoti tik arkliais. Lei- 

džiantis žemyn Astrida bandė pasnausti padėjusi galvą Kelasui ant 
peties, bet kelio nelygumai vis ją pažadindavo. Jiedviem jau sugulus į 
miegmaišius svečių namuose Pandžširo slėnyje, Kelasas stebėjo mie- 
gančią Astridą ir matė, kaip keturios kaktos raukšlės pagilėjo, paskui 
išsilygino, vėl atsirado. 

Kitą rytą, kai jie ketino išvykti, Astridos nuotaika pakito. Jos 
veidas tapo neįžvelgiamas ir ji trumpai jam pranešė pasiliekanti. At- 
važiuos į Jabalą vėliau. 

Kelasas klūpojo prie išsižiojusios kuprinės, o aplink buvo pa- 
sklidę daiktai: žieminiai drabužiai, „Citizen“ korespondentui, kuriam 
padėti jis važiavo, skirtas viskio butelis, knygos. Pajuto, kad burna 
sausa ir suprato esąs išsižiojęs. Jis atsikrenkštė ir paklausė, kas atsitiko. 
Astrida pažvelgė kaip plėšrus žvėris (kuriam jis nebuvo grobis), šaltai, 
atitolusiu žvilgsniu, išdidžiai, neparodydama jokio noro bendrauti. 
Nieko neatsakė ir nusisuko. 

Kelasas įlipo į waziką be jos ir išvažiavo. Dabar jį dar labiau kratė, 
nes gale jie tebuvo du - nebuvo Astridos kūno, į kurį galėtų atsi- 
remti. Jis nesikamavo dėl ryškių jos nuotaikos pokyčių, bet buvo 
nustebęs. Visą rytą galvojo apie Astridą ir kodėl ji tiek mažai jam 
reiškia. Dardant žemyn į Pandžširą mintys darėsi niūresnės. Kalnai 
buvo arčiau, statesni ir beveik visą laiką dengiami šešėlio. Iki pa- 
vakarės jis pasijuto vienišas ir apgautas. Toks jausmas apima tada, 
kai visi mylimi dramos veikėjai išmiršta, o spektaklis vis tęsiasi. Kai 
pabandė prisiminti Astridos veidą, kad suprastų, kodėl jam nerūpi, 
nebuvo tikras, ar tiksliai prisimena. Būtų lengviau, jei ji būtų šalia. 
Vienintelis dalykas, kurį (buvo įsitikinęs) prisimena iš tikrųjų, buvo 
tas menkas garselis, išeinąs iš jos, dedantis jai krovinį ant nugaros. 
Mintyse jis klausėsi gyvybės garso joje, kol sutemo, ir waziko priekinės 
lempos pagaliau apšvietė plentą. 


L: Hytrou oro uosto garsiakalbio pasigirdo mechaniškas balsas, skel- 
biantis, kad pradedama sodinti Kelaso reiso keleivius. Jis praėjo pro 
paskutinį parduotuvių bloką prie išėjimo. Pamatė knygyną, o netu- 
rėjo, ką skaityti. Sustojo už poros pėdų nuo įėjimo, spoksodamas į 
pirmą stalą, kraute nukrautą amerikietiško demaskuojamo liberalų 
veikalo „Nuo Platono traktatų iki NATO debatų“. Priėjęs arčiau 
rizikavo pamatyti tą žaliai rausvu viršeliu knygą, kurios vengė nuo 
išleidimo, nors perskaitė du kartus. Paskutinį kartą ją matė vakar 
pas Kanerius. Ji buvo išimta ir pasirašyta. Prisiminimai apie po to 
įvykusius pokalbius ir įvykius sutrikdė jo žingsnius. Jis nusisuko 
nuo knygyno ir nuėjo prie išėjimo tuščiomis rankomis, įžeistas ir 
trokštąs šampano. 

Nusileido trapu į įelektrintą lėktuvo kvapą ir generatorių švil- 
pimą. Akimirką buvo pavargusio šlepsėjimo dalis lėktuvo prieangyje, 
iššieptų dantų griežtai apribotose įgulos eitynėse, kol jie išsiaiškino, 
kad jis vienas iš privilegijuotųjų, ir pasiuntė kairėn, į pirmosios klasės 
saloną. Jau esantys ten keleiviai kaip karalaičiai buvo sudribę išsi- 
pūtusiose giliuose krėsluose, nugrimzdę klostuotose dažytos karvės 
odos raukšlėse. Jo vieta buvo prie lango. Prie pat praėjimo, šalia jo, 
sėdėjo trečią dešimtį pradėjusi aukšta, tvirto sudėjimo, perlais pasi- 
puošusi mergina, vilkinti pagal užsakymą siūtu prašmatniu baltųjų 
vandens lelijų žiedlapių spalvos bei audimo kostiumu. Čia, 747-ojo 
modelio orlaivio priekyje, buvo taip erdvu, kad jai net nereikėjo 
pajudinti kojų, (nekalbant jau apie atsistojimą), kad jis praeitų. Ji 

kilstelėjo akis nuo skaitomos kiniškai ar japoniškai parašytos knygos, 
nusišypsojo ir jie viens kitam pasakė „labas“. Kelasas prisisegė diržą. 
Jis sukiojo sagtį, kramtė nagus ir prakaitavo. Skristi nebijojo. Tiesą 
sakant, tai nuo buvimo ant žemės jį pykino. Kuo ilgiau lėktuvas stovi 
prie pakilimo tako, tuo daugiau ritualų, pvz., karšti rankšluosčiai 
(kodėl žmonės šluostosi jais veidus? Ar jie purvini?). Kuo ramesnis 
piloto tuščiažodžiavimas, tuo neįtikinamiau, kad šis griozdiškas, plo- 
nasienis, metalinis, keleivių prikimštas krucifiksas nuskraidins jį iš 
salos, per vandenyną, tolyn nuo jame augančios gėdos. Kaip rožinio 
karoliukus tarp pirštų, suskaičiavo pas Kanerius savo pasakytus žo- 
džius ir atliktus veiksmus. Dar įmanoma, kad (nors kažkoks ponas 
Kelasas ir lėktuve) jis galėtų išgarsėti? Beveik jautė dedamų antrankių 
šaltį ir svorį. Už nugaros pasigirdo skubūs, vos ne bėgančio žmogaus 
žingsniai. Žvilgtelėjo per petį. Vienas iš tamsiai vilkinčių salono stiu- 
ardų. Jis pažvelgė į Kelasą, prisidengė burną ranka, pataikūniškai 
palinko ir palietęs petį atsiprašė: 

— Ar išgasdinau? Atleiskite. Šiandien tiek reikalų. Viskas gerai? 

— Taip. Viskas gerai, — atsakė Kelasas, jausdamasis prisidirbęs. 

Bandė prisiminti, kokia tvarka prie stalo sėdėjo aštuoni Kanerių 
svečiai: Kaneris jam iš kairės, Sofija Maguran iš dešinės, Liucija Glag 
tiesiai prieš jį, Petas Maguranas šalia jos ir per mažu megztiniu vil- 
kintis Džo Bečkotas su Margarita bei Melisa kitame stalo gale. Sunku 
paveikti savo protą — per daug nevaldomų elementų, pvz., klausimas 
apie Afganistaną, į kurį jis taip aiškiai atsakė. Norėtų jį išskirti iš šios 
smukdančios, slegiančios širdį kaltės. O, kad kitus veiksmus galėtų 
prisiminti atskirai! Bet protas demokratiškas. Viską sujungia. 

Jis prisiminė, pavyzdžiui, kad Sofija pastebėjo, kaip jis pasižiū- 
rėjo į ryškius, jaunus iškilimus ir gilų įdubimą trumputės Liucijos 
suknelės iškirptėje. Kad visi (ne tik Liucija) girdėjo jį sakant, jog ji 
atrodanti seksualiai. Kad pavadino Džo Bečkotą „prakeiktu fašis- 
tiniu šunsnukiu“ daug anksčiau, nei prasidėjo kalbos apie karą, o 
jis tebuvo išgėręs vieną taurę. Bjauriausia, kad jis taip ir nepasigėrė. 
Dabar tai jam reikia išgerti, kad sutramdytų viską jungiančio proto 
nepaslankumą. Reikia susivaldyti. Turi išmesti iš galvos mintį, kad 
jo reakcija į pokalbį apie karą susijusi su tuo, kad įėjęs į valgomąjį 


ir pamatęs baisybę žėrinčių įrankių, firmines šakutes ir vieną iš jų 

pakėlęs bei vėl padėjęs ant stalo, sarkastišku, pavydžiu ir net ironišku 
balsu priminęs Kaneriui pasigendąs sidabrinių žnyplių sraigėms. Ar 
galėjo sąžiningai piktintis vienturčiu Kanerių vaiku, ant pietų stalo 
svečiams padėjusiu velionių tėvų sidabrą? O gal (juk Kaneris save 
laiko socialistu) turėjo sidabrą parduoti ir lėšas paskirti kovai? Turbūt. 
Vis dėlto, kadangi Kaneris turėjo stalo reikmenis, Kelasas būtų labiau 
įsižeidęs, jei stalas būtų buvęs padengtas rekvizuotais plieniniais pei- 
liais ir šakutėmis. Per kitus pobūvius Kelasas taip nesikankindavo. Kai 
prieš keletą metų Rebas Baldžilis surengė vestuvių puotą uošvio ūkyje 
Orknio salose, Kelasui tai atrodė tik brangus spektaklis, netgi dosnus. 
Baldžilis, jo šeima, nuotakos šeima, visi, tarp jų ir Kelasas, daug iš- 
leido, o visas ilgas ten praleistas savaitgalis buvo tikras smagumėlis. 
Tuo metu Maguranai buvo smarkiai prasiskolinę, o Kelasas dirbo 
nepriklausomu žurnalistu ir gerai uždirbo. Jam teko ilgai įkalbinėti 
Petrą ir Sofiją, kad paimtų iš jo pinigų kelionei, ir prižadėti, kad jiems 
niekada nereiks grąžinti, ir kad jis niekad jiems to neprimins. Jie visi 
sulėkė į šventę: Kelasas su Katerina atskrido iš Prahos į Edinburgą, 
išsinuomavo mašiną ir nuvažiavo į Dunkarną paviešėti pas jo tėvus. 
Petas su Sofija prie jų prisijungė ir visi kartu nuvyko į Tursą, o tada 
keltu persikėlė į Stromnisą. 

Šiaurėje tada buvo vidurvasaris ir saulė beveik nenusileisdavo. Jie 
leido vakarus, užlietus raudonos ir geltonos šviesų. Nors Katerina ves- 
tuvėse buvo bene gražiausia, vakaro šviesoje tai nebuvo svarbu: tame 
spindesyje visos žmogiškos formos bei oda atrodė įgavę gyvenime 
neišreikštą, žodžiais švelniai valdomą norą. Petas, Sofija, Kelasas, 
Katerina, Rebas ir jo nuotaka Leslė bei aktorė Hefsiba Kuper gulėjo 
aukštoje žolėje prie nejudančių akmenų, klausydamiesi vabzdžių, 
kutendami vienas kitą viksvomis ir kalbėdami niekus apie visatą bei 
salas, kuriose dabar viešėjo. Kartais papūsdavo šiltas vėjas atnešdamas 
durpių bei sūraus vandens kvapą. Kelasas praleido daug laiko spok- 
sodamas į auksinę grandinėlę ant Katerinos sprando, kol Hefsiba 
pasakojo apie akmenų gebėjimą po žeme pajudėti tris jardus, o tada 
kažkas paklausė, iš kur ji žinanti ir ji atsakiusi, kad Rebas pasakojo, 
o tas paneigęs. Jų balsai ir juokas pasiekė Kelasą per linguojančias 
augalų viršūnes ir jis klausė laukdamas, kol kitas vėjo gūsis papūs 
Katerinos plaukus, o ji nubrauks juos į ankstesnę vietą. 

Pobūvis vyko viduje ir aplink klojimą, papuoštą tikru uošvio — 
ūkininko — šienu bei svečių pasijodinėjimui skirtais pabalnotais 
ir pažabotais poniais. Svečius įspėjo, kad apsirengtų vakarietiškai. 
Kelasas su Katerina mūvėjo džinsus, vilkėjo languotus marškinius, 
buvo užsidėję kaubojiškas skrybėles bei Kerkvole įsigytus žaislinius 
šerifo ženklus. Sofija buvo įsigijusi rankomis siūtus batus, siuvinėtus 
marškinius, kaklaraištį iš batų raištelių ir tikrą kaubojišką „Stetsono“ 
skrybėlę. Petas rūsčiai žiūrėjo vaidindamas meksikiečių revoliuci- 
onierių Pančo Vilą su šovinių diržu, sombrero ir dirbtiniais šešių 
colių ilgio ūsais. Orkestras grojo iki dviejų ir Katerina šoko su svečiu, 
dėvinčiu kaktuso kaukę. Matėsi tik jo veidas. Visas kostiumas buvo 
kietas ir šokant „Gay Gordons“ jis nugriuvo ir vartėsi ant grindų 
spardydamasis kojomis kaip apvirtęs vabalas. 

Ketvirtą ryto saulė jau buvo gerokai virš horizonto, o Kelasas, 
Katerina, Maguranas, Sofija, Hefsiha, Rebas ir Leslė gėrė sėdėdami 
ant grindų priešakiniame Leslės namų kambaryje. Kažkas paklausė 
Magurano, kokie Kelaso tėvų namai ir Maguranas su viliojančia 
pasakotojo šypsena paklausė, ar jie girdėję istoriją apie katę, ir tarė 
Kelasui: 

— Papasakok. 

Bet Kelasas nesutiko: 

— Ne, tu. 

— Grįžome iš baro, - pradėjo Maguranas, - ir sėdėjome virtu- 
vėje. Visos moterys jau buvo sugulusios ir tada ateina Adamo tėvas, 
susiruošęs gulti, o tai ištisas procesas. Praeina valanda, kol jis apeina 
visą namą, kad įsitikintų, ar viskas išjungta, durys užrakintos dviem 
spynom, šildymas įjungtas iki tropikų karščio, lazeriai tvarkingi. Na 
žinote, stulpai išeinantys iš sienų, kad persmeigtų įsibrovėlius. Taigi 
jis viską apžiūrėjo ir dabar stovi vilkėdamas chalatą iš Albanijos ir 
kepurę su kutais iš Uzbekistano, kuriuos jis dėvi tik tada, kai atva- 
žiuoja Adamas, nes tai jo lauktuvės, kurias parveža grįždamas iš savo 
užduočių į šiknaskyles. Ir Adamo tėvas sako mums: „Įsitikinkite, kad 
katė parėjo ir jos nebeišleiskite“. 

Jis parodo mums, kaip užrakinti katės dureles ir nueina gulti. 
Užduotis neatrodo sunki ir mes kalbamės toliau. Pora viskio. Po kiek 


laiko prie galinių durų pasigirsta kažkoks garsas. Esu girdėjęs kates 

įeinant pro kačių dureles. Turiu patirties ir žinau, kad tai labai maži 
padarėliai. Nesvarbu kokios didelės atrodo, jos pralenda pro tą mažą 
skylutę, pasigirsta negarsus „tarkšt“ ir jos jau viduje. Mes išgirdome 
„ta“ ir laukiame, bet... „rkšt“ nepasigirsta. Nueiname pažiūrėti. Katė 
milžiniška! Kaip avis. Ir įstrigo kačių durelėse — galva ir priekinės 
letenos viduje, o užpakalinės kojos ir užpakalis lauke. Atrodo kaip 
liūtas bandęs šokti pro mėtomą žiedą. Taigi klausiu Adamo, kas čia, 
po velnių, per Gargantiua, o tas atsako, kad tėvas visai neseniai įsigijo 
katę ir jis iki šiol nėra jos matęs. Taigi atidarome duris ir katė juda 
kartu su jomis. Tada Adamas išeina į lauką, mes uždarome duris, jis 
uždeda rankas katei ant užpakalio ir stumia, o aš paimu katės prie- 
kines letenas ir pradedu traukti. Adamas vis kartoja: 

— Tik nesužeisk jos. 

Stengiuosi traukti švelniai, katė ramiai žiūri į mane ir staiga sulei- 
džia nagus į ranką. Giliai. Pašoku, susimušu galvą ir pradedu keikti 
katę ir Adamą, kuris mane ramina: 

— Ne taip garsiai. Tėvas jautriai miega. 

Bandau sulaikyti kraujavimą iš žaizdų ir pastebiu, kad katei 
kažkas darosi. Ji pradeda šnopuoti kaip du besidulkinantys pelėnai. 
Man taip atrodo. Adamas vis labiau jaudinasi ir man šauna mintis: 
reikia ištepti katę riebalais. Adamas ima knaisiotis po spinteles, bet 
teranda aukščiausios rūšies alyvuogių aliejaus. Ir tada imu suprasti, 
kaip jis gyvena, nes jis pradeda taškyti katę alyvuogių aliejumi. Na, 
žinot, tarsi ruoštų gražgarsčių salotas. Net laukiu, kol ims ant viršaus 
drožti „Parmesano“ sūrį. Taigi įtrinu alyvuogių aliejų katei į odą ir 
mes vėl stojame į pradinę padėtį — jis stumia, aš traukiu, katė kniaukia 
nesavu balsu ir pagaliau šaute iššauna pro dureles į virtuvę. Tada 
vilkėdamas libanietiškus naktinius pasirodo persiutęs Adamo tėvas, 
keikdamas mus dėl sukelto triukšmo. Aiškinamės, kad katė įstrigo 
kačių durelėse. Adamo tėvas pažvelgia į tą milžinišką ant grindų 
šnopuojančią katę mutantę, kurios priekinės letenos išteptos mano 
krauju, o pilvas suteptas alyvuogių aliejumi kaip kokio avangardinio 
šiaurinio Londono restorano šalto užkandžio ir pareiškia: 

— Nesu matęs šito gyvulio. 

Sėdėdamas lėktuve Kelasas garsiai nusijuokė, prisiminęs, kad 
pasakodamas tą istoriją Maguranas tebebuvo su dirbtiniais ūsais, bet 

juokas žaibiškai nutrūko ir jis pajuto, kad burnos raumenys išsilygina, 
o lūpos susičiaupia: po to, kas įvyko, ką padarė, kažin, ar begalės dar 
kada nors bent viename kambaryje būti kartu su Maguranais. 

Orlaivis pariedėjo atgal iš savo vietos. Iš ten, kur sėdėjo, pačiame 
priekyje, įgulos sukeltos variklių dejonės atrodė labai nutolusios. Kai 
lėktuvas apsisuko ir ėmė vėl važiuoti į priekį, Kelasas pajuto, kad jam 
nebe taip gėda. Lėktuvas atsistojo į eilę prie pakilimo takų. Aukšti 
uodegų stabilizatoriai plaukė vieni pro kitus kaip burės uoste, o siauri 
lakūnų kabinų langai tai užtemdavo, tai sublizgėdavo saulės šviesoje 
kaip suraukti besiruošiančių startui lenktynininkų antakiai. Kai 747- 
asis, Kelasą vežantis, orlaivis beveik apsuko ratą iki pakilimo tako 
pradžios, o staigaus degančio žibalo antplūdžio į variklius į sprogimą 
žaizdre panašus garsas pasiekė jo ausis, nutolęs bei prislopintas kaip 
griaustinis kitoje grafystėje, gėda, kurią jautė dėl savo veiksmų, buvo 
jau beveik visai dingusi. Kai lėktuvas ėmė didinti greitį ir Kelasas 
buvo prispaustas prie kėdės, o 747-ojo korpusas šiek tiek virpėjo, 
orlaivo virtuvėje kaip krištoliniams dantims žvangant taurėms, gėda 
dingo ir, lėktuvui atsiplėšus nuo žemės, praėjusio vakaro veidai bei 
garsai Kemdene pasiliko ten. Senoji sala atidavė jį oro malonei, it 
gumbuotas medis numetęs mažučius žiedelius ir, nors kaip ir visi 
kiti, jis dar buvo pasmerktas, jo lemtis turėjo kursą ir greitį, kurie jį 
nešė tolyn nuo jo veiklos liudininkų. 

Kildamas aukštyn lėktuvas pakrypo. Pro langą Kelasas pažvelgė 
į sparnus. Jam patikdavo stebėti, kaip jie pasvyra, galuose šiek tiek 
suvirpa, perimdami didelio grėsmingo reaktyvinio lėktuvo posūkio 
apkrovą per tirštą orą, o iš priekio kaip dūmai šauna garų ruožai. Pi- 
lotas pranešė, kad dangus perpildytas ir pasiekę nustatytą aukštį virš 
pietvakarinės Anglijos dalies jie skris žemai, o tada pakils iki aukštai 
esančios šaltos transatlantinių reaktyvinių lėktuvų trasos. 

Apačioje galėjai matyti apšarmojusias kalveles, o šešėliuose — ne- 
ištirpusias nuo ankstesnės savaitės sniego juostas. Net viduržiemį 
didžioji Britanijos dalis buvo žalia. Atstumas suteikė šiai vietai pa- 
slaptingumo. Bet kokiai vietai. Iš čia nesimatė, kad tai sala. Apačioje 
buvo šydo dengiama sutaršyta, miglota didybė. Vienintelis dalykas, 
dėl kurio esi tikras būdamas dešimties tūkstančių pėdų aukšryje, yra 
tas, kad žmonės ant žemės egzistuoja tik tada, jei juos įsivaizduoji. 

Apačioje Kelasas vos įžiūrėjo kaimus ir ūkius, panašius į Brailio rašto 
taškelius, bet ten esančių žmonių įsivaizduoti nepavyko. Iš tokio 
aukščio miglos dengiamoje Velso ir Anglijos sandūroje, Velš Mačese, 
buvo lengviau giraičių pavėsinėse patalpinti karalių Artūrą ar eltę 
Titaniją su jos karaliumi Oberonu, negu miesteliuose vieną po kito 
apgyvendinti milijonus tikrų žmonių. Geriausia, ko galėjai tikėtis iš 
žvelgiančio iš viršaus niekada saloje nesilankiusio pašaliečio - ameri- 
kiečio, arabo ar afrikiečio — kad šis nepagalvos, jog tai Orvelo romane 
„1984-ieji“ pavaizduota provincija „Airstrip One“ ar oro uosto lau- 
kiamasis, kur Elvis susitinka animacinių filmukų herojų Tenteną, o 
paskui jie skrenda kas sau. Kad iš matomų vaizdų susidarys teisingą 
supratimą apie gyvenimą apačioje — žolėje, tarp plytų ir akmens 
pajus dėl žmogiškumo kintantį kraštovaizdį. Kitaip ką gi galėtum 
pamatyti iš taip aukštai nepažįstamoje vietoje, jei ne istoriją vietoj 
vakardienos, pranašystę vietoj rytdienos, o šiandien tai arba vaizdas, 
arba taikinys. 

Maždaug iš tokio aukščio „F-18“ lėktuvų pilotai žiūrėdavo į So- 
malio lygumas tarp Kabulo ir Jabal os Sarajaus Pandžširo slėnio pri- 
eigose. Būtent iš dešimties tūkstančių pėdų „Stingerio“ raketos gali 
juos pasiekti, bet yra nepasiekiamos nuo žemės. Pilotai palikdavo savo 
lėktuvnešiuose kondencionuoto oro kabinas, skrisdavo per Pakistaną 
į Afganistaną ir tvatindavo žemę bombomis, paskui grįždavo namo 
pavalgyti ir nusiprausti duše. Jie vis dar tai daro. Smogimas yra kartu 
ir palietimas. Bet, jei lieti tik smogdamas, tiems, kuriuos lieti, taip 
smarkiai pakenki, kad atėjus jų apkabinti, jie nuo tavęs nusisuka. 

Pilotai tik iš toli matė, ką jie padarė. Jie negalėjo nusileisti. Vi- 
sada buvo atstumas. Amerika siektelėjo tūkstančius mylių ir už trijų 
mylių nuo tikslo lytėjimo jausmas nutrūko. Numetė bombas ir at- 
sitraukė. Tai nebuvo vien tiktai pelnyta bausmė, stipri kaip keršto 
aistra. Tame siekime slypėjo smalsumas bei tarsi koks apgailestavimas. 
Visuose skaudinimo veiksmuose galėjai justi artumo dvasią. Kaip 
devyniolika kankinių, kurių savižudybė pakvietė juos į Afganistaną, 
Amerikos pilotai parodė atstovaują didžiulei jėgai, prieš kurią at- 
silaikyti neįmanoma. Jie nebijojo nei žudyti, nei mirti. Vis dėlto, 
galutinai nesunaikinsi, kol neateis supratimo akimirka, kai viskas, 
ką bombarduotojas įsivaizduoja apie bombarduojamuosius, visas 

jo pyktis bei įsivaizduojamų aukų niekinimas, susilieja su privers- 
tiniu mirties apkabinimu. Kai bombarduotojas supranta, ką žudo, 
o bombarduojamasis suvokia kieno yra žudomas, jie susitapatina. 
Būdamas Afganistane Kelasas klausė savęs, kada ši susivienijimo bei 
užbaigtumo akimirka prasidėjo. Ar tai tas momentas, kai oro piratai 
pamatė bokštų stiklus, byrančius pro pilotų kabinos langus, o tar- 
nautojų akyse diena virto naktimi? O gal akimirka, kai visų jų kūnai 
išgaravo iki baltumo įkaitusio reaktyvinio kuro liepsnose, o jie buvo 
pakankamai sąmoningi, kad tai suprastų? O gal tada, kai talibai pa- 
ragavo aplink krentančių amerikiečių bombų sukeltų dulkių? Ar kai 
Amerika bei jos pilotai pamatė sprogimus savo ekranuose? 

Kelasas stebėjo šiaurinėje lygumos pusėje virš plūkto molio sienų, 
laistymo kanalų bei šilkmedžių giraičių zigzagais kylančius orlai- 
vius. Kartą, vėpsodamas į grobuoniškus lėktuvų posūkius dangaus 
mėlynėje ir nežiūrėdamas, kur eina, jis vos neužlipo ant minos. „F- 
18“ variklių gausmas nustelbė kolegų perspėjimo šūksnius, kad jis 
išsuko iš pažymėto tako. Tiesą sakant, „F-18“ labai taiklūs. Jie žudo 
ir luošina talibus kaip numatyta. Vis dėlto, velniai juos griebtų, per 
dažnai. 

Kartą jie nugirdo, kad vieną naktį amerikiečiai per klaidą subom- 
bardavo aljanso kaimą. Jabale esantiems reporteriams ir fotografams 
buvo viskas įgrisę, jie buvo irzlūs, nes karas (kaip ir Dievas) buvo visur 
ir kartu niekur. Savo redaktoriams jie sakė tikį karo egzistavimu, bet 
retai jį išgirstantys, jau nekalbant apie pamatymą, išskyrus lėktuvų 
gausmą bei dūmų stulpus horizonte. Buvo spalio pabaiga. Jie visi 
manė, kad per Ramadaną, Hanuką, Kalėdas, iki pat Arklio metų 
bus paliaubos. Gandai apie žuvusiuosius netoliese esančiame drau- 
giškame kaimelyje, apie sužeistuosius, nuvežtus į labdaringą Italijos 
ligoninę Pandžšibare, suteikė vilties parašyti gerą straipsnį. 

Kelasas pažvelgė į užrašą, liepiantį prisisegti saugos diržus. Jis vis 
dar degė. Jie vėl kilo. Virš Airijos jūros. Jei galėtų prisiminti kiekvieną 
Astridos žodį bei jos išvaizdą, kam reikėtų dabar skristi į Virdžiniją? 
Jis jai rašė, bet ji neatsakė ir neskambino. Praėjo metai. Žinojo, kad 
nori ją pamatyti, bet sužinoti, ką nori joje pamatyti, galėjo tik pa- 
siknaisiojęs afganistanietiškuose prisiminimuose bei peržvelgęs jos 
painius juokelius. Jie ir miegojo, ir žudė kartu, bet jis jos nepažįsta. 

Po tos bombardavimo nakties netikėtai pamatė, kad jai patinka būti 
vadu, kurį iškelia nevilties apimti vietos sukilėliai, partizanų grupuotės 
ar greitų, energingų bei teisingų vaikų sudėtingi žaidimai. Žurnalistų 
nuolatiniai vairuotojai dėl vėlaus laiko atsisakė vežti, ir tik Astrida 
rado toyotos autobusiuką, kuris iki vidurnakčio galėjo juos nuvežti į 
Pandžširo ligoninę. Ji pasisuko į sutrikusį Kelasą ir paklausė: 

— Nori važiuoti? 

Ji pakreipė į šoną galvą, kilstelėjo antakius ir nusišypsojo, o jis 
linktelėjo. Prisimena, ką ji vilkėjo: raudoną vilnonį, per siūles šiek tiek 
atspurusį, megztinį, juodą šaliką, per didelę juodą striukę, džinsus 
ir juodus, beveik užsirietusiomis nosimis, zamšinius batus. Kai jai 
netikdavo būti nepridengta galva, ji užsirišdavo šaliką, arba užsidė- 
davo pakul kepurę, iš po kurios vis išlįsdavo plaukai. 

Jiedu sėdėjo autobusiuko gale. Du priešais juos sėdintys foto- 
grafai kalbėjosi prancūziškai. Buvo pakankamai ryški mėnesiena, 
kad danguje išryškėtų kalnų kontūrai. Mieste bei lygumoje buvo 
visiška tamsu — nė vieno žiburėlio gatvėse. Nuo plūkto molio pastatų 
atsispindėjo mėnulio šviesa. Atrodė, kad jų sienos spindi it fosforinės, 
tarsi būtų padarytos iš mėnuliškos medžiagos, o langai buvo tamsūs 
lyg urvai. Zoyota slinko pro tylius bejėgius namus, tarsi netikintysis 
permestų akimis Koraną. 

— Mano laikraštis neleidžia rašyti, kad čia gražu, - pasiskundė 
Kelasas. 

— Skaitytojai nesidžiaugtų, jei taip parašytum, — paaiškino As- 
trida. — Jie pagalvotų, kad yra baisūs nusidėjėliai, jei bent viename 
tavo straipsnyje ieškotų tiesos apie karą ir paaiškėtų, kad į straipsnį 
prasprūdo šiek tiek grožio. 

— Jie turėtų žinoti, kad karas nesklinda iš šios šalies. Kaip ir iš 
mūsų. 

Apgalvojant kiekvieną atsakymo žodį, Astridos kaktoje pasirodė 
keturios raukšlės. 

— Poeziją galėsi rašyti ateityje, — pasilenkdama į priešais esančią 
sėdynę kalbėjo Astrida. - Gali pajusti grožį tame, ką matai, bet tai 
tik tavo, Adamai Kelasai, prizas. O laikraščiui reikia, kad rašytum, 
ką mato afganai. Nežinau, ar jiems irgi būtų labai gražu. Aplinka 
jiems atrodo vargana. 

— Niekada nenorėjau čia važiuoti. 

— Tai kodėl atvažiavai? 

— Iš įpročio. 

Astrida šyptelėjo. Jos kakta išsilygino. Kelasas norėjo žinoti, ar ji 
mato jį kiaurai. Ji paklausė: 

— Kodėl pamanei, kad turi pakeisti įprotį? 

— Šalis siunčia savo keliautojus į užsienį, kaip kalbantysis žo- 
džius, — pradėjo aiškinti Kelasas. — Pavyzdžiui, aš kalbu tau. Šalis 
mato savo keliautojus išvykstant, aš girdžiu kaip mano sakomi žodžiui 
išeina iš burnos ir pasiekia tave. Bet šalis nemato savo keliautojų, kai 
jie atvyksta į svetimą šalį, o aš nežinau, ką iš mano kalbos supranti. 

— Jei nori, pasakysiu, — šypsojosi Astrida sukiodama ausį. 

— Niekada nesužinosiu, kas atsitinka žodžiams, — tęsė Kelasas. — Ir 
keliautojas niekada negrįžta. Jis tampa kitoks. Šiek tiek priklauso 
vietai, į kurią keliavo. Kasdien jis vis labiau pritampa prie naujosios 
vietos. Pritapimas — visa esmė. Niekada nežinau, kaip tai perduoti 
namie pasilikusiems žmonėms. Gal todėl, kad nemoku perteikti. 
Gal jie nenori žinoti. 

— Per daug nori, - įsiterpė Astrida. — Geriausias iš mūsų yra tik 
nežymus pranešėjas su trumpa, santūria žinute. Nė vienas iš mūsų 
negali priversti vienos šalies suprasti kitą. Reikia viso choro ir mili- 
jono žinučių, kad atsirastų bent menkutis ryšys. 

— Ką matai žiūrėdama pro šį stiklą? — pasiteiravo Kelasas. 

— O, tamsa — tai kita šalis, — atsakė Astrida. — Naktis — tai kitas 
pasaulis. Ne tiek slepianti paslaptis, kiek kurianti paslaptingumą. Vis 
tiek tikiu, kad čia yra dalykų, kurie dieną neegzistuoja. Visada gali 
susirasti ką persekioti, kai nėra mėnulio. 

— Taigi tu čia dėl savęs. 

— Rašysiu, ką rašau. Siunčiu žinutes atgal. Bet tai pareiga. Ne at- 
pildas. Esu įsitikinusi, kad ir tu būtum daug laimingesnis, jei galėtum 
atskirti pareigą nuo atlygio. 

Ji nutilo, palenkė galvą ir ties keliu išpešė atirusį siūlgalį iš 
džinsų. 

— Kai buvau paauglė, turėjau knygą apie senuosius dievus. Ten 
buvo paveikslėlių. Viename iš jų buvo medžiotoja Artemidė. Nuolat 
į jį žiūrėdavau. Ten ji naktį bėga per mišką vienoje rankoje nešdamasi 

lanką, o kitą ištiesusi į mane, mergaitę, kuri žiūri į paveikslėlį. Elnio 
požiūris. Bet nesijaučiau kaip elnias. Jaučiau, kad Artemidė mane 
persekioja, nes nori su manimi būti, o aš norėjau būti su ja, bet pir- 
miausia norėjau, kad ji mane pasivaikytų. 

Ji papasakojo Kelasui apie savo namus Čingatego saloje pieti- 
niame Delmarvo pusiasalio iškyšulyje Virdžinijos valstijoje. Jos mo- 
tina buvo istorijos mokytoja, kuri nusižudė nušokusi nuo Vašingtone 
esančios vidurinės mokyklos, kurioje dėstė, stogo, davusi savo aštun- 
tokams užduotį apie „Likimo manifestą“*. Vėliau direktorius keletą 
kartų sakė šeimai, kad užduotis nesusijusi su jų motinos savižudiškais 
ketinimais. Pažindama motiną, kurios viltis ir ramybė nusekdavo 
kaip potvyniai kiekvieną vakarą ir rudenį, Astrida su juo sutiko, bet 
ją sukrėtė tai, kad direktorius taip pasakė ne dėl to, kad apsaugotų 
šeimą, bet bandydamas apginti istoriją. Jie išvyko iš Vašingtono. 
Astridos brolis į Sietlą, o Astrida su iš akademijos į pensiją išėjusiu 
tėvu į namą pusiasalio pušyne. Ji vis dar su juo gyvena ir juokais 
save vadino „tėčio mažąją mergaite“, bet retai ten būna. Po koledžo, 
kino mokyklos, poros metų vadovavimo muzikinei grupei ir keleto 
metų, praleistų vadovaujant galerijai, ji išvažiavo į Jugoslaviją, paskui 
į Ruandą ir tapo žinoma reportere. 

Ji dar papasakojo Kelasui, kaip vieną balandžio naktį, dėl šienligės 
negalėdama užmigti nuėjo į virtuvę ir pažvelgusi pro langą mėnulio 
užlierame sode pamatė elnę, skabančią jaunos kriaušaitės lapus. Va- 
landėlę ji tyliai stebėjo, bet kartu tą šiltą pavasario naktį, mėnulio 
pilnačiai apšviečiant baltą elnės kaklą, jautė savyje kažkokį potraukį. 
Ji pagalvojo apie savo šautuvą, bet būtų prižadinusi kaimynus, be to, 
medžioklės sezonas jau buvo pasibaigęs, o ji jau buvo iššaudžiusi tiek 
žvėrių, kiek buvo leidžiama. Degančiais skruostais ir besidaužančia 
širdimi nuėjo į savo kambarį, apsirengė ir grįžo į virtuvę. Elnė tebe- 
buvo. Ji išėjo iš namo pro kitą pusę ir kiek galėdama tyliau bei lėčiau 
ėmė sėlinti aplink pastatą. Vos praėjo pirmą kampą, išgirdo lūžinėjant 


* „Likimo manifestas“ (Manifest Destiny) - XIX a. Amerikos žurnalisto Džono Sulivano 
panaudota jį išgarsinusi frazė, kuria jis norėjo pasakyti, kad kolonistams buvo lemta užkariauti 
Ameriką. Ja remdamasis Džonas Gastas nupiešė paveikslą „Amerikos pažanga“, kur Ameriką 
personifikuojanti į deivę panaši moteris su knyga po pažastimi sklendžia virš kolonistų rody- 
dama jiems kelią (vert. past.). 

kriaušaitės šakeles, kai elnė lūpomis bei dantimis skabė lapus. Tada 
viskas nutilo. Astrida spėjo, kad elnė ją užuodė. Ji keletą kartų giliai 
įkvėpė, o tada puolė bėgti ir dar spėjo pačiame sodo pakraštyje po 
staigaus galingo šuolio pamatyti krūmuose išnykstant baltą elnės 
užpakalį bei grakščias kanopas. Astrida pradėjo vytis žvėrį, užkliuvo 
už kažkokios šaknies ir nugriuvo ant pušų spyglių. Toli priekyje, jau 
už daugybės jardų, girdėjo pro medžius besibraunančią elnę. 

— Prisimenu spyglių sakų kvapą, - šnekėjo Astrida. - Užuodžiau 
viską, net maniau beužuodžianti elnę, jos šilumą, muskuso kvapą. 
Akimirką buvau laukinis žmogus. Nežinau, ką būčiau dariusi, jei 
būčiau ją pagavusi. Dantimis perplėšusi gerklę? — ji nusijuokė. — 
Džiaugiuosi, kad negalėjau to padaryti. Ji galėjo būti nėščia. Aš tik 
norėjau ją paglostyti, bet neišgąsdinti. 

Autobusiukas šokinėjo ir kratėsi nelygiu keliu per slėnį, kuris 
kartais labai susiaurėdavo ir likdavo tik siauras tarpelis bei upė, o 
kartais jie įvažiuodavo į žalias pievas, sodus bei laukus, kuriuose dieną 
paskui jaučius su plūgais sekdavo valstiečiai kaip anglų baudžiau- 
ninkai „Valandų knygoje“*. Kai kurias duobes paliko sovietų tankai, 
kuriuos prieš dvidešimt metų sunaikino Masudo vyrai, o dabar jos 
po truputį pildosi ir susilieja su kelio danga. Pro toyotos langą Kelasas 
matė nuo sraunios banguojančios upės atsispindint mėnulio sidabrą. 
Jis apsidairė. Astrida jį stebėjo. 

— Mačiau afganus čia žvejojant, - pranešė. 

— Aukščiau slėnyje, - atsiliepė Kelasas, — jie parduoda keptą žuvį 
bei bulves. 

— Žuvis su skrudintomis bulvytėmis, — Astrida pasilenkė prie 
Kelaso ir pritildė balsą, - įdomu, ar kur nors šiame slėnyje, dabar, 
tamsoje, kokie nors afganai dulkinasi. Kaip manai? 

— Kodėl ne? Manau, tarp šilkmedžių. Juos slepia lapai ir tamsa, 
o upės šniokštimas nustelbia keliamus garsus. 

— Visi namai sausakimši, be to, tie draudimai, - kalbėjo Astrida. 

— Jei tave gali už tai nužudyti, o niekas nesučiumpa, tai toks 
pasirinkimas turėtų būti dažnas. 

— Turi rasti laiką, vietą ir sugalvoti planą, — tęsė Astrida. - Mano 
nuomone, čia visi meilužiai kaip partizanai. 


* „Valandų knyga“ (Book of Hours) - XV a. iliustruotas rankraštis (vert. past.). 

— Kai kurie iš jų vedę, —- paprieštaravo Kelasas. 

— Tiesa, — tarė Astrida. — Bet galvoju apie tuos, kurie nėra ir negali 
būti. 

— Klausiau Mahometo apie tai, - šnekėjo Kelasas. - Jis drovėjosi 
ir kikeno. Europietis negali suprasti. Jie pasitinka tave kaimo pakraš- 
tyje, o tai, kas vyksta pačiame kaime, nežinai. Gal ir galėtum. Paslėpk 
veidą po čadra ir eik į namus. 

Jis paėmė Astridos ranką nuo kelių, nes jos nesimatė, o ji spuste- 
lėjo. Bandė į ją pažiūrėti, bet tamsoje beveik nieko negalėjai įžiūrėti. 
Matė jos akis tik tada, kai jie judėjo. 

Vienas iš prancūzų fotografų, Luisas Bernaras, atsigręžė. Pirmą 
kartą gyvenime jis augino barzdą, kuri buvo gan reta. Astrida su 
Kelasu atitraukė vienas nuo kito rankas. 

— Štai kodėl musulmonai tokie pikti, — pasakė, — neturi kur ra- 
miai masturbuotis. 

Kitas fotografas, Zakas, atsisuko ir pridūrė: 

— Jį mokė jėzuitai mokykloje — internate, todėl jis žino. 

Iš ligoninės, kur degė generatoriaus pagaminta elektros šviesa, o 
ant sienos keturių pėdų aukščio didžiosiomis raidėmis buvo užrašytas 
labdaringos organizacijos pavadinimas, juos išvarė, nors jie atkakliai 
bandė klausinėti. Ligoninei vadovaujanti anglė prarado kantrybę, 
taigi žurnalistai po valandos grįžo į Jabalą nieko nepešę. Kelasas ir 
Astrida atskirai nuėjo miegoti į savo miegmaišius. Rytą Kelasas nuėjo 
pasidairyti į subombarduotą kaimelį. 

Bomba buvo nukritusi lygumoje tarp Jabalo ir Bagramo oro 
uosto, už keleto mylių nuo artimiausių Talibano pozicijų, tarp 
įmantriai padalytų priemolingų laukų, kurie dar buvo atskirti ančių 
kūdromis, laistymo kanalais, tuopų guotais bei gluosniais ir siau- 
romis plūkto molio tvorelėmis. Namai buvo dideli, erdvūs, tvirti, 
bet įsprausti tarp medžių, o sienos — iš nedegintų plūkto molio plytų 
su staigiu nuolydžiu lietaus vandeniui nutekėti. Iš Jabalo atvykę žur- 
nalistai turėjo pasistatyti mašinas už pusės mylios nuo tos vietos, kur 
nukrito bomba, ir zigzagais eiti tarp kanalų, o jų vertėjai vis sustodavo 
paklausti, kur eiti toliau. Ten, kur kelias baigėsi, buvo netvarkingai, 
vos ne viena ant kitos, sustatytos mašinos, ir Kelasui šis vaizdas labiau 
priminė kaimo vestuves nei laidotuves. Kelasas ir Mahometas eidami 

tarp medžių matė kitus žurnalistus ir vertėjus, einančius iš paskos, ar 
priekyje. Visi ėjo viena kryptimi pagal lygiagrečius nutekamuosius 
griovius nešdamiesi sąsiuvinius, filmavimo kameras bei krepšius, it 
svečiai dovanas. Dangus buvo vis taip pat atšiauriai ryškiai mėlynas 
kaip ir kiekvieną rytą. Buvo pats geriausias paros laikas, kai nakties 
šaltis jau praėjęs, o vidurdienio saulė dar neužkepinusi. Girdėdamas 
iš kanalo į kanalą srovenančio vandens teškenimą, jausdamas pečius 
glostančias gluosnių šakas, Kelasas nebegalvojo nei apie praeitį, nei 
apie ateitį ir jautėsi patenkintas. Ryškiai geltoni žiaurūs ir puikūs 
kaip pergalė šilkmedžių vainikai veržėsi į dangų. 

Priešais sabombarduotą namą, tarp šiukšlių, tupėjo basas, suo- 
dinais pilkais drabužiais vilkintis bei auksine kepure pasidabinęs af- 
ganas. Tai jo namas. Bomba užmušė vestuvinius drabužius siuvančią 
jo žmoną, sužeidė du vaikus, motiną ir brolį. Jis tupėjo šalia griuvėsių, 
ant kelių pasidėjęs ilgas paraudusias purvinas rankas. Žurnalistai vis 
prieidavo jo ko nors paklausti. Jis atsakydavo, bet į akis nežiūrėdavo. 
Valandų valandas prieš jį keitėsi vakarietiškais drabužiais vilkinčių 
žmonių grupės. Jie nerangiai mindžikavo, užsirašinėjo jo žodžius, fo- 
tografavo jį ir filmavo. Užduodavo tuos pačius klausimus, o afganas, 
kurio vardas buvo Jalaludinas, atsakinėjo. Kai viena žurnalistų grupė 
beveik baigdavo, atvykdavo kita ir vėl pradėdavo klausinėti. 

Dauguma žurnalistų (ir Kelasas tarp jų) klausė, ką jis jaučia ame- 
rikiečiams. Gal jis pasakys ką nors netikėta. Pateiks mintį, kad jie 
tai padarė tyčia. Arba patrauks pečiais, pasikrapštys nosį ir pasakys: 
„Geriau jau sumuštų Talibaną, o mano žmona gyventų, vaikų nebūtų 
sužeidęs šrapnelis. Man gaila savo šeimos, bet dabar karas. Galų gale 
viskas dėl didesnio gėrio“. Ber Jalaludinas nesakė nieko netikėto. 
Kelasas būtų galėjęs parašyti, kad afganai elgiasi labai oriai, bet tai 
būtų netiesa. Jie ne tokie. Viskas kitaip. Štai ką išvertė Mahometas: 

— Mano žmona negyva. Amerikiečiai sunaikino mano šeimą. Ką 
man daryti? Jie turėtų bombarduoti priešus. Ne mus. 

Kai praėjusį vakarą pasigirdo sprogimas, jis ganė avis. Parbėgęs 
namo, kartu su kitais kaimiečiais, plikomis rankomis iš griuvėsių 
puolė traukti savo šeimos. Nebuvo jokių abejonių, kad tai ameri- 
kiečių bomba. Kelasas aplink matė jos dalis: dantytas tamsiai žalio 
plieno skeveldras bei šarnyrinius sparnelius, kurie turėjo ją valdyti. 

Ant jų buvo baltais dažais parašyti skaičiai. Galėjai matyti, kad tai 
buvo tvarkingas ir gerai padarytas daiktas. Griuvėsiuose buvo įstri- 
gusios bombos dalys. Dėl medžiagų, iš kurių buvo pastatytas namas, 
tai nebuvo panašu į griuvėsius ar katastrofą. Atrodė, tarsi žemė neva- 
lingai suformavo aštriakraščius gabalus ir išmetė į orą. Vyrukas iš BBC 
stovėjo pusiaukelėj iki molio gabalų nuokalnės ir filmavo. Kelasas 
užlipo iki tos vietos, kur anksčiau buvo vienas iš kambarių. Dabar, 
atvira pasauliui, nesugadinta tebuvo pusė. Vidinės išlikusios dalies 
sienos buvo nubaltintos. Siaura, kauburiuota lova tvarkingai užklota 
lovatiese be jokios raukšlelės. Bufetas prikištas daug kartų naudotų 
rausvų ir žalių plastikinių indų. Mažas sieninis laikrodis su strėlių 
formos rodyklėmis sustojo ties puse penkių. Ant sienos kabėjo ame- 
rikietiškus sportinius marškinėlius vilkinčio besišypsančio jaunuolio 
nuotrauka. Fone buvo matyti šiuolaikinis Vidurio Rytų pastatas. Iš 
kaimyno Kelasas sužinojo, kad tai mirusios moters pusbrolis Irane, 
o iš Marko - kad jis vilki futbolo komandos „San Francisko 49-ieji“ 
marškinėlius. Kelasas užsirašė. Jaluladino žmona jau buvo palaidota 
apaugusiose kaimelio kapinaitėse po žemu stačiakampiu žemės pa- 
aukštinimu. Kaimiečiai ant viršaus privilko spygliuotų šakų, kad ant 
kapo nevaikščiotų galvijai, o šunys bei šakalai neiškastų kūno. Praėjus 
pusvalandžiui po Kelaso atvykimo prasidėjo laidotuvių ceremonija. 
Vienas iš vyresniųjų sukalbėjo maldą. Jis tiesiog stovėjo vyrų rate. 
Kaimietės būreliu stovėjo toliau medžių pavėsyje, o užsieniečiai už 
jų. Rašytojai klausėsi palinkę prie vertėjų, fotografai vaikštinėjo šen 
bei ten, kad pagautų gerą kadrą. Besimeldžiantysis buvo žilabarzdis, 
ant galvos piligrimiška, 4aj, kepurė, o nuo maldai suglaustų rankų 
nukaręs karoliukų vėrinys. Jo drabužiai nebuvo nei suplyšę, nei pur- 
vini, bet nebrangūs. Jis buvo vyresnis už daugumą susirinkusiųjų, 
bet nesenas. Keletas vyresniųjų buvo sulinkę ir drebėjo. Aišku, jis 
buvo dvasininkas. Tas, kuris laiko pamaldas, kuris geriausiai supranta 
„Knygą“ bei Biblijos tekstų aiškinimus ir komentarus, kuriuos jau 
trylika su puse amžių pateikia rašto žmonės. Jis buvo kaip kiti. Tai 
jam ir teikė autoriteto. Ne jo mokytumas. Kaip dvasininkui, jam 
trūko tuštybės. Jis stovėjo kalbėdamas kaip žmogus, kuris nepatikėtų 
savo ypatingumu, ir tas paprastumas suteikė žodžiams apreiškimo 
prieskonį, jei jo žodžiai būtų per geri. Kelasas tikėjo, kad Maho- 

metas išvers, ką sako dvasininkas. Mahometui buvo sunku, nes buvo 
nepratęs versti pažodžiui. Jam pavyko išversti maždaug kas antrą 
sakinį, arba sakinių grupes. Atrodė, tarsi stebėtum pamaldas greitai 
verčiamoje animacinėje knygutėje.Viskas judėjo, trūkčiojo ir tik po 
penkiasdešimties blykstelėjusių kadrų veiksmas pasidarydavo aiškus. 
Dvasininkas tarė: 

— Moteris buvo nužudyta. Gyvenime ji turėjo norų, bet mes 
turime galvoti apie Dievą ir kad priklausome nuo jo valios. 

Vėliau jis sakė: 

— Amerikiečiai atvyksta čia, numeta bombas ant Afganistano ir 
nužudo nekaltus žmones. Mes to nedovanosime. Ir vis dėlto, ar tai 
ne mūsų kaltė? Mes juos čia pasikvietėme. Niekas nevyksta be Dievo 
valios. Dievas pasitelkia Ameriką, kad įskaudintų tarp mūsų esančius 
nusidėjėlius, bausdamas tuos, kurie nepadarė nieko bloga. 

Kaimiečiai stovėjo ir klausė be žodžių ar lūkesčių, paskui vėl 
nuėjo dirbti. 

Kelasas paklausė dar nuo Prahos laikų pažįstamo reporterio, ar 
tas nematęs Astridos. 

— Buvo. Anksčiau, - atsakė. — Teiravosi apie tave. Norėjo žinoti 
apie tavo klajones. Atrodė nusivylusi, kai pasakiau, kad grįžai į Lon- 
doną ir ten apsistojai. 

— Nusivylusi, - pakartojo Kelasas stebėdamas nuleistais pečiais 
iš kapinių slenkantį drebantį Jaluladiną. 

— Man gana, - iškošė žurnalistas. — Jau pakankamai prisibuvau 
šitokiose vietose. Nepažįstamų žmonių laidotuvėse. Noriu tokių isto- 
rijų, kad vakarienei būčiau namie. Noriu tokių istorijų, kad galėčiau 
vilkėti užsegamus megztinius. Pasiilgau savo vaikų. 

Jie matė, kad Jaluladinas kalbasi su būreliu kaimiečių, kurie 
paspaudžia jam ranką ir nueina. Jaluladinas pažvelgė į savo namų 
griuvėsius, kur kaimynai atrinkinėjo sveikas plytas nuo sudaužytų. 
Jis palypėjo ant krūvos, lėtai ir dvejodamas praskyrė žemės gabalus, 
stabtelėjo, numetė laikomus grumstus ir atsisėdo. Tada nuleido galvą. 
Mahometo lydimas Kelasas priėjo prie Jaluladino ir paklausė Ma- 
hometo, ar turėtų duoti pinigų. Jam atsakė, kad būtų gerai. Kelasas 
išsiėmė iš kišenės milijoną vietine valiuta (maždaug dvidešimt penkis 


dolerius) ir padavė Mahometui, kad perduotų Jaluladinui. Kelasas 

paspaudė Jaluladinui ranką ir liepė Mahometui pasakyti, kad tikisi, 
jog gyvenimas vėl bus geresnis. Mahometas kažką pasakė ir padavė 
Jaluladinui pinigus, o tas paėmė juos nežiūrėdamas nei į juos, nei į 
pačius pinigus ir kažką sumurmėjo. 

— Jis pasakė „Garbė Dievui už jūsų gerumą“, - išvertė Maho- 
metas. 

— Jis tikrai taip pasakė? — pasitikslino Kelasas. — Ar tikrai jis tai 
turėjo galvoje? 

Kelasas nepasitikėdavo Mahometo vertimu, kai tas versdavo 
vargšų mandagybes, nes, kai nuobodžiaudavo (o taip būdavo dažnai), 
jis virsdavo snobu. Kelasas įtarė, kad Mahometas mano, jog vargšai 
nesugeba nukrypti nuo savo klasei būdingų nuvalkiotų posakių ir, 
net jei nukrypdavo, jis juos pataisydavo versdamas taip, kaip, jo 
manymu, jie būtų turėję pasakyti. 

Jiedu patraukė prie mašinos. Grįžtelėjęs Kelasas pamatė, kad 
Jaluladinas net nesujudėjo. Jis ramiai sėdėjo nuleidęs galvą, į nieką 
nežiūrėdamas, pinigai saujoje, o jo kaimynai labai pagyvėję mėtė 
plytas į krūvą. 

Kelasas palinko į priekį, išsitraukė oro linijų pramogų gidą ir 
pradėjo vartyti siūlomų filmų katalogą. Paėmė nuo padėklo stiuardo 
siūlomą taurę šampano. „Mergina iš Alabamos“. Recenzijos buvo 
geros. Pagrindinę heroję vaidinanti Risa Viterspun pademonstravo 
talentą romantinėje komedijoje. 

Tai atsitiko kitą naktį po to, kai susitiko su Jaluladinu. Jis tada 
prarado kantrybę ir apstumdė pasiuntinuką rėkdamas „Tai mano 
sušikta kėdė“. Tai buvo vienas iš tų pykčio priepuolių, kurie atsiranda 
nežinia iš kur ir kurių Kelasas negalėdavo suvaldyti, nes jie užklup- 
davo gan retai. Jis tiksliai prisiminė ausis užgulančius savo šauksmus 
tamsoje bei šilumą, sklidusią nuo kaulėtos berniuko krūtinės, kai 
delnu jį pastūmė. Jei būtų priėmęs laikraščio „The Citizen“ rizikingą 
pasiūlymą apsilankyti pas psichiatrą, kurį droviai pateikė atsakin- 
gasis redaktorius, kaip tėvas po sūnaus kambario durimis pakišantis 
brošiūrą apie narkomanų reabilitacijos centrus, gal būtų kalbėjęs 
santūriai, su užuojauta. Jautrus liberalas Kelasas nuvyksta į kaimelį, 
kur neatsakingas karo budelis įvykdė mirtiną įsakymą. Kelasui širdis 
pasrūva krauju. Sąžiningumas baisiai sukyla, sujaukia smegenis ir 
paverčia jas nuodinga pliurza. 

„Daktare, man sutriko nervai. Karas toks žiaurus, o mano ma- 
kaulė tokia gležna. Nežinau, kas man užėjo. Praradau savitvardą.“ 

Prastas gydytojas supratingai linksėtų, o geras pasakytų, kad Ke- 
lasas meluoja. 

„Kaipgi, - paklaustų geras gydytojas, — nepraradai savitvardos, 
kai tau būnant Čarikaro mieste Talibanas paleido tris raketas į turgų 
ir visur voliojosi kūnų dalys? Jei tą popietę buvai toks išsekintas, kaip 
galėjai būt toks gudrus ir pameluoti Astridai apie Jaluladinui duotą 
pinigų sumą? Jei karo žiaurumai tave sutriuškino, kaip galėjai tą 
vakarą prie išklibusio stalo rašyti savo mėšliną romaną?“ 

Geras gydytojas Kelasą kaipmat permatytų. Jis pasakytų: 

„Suprantu, kodėl taip pasielgei. Tu tai žinai. Sužvėrėjai ne dėl 
bombardavimo. Įsiutai ant to jauno afgano dėl kai ko kito. Jauteisi 
kaip žmogus su dujokauke, šalmu, apsauginiais akiniais, pro lėktuvo 
kabinos langą žiūrintis žemyn į kažką tolima, ko nesupranta, ir vie- 
nintelis būdas, kurį gali išbandyti, kad suprastum, yra smūgis“. 

Kelasas pabaigė šampaną ir apsidairė norėdamas daugiau. Šalia 
sėdėjusi moteris ėjo atgal į savo vietą ką tik tamsiai raudonai pasida- 
žiusi lūpas, kurios puikiai paryškino jos blyškią veido odą bei tobulą 
kostiumėlio baltumą. Sėsdama ji nusišypsojo Kelasui ir pasiėmė 
knygą. 

— Nejudėkite, - sušnypštė Kelasas. 

— Ką? — moters veide pasirodė sutrikusi šypsena. 

— Prisimenu, kaip būdamas mažas žaisdavau su mamos lūpų 
dažais. Nejudėkit! Nesidažydavau, tik išsukdavau juos iš tūbelės ir 
susukdavau atgal. Man jie buvo panašūs į roboto liežuvį. Kartais 
nuo dažų nukrisdavo mikroskopiniai gabalėliai. Neįtikėtina, kad ir 
dabar, po trisdešimties metų, jie nepagamina tokių lūpų dažų, kurie 
nebyrėtų. Sėdėkit ramiai. Jau beveik baigiau. Ant švarkelio atlapo 
yra gabalėlis. Nevalykit! Išterliosit visą atlapą. 

— Galiu pabandyti su nagu, — amerikinių akcentu atsakė moteris 
kinišku veidu. 

— Ne. Žinau geresnį būdą. Taip buvo išrastas dulkių siurblys. 

— Turite čia dulkių siurblį? 

— Sekundėlę, - Kelasas paėmė nuo staliuko popierinę servetėlę, 
nuplėšė vieną jos sluoksnį, pilnai iškvėpė iš plaučių orą ir prisidėjo 

servetėlę prie šiek tiek praviros burnos. Jis lėtai įkvėpdamas palenkė 
galvą prie moters kostiumėlio atlapo, ant kurio ryškiai raudonavo 
taškelis. Kai servetėlė jau beveik siekė medžiagą, jis smarkiai pačiulpė, 
patraukė servetėlę ir dešine ranka ją sulenkė. Paskui išlankstė ir pa- 
rodė ant jos miniatiūrinį taškelį. Moteris pažvelgė į atlapą. Nė ženklo! 
Ji nusijuokė ir keletą kartų suplojo rankomis. 

— Pone, labai jums ačiū, — padėkojo. — Šauniai pasidarbavote. Ar 
visada prie lūpų prisidedate servetėlę, atlikdamas tokį veiksmą? 

Jie abu nusijuokė ir paraudo. 

— Buvusi mergina išmokė, -— paaiškino Kelasas. — Vienintelį kartą, 
kai bandžiau tai atlikti, viską ištepliojau. 

— Betgi šitaip galima susipažinti, ar ne? 

Jos vardas buvo Elizabeta Čang. Gyveno Šanchajuje. 

— „KGK“, - tęsė. — „Kinė, gimusi Kinijoje“. 

Šeima gyvena Bostone, o ji studijuoja meno istoriją Oksforde. 
Tai jau antra specialybė. Ji vyksta pas draugę į Niujorką. Jos ausyse 
kabojo auksiniai auskarai su deimantais. Ji buvo stambi, bet ne stora. 
Aukšta, aiškiai pastebima, stipri. Jos juokas buvo gilus ir širdingas 
kaip vyresnės moters ir Kelasas dėl to pasijuto jaukiai, o ji juokėsi iš 
menkiausios pokšto užuominos. 

— Dieve, mano draugė irgi rašytoja! - sušuko, kai jis pasisakė 
ką veikiąs. — Dėl savo pirmojo romano ji pasirašė puikią sutartį su 
„Karpaty Knox“ leidykla. 

— Tai ir mano leidykla Amerikoje, — apsidžiaugė Kelasas. — Šian- 
dien pasirašysiu su jais sutartį. 

Elizabeta jį pasveikino. 

— Ačiū. „Karpaty Knox“ ir mano leidykla Britanijoje priklauso 
senai prancūzų leidyklai „Editions Perombelon“. Operacijai vado- 
vaująs vaikinas Didje privertė savuosius anglosaksus ją nupirkti. Jam 
patiko siužetas. Turėjau važiuoti į Paryžių su juo susitikti. Jei ne 
paslaptis, kiek jūsų draugė gaus? 

— Milijoną dolerių. 

— Daug, - nutęsė Kelasas. — Kiek jūsų draugei metų? 

Paaiškėjo, kad jos draugė, Patricija Li Hijung, tokio pat amžiaus 
kaip Elizabeta ir taip pat, kaip ir ji, gimusi Šanchajuje, o būdama 


paauglė kartu su tėvais emigravo į Ameriką. Jos romanas vadinosi 

„Raudonas židinys, balta gervė“. Tai buvo daugelio kartų gyvenimus 
apimanti saga apie jauną moterį, kurios kinė motina miršta gimdy- 
dama; jos meilužis komunistas įtikina ją, kad padėtų nužudyti savo 
amerikietį tėvą; Kultūrinės revoliucijos metu ją persekioja Raudonieji 
sargybiniai; ji pabėga į Ameriką, kur prasigyvena gamindama prašma- 
tnius porcelianinius indus; susižavi gražiu jaunu amerikiečiu, kuris ją 
veda ir išvilioja turtus; tada grįžusi į Kiniją, kur kapitalizmas jau legali- 
zuotas, susitinka buvusį meilužį komunistą, dabar programinės įrangos 
milijardierių, kuris neseniai palaidojo žmoną. Jis meldžia jos atleidimo, 
jiedu susituokia. Vestuvės pasakiškos. Knyga baigiasi, kai jų vaikai iš 
ankstesnių santuokų geriausiai iš savo kurso baigia Harvardą. 

— Tas turto išviliojimas... labai jau nuvalkiotas siužetas... — tepa- 
sakė Kelasas. 

— Tik paklausykit pono, keliaujančio pirmąja klase! Jums tokios 
knygos nepatinka, ar ne? 

— Argi tai knyga? 

— Aha. Tokia, kur drąsūs gražūs žmonės nugali sunkumus, pratur- 
tėja, įsimyli, susituokia, susilaukia vaikų ir ilgai bei laimingai gyvena. 
Tokias knygas mėgsta ir kinai, ir amerikiečiai. 

— Pusantro milijardo knygos žymeklių. Geriau įspėti prekybą. 

— Gal jie turėtų skaityti jūsiškę. Apie ką ji? 

Gindama draugę ji tapo agresyvesnė. Ji linksminosi. Kelasas 
pažvelgė pro langą. Iki pat horizonto tęsėsi šviesiai rudi debesys. 
Šampanas sušilo, bet jis ir toliau jį gėrė. 

— Tai trileris, — pratarė. 

— Aha. 

— Veiksmas vyksta mūsų laikais. Apie karą tarp Europos ir Ame- 
rikos. 

— To niekada nebus! — Elizabeta pažvelgė į jį taip, tarsi būtų pa- 
sakęs kažką šventvagiška, ir dėl jos veido išraiškos Kelasas apie knygą 
pagalvojo geriau, nei bet kada nuo tada, kai ją užbaigė. 

— Greičiausiai, — nesiginčijo. — Tai romanas. Vaizduotės vaisius. 
Nepamirškit, kad Amerika irgi kažkada tebuvo tik įsivaizduojama. 
O dabar yra tikra. Bet iš pradžių ją tik įsivaizdavo. 

— Tai kas įvyksta? Amerikiečiai pradeda bombarduoti Lon- 
doną. 


70 


— Ne, - papurtė galvą Kelasas. 

Kai ji tai pasakė, žodžiai įgavo tą keistą galią sujungti galimus ir 
nerealius dalykus (pirmas pornografijos bruožas), kad jis pirmiausia 
apsvarstė tokį siužeto variantą. 

— Amerikiečių kariuomenės dalinys patenka į bėdą, kai įsiveržia 
į Vidurio Rytus ir elgiasi ypač žiauriai, kad išsisuktų. Paskui, per 
Europą, amerikiečiai keliauja namo ir čia europiečiai nusprendžia, 
kad turi pabandyti juos suimti bei patraukti į teismą. Amerikos vy- 
riausybė liepia juos paleisti. 

Elizabeta paklausė, kaip knyga vadinasi, ir, kai jis pasakė, nusi- 
juokė. 

— Ji turėtų būti kaip tos storos minkštais viršeliais su milžiniš- 
komis metalinėmis raidėmis ant viršelio ir sprogimas knygos pra- 
džioje. Jų pavadinimuose visada būna kažkas panašaus į „niekšingas 
erelis“ . „Didžiausias“ šis bei „naujausias“ tas. 

— Būtent tokia ji ir yra. O pavadinimą sugalvojau į lentelę su- 
rašęs būdvardžius ir daiktavardžius. Būdvardžius kairėje, o daikta- 
vardžius — dešinėje. 

— Kodėl norėjote parašyti tokią knygą? 

— Kad užsidirbčiau pinigų. Kad skaitytų. 

— Aaa... 

— Nusivylėte? 

— Nepaisant to, ką sakiau apie žmonėms patinkančias knygas, — 
ėmė aiškinti Elizabeta, - man patinka, kad yra žmonių, rašančių 
tokias knygas, kurias galėčiau skaityti tik labai susikaupusi, net jei 
ir niekada jų neskaitysiu. Net jei niekada nepajėgčiau pakankamai 
susikaupti. Man patinka, kad yra tokių rašytojų, kuriems nusispjaut. 
„Štai mano knyga. Nepatinka? Eik velniop! Man nerūpi.“ Manau, 
esu tokia kaip mano tėtis. Jis nubėgtų mylią, jei pamatytų iš paskos 
einant kokį kietą vyruką su beisbolo lazda. Bet jam patinka galvoti, 
kad tokių yra. Jis žiūri „Sopranus“. Jam patinka galvoti, kad kietų 
vyrukų yra. Nori, kad jų būtų. Ir aš tokia, jei kalbėsime apie rimtas 
knygas. Greičiausiai aš niekada jų neskaitysiu, o jas rašantys žmonės 
turbūt žino, kad dauguma žmonių — tokie kaip aš ir tai, kad jie vis 
tiek rašo rimtas knygas, jaudina. Suprantate, ką noriu pasakyti? 

— Nesuprantu, kodėl pamanėte, kad esu vienas iš tokių? 

— Jūs nesirengiate kaip mano įsivaizduojamas trilerių rašytojas. 
Neturite bagažo. Nesu nemandagi, bet atrodo, kad miegojote su 
drabužiais. O jūsų rankogalis kruvinas. 

Marškinių rankogaliai išlindo iš po švarko rankovių. Jis pasakė 
Elizabetai, kad vakar įvyko nelaimingas atsitikimas, o ji paprašė pa- 
pasakoti. 

— Nemoku pasakoti istorijų, — gynėsi Kelasas. 

— Jūs gi rašytojas! 

— Tai turiu mokėti kalbėti? Pabandysiu ir jums papasakosiu, kas 
vakar įvyko. Bet dvejosiu, kartosiuos, apie kai kuriuos žmones pa- 
pasakosiu per daug, šnekėsiu apie tuos, kuriuos būsiu pamiršęs jums 
pristatyti. Pradėsiu viduryje, tada papasakosiu pabaigą, tada grįšiu į 
pradžią, o baigsiu viduriu. Viskas yra vidurys. 

Elizabeta pasilenkė, uždėjo ranką jam ant plaštakos ir tarė: 

— Šitaip jūs man sakote, kad tapote rašytoju, nes nemokate kal- 
bėti. Ir vis tiktai tauzijate apie savo knygą bei savo gyvenimą nuo 
tada, kai pakilome. 

Kelasas nusijuokė. 

— Jei ketinate pasakoti istoriją — pasakokite. Arba užsičiaupkite. 
Sutinkate? | 

— Visiškai, — tebesijuokdamas atsakė Kelasas. 

Priešais esantis judantis žemėlapis rodė šiaurinį Airijos kamputį 
bei nykstančias iš ekrano Vakarines salas. 

Parašyti ir pasakyti žodžiai. Kol keltai sužinojo, kad yra skaitymo 
bei rašymo menas, praėjo ištisi šimtmečiai ir visas rašalas nuo Biblijos 
iki „Google“ laikų šnekamosios kalbos neišnaikino. Vakaruose jie vis 
dėlto puoselėjo šį meną, slapčiausiose širdies kertelėse buvo bardai 
ir druidai. Jų kalbėjimo manieroje, panašioje į besisklaidančio po 
sprogimo akmens bei dar ilgai pelenų, skraidančių po pasaulį kra- 
teriui atšalus, garsą, jis girdėjo tolimą piktą šnabždesį dėl užrašytų 
žodžių, tolei į rašalą nardintų sakomų žodžių, kol jie permirko ir 
nuskendo. Jie, žinoma, išmoko ir įvaldė skaitymo bei rašymo meną, 
bet baruose, lovose, budynėse ir piršlybose atsilaikė. Netgi nebūdami 
visiems žinomi behanai, tomasai* ar maguranai. Tiesiog liko ištikimi 
minčiai, jog kalbėjimas gali būti poezija. Galėtų būti. 


* Brendan Behan, Dylan Thomas - Britanijos rašytojai (vert. past.). 

— Vakar buvau kviestas vakarienės, — pradėjo Kelasas. — Praradau 
savitvardą ir keletas daiktų buvo sudaužyta. Vienas iš svečių buvo 
mano senas draugas Petas Maguranas. Kartu mokėmės mokykloje. 
Jo tėvai airiai. Kai jis dar buvo mažas, jie išvažiavo į rytinę Škotijos 
dalį. Jis geresnis pasakotojas nei aš. Irgi rašytojas. Pradėjo kaip po- 
etas. Neseniai parašė romaną. Skaitomą. Vadinasi „Formos knyga“. 
Apdovanota. 

— Bet jo čia nėra... 

— Apie Maguraną turite tik žinoti, kad jis bardas. Reikalas tas, kaip 
aš sakau, kad yra dviejų rūšių rašytojai — bardai ir žyniai. Nuo tada, 
kai viskas prasidėjo, niekas nepasikeitė. Bardas yra tas, kuris kalba. Jis 
taip puikiai kalba, kad visi mano, jog jis geras rašytojas. Kartais taip 
ir būna. Bet žodžiai jam iš burnos išeina su didžia meile šnekėjimui 
bei meistriškumui. Jis linksmina. Pasakoja istorijas. Žino anekdotų. 
Aplink jį bare susirenka minios žmonių. Jis perdeda, meluoja, bet net 
žinodami, kad jiems meluojama, žmonės juo žavisi. Jis šaiposi iš savęs. 
Gali verkti ar visą naktį kalbėti apie meilę. Mirusiuosius paverčia 
herojais, o gyvuosius — niekšais bei juokdariais. Jis prisimena sutiktus 
žmones ir sukuria istorijas iš ką tik įvykusių atsitikimų. Suprantate, 
ką turiu galvoje? Jūs žinote tą bardą? Taip? Jūs ten buvote! Matėte tą 
patį! Bet jums tai tik niekuo ypatingas atsitikimas, o jam... jis gali iš 
to sukurti istoriją. Jam patinka maži susibūrimai, dėmesys. Jis gali 
suspindėti tam žmogui, kuris jam patinka. Jis sužavi tuos, kuriuos 
nori, ir kai išeina, visi jo pasigenda. Kai jis vienas, mano, kad visi jo 
nekenčia ir bijo, kad yra lėkštas. Jis silpnas. Jis geria. 

— Man patinka bardai. 

— O žynys - ne tam, kad pasakotų istorijas. Nemoka pasakot ir 
anekdotų. Jis mėgina populiarinti idėjas. Žynio nuomone, tiesa svar- 
biau nei laimė, praeitis bei ateitis — nei dabartis, o didžiosios idėjos 
svarbesnės nei jūs, aš ar ateinantis pirmadienis. Į žynį žmonės žiūri 
rimtai, bet jiems sunku suvokti, ką jis sako. Jis šiurkštus ir nerangus 
draugijoje ir negali palaikyti rimtų, ilgai trunkančių, skausmingų 
asmeninių santykių. Jam geriau kreiptis į milijoną žmonių negu į 
dešimt, bet jis retai tokios galimybės sulaukia. 

— Apie save kalbat? 

— Liūdniausia, kad dauguma žynių norėtų būti bardais, o dau- 
guma bardų norėtų, kad žmonės žiūrėtų į juos kaip į žynius. 

— Jums nelabai sekasi pasakoti apie vakarykštį atsitikimą. Gal 
išgėrėt per daug šampano. 

— Gal, - gėrė trečią taurę. — Leiskite dar šiek tiek pagalvoti. 

Jautė, kad sunku susikaupti. Bandė rasti praėjusio vakaro įvy- 
kiams žodžius ir sudėti juos į nepažįstamosios, kurios niekada ne- 
besusitiks, galvą. Kad pasakojimas būtų palaidotas, o ne paskleistas. 
Norėjo, kad pasakojimas būtų grynas, santūrus bei izoliuotas, bet nuo 
kiekvieno įvykio ar veikėjo vedė nauji takai per laiką ir erdvę į kitus 
pasakojimus, kurie vėl šakojosi, ir nors jis neabejojo rasiąs kelią atgal, 
šakų buvo per daug. Nuo vakarienės Kemdene mintys pasuko prie 
romėnų Britanijos raštingumo aušros, pakeliui iškilo prisiminimai 
apie septyniolikametį Maguraną. Kai tas stovėdamas autobusų sto- 
telėje švelniai, atkakliai, be paliovos kažką kuždėjo mergaitei į ausį, o 
ji nejudėdama žiūrėjo tiesiai į priekį. Ji atrodė liūdna, išdidi ir įžeista. 
Kelasas nebuvo apie ją girdėjęs, bet matė, kad jiedu jau buvo šiek 
tiek pagyvenę kartu. Maguranas galėjo būti jai besakąs, kodėl ją myli, 
kodėl nemyli, kodėl ji turėtų išvykti, kodėl turėtų pasilikti, kodėl jis 
vykstąs į Okstordą, kodėl jai nesidaryti aborto, kodėl ji turėtų pasilikti 
kūdikį ar kodėl Ezra Paundas geresnis nei Eliotas. Kelasas niekada 
Magurano nepaklausė, ką tas kalbėjo, nes nenorėjo liautis stebėjęsis 
Magurano sugebėjimu taip kalbėti, kad mergaitė klauso, kai pats 
Kelasas neišdrįso pasikalbėti su mergaite, kurią manė mylįs. 

Jis jai rašė laiškus. 


Vakarienės pas Kanerius Kelasas vėlavo pusvalandį ir, kai jam buvo 
likę penkios minutės kelio iki jų, paskambino Margarita. Jis nešė 
butelį brangaus „Bordeaux“, pirktą Paryžiuje. Ji pasakė, kad pakvietė 
Melisą. 

— Jaučiamės nesmagiai, — tęsė. — Labai atsiprašau. Skambinu, 
kad tu... dabar aš gatvėje. Ji jau atvyko. Pamiršome, kad tarp jūsų 
buvo romanas. Nebegalime paprašyti, kad ji išeitų. Ji žino, kad ateisi 
ir atrodo, kad jai tas pat. Nusišypsojo, kai pasakiau. Nesu Melisos 
šypsenų ekspertė, tai nesupratau, kas tai per šypsena. Vis dėlto no- 
rėjau perspėti, jog galėtum nedalyvauti, bet žinok, tikrai norim, kad 
atvažiuotum. Spręsk pats. 

Kelasas paklausė, ar Melisa viena. Taip. Jis sučiupo plastikiniame 
maišelyje esantį butelį už kakliuko ir pasuko į Kanerių gatvę. Dulkė 
lietus. Namuose, pro kuriuos ėjo, nebuvo užuolaidų. Jų gyventojai 
neprieštaravo, kad praeiviai spoksotų į jų virtuves bei svetaines, kurios 
buvo šviesios, iškaltos medžiu, natūralių spalvų, su pianinais, knygų 
lentynomis bei paveikslais. 

Kaneriai vieni patys gyveno keturių aukštų Jurgio stiliaus name, į 
kurį galėjai patekti palypėjęs keletą laiptelių. Pirmame aukšte tebuvo 
vienas kambarys su dviem langais: vienas į gatvę, kitas į sodą. Virtuvė, 
pietų stalas bei durys į sodą buvo žemiau, pusrūsyje. 

Atvykęs Kelasas pabučiavo Margaritą į abu skruostus, padavė vyną 
ir pasikabino paltą ant vieno į sieną įkalto kablio. Reikėjo atnešti gėlių. 
Margarita vilkėjo prigludusią blizgančią suknelę, pamargintą rausvais, 

vyšniniais, rudais ir baltais kvadratėliais. Jos oda tamsi ir jai visai ne- 
reikėjo dažytis. Iš apačios sklido kepamos mėsos kvapas ir prašmatnių 
Margaritos kvepalų aromato beveik nesijautė. Nors ji — tikra anglė, 
iš jos sklido ramumas, nuovargis ir grakštumas, tarsi būtų užaugusi 
klaidžiodama tokios šalies, kur šiltos naktys, bulvarais. 

— Puiki suknelė, — pagyrė Kelasas. — Šilkinė? 

— Žinoma. O tavo gi koks mielas kostiumas. Mes visi pasipuošę, 
ar ne? Bus tik aštuoni žmonės. Ar tu tikrai dėl to gerai jausies? Labai 
atsiprašau. Kvailai pasielgėm. 

Margarita yra išmintingesnė nei jos vyras, mieliau bendraujanti ir 
malonesnė. Jai trūko Kanerio politinių instinktų ir egoizmo. Kartais 
Kaneriui kalbant, jos akys viskam pritardavo. Ji patikima ir ištikima. 
Kaip ir jis jai. Vis dėlto, ji panaši į galingųjų patikėtinę, kuriai pa- 
vyksta priversti prašytojus pamiršti, kad jie ne toje pačioje pusėje. 
Jei žmonėms ko nors iš Kanerio reikdavo, jie susirasdavo Margaritą, 
kad perduotų Kaneriui žinutę, o pamatę, kokia ji palanki, imdavo 
jai pasakoti, dėl ko jiems nepatinka jos vyras. Jie negalėdavo liautis, 
nors ir žinodavo, kad ji viską papasakos Kaneriui. Gal tokie žmonės 
dažniau gaudavo, ko norėdavo, nes Kaneriui patikdavo sužinoti, kuo 
jis kitiems nepatinka. O gal jų tikrasis tikslas nebuvo gauti Kanerio 
paramą, bet priversti jį juos išklausyti. Margarita dažniausiai išgirs- 
davo tokį sakinį: „Kodėl aš Laijamui nepatinku?“ 

Kelasas irgi darė tą patį. Kitaip negalėjo. Jiedu su Margarita tyliai 
kalbėjosi prieškambaryje. 

— Tiesą sakant, nustebau, kai mane pakvietėte, - dėstė. - Nesu 
toks artimas Laijamo draugas. 

Margarita akimirką žvelgė į jį plačiai atvertomis akimis, paskui 
papurtė galvą ir vesdama į kambarį, pratarė: 

— Nešnekėk nesąmonių. 

Kai Margarita atidarė svetainės duris, kažkas ėmė skambinti pi- 
aninu. Bet muzika tuoj nutilo ir vėl ėmė skambėti nuo pradžios. 
Pačiame kambario gale, šalia durų, prie pianino sėdėjo Kanerio duktė 
Tara su Melisa. Tara skambino, o Melisa susikišusi rankas tarp kojų, 
stebėjo jos pirštus ant klaviatūros. Kai Kelasas įėjo, ji pažvelgė į jį ir 
vėl palenkė galvą prie klaviatūros, kažką šnibždėdama Tarai. Prie 
nedegančio židinio vienas šalia kito sėdėjo Sofija su Maguranu klau- 

sydamiesi rečitalio. Jie buvo šiek tiek palinkę į priekį, lėtai sukinėjo 
vyno taures, o veidus puošė vienodai beviltiška šypsena. 

Kaneris stovėjo šalia šoninio staliuko su gėrimais. Jis pasisuko, 
priėjo prie Kelaso ir paspaudė ranką. Jo veidas Kelasui priminė graikų 
kaukę - blyškią, su velniška šypsena, o po kauke spindėjo tikrosios 
akys. Kaneris Kelasui pasiūlė išgerti pritildęs balsą, kaip kino teatro 
salėje su pavėlavusiais kalba tvarkos prižiūrėtojai. Kelasas iš jo paėmė 
pilną taurę raudonojo vyno. Taros nieks negalėjo sustabdyti, nors ji 
vis stabteldavo. Melisa buvo dvidešimt penkeriais metais vyresnė už 
Tarą, bet jos atrodė kaip seserys. Nuo pianino Kelaso akys nuklydo 
toliau. Šalia Maguranų, ant žemo staliuko, pamatė „Formos knygos“ 
egzempliorių. Raudona ir žalia. Net jos viršelis buvo padarytas me- 
niškai — nuoširdus darbas. Virš židinio Lenino biustas. Maguranas 
jį įsigijo 1981-aisiais Vengrijoje. Tada jis dar mokėsi Oksforde. Kai 
po dvejų metų jiedu su Kaneriu baigė, iš Rytų Vokietijos vyriausybės 
gavo stipendijas, kad metus dirbtų Rytų Berlyno teatruose. Magu- 
ranas išvažiavo, o Kaneris paskutinę akimirką persigalvojo ir, užuot 
vykęs į Berlyną, išvažiavo į Niujorką. Pasmirdęs alkoholiu, jo šiltai 
striukei džiūstant prie elektrinio židinio, jis kandžiai paaiškino Ma- 
guranui, kad socializmas, nors ir susikompromitavo, dar dvi kartas 
karaliaus Rytų Vokietijoje. Kai jis padarė šią išvadą, raukšlės jo kaktoje 
pasidarė dar gilesnės. Tik Niujorke visos veikiančios jėgos — klasių, 
kapitalizmo, rasių bei meno - susikerta. Jis atsistojo, paėmė Lenino 
biustą ir pareiškė Maguranui: 

— Pasiimu jį su savimi. 

Maguranas jo nesulaikė. Praleidęs devynis mėnesius Rytų Vokieti- 
joje, Maguranas pakeitė savo nuomonę apie Leniną ir biusto nebeno- 
rėjo. Kaneris praleido metus Niujorke, rašydamas į radikalų savaitraš- 
čius, šokdamas, siausdamas vakarėliuose, paskui išvažiavo į Nikaragvą, 
iš kur rašė skubius pranešimus laikraščiui „Kairioji pusė“. 

Tara baigė savo pasirodymą stipriu disonansu, pasinaudojusi visais 
dešimčia pirštų, kad apimtų dvylika klavišų. Visi ėmė ploti, Tara irgi. 
Ji plojo iškėlusi į viršų rankas, kaip atsarginis futbolininkas, besisvei- 
kinantis su sirgaliais. Peras su Sofija atsistojo ir apkabino Kelasą. 

— Gerai paskambino, ar ne? — pasiteiravo Sofija. — Kas čia buvo? 


— Manau, Mocartas, - atsakė Maguranas. —- Arba Van Halenas. 

Suskambo durų skambutis. Kaneris nuėjo įleisti, o Melisa su Tara 
priėjo prie jų. Margarita pristatė mergaitę Kelasui ir jiedu paspaudė 
vienas kitam rankas. 

— Tai buvo Nikas Keivas, - pranešė Tara Maguranui. 

— O, taip, - patvirtino Maguranas. —- Man labai patiko. 

Margarita negarsiai paleido grupės „Šarlaranai“ kompaktinę 
plokštelę ir nuvedė Tarą gulti, o Kelasas su Melisa liko vieni. 

Nors buvo žiema, ji buvo apsirengusi vasariškai: balta suknele 
su plačia atverčiama apykakle. Buvo įdegusi. Dešine ranka glostė 
sau kaklą, todėl negalėjo paspausti Kelasui rankos. Jis nužvelgė jos 
pirštus, trinančius kaklo sausgysles. Kai jie paskutinį kartą mylėjosi, 
jis buvo be prezervatyvo ir, jai primygtinai reikalaujant, pabaigė bū- 
tent jai ant kaklo. Dabar gi jam buvo draudžiama net ją pabučiuoti. 
Jis jautė, kad blogai su ja elgėsi ir kad, jei būtų elgęsis blogiau, jie gal 
dar tebebūtų kartu. 

— Gerai atrodai. Kaip po atostogų, —- pagyrė Kelasas. 

Ausyse, tarp tamsių garbanų, blizgėjo auksas. Ji pakėlė kitą ranką. 
Dar daugiau aukso. 

— Buvau Seišeliuose su sužadėtiniu, — atsakė. - Atskirame na- 
melyje. Jokio mylėjimosi iki vestuvių, o tada — vaikai. Ketinu turėti 
penkis. 

— Žinau, - atsiliepė Kelasas. — Mačiau, ką parašei. Gerai, kai 
buvusysis yra žurnalistas. Galiu skaityti tavo mintis. 

Rugsėjo vienuoliktajai paminėti laikraštis „Kurjeris“ paskyrė Me- 
lisai du puslapius, kad paskelbtų apie savo sprendimą dėl vaikų. Ji 
palygino savižudiškas lėktuvų įgulas su veikėjais, kurie agitavo prieš 
abortų apribojimą. 

„Tegul tie iš mūsų, kurie nenori, kad Britanija taptų islamiško 
terorizmo valstybe, prisimena, - rašė, — kad, kaip ir senoji IRA“, 
Islamo teroristai gali mus sutriuškinti dviem būdais — „kalašnikovais“ 
arba lopšiu. Arba jie mus bombarduos, kol pasiduosime, arba aplenks 
gyventojų skaičiumi. Rezultatas vienas. Kaip moteris, patriotė bei 
krikščionė žinau savo pareigą. Tikiuosi būti motina ne tik sau, savo 
vyrui, vaikams, bet ir visai Britanijai.“ 


*IRA - Airijos respublikos armija (vert. past.). 

— O dar sako, kad neskaito laikraščių, — kreipėsi Melisa į Magu- 
ranus. — Jis visada sakydavo, kad žurnalistai praleidžia visą savo laiką 
skaitydami vienas kito straipsnius. Dėl to jie ir turi problemų. 

— Ar tu jį įsimylėjusi? — pasiteiravo Kelasas. — Tą vyrą, savo su- 
žadėtinį. 

— Meilė. Oi, Adamai, - Melisa paėmė jį už rankos. — Meiluti, ne 
tau kalbėti apie meilę. 

— Nevadink manęs „meilučiu". Aš už tave vyresnis. Ne toks senas 
kaip tavo naujasis draugužis. Kiek jam? Penkiasdešimt penkeri? 

— Keturiasdešimt devyneri, - atkirto Melisa. - Bus sunkoka at- 
siųsti tau kvietimą į vestuves. Pilyje telpa tik du šimtai žmonių. Petai, 
vis dėlto noriu pasakyti, kad tavo knyga fantastiška, - ji paėmė Ma- 
guranui už riešo ir pasuko į Kelasą. — Šitas žmogus gali kalbėti apie 
meilę. Jis pažįsta gyvenimą. Jis yra poetas, sutuoktinis ir tėvas. 

— Ačiū, — nušvito Maguranas. — Ar tau patiko scena su varnomis? 

— Tobula. Adamai, ar tu jam pavydi? Nė viena tavo knyga nebuvo 
tokia populiari kaip Peto. Taip? Tu jau šimtą metų nieko neišleidai. 

— Adamo paskutinioji buvo tikrai šaunus romanas, —- papriešta- 
ravo Petas. - Ne mūsų darbas spausdinti. 

— Prisimenu, perskaičiau iki ketvirto puslapio, - kiršino Me- 
lisa. — Vis dar bandai? 

— Malonu, kad tau rūpi, - atkirto Kelasas. 

— Todėl jis ir skaito mano skiltį! Nori pamatyti, ar jį paminėsiu. 
Adamai, nesi toks svarbus. 

— Tikrai kažkur mačiau dubenį su traškučiais, - švelnino padėtį 
Maguranas. 

Pro duris įkišo galvą Margarita: Tara prašė, kad Melisa paskaitytų 
jai pasaką. 

— Gali sakyti „kalė“, - kai ji nuėjo pasiūlė Kelasui Maguranas. 

— Tai jau tikrai, — pritarė Sofija. — Kažin, kokią pasaką ji paskaitys 
Tarai prieš miegą? „Pavojingi nesantuokiniai ryšiai?“ 

— Du kartus perskaičiau tavo knygą, bet neprisimenu jokių 
varnų, — nusistebėjo Kelasas. 

— Ji gi neskaitė. 

Į kambarį įėjo Kaneris su Džo Bečkotu ir Liucija Fleg. Dvide- 


šimt šešerių metų Liucija dirbo branduolinės fizikos srityje ir gerai 

užsidirbo Pasaulio banke „Goldman Sachs“, užmetusi iš skaičių pa- 
gamintą tinklą į tamsius finansų vandenis. Vėliau jos kompiuteriai 
jį iš gilumos ištraukdavo pilną gauto pelno. Niekas nesuprato, iš kur 
tie pinigai, bet jie buvo tikri. Jos oda — lygi ir balta, plaukai juodi, 
vilkėjo juodą suknelę, buvo užsidėjusi akinius juodais stačiakampiais 
rėmeliais. Ne juoda ir ne balta buvo tik ryškiai raudonos lūpos ir mė- 
lynos akys. Spausdamas jai ranką, Kelasas išgirdo besakąs (nors matė 
ją tik antrą kartą), kad ji atrodo seksualiai. Visi nustebo, nes visi taip 
ir manė, bet nutylėjo. Liucija nežymiai šyptelėjo ir susiraukė, Kaneris 
nusijuokė, Sofija sušnypštė „Adamai“ ir tuo viskas baigėsi. Bet visų 
ausys atlėpo, o ant sprandų pasistojo plaukai. Kelasas pats nustebo 
tai garsiai pasakęs. Tarsi būtų sužinojęs, kad tarp jo ir lavos esanti 
uola yra žymiai plonesnė nei manė. Plonesnė net keletu colių. Tarp 
jo ir nekontroliuojamos veiklos, nesuderinamos su ramybe, tebuvo 
trapi plutelė. Kambaryje esantys žmonės pasikeitė vietomis ir dabar 
ant sofos sėdėjo Sofija (kitame gale), jis, o tarp jų Liucija. 

— Nereikėjo man taip sakyti, - atsiprašė Kelasas, — nors tai ir 
tiesa. 

Liucija išgėrė gurkšnelį baltojo vyno, tarsi būtų ištroškusi, o jis 
ją erzintų. 

— Smagu, kai žmonės sako, ką mano, - pratarė. 

— Nevisada, — paprieštaravo Sofija. - Yra daugybė žmonių, kurie 
negali atskirti minčių nuo hormonų. Pavyzdžiui, Adamas. 

Kelasas pažiūrėjo į Sofiją. Kalbėdama su Liucija, ji irgi žiūrėjo į 
jį, kai jis vertindamas apžiūrinėjo Liucijos kūną, manydamas, kad 
tai trunka tik akimirką, bet toji akimirka užsitęsė. 

— Turbūt jūs labai džiaugiatės dėl vyro knygos, - pradėjo Liu- 
cija. 

Kelasas pakilo ir nuėjo prie Bečkoto, kuris pats sau vienas stovėjo 
prie gėrimų staliuko, o Maguranas tuo metu rašė dedikaciją į Kanerio 
egzempliorių. Bečkotas buvo fotografas, kuris (Kanerio prašymu) fo- 
tografuodavo dirbančius pasaulinio garso paparacus. Jis rengėsi, tarsi 
manytų esąs jaunesnis, atletiškesnis: aptemptą juodą megztinį, kuris 
išryškino apdribusį juosmenį. Vilkėjo „Ray-Bans“ firmos drabužiais 
ir turėjo egzemą. Visada judėdavo, kraipydavo galvą, stoviniuodavo 
nuo kojos ant kojos, o kūnas svyruodavo iš vienos pusės į kitą, tarsi 

lesalo laukiančio paukščio. Jis nekramtė gumos, bet žandikaulis ju- 
dėdavo. Kelasas paklausė, ar paparacai neprieštarauja, kai kiti foto- 
grafuoja juos dirbančius. 

— Velniai griebtų, man tai patinka, — atsakė Bečkotas. — Aną dieną 
Sunset bulvare ignoravau Melo Bozado* mirkčiojimą, kad jo nefotkin- 
čiau, kai jis tykojo Raselo Krou. Jam nusispjaut į pinigus, bet negali 
pakęsti, kai žvaigždės mane palaiko. Prieš porą savaičių Leičesterio 
aikštėje vyko didelė premjera. Prieina prie manęs toks vyrukas ir sako, 
kad Dženiferė nori man padėti ir parodyti, kaip „tie beždžionės atrodo 
išjos pusės“. Ir po akimirkos aš jau „J-Lo“**automobilyje, per jos papus 
pro langą fotografuoju tą rėkiantį ir stiklus daužantį mulkį, pleškinantį 
iš penkiasdešimt tūkstančių kainuojančio „Nikon“, o ji sau šypsoda- 
masi sėdi pasipuošusi deimantais. Nuėjome išgerti ir ji pakvietė užeiti 
pas ją Los Andžele, bet, žinai, kaip klaikiai esu užsiėmęs. 

Klausydamas Bečkoto, Kelasas stebėjo Liuciją. Ji buvo be pa- 
puošalų. Rankos gulėjo ant kelių. Mūvėjo juodas aptemptas kelnes 
ir pritardama Sofijai šypsodamasi linkčiojo. 

— Ar judu... tu ir Liucija susitikinėjat? — paklausė Bečkoto Ke- 
lasas. 

Tas purkštelėjo ir išsigynė. Pažvelgė per petį, perkėlė kūno svorį 
nuo vienos kojos ant kitos ir pasižiūrėjo į gėrimą. 

— Aš turiu merginą. Liucija neįtikėtinai paklusni, viską daranti 
mergina. Bet ką. Jei paprašysi, pačiulps. Ji apgailėtina. Tai trikdo. 

— Netikiu. 

— Tuoj tau parodysiu, — Bečkotas apsisuko ir spragtelėjo Liucijai 
pirštais. — Ei, nagi, ateini sekundei. 

Liucija toj pat atsistojo ir priėjo. Ji paliko vyno taurę ant grindų 
ir priėjusi prie Bečkoto pažvelgė jam į akis. 

— Mmm? - paklausė. 

— Pasakyk Adamui, ką sakei aną vakarą. 

Liucija sutrikusi pažvelgė į Adamą. 

— Žinai, apie ką kalbu. 

Ji jau ketino pradėti, bet priėjo Sofija su Liucijos vyno taure. 
Liucija paėmė ir abiem rankom laikė žiūrėdama į ją. Paskui įsikibo 
* Mel Bouzad - žinomas paparacis 


** J-Lo - Jennifer Lopez 

Bečkotui į parankę ir prisiglaudė. Dabar ji judėjo kitaip. Jos akys pa- 
didėjo ir ji truputį susikūprino. Bečkotas vėl ėmė kalbėti žiūrėdamas 
į Kelasą su Sofija, tarsi Liucijos šalia ir nebūtų, o po kelių minučių 
jis papurtė petį ir Liucija nuleido ranką. 

— „Sunday Times“ žurnalas turėjo išspausdinti seriją nuotraukų, 
bet dėl viso to šlamšto apie Iraką jos nepasirodė, — kalbėjo. — Visas 
tas mėšlas apie suknistus kurdus. Yra ir keletas gražių kadrų. Mėnulio 
apšviestų. Būčiau padaręs geresnių, bet, žinot, į suknistą užsienį ne- 
važiuoju. 

Sofija nusijuokė. 

— Kas čia juokinga? - paklausė Kelasas. 

— Vaikinai. 

— Nematau nieko juokingo. Ar tau juokinga frazė „suknistas 
užsienis? 

— Adamai, jis nekalba apie tave. 

— Žinau, jis kalba apie užsieniečius. 

— Neturiu jokio vargo su užsieniečiais, - kalbėjo Bečkotas. — Šioje 
šalyje jie tikri nevykėliai, tinginiai, šunsnukiai, švaistantys laiką. Visi 
tie susirinkimai, debatai, protestai, balsavimai. 

— Balsavimai? 

— Aha. Nematau reikalo tai daryti. Mums reikia diktatūros. Tegul 
visko imasi tie, kuriems sekasi. 

— Negaliu pakęsti, kai žmonės taip kalba, - užsidegė Kelasas ir 
pajuto, kad pakėlė balsą ir nebegali nusiraminti. — Stovi čia, Kemdene 
esančioje svetainėje, su tamsiais akiniais, juodu megztiniu ir spjaudai 
ant protėvių kapų. Pimpiagalvi tu. 

Paskutiniai jo žodžiai buvo ištarti taip aiškiai, garsiai ir nuošir- 
džiai, kad visi nutilo. Bečkoto veido spalva pasikeitė, jis apsisuko ir 
išėjo, o Liucija per porą žingsnių jam iš paskos. Prie Kelaso priėjo 
išsišiepęs Kaneris ir padėjo ranką ant peties. 

— Žinau, kad Džo pasakė kažką koktaus, su kuo ir aš nesutik- 
čiau, — pradėjo, — bet vertinčiau, jei mūsų namuose nepradėtum 
muštynių. Čia niekieno teritorija. Čia gali būti visokių žmonių, bet 
mes nežudome vieni kitų ir nerėkiame vieni ant kitų visą laiką. 

— Tikrai, bet ką reiškia „mes“? 

— Ką nori nužudyti? Džo? 

— Ne. Ber jis fašistas. 

- Jis ne fašistas, o fotografas. Jis turi savo nuomonę. Kartą jis man 
pasakė, kad vyriausybės, kuri panaikino žmonių teises, pripažinimas, 
pažeidžia jo teises. Tai jo giliausia politinė mintis. 

— O dabar socialistai ir fašistai vakarieniauja kartu gražiame di- 
deliame socialistų name Kemdene. 

Nuo Kanerio veido nedingo graikų komedijos kaukė. Akys po 
kauke patamsėjo ir žvelgė nuožmiau, tarsi kaukę dėvintis aktorius 
būtų išgirdęs kažką nemalonaus ir sutrikęs, nes veidu nieko negali 
parodyti. 

— Adamai, dabar, du tūkstančiai antraisiais, Londone nėra tikrų 
fašistų, — kalbėjo Kaneris. —- Būtų daug lengviau, jei būtų. Manau, 
kad jau galim eiti valgyti, — ir jis išvedė visus iš kambario. 

Kaneriui nepatikdavo užuominos apie jo nuosavybę. Žinoma, jo 
negalima kaltinti, kad turėjo pasiturinčius tėvus, ar kad namas, kurį 
jis 1980-aisiais nusipirko už 200 000 svarų, dabar vertas pusantro 
milijono. Londone daugybė įsiskolinusių milijonierių. Socialistai su 
užstatytu turtu. Šiais trimis žodžiais galima nusakyti visą Europos 
istoriją nuo Antrojo pasaulinio karo laikų. 

Maguranai ėjo prieš Kelasą ir sustojo tarpduryje, prieš Kelasui pra- 
dėjus leistis žemyn paskui Kanerį. Maguranas buvo įraudęs, nes buvo 
jau išgėręs kelias taures vyno. Akimirką Kelasas pamatė Maguraną tokį, 
koks jis gali pasirodyti tiems, kurie jo nepažįsta trisdešimt metų — iš- 
mintingą, linksmą, galingą, pavojingą ir pažeidžiamą. Korpusas ir 
skepticizmas, sidabraspalvių plaukų karūna, naujas juodas švarkas ir 
Polo Smito Kirmos marškiniai, kuriuos už premiją privertė nusipirkti 
Sofija. Giliai save tyrinėjęs žmogus ir radęs žodžius, kad aprašytų, ką 
ten pamatė. Bardas, nežinantis, kad jis yra bardas. Didelis blogas keltas 
Londone. Nenoras tuo pasinaudoti padidino jo žavesį. 

— Kaip jautiesi? — pasidomėjo Sofija. 

— Blogiau nei visi mano išgyvenimai kartu sudėjus. 

— Gaila, kad aš neiškeikiau Bečkoto, — pareiškė Maguranas. 

— Žinau, - atsiliepė Sofija. - Bet, Adamai, gal geriau eik namo. 

— Praleisti vakarienę? 

— Atėjo Melisa, tu jau siunti dėl „pono Nemaloniojo“ . Petai, ką 
manai? 

— Kiekvienas pilnas tamsos, - atsakė Maguranas. — Kaip kie- 
kvienas pilnas kraujo. Tau reikia jo, o jis turi pasilikti viduje. Bandai 
apsaugoti savo kailį nuo aštrių ašmenų, o sielą nuo kirčių, kurie išlietų 
tavo kruviną tamsą ant kitų žmonių kilimų. 

Jis nusijuokė: 

— Atsimeni, kaip kraujavai dėl tos mergaitės? Per anglų pamoką 
graužei nykštį, paskui nuėjai prie jos suolo, nuvarvinai kraujo ant 
jos referato, nupiešei širdutę su strėlė ir išėjai. 

Sofija skubiai pakeitė temą: 

— Žinau, kad tau patinka ta mergaitė. Liucija. Bet, Adamai, ne- 
tapk grobuonimi. Jei jau pasilieki, žinok, kad nors ir kokia ji pritren- 
kianti, kartu ir labai pažeidžiama. 

— Taip, - nesiginčijo Kelasas. — Gerai. Kai šįryt atsikėliau, nu- 
sprendžiau šiandien būti su visais malonus. Klausyk, Petai, žinau, kad 
jau rašiau tau ir sakiau, bet noriu dar kartą pasakyti, jog tavo knyga 
tikras stebuklas. Ji nuostabi. Tu visko nusipelnei. Didžiuojuosi, kad 
tave pažįstu. 

Maguranas nusijuokė, paraudo labiau nei visada ir, žiūrėdamas į 
sukinėjamus pirštus, sumurmėjo „ačiū“. Sofija jo paprašė, kad nueitų 
žemyn ir pasakytų kitiems, jog po minutės jie ateis, ir Maguranas 
nuėjo. Tada Sofija pasisuko į Kelasą: 

— Manai, bandau tvarkyti tavo gyvenimą? — paklausė. - Manai 
esu iš tų moterų, kurios viską sutvarko? 

— Aš taip sakiau prieš dešimt metų, — atsakė Kelasas. — Iu vis dar 
verti mane jaustis kaltu. Nenorėjau, kad išgirstum, kai taip apie tave 
kalbėjau. Vienaip kalbi apie žmones jiems negirdint, kitaip, kai jie 
klausosi. Žodžiai ne visada reiškia tą patį. Pati žinai. 

— Kaip tai skambėtų, jei pasakytum man į akis? 

— Štai taip: Sofija, tu viena iš tų neeilinių moterų, kurios gali 
padaryti viską. 

Sofija nusijuokė: 

— Džiaugiuosi, kad nepavydi Petui. Greitai ir tu būsi toks koks 
jis. 

Kelasas nutylėjo. 

— Jo knyga mane įkvėpė parašyti naują knygą, — tepasakė. - Ar 
Peras tau kalbėjo apie ją? 

— Ne. Judu abu nieko apie ją nekalbėjot. Žinai, visiems labai 
patinka Peto knyga. Joje daugybė asmeniškų, tragiškų, juokingų 
dalykų iš jo gyvenimo. Ten yra visko. Tu irgi ten esi. Visko ir visi yra 
ten, išskyrus mane. Ten nėra jokios žmonos, nėra ir manęs. 

— Niekas neturėtų tekėti už rašytojo, - paguodė Kelasas. — Jie 
visada įsivaizduoja ką nors geresnio. 

Sofija prikando lūpą, pradėjo miksėti ir krumpliu negrabiai nu- 
braukė akies kamputį. Kelasas ją apkabino ir spustelėjo. 

— O tu kaip? - pasiteiravo Sofija. 

Ji žengė žingsnį atgal, suplojo priešais save rankomis, pažiūrėjo 
į jį ir šnirpštelėjo: 

— Ar su kuo nors susitinki? Kaip ta moteris, su kuria susipažinai 
Afganistane? 

— Ji man nerašo. 

— O tu norėtum. 

— Nereikėjo man jos minėti. Turim eiti vakarienės, — susizgribo 
Kelasas. 

Pusrūsio grindys buvo iš skalūno, o virtuvės stalai iš granito, ant 
jų stovėjo visokių dydžių variniai puodai. Stovėdamas prie ąžuolinio 
stalo Kelasas matė, kad virtuvėje yra dar viena moteris, kuri padeda 
Margaritai. Ant stalo spindėjo sidabras ir krištolas. Ant granitinio 
židinio atbrailos stovėjo šeimyninės fotografijos sunkiais rėmais, ke- 
letas mažų sportinių trofėjų, keli Kanerio prizai ir aukšta kvadratinė 
stiklinė vaza su baltomis lelijomis. Nuo jų žalių stiebų neįprastas sti- 
klas atrodė žalias. Ant sienų kabojo matinės nespalvotos A3 formato 
Margaritos darytos baltųjų darbininkų gyvenimo Anglijoje 1990-ai- 
siais nuotraukos. Ant grakščių chromuotų kojelių stovinčios lempos 
per pusskaidrius stiklinius gaubtus nuo grindų apšvietė stalą. Kelasas 
atsisėdo po fotografija, kurioje jauna mergaitė lenkiasi žemyn, kad 
pakeltų nutekamajame griovyje gulinčią kitą mergaitę užmerktomis 
akimis. Gale stalo, jam iš kairės, sėdėjo Kaneris, o iš dešinės Sofija. 
Liucija ir Maguranas priešais. Jis buvo solidžiai atitvertas nuo Melisos 
bei Bečkoto, kurie sėdėjo kitame stalo gale. 

Maguranas taip tyliai šnekėjosi su Liucija, kad Kelasas nieko ne- 
išgirdo. Jo akys tai išsiplėsdavo, tai susitraukdavo, jis nusišypsodavo, 
paskui šypsena dingdavo, jo rankos tai susigniauždavo, tai atsigniauž- 

davo. Liucija vis linkčiojo, nusijuokdavo ir vėl linkčiojo. Jis prikaustė 
visą jos dėmesį. Sofija kalbėjosi su Bečkotu ir Melisa. Margarita ir 
jos į pietų afrikietę panaši padėjėja, vilkinti paprastą juodą suknelę, 
atnešė dubenis kaštainių sriubos. Padėjėjos veide matei keistai nu- 
tolusią išraišką, tarsi ji būtų kažkur kitur, lyg ji sapnuotų pobūvį 
miegodama savo lovoje kitame žemės pusrutulyje. Kelasas tikėjosi 
paragauti to vyno, kurį jis atvežė iš Prancūzijos, bet Kaneris atrodo 
buvo nupirkęs dėžę kažkokio raudono čilietiško ir jie gėrė jį. Kelasas 
gurkštelėjo didelį gurkšnį ir pažvelgė į Melisą iš šono. Jos putlių 
lūpų kampučiai buvo užsirietę. Kartais būdavo smagu jų klausytis, o 
kartais jis jas bučiuodavo, kad sustabdytų protingą, skubų, erzinantį 
kalbėjimą. Ji taip atkakliai, aštriai, žiauriai visus ją supančius žmones 
apibūdindavo, kad jis jausdavosi vis labiau ir labiau neapsaugotas. 
Aišku, tai greit baigėsi. 

Jis buvo pamiršęs, kad Melisos platus akiplotis - ji pastebėjo, kad 
jis spokso į ją ir pažvelgusi į jį nusisuko, pasirėmė ranka ant stalo ir 
ėmė kalbėtis su Bečkotu. 

— Labai skani sriuba, - kreipėsi Kelasas į Kanerį. 

— Ačiū. Kažkas sakė, kad prieš porą savaičių tave matė užmiesčio 
name Sario grafystėje besimokantį apsivilkti kombinezoną, kuris 
apsaugo nuo cheminio ginklo. 

— Moku nuo praėjusio karto, - paneigė Kelasas. - Laikraščio 
„Ihe Citizen“ redakcija norėjo, kad dar kartą lankyčiau tuos kursus. 
Taip jie gauna karo draudimo nuolaidas. Visą savaitę buvę eiliniai 
pasakoja apie netiesioginį šaudymą ir arterinį kraujavimą. Žinai gi. 

Maguranas nusisuko nuo Liucijos ir pasilenkė per stalą prie Ke- 
laso su Kaneriu: 

— Adamas man pasakojo apie eilinius. Jie, matyt, stovi ir sako: „Nagi. 
Dabar. Jūs ką tik supratote, kad įėjote į minų lauką. Ką pirmiausia keti- 
nate daryti? Kas pasakys?“ O dienos pabaigoje jie eina į atskirus kamba- 
rius su dailiai paklotomis lovomis bei dukterų, kurias mato kartą per dvi 
savaites, laiškais ir tada pamanai, ar jiems patiems nereikėtų išklausyti 
kursų: „Nagi. Dabar. Jūs ką tik suvokėte, kad pradėjote santykiauti su 
moterimi. Ką pirmiausia ketinate daryti? Kas atsakys?“ 

— Tau irgi nebuvo lengva, - kreipėsi Kaneris į Kelasą. 

— Nebandau nieko mokyti, - atsakė Kelasas. 

— Atsiprašau, kad pakvietėme Melisą. 

— Tikrai? 

— Na, tau juk nemalonu. 

Paskui Kaneris paklausė, ar, Kelaso nuomone, Irakas turi cheminį 
ginklą. 

— Nežinau, - truktelėjo pečiais Kelasas. —- Bet jei kada būčiau 
pagalvojęs, kad Sadamas gali jį panaudoti, niekada nebūčiau sutikęs 
ten važiuoti. Dabar tai tik teorinis klausimas, nes aš nevykstu. Išėjau 
iš laikraščio. 

Kelasas neketino to sakyti nei garsiai, nei aiškiai, bet jo žodžiai 
kaipmat apskriejo visą stalą. Visiems nutilus, kai į klausimus buvo 
atsakyta, jis pasakė, kad pardavė knygą už padorią pinigų sumą ir at- 
sistatydino iš laikraščio. Tada Kaneris pakėlė taurę ir pasiūlė tostą. 

— Tikrai nereikia, — sutriko Kelasas. 

— Apsimestinis kuklumas! — sušuko Melisa, pakėlė taurę ir iš- 
gėrė. — Atsiprašau, turėjau galvoje apgalvotą kuklumą. 

Sofija paplekšnojo jam per pečius ir vis sakė „Šaunuolis, tu tikras 
šaunuolis“. Liucija šypsodamasi žiūrėjo į jį ir, susimušęs su ja tau- 
rėmis, jis irgi nusišypsojo ir išgėrė. 

— Ar tai ta pati, apie kurią galvoju? — pasiteiravo Maguranas (at- 
rodė, jis tikisi neigiamo atsakymo). 

— Ar jūs ją skaitėte? — kairę ranką pasidėjusi ant kėdės krašto 
lenkdamasi prie Magurano pasmalsavo Liucija. - Apie ką ji? 

Maguranas neatsakė. Jis tik kilstelėjo antakius ir linktelėjo Ke- 
lasui. 

— Tai trileris, - pradėjo Kelasas. - Apie įsivaizduojamą karą tarp 
Europos ir Amerikos. 

— Kieno mes pusėje? — norėjo žinoti Kaneris. 

— Europos. 

— Šlamštas! — sušuko Melisa. — Politiškai teisinga ir parduota! 

— Labai įdomu, — nutęsė Kaneris. — Gal reikėtų pagal ją pastatyti 
pjesę? Tavo ankstesniojoje literatūros buvo daugiau. Taip? 

— Taip, — nesiginčijo Kelasas ir pasižiūrėjo į Maguraną. - Bet ją 
skaitė tik mano merginos ir kiti rašytojai, tokie kaip Petas. Noriu už- 
sidirbti šiek tiek pinigų. Noriu prieš mirtį tapti populiarus. Manote, 
pardaviau sielą? Ar pastaruoju metu ją matėt? 

— Nesu mačiusi jo sielos, — vėl šūktelėjo išsiviepusi Melisa. — Par- 
duota. 

— Jei populiari, tai dar nereiškia, kad prasta, - įsiterpė Kaneris, 
lauždamas duonos riekelę per pusę ir su atlaužtais gabaliukais ro- 
dydamas atitinkamus gestus, raukšlės jo kaktoje pagilėjo kaip ir jo 
balsas. — Peto knygą visi perka, o jis siekė ne pinigų, ar ne? Tai didis 
literatūrinis kūrinys. 

— Na, kaip ten „didis“, - kuklinosi Maguranas. 

— Nagi, dėl Dievo meilės, priimk pagyrimus, — pyko Kelasas. 

— Neįmanoma sekti paskui pinigus, — aiškino Maguranas. - Jie 
visada atsiranda priekyje greičiau, nei gali juos sučiupti. Turi eiti ten, 
kur nori, o jei išgirsti už nugaros šlamančius pinigus, neatsigręžk. 
Lauk, kol pavys. 

— Tai dabar tavo filosofija tokia? — pasipiktino Kelasas. — Prieš 
metus kitaip kalbėjai. 

Jis pajuto ranką ant savosios ir pamatė, kad visi žiūri į jį. Matyt, 
pakėlė balsą. Darėsi sunku aiškinti. Reikia nebegerti. Keisčiausia, 
kad visai nedaug teišgėrė. 

— Adamai, - tildė jį Sofija (tai ji paėmė jį už rankos). 

Kodėl ji taip nusiminė dėl epiteto „eilinė“? „Sutvarkyti reikalus“ — 
irgi komplimentas. Ji buvo radijo prodiuserė ir dar turėjo savo stotį. 
Liucija žiūrėjo į jį su antipatija, kuri jį labai stebino. Margarita paprašė 
Kanerio padėti išnešti sriubos indus. Tada atsistojo Maguranas. 

— Ar iki kito patiekalo spėsiu lauke parūkyti? — pasiteiravo. 

— Gal ir aš prisidėsiu, — pakilo Liucija. 

Jie abu patraukė sodo link su vyno taurėmis rankose. Melisa kažko 
kreipėsi į Sofiją ir ši nusisuko nuo Kelaso. Paliktas vienas, Kelasas paėmė 
nuo stalo savo užkandžių lėkštutę, pakilojo ją ore ir apvertė. Indas buvo 
iš gražaus balto porcelianinio servizo. Ant jo buvo juodi posovietinio 
karikatūristo piešiniai. Kelasas pradėjo niūniuoti populiarios lopšinės 
be galo melodiją: Gyveno sau senis vardu Maiklas Fineganas / Augino 
Jis žandenas, bet jas nusiskuto / Paskui jos ataugo ir vėl viskas iš pradžių... 
Kaneris nusipirko šiuos indus iš žymaus sovietinio kičinio restorano 
Maskvoje 1990-aisiais. Sovietų Sąjungos žlugimas leido tam karikatū- 
ristui prisiminti Sovietų Sąjungos buvimą, o kartu ir užsidirbti pinigų. 
Kelasas buvo lankęsis tame restorane ir žinojo, kad indai ten brangūs. 

Jis pakilo ir nuėjo į virtuvę pasiūlyti pagalbos, bet sriubos dubenys 
jau buvo indaplovėje, o Margarita su padėjėja buvo pradėję iš ketaus 
troškintuvo į lėkštes pilstyti troškinį. 

— Pakviesiu rūkalius, - pasisiūlė Kelasas. 

Troškinio kvapas buvo sodrus bei gundantis, tarsi pati palaima. 

Kelasas atidarė užpakalines duris ir pateko į mažą stiklinę ve- 
randą, kur buvo tamsiau nei virtuvėje, bet šviesiau nei lauke. Jis matė 
Liucijos ir Magurano kontūrus vidiniame kieme. Jie stovėjo kaip 
visi rūkaliai: Maguranas viena ranka atsirėmęs į metalines atsarginio 
išėjimo gaisrininkų kopėčias, kitą tai atitraukdavo, tai priglausdavo 
prie burnos pasakodamas kažkokią istoriją; Liucija stovėjo už kelių 
pėdų nuo jo, kairę ranką pasikišusi po dešiniosios alkūne, visu kūno 
svoriu remdamasi viena koja, atlošusi galvą kad išpūstų dūmus. 

— Ei, rūkaliai, - šūktelėjo Kelasas, — laikas valgyti. 

Jis palaukė, kol Liucija ir Maguranas užgesino cigaretes ir nuėjo 
paskui jį į namą, tada įėjo ir uždarė duris. 

Įėjęs išgirdo Bečkotą ir Melisą giriant Margaritos elnienos troškinį. 

Kelasas tik todėl norėjo važiuoti į Iraką, kad susitiktų Astridą. Jis 
paskambino į žurnalo „DC Monthly“ redakciją, kad sužinotų, ar ją 
ten siunčia ir kur daugiausia galimybių susitikti: Bagdade, Kurdistane 
ar Kuveite, bet tesužinojo, kad ji pas juos nebedirba. 

— Prieš porą metų, kartu su modelių agentūra, dalyvavau elnių 
medžioklėje Škotijoje, — pasigyrė Bečkotas. — Visus aprengė tais pra- 
keiktais tvido kostiumais. Davė užtaisytus šautuvus. Žvelgė, žinokit, 
baisiau, nei prisiuostę kokaino. To irgi netrūko. Viena pataikė su- 
šiktam šunėkui į koją. Puikus šūvis. Ant smaigų perverti suknisti sker- 
dienos gabalai. Klasiškas reginys. Besileidžiant nuo kalno, prakeikto 
„reindžoverio“ užpakalinėje sėdynėje viena ėmė man čiulpti... 

Margarita, Melisa ir Sofija prapliupo juokais. 

— Nejaugi? — nutraukę pokalbį atsisuko Maguranas su Liucija. 

Sofija, Melisa ir Margarita duso iš juoko ir reikalavo, kad Bečkotas 
pasakytų manekenės pavardę, o jis sėdėjo įžūliai vaipydamasis ir jo 
tamsiuose akiniuose atsispindėjo jų veidai. 

— Blogiausia buvo justi jos mažą nosytę, kutenančią mano šlau- 
nies plaukelius, — detalizavo Bečkotas. — Turėjau jai pasakyti, kad 
nebeišlaikysiu. Nepasakiau. Apgailestauju, miela, maža burnytė... 

— Negaliu patikėti, kad tai pasakoji, - pasipiktino Sofija. 

— Baik, Sof, - ramino besikvatojanti Melisa (Margarita ir Sofija ne- 
besijuokė), — juk tai tik brandus draugiškas pasišaipymas, kuris padėjo 
anglams vėl sustiprėti Bosvelo* laikais, prieš prasidedant puvimui. 

— Artai tokia bus tavo naujoji skiltis? — pasišaipė Kelasas. — „Šei- 
myninio gyvenimo šventumas ir lengvabūdiškesnis kasdienis įžy- 
mybių seksas?“ 

— Ką? Adamai, negirdžiu tavęs. Neaiškiai kalbi. 

— Nepastebėjau, kada grįžome į aštuonioliktą amžių. Suvalgėme 
du patiekalus ir jau trimis amžiais mažiau. Kai pasirodys kava, būsime 
ankstyvuosiuose viduramžiuose. 

— Tau nepatinka, kai žmonės prieštarauja, ar ne? Todėl ir įstrigai 
viduriniosios klasės viduryje. Nori sulyginti visas viršūnes ir įdubas, 
suploti visus iki savo lygio. 

— Tikri vaikai, — bandė raminti Kaneris. 

Melisa nekreipė dėmesio: 

- Jautiesi sugniuždytas, kad linksminuosi čia, prie Laijamo Ka- 
nerio stalo. Negali pakęsti, kad sutariu su darbininkų klasės poetais 
kaip Petas, žmogumi iš liaudies Džozefu, marksistais kaip Margarita 
bei Laijamas ir turtingais dabitomis kaip mano sužadėtinio šeima. 
Žmonės peržengia ribas tarp klasių. Negaliu pakęsti tik irzlių, vei- 
dmainių miesčionių kaip tu. 

— Žmonės, — pakėlė balsą ir rankas Kaneris, — nusiraminkit. 

— Jei kas dar nori, gali kartoti elnienos, - bandė atitraukti dėmesį 
Margarita. 

Plačiai šypsodamasi Melisa atsistojo ir pasuko prie išėjimo. Jai 
einant pro šalį, Kelasas burbtelėjo neatsisukdamas: 

— Ateik su visais savo prakeiktais demonais pas mane ir aš su jais 
visais susigrumsiu. 

Melisa nieko neatsakė ir netrukus jie išgirdo ją kaukšint žemyn. 

Kelasas pažvelgė į Liuciją su Maguranu. Dabar ji sakė kažką labai 
tyliai, o jis valgė žiūrėdamas į maistą. 

 — Man:ikrai labai įdomu, - griežtokai kreipėsi į Kanerį Kelasas 
(tas net kilstelėjo antakius), - kodėl pakvietėte Melisą. Ir Džozefą. 


* James Boswell (1740-1795) - škotų eseistas, norėjęs tapti garsus dėl meilės nuotykių, išgar- 
sėjęs nešvankia knyga „Samuelio Džonsono gyvenimas“. 

— Jie draugai. Tai... 

— Aba, žinau. Tik visa tai mane verčia jaustis jaunu žurnalistu 
žemiausių institucijų teisme. Teisiamųjų suole yra vaikinas, kaltina- 
masis. Rankos surištos už nugaros. Jam linksta keliai. Ant skruosto 
randai, ant kaklo tatuiruotė. Jis žiūri tiesiai prieš save. Ir priešais save 
mato du teisininkus. Vienas, kuris jį gins. Ir karališkasis kaltintojas, 
tas kuris nori jį sutriuškinti, nori, kad jo nepaleistų už užstatą. Jie 
turėtų būti skirtingose pusėse. Vienas — jo pusėje, o kitas — jo priešas. 
Jie stovi ir laukia, kol ateis teisėjas. Ir teisiamųjų suole esantis vai- 
kinas pamato, kad abu teisininkai, ir tas, kuris jį gins, ir tas kitas tarp 
savęs kalbasi. Jis mato, kad jie geri pažįstami. Paskui mato, kad jie 
pokštauja. Juokiasi. Jie draugai. Jiems nieko nereiškia, ar jie prašys 
teisėjo, kad paleistų už užstatą, ar kad nepaleistų. Jiems nusišikt, ar 
jis bus paleistas ar ne. Jis jiems nerūpi. Tai tik žaidimas. 

— Adamai, tu ne teisiamųjų suole, — dar kartą bandė švelninti 
padėtį Kaneris. 

— Tavo skaitytojai — jame. Jie skaito tavo „Kairiąją pusę“ ir Melisos 
straipsnius „Eksprese“, ar bent jau apie ją girdėjo, ir atrodo, kad tu 
tikrai tiki, lyg tau rūpėtų, tarsi būtų koks rezultatas. Kova tarp tiesos 
ir melo, gėrio ir blogio, o jūs - skirtingose pusėse. Jie nežino, kad 
jūs kartu vakarieniaujat prie tavo stalo. Tarsi tai tik žaidimas. Dvi 
komandos tame pačiame klube. 

— Tu su ja susitikinėdavai. Taip? Kartu miegojot? 

— Taip. 

— Ber tu nesutinki su jos straipsniais? 

— Ji rašo nesąžiningai. 

— Tai kas tada veidmainis? 

Kelasas paraudo: 

— Negalėjau kitaip. Dešinieji tokie nepadorūs. 

Melisa grįžo ir nežiūrėdama į Kelasą atsisėdo. Sofija persilenkė per 
Kelasą ir paklausė Kanerio apie Taros mokyklą. Kelasas pažvelgė į Liuciją 
ir Maguraną. Dabar jie nesišnekėjo, o tik valgė žiūrėdami į maistą, it res- 
torane pietaujanti sena pora, kuriai jau nebėra ką sakyti. Kelasas jau no- 
rėjo paklausti Liucijos apie darbą, kai staiga suvokė, kad jie tyli vieningai, 
atsiskyrę nuo kitų. Kad tai drebulį sukelianti, pavojinga tyla. Staiga Liu- 
cija, tarsi kažką prisiminusi, padėjo peilį ir šakutę ir paklausė Kanerio, kur 

vonios kambarys. Ji trūkčiojamai kvėpavo. Kaneris paaiškino, kad vienas 
yra antrame aukšte, bet paprašė jos eiti į esantį viršutiniame aukšte, kad 
nepažadintų Taros. Liucija išėjo. Po minutės Maguranas gavo redakto- 
riaus prašymą jam paskambinti. Taigi atsiprašė ir išėjo į sodą. 

Kelasas pareiškė, kad norėtų pakeisti raudonąjį vyną baltuoju ir 
pareiškė atsinešiąs iš virtuvės taurę. Praeidamas pro padėjėją pasisvei- 
kino. Ji plovė indus ir neatsakė. Kelasas nuėjo į verandą ir pamatė, kad 
Maguranas atsarginėmis gaisrininkų kopėčiomis lipa į antrą aukštą. 
Jis grįžo į svetainę, praėjo pro stalą, išėjo ant laiptų ir pradėjo lipti. 
Priėjęs antro aukšto aikštelę, jis įsiklausė ir išgirdo tarsi kristų plasti- 
kinis dantų šepetėlių indelis bei Magurano šnopavimą ir kikenimą. 
Jis išgirdo kaip sugirgždėjo grindys. Už kelių jardų matėsi praviros 
Taros kambario durys. Galėjai pajusti svetimą kito žmogaus muilo 
kvapą. Kelasas užlipo iki pat viršaus. Tik vienos durys buvo uždarytos. 
Stengdamasis negirgždėti, jis patraukė prie jų. Pasigirdo tylutėlis 
Liucijos aiktelėjimas: matyt, nuo Magurano bučinių ir prisilietimų. 
Paskui išgirdo Liuciją tyliai sumurmant: 

— Būtent dabar, už durų, gali klausytis tavo žmona. 

— Žiūrėk į mane, — Magurano balsas. — Tiesiog uždėk ranką čia. 
Patinka? 

— Negaliu pakęsti, — nusijuokė Liucija. 

— Juk nenori, kad liaučiausi? 

Liucija įkvėpė: 

— Ne. 

— Ar tu kaime užaugai? 

— Hampšyre. Oi. Kodėl klausi? 

— Galvoju, ką sako mergiotės Bernso krašte. 

Jie abu kalbėjo labai tyliai. 

Liucija aiktelėjo ir atsakė: 

— Poezijai jau per vėlu. 

— Mergiotės sako „devyni coliai patenkins bet kokią ponią“, o paskui 
priduria: But for a koontrie cunt like mine, in sooth, we're nae sas gentle; 
We tak tway thumb-bread to the nine, and that's a sonsy pintlė“. 


* „Bet tokios kaimietiškos pizutės kaip mano, iš tikrųjų, nereikia bandyti prajodinėti. Pridėkim 
tavo nykštį, kad būtų devyni, ir bus puikus pimpalas“ iš R. Bernso „Devyni coliai patenkins 
bet kokią ponią“. 

Kelasas pasitraukė nuo vonios durų, nulipo žemyn ir pasinaudojo 
ten esančiu tualetu. Kai išėjo, priešais save pamatė naktiniais vilkinčią 
besimarkstančią Tarą. 

— Atsiprašau, kad pažadinau, - tarė. 

— Ne tu, - irzliai atsakė Tara, — o tos ponios šauksmai viršuje. 

— Tikrai? Nieko negirdėjau. 

— Ten kažkokia ponia, ir ji šaukė. Tau patiko, kaip aš skam- 
binau? 

— Taip. Šauniai. 

— Melisa mano, kad man reikia sukurti grupę. 

— Kiek tau metų? 

— Dešimt. 

— Tau tereikia daugiau pasimokyti. 

Taros veidas susilamdė kaip popierius ir ji paleido dūdas. 

— Matai? — Kelasas pritūpė ir uždėjo rankas jai ant pečių. - Matai, 
kas atsitinka, kai žmonės pasako tiesą? Tai šlykštus vaistas. Nagi, — jis 
atsistojo ir paėmė ją už rankos. - Eime žemyn. Ten visi suaugusieji 
sako tiesą ir aš jaučiuosi visai taip pat kaip ir tu. 

Jis išgirdo viršuj atsidarant duris ir nusivedė žliumbiančią Tarą 
žemyn. 

— Man labai gaila, - atsiprašė, kai jie nulipo į pusrūsį. - Liucija 
nuėjo į vonią viršuje, tai man teko eiti į apatinę. 

Tara prilėkė prie motinos ir puolė jai į glėbį. Kelasas kaip tik 
sėdosi, kai įėjo Liucija. 

— Jis pasakė, kad jam nepatiko mano grojimas, - inkštė Tara. 

— Ne tokiais žodžiais, - paneigė Kelasas. - Man tikrai labai gaila, 
kad ją pažadinau. 

— Nejis. Viršuje šaukė ponia. 

Sofija pažvelgė į Kelasą, paskui į Liuciją, kuri atrodė sutrikusi, 
negalinti atgauti kvapo ir nebe tokia išbalusi kaip anksčiau. Tada 
pasilenkė prie Adamo ir sušnibždėjo: 

— Bent jau galėjot ne kartu grįžti. 

— Brangioji, aš ją paguldysiu, — pasisiūlė Kaneris žmonai. —- Ge- 
riau eik ir paruošk pudingą. 

Iš sodo pasirodė Maguranas ir atsisėdo. 


— Viskas gerai? — pasidomėjo Sofija. — Toks ilgas skambutis. 

— Manau, jis susisuko labai greitai, — burbtelėjo Kelasas. 

— Tau tikrai neprailgo, - pasipiktino Sofija. 

— Ar jis ką nors apie mane sakė? - linkteldama Kelaso pusėn 
paklausė Sofijos Liucija. 

— Agentas siūlo tartis dėl filmo, - pasiaiškino Maguranas. 

— Siūlo filmuoti? — nustebo Kelasas. 

Viduje jis girdėjo daugybę balsų, jame siautėjo jausmų kokteilis. 
Siela buvo nustumta giliau, negu jis manė, kad galima, o jo kūnas 
virpėjo, buvo stiprus, lengvas bei atšalęs. 

— Kažkas iš Holivudo ketina siūlyti, bet, žinot, kaip būna - jie 
niekada neapsisprendžia, — dėstė toliau Maguranas. 

— Po šimts pypkių, negalėjai jos parsivesti namo ir daryti tai ten, 
kad vaikas negirdėtų, — Kelasui į ausį sušnypštė Sofija. 

— Ar tau tikrai reikėjo pasakyti Tarai, ką manai apie jos muzika- 
vimą? — prieš jį padėdama šokoladinio torto gabalą paklausė Mar- 
garita. — Ji tik dešimties. 

Jos balsas buvo pavargęs, seniai pavargęs, tarsi ji visą vakarą būtų 
vaidinusi nepavargusią, o dabar nebegali. 

— Ką tu jai apie mane pasakei? — šiek tiek virpėdama ir vos ne- 
verkdama, kreipėsi Liucija į Kelasą. 

— Nieko, - atsakė Kelasas. 

Maguranas kabino šakute tortą ir grūdo į burną. 

Melisa privedė prie stalo Tarą, kuri užlipo tėvui ant kelių ir ten 
susirangė. Jis ją apkabino. Melisa pažvelgė į Kelasą, išsižiojo, užsi- 
čiaupė, papurtė galvą ir sišnypštė: 

— Kad Dievas tau niekad neleistų susilaukti vaikų. 

Kelasas pažvelgė į prie stalo sėdintį Bečkotą, kuris išsišiepęs žiū- 
rėjo į jį. Kelasui toptelėjo, kad iki šiol nematė jo besišypsančio. Jis ne- 
sišaipė iš Kelaso. Jis šaipėsi su juo kartu. Tu toks kaip aš. Kelasas bandė 
paimti šaukštą. Atsitiko keistas dalykas: jam skaudėjo abi rankas ir 
vietoj šaukšto jis pakėlė lėkštutę. Vos keletą colių. Jis padėjo lėkštutę 
ir kumščius ant stalo. Jo jausmai apsiblausė ir jis tarsi ėmė sapnuoti 
norimą sapną; jis atsistoja, eina per namą, į mažą kambarėlį, pamato 
ten dirbančią Astridą, ji atsisuka, pasižiūri į jį ir nusišypso. 

Kanerio balsas jį atitraukė nuo svajonių. Supdamas Tarą ant kelių, 
jis svarstė, ar Amerika ir Britanija užims Iraką ir kas bus, jei tai įvyks. 

Jis kalbėjo apie naftą, imperializmą, Izraelį ir kaip žiauriai britai elgėsi, 
kai viešpatavo Mesopotamijoje. Šnekėjo pasitikinčiu, visažinančiu 
balsu apie šio krašto istoriją. Po valandėlės, Kelasui nieko neatsakius, 
Kaneris paklausė jo nuomonės. 

— Nežinau, - truktelėjo pečiais Kelasas. 

— Nagi, — ragino Kaneris. - Juk tu žurnalistas. Buvai Afganistane. 
Privalai turėti nuomonę. 

— Stengiuosi jos neturėti, — paaiškino Kelasas. — Tai kliudo „yra“ 
ir yra. 

— Ką? 

— „Yra“ ir yra. Kaip „dabar yr kažkas tikro, o aš nieko tikro dėl 
to nedarau.“ 

— Kalbi apie tiesą? 

— Ne, —atsakė Kelasas įsiklausydamas į savo balsą, kurio tonas jam 
visai nepatiko. — Tau rūpi irakiečiai. Taip? Ir palestiniečiai, ir afganai, 
ir visi kiti? Tu turi draugų arabų, bent jau taip juos vadini rašydamas 
savo žurnale. Nenori, kad amerikiečiai, britai bei izraeliečiai mėtytų 
ant jų bombas. Tai gerai. Tai tave daro geru žmogumi. Rodo tavo 
susirūpinimą. 

— Nežinau, kaip dėl gerumo, bet juk rūpintis nėra blogai. Ne- 
labai suprantu, ką nori pasakyti. Ar nori pasakyti, kad tu už bombų 
mėtymą ant žmonių? 

— Galėčiau ir būti, - atsakė Kelasas. - Moku mokesčius. Prieš ke- 
letą mėnesių buvau spaudos konferencijoje su ministru pirmininku, 
bet jo nepuoliau, nebandžiau spirti jam į veidą. 

— Niekas to iš tavęs ir nesitiki. 

— Todėl, kad rūpinimosi kaina labai žema. Turi tik pasakyti, kad 
tau rūpi, ir jau sumokėjai. Nieko nereikia atsisakyti. 

— Aš leidžiu pasisakyti žmonėms, kurie tai daro. Savo žurnale. 
Internete. 

— Bet tai tu. Tu. Gali šnekėti taip radikaliai kaip nori čia, saloje, 
ir gali gyventi taip... tokį patogų gyvenimą, bet žmonės vis tiek tave 
vadins marksistu. Kai tu saugus. Saugūs tavo namai, pinigai, šeima. 
Niekas negresia tavo reputacijai bei sveikam protui. Saugus tavo 
britiškas pasas. Net tavo laisvalaikis saugus. Kaip gali sureikšmin- 
damas save rašyti apie pavojaus ištiktus žmones, kai tau negresia 

joks pavojus? Kada gi nevykėlius ginantys žmonės pradės bijoti visko 
netekti? Tau teko gyventi su sandinistais; bet niekad nebuvai vienas iš 
jų. Grįžai namo. Nemoki arabų kalbos. Negyvenai Bagdade. Niekada 
negyvenai pogrindyje. Niekada nebandei gyventi kaip sąžiningas 
pasaulietis, kairysis, turintis nuosavybės, žurnalistas intelektualas su 
maža dukrele ir dirbančia feministe žmona autoritarinėje islamiškoje 
šalyje. Galėjai, bet nebandei. 

Kaneris pažvelgė į ant kelių miegančią Tarą. Paglostė jai plaukus, 
pakėlė akis į Kelasą ir paklausė šaltu balsu: 

— Ar to išmokai Afganistane? 

— Nieko aš ten neišmokau. Aš ten įsirengiau kabinetą. 

— Manau, sunku, - nutęsė Kaneris, — suprasti, iš tikrųjų suprasti, 
ką jiems tai reiškia. Afganams. Tuose straipsniuose, kur man rašei... 
juose neįmanoma atskleisti visos tiesos. Taip? Turbūt neįmanoma 
suprasti. 

— Klysti. Tai labai paprasta. Bet nemanau, kad tu nori sužinoti. 
Tą ir sakiau, — Kelaso širdis mušė kaip pašėlusi ir jam buvo sunku 
kvėpuoti. 

— Tikrai noriu. 

— Įsitikinęs? Nori žinoti, kaip ten viskas būna? 

— Taip. 

— Gerai. 

Kelasas atsistojo pastumdamas kėdę. Kambaryje esančius žmones 
matė neaiškiai. Jie buvo vienas nuo kito atskirai, bet visi mirguliavo 
ir buvo sunku žiūrėti tiesiai į juos. Daiktai ir baldai buvo ryškesni. 
Jų vieta ir išdėstymas. Visų pirma, jo lėkštė. Jis paėmė ją, pakėlė 
iki peties ir numetė ant plytelėmis išklotų grindų. Ji sudužo į ke- 
letą gabalų, kurie nusirideno į šalis. Jis pačiupo Sofijos bei Kanerio 
lėkštes, sudėjo vieną į kirą ir sviedė ant grindų. Šį kartą stipriau. Vyno 
taurės! Jis nušlavė jas su dilbiu ir po labai trumpo laiko jau stovėjo 
gurgždančioje krūvoje, kuri atsiranda po sprogimo ar katastrofos. 
Aplink esantys žmonės bandė atsitraukti ar pasišalinti, o jų balsai 
vis garsėjo. Kelasas paėmė nuo židinio atbrailos vazą, numetė gėles 
į šalį ir vožė į židinį. Viena šukė atsimušė į grindis ir atšokusi nuo 
jų prakirto jam kairę ranką. Tai jį šiek tiek nuramino, bet jis galėjo 
pradėti kraujuoti. Dūžtančių indų ir stiklo garsas jį padrąsino, bet 

jis drauge pasijuto kiek sutrikęs, kad negali nieko pasakyti viską nai- 
kindamas. Nušlavė viską nuo židinio atbrailos, pastebėdamas, kad 
šeimyninės nuotraukos stiklas nesudužo, o tik suskilo. Tada trūkte- 
lėjo artimiausią Margaritos fotografiją ir su trenksmu sviedė į stalo 
kraštą. Būtų sulūžusi perpus, bet rėmas tik įlinko. Jautė jį liečiančias 
rankas ir darėsi nebeįmanoma nekreipti dėmesio, kad visi jį šaukia 
vardu. Ant grindų kraujas. Akimirką jis padvejojo nebematydamas, 
ką naikinti. Ar tikrai jis toks silpnas, o šios dviejų šimtų senumo 
sienos tokios stiprios, kad jam nepavyks jų nuspirti kaip pastatytų 
iš plastikinių lentų ar sauso molio? Jis giliai įkvėpė ir pakėlė stalo 
kampą. Tada išgirdo savo balsą. Riaumodamas ir iki skausmo įtempęs 
visus raumenis, jis apvertė stalą, pasmerkdamas dar likusius ant jo 
indus ir stiklą. Jis nutraukė ir ištaškė dar vieną Margaritos fotografiją. 
Priešais jį esantis veidas įgavo aiškius bruožus ir garsą — rėkė mažas 
vaikas. Norėjo pasakyti kažką santūraus ir apgalvoto, bet tik veriamai 
suspiegė tiesiai Tarai į veidą: 

- ŠTAI KAIP TEN VISKAS BŪNAI 

Visi aplink šaukė, išskyrus padėjėją, kuri buvo atėjusi iš virtuvės 
pasižiūrėti: išsižiojusi nenuleido nuo jo akių. Jis išėjo pro duris, nu- 
bėgo laiptais žemyn, pačiupo Leniną, išėjo iš namo ir šveitė didįjį 
vadą pro Kanerių fasadinį langą. Kai stiklas subyrėjo ir nutilo dūž- 
tančio stiklo skambesys, Kelasas išgirdo viduje tyliai verkiant vaiką. 
Jis pažvelgė į riešą. Rankovė buvo sulipusi nuo kraujo. Jis pasileido 
žemyn gatve. Ant kampo buvo pašto dėžutė. Sustojęs išsiėmė pini- 
ginę. Joje buvo pirmos klasės pašto ženklų ir čekis už knygų spintą. 
Kišenėje rado parkerį, pritūpė, ant šlaunies išlygino tuščiąją čekio 
pusę ir parašė: „Mieloji Sofija, Kanerių namuose su Liucija mylėjosi 
Petas. Jis užlipo gaisrininkų kopėčiomis. Linkėjimai. Adamas.“ Tada 
sulenkė čekį perpus, užklijavo ženklu, kitą užklijavo iš priekio, tarp 
spausdinto teksto brūkštelėjo Sofijos vardą ir Maguranų adresą ir 
įmetė į tamsų pašto dėžutės plyšį. Po to vėl puolė bėgti ir išnyko kaip 
akmuo giliame Londono nakties šulinyje. 


Kelasą pažadino įrankių, švelniai liečiančių glazūruotą lėkštutę 
garsas: Elizabeta smulkiais gabalėliais pjaustė kepsnį. Ji padėjo peilį 
ir šakutę, paėmė šparago daigą, padažė į olandišką padažą ir atsikando 
galiuką. 

— Jūs tiesiog užsimerkėte ir nutilote, - pasakė kramtydama ir įsidėjo 
likusią šparago dalį į burną. — Tarsi kas būtų nupjovęs jums stygas. 

Kelaso stalas buvo padengtas: vyno taurė, sulankstyta lininė serve- 
tėlė, meniu ir rausva gėlė nykščio didumo vazelėje. Šios klasės salone 
stalas buvo dvigubai didesnis ir atsuktas į vieną pusę. Jis pažvelgė pro 
langą. Septyniomis myliomis žemiau, ant vandenyno, pamatė ledo 
mozaiką, panašią į ant vakarykščio troškinio sustingusius taukus. 
Prieš Elizabetą esančiame ekrane buvo sustabdytas „Žmogaus voro“ 
kadras. 

— Atleiskite, — atsiprašė. — Žiūrėkite savo filmą. 

— Man patinka Tobis Magvairas, - pranešė Elizabeta. — Turbūt 
praradau viltį išgirsti jūsų istoriją. 

Ji pasižiūrėjo į Kelasą su atsainiu susižavėjimu (kurį jis buvo paste- 
bėjęs anksčiau), panašiu į nutolusį rūpestį, kaip kad pašaipi motinos 
kantrybė tingiam sūnui ar linksmas, bet trumpai trunkąs dukters 
susižavėjimas tėvu, nekenčiančiu žmonių. 

Ji nusišypsojo, užsidėjo ausines ir privertė Tobį Magyairą vėl ju- 
dėti. 

Jei pasiseks, vienas iš variklių suges ir jie turės pasukti į Grenlan- 


diją ar Žąsų įlanką. Nuo įvykių pavogta naktis Arktikoje. Tik sėkmė 

gali šitaip vogti laiką. Kitaip tai vengimas. Pasirodę ledai reiškė, kad 
jie artėja prie Kanados krantų. Po dviejų valandų jis nusileis Niujorke 
ir vėl pasipils įvykiai. Kelasas įkišo ranką į švarko kišenę ir išsiėmė 
gabalą keturlinkai sulankstyto liniuoto popieriaus. Ten buvo Kanerio 
adresas ir skirtinga spalva, viešbučio šratinuku, perrašytas elektroninis 
Astridos laiškas, kurį jis nusirašė iš monitoriaus ekrano viešbutyje, 
gulėdamas ant storos, mėšlo spalvos, visų naudojamos lovatiesės, 
terliodamas klaviatūrą krauju. Jis prasidėjo: „Adamas Kelasas“. Ats- 
kiroje eilutėje, be jokių skyrybos ženklų. Keista, kad ji parašė vardą ir 
pavardę. Gal norėjo pabrėžti rimtumą. Žinutė buvo trumpa: „Noriu 
tave pamatyti dabar. Noriu, kad atvažiuotum pas mane, nesvarbu, 
kad vėlu, ir tiksliai man pasakytum, ko iš manęs nori“. Įdomu, ką ji 
norėjo pasakyti rašydama „nesvarbu, kad vėlu“. Tarsi būtų galvojusi, 
kad jis jau Amerikoje. Žinutės pabaiga jį irgi glumino. Tarsi jie būtų 
neseniai šnekėjęsi. Betgi jie nebendravo nuo 2001-ųjų gruodžio, kai 
ji iššoko iš sraigtasparnio Pandžšire. Trys „noriu“ žinutėje jį sujaudino 
ir padrąsino. Jei vietoj pirmojo „noriu“ ji būtų parašiusi „norėčiau“, 
jis nebūtų skridęs lėktuvu. Suskaičiavo žodžius. Tik dvidešimt! Su 
dvidešimčia žodžių ji pakėlė jį ir sviedė iš vienos Atlanto pusės į 
kitą penkių šimtų per valandą greičiu. Žodis „tiksliai“ nuliūdino. 
Astrida tikrai turėjo galvoje tai, ką pasakė: žodinis meilės testas. Šį- 
vakar (iki to laiko bus pasiekęs Čingategą) jis paskambins į duris 
ir susitiks su moterimi, apie kurią galvojo visus metus, ir nebebus 
jokio išsisukinėjimo. Ji neleis, kad jis pasakytų jai, ko nori, tiesiog 
paimdamas. Jis negalės jos paliesti, miegoti su ja, vaikščioti su ja, ar 
net būti šalia jos, kol tik taręs žodį sugebės ją įtikinti, jog suprato, 
kad tikrai yra tokia būsena, kurios negalima kitaip pavadinti, kaip tik 
meile. Žodžio „meilė“ nė vienas iš jų neturėtų ištarti, kol nėra tikras, 
kad abiem jis reiškia tą patį. Tai neprotingas terminų komplektas ir 
keista, kad tiek daug žmonių yra pasirašę. Tarsi maldautum budelį 
pasigailėti, nežinodamas, kokia kalba jis kalba ir niekaip negalėtum 
to sužinoti, kol ji pakels gobtuvą ir apkabins tave, arba kol tau po 
kojomis atsidarys liukas. 

Kelasas išlankstė popieriaus lapą. Jis buvo iš vieno sąsiuvinio, į 
kurį jis ranka rašė „Niekšingojo erelio pakilimą“ prieš perkeldamas 
į kompiuterį. Eilutės buvo smarkiai subraukytos, su intarpais. Tai 

buvo, jo nuomone, vienas iš sunkiausių epizodų. Tuo metu, kai rašė, 
užduotis atrodė aiški ir nesudėtinga: išgalvoti įvykius. Paimti tikrą, 
problemų turinčią šalį (šiuo atveju JAV) ir primityviai pateikti kaip 
labai aiškią bei šiurkščią karikatūrą. Taip, kad vos keli skaitytojai 
suabejotų jo nuoširdumu. Naivus linksmintojas, bet nuoširdus. Tai 
padaryti buvo paprasta. Kelaso sugalvotoje šalyje gyveno daugybė 
vienodų, apgautų, sunkiai dirbančių, padorių bet lengvai pasiduo- 
dančių įtakai narkomanų ir saujelė juos suklaidinusių ir vergijon 
pardavusių sukčių bei banditų. Bendra tarp banditų ir narkomanų 
tebuvo kalba ir humoro jausmo stoka. Į realią pretenduojančiai šaliai 
buvo būdinga tai, kad ji negalėjo išsivaduoti pati. 


* * * 


Gynybos sekretorius — neduoti banditams primityviojoje šalyje 
vardų, tik pareigas - buvo aukštas, ryžtingas senis, matęs prezidentus 
ateinant į valdžią bei išeinant ir pusei iš jų tarnavo. Nebe pirmą kartą 
jis padarė tai, ką daro dabar: paima iš atašė lagaminėlio krūvą juodų 
aplankų ir padatinajuos meta juos kitiems aštuoniems žmonėms, 
sėdintiems aplink stalą, kaip-kortųrdalytojas tarsi dalytų kortas po- 
keriui. Jau ne pirmąkart jis stebino patyrusius visagalius vyrus ir 
moteris (kuriuos karjera buvo išmokiusi niekuo nesistebėti) Pen- 
tagono įžvalgumo spektru. Bet jis žinojo, kad šį-kartą šiuo atveju 
„nustebimas“ — per menkas žodis. Juos ištiks šokas. Jis atsisėdo ir 
klausėsi vartomų lapų šnaresio. 

Valstybės sekretorius prabilo pirmas: 

— Norite pasakyti, kad faktiškai turėjote Vokietijos puolimo 
planą? 

Gynybossekretoriussukikeno: 

— Turėjomedaugpianų. Per daug žmogiška! 
— Turitegalvoje;Valstybės departamento “užpuolimą? Per daug 


humoro! Pernelyg demokratiška! 

Gynybos sekretorius suglaudė pirštų galiukus ant stalo priešais 
ts: Pernelyg tikroviška! 

— Tikrai taip, — atsakė. — Šį nenumatytą atvejį nuspėjo mūsų stra- 
tegai. Galime pasirengti per dvidešimt keturias valandas. 


savC. 

— Apibendrinkite galimą šios operacijos sėkmę, — paliepė pre- 
zidentas. 

— Mes turime galimybę nutraukti visų mūsų NATO sąjungi- 
ninkų, išskyrus prancūzus, tiek karinę, tiek palydovinę informa- 
ciją, — atsakė gynyba. — Tai mažai kainuojanti chirurginė operacija. 
Us 25555 Susigrąžinsime sa savo pajėgas iš 
JAV žemyninės dalies 5 
tvarka“ anksčiau, nei koks Europos politikas ar generolas supras, 


kasjicrms-smogė kas atsitiko. 
— Ponai, negalime netektišio negalime netekti įvaizdžio, — pratarė 


viceprezidentas. 


— Ar britai palaiko mus? — paklausė prezidentas. 
— Jų vyriausybė jau žino, kad jų politika teturi vieną kryptį - mū- 
siškę. 


* * * 


Kelasas išgirdo piktdžiugišką juoką prie stalo pagal knygą pa- 
statytame filme. Visą likusį gyvenimą jis turės jaustis atsakingas už 
šio šimto dešimties tūkstančių žodžių melo sukeltus padarinius. Jis 
įsidėjo popierių atgal į kišenę. Priėjo stiuardas, kad pasiūlytų maisto 
ir daugiau šampano. Kelasas papurtė skaudamą galvą. Net jei dabar 
visi keturi varikliai sugestų, jie galėtų saugiai nusileisti Kanadoje. Jis 
galėtų nuskristi į Vašingtoną, išsinuomoti mašiną ir nuvažiuoti iš 
ten. Jam net vidurius susuko iš nerimo: jau taip arti. 

Būtent Astrida paliko jam stiprų įspūdį Afganistane, tačiau jei 
artumas, priklausomybė ir kartu praleistas laikas yra intymumo su- 
dėtinės dalys, tai būtų turėjęs tuoktis su Mahometu. 

Vertėjas kasdien užvažiuodavo Kelaso į stovyklą Jabal os Sara- 
juje. Jie važinėdavo po Parvano provinciją ir išsiskirdavo tik vakare, 
kai Kelasas grįždavo į stovyklą vakarieniauti ir rašyti, o Mahometas 
važiuodavo į išsinuomotąjį butą mieste. Afganų generolai ir valdžios 
vyrai gyveno toli vienas nuo kito ir retai atsiliepdavo į skambučius. 
Kelasas su Mahometu aplankė jų gyvenamąsias vietas tikėdamiesi 

juos rasti, vildamiesi, kad bus sutikti kaip svečiai. Pietūs prie pilno 
po ryžiais paslėptos avienos padėklo užtrukdavo valandų valandas. 
Generolai ir ministrai rodė dantis bei spėliojo, kokia bus ateitis, tarsi 
jie niekaip negalėtų jos paveikti. Viešas melas nėra melas. Aplink juos, 
virš baltų pastatų ir parūdijusių tankų, smulkučių, liesų, pusiau už- 
segtomis naujomis uniformomis bei žibančiais, europiniais (kokių jie 
dar nebuvo avėję) batais, pasiryškinusių akis kosmetiniais pieštukais 
arba pučiančių žolę aljanso kareivių buvo iškilę pliki raudoni kalnai. 
Savo dydžiu, amžiumi bei nejudrumu jie paveikė žmones kaip likimo 
nuosprendis. Lyg kreida per visada mėlyną dangų B-52 nubrėžtas 
baltas ruožas irgi priklausė tam likimo pasauliui. Ruožo smaigalyje 
nebuvo jokių žmonių. Jie tavęs nemato ir nepažįsta. Baltas ruožas 
mėlynėje ir raudonos viršūnės priklausė amžinybei, kuriai žmonių 
kūnai buvo tokie pat trumpalaikiai bei netvirti kaip šviesa. Basty- 
damasis su Mahometu aljanso šunkeliais, Kelasas nustojo nuolat 
žvelgęs į viršų. Jis apžiūrinėjo geltonus šilkmedžių lapus, žalvarinius 
katilus, nuo stiklo kylantį garą, gintarine arbata virstančius lapus, 
virš upės įsitempiantį meškerės valą, kelyje sutiktas moteris, kurios 
užsidengdavo veidus jiems einant pro šalį, ir vyrus, kurie vėjui pu- 
čiant sukąsdavo šalikus. Kartais jų akys susitikdavo. Jis užuosdavo 
medžio dūmų, kardamono, žibalo, avių mėšlo bei verdamo aliejaus 
kvapus. Jiedu su Mahometu sėdėdavo Gulbaharo arbatinės verandoje 
bei Čarikaro sankryžoje esančiame tamsiame tuščiame kebabų resto- 
rane, kurio prekyba žlugo dėl karo, ir ilgai pietaudavo. Jie bandydavo 
prakalbinti pabėgėlius, banditus, kontrabandininkus, prekiautojus 
heroinu bei gydytojus. Kelasas nesusižavėjo jokios rūšies muzika. 
Jis priprato prie skirtingų muedzinų ritmų. Kartą jis Mahometo 
paprašė rasti muzikantų ir vieną vakarą, kaip impresarijus, sėdėjo 
Čarikaro policijos nuovados sodelyje klausydamasis keturių grupių, 
kurios viena po kitos grojo liutnia, dūdomis, medinėmis dėžėmis su 
kojomis bei stygomis. Jie paeiliui keikė Talibaną, kad trukdo vestuvių 
verslui. Kai jie po visko krovėsi daiktus, danguje pasigirdo spiegiantis 
garsas ir jie pasilenkę nuskubėjo ieškoti priedangos kaip sunkūs nu- 
sikaltėliai, bėgantys pro lazdomis ginkluotą bausmės rikiuotę. Kai 
Talibano raketos pataikė į už pusės mylios esančią turgaus aikštę, 
policijos vadas, per raciją klausydamasis raportų apie gyvosios jėgos 

nuostolius, išsišiepęs paėmė Kelasą už alkūnės ir nusivedė į savo ka- 
binetą pavaišinti cukruotais migdolais. Kelasas sa Mahometu nuėjo 
į turgavietę ir pamatė ten bėgiojančius žmonių krauju išsitepusius 
viščiukus, tamsias dėmes ant sutraiškytų melionų ir į skudurus su- 
vyniotus kūnus. Juos nustebino mirusiųjų gausa. Tą vakarą Kelasas 
kompiuteryje užrašė ilgą pasakojimą apie muzikantus, o kitą rytą 
redaktorius paklausė, ar jis nieko negirdėjo apie raketomis apšaudytą 
Čarikarą — konkuruojantis laikraštis apie tai jau parašęs... 

Kai iki Pandžširo jau buvo keliavę daug dienų siauru tarpekliu, 
kur mašinos geriau braukydavo viena kitai per šonus nei nuvažiuo- 
davo nuo kelkraščio ar į laukus, pro Junuso Chuaninio rezidenciją, 
pabėgėlių stovyklas, nebaigtą paminklą Masudui, į aukščiau esan- 
čias ganyklas, kur pandžširiečiai ūkininkavo bei slėpė toliašaudes 
raketas ir kur jų dideli sudaužyri sovietiniai ginkluoti sraigtasparniai 
tupėjo šilkmedžių giraitėse kaip seni išsekę skalikai, susmukę šešė- 
lyje, — temstant, tarp Gulbaharo ir Jabalo, kelionė baigėsi. Kelias 
buvo tūkstančius pėdų aukščiau Šamalio lygumos ir vakaro saulė kai- 
tino tris kartus silpniau, nes jau leidosi už kalno, lygumos pakraštyje, 
dar ir dėl aukščio, bei nuo laukų ir kelių kylančių dulkių. Lygumoje 
netrūko medžių ir javų laukų (medžių daugiau) ir iš viršaus atrodė, 
kad ten miškas. Medžių viršūnės sudarė nelygų paviršių, kuris, rodės, 
išsipučia miglotoje auksinėje šviesoje ir išnyksta geltoname tolyje. 

Mahometas, kaip linksmas pagonių stabas, rodos, buvo suda- 
rytas iš išlinkių ir apskritimų: ilga išpurtusi nosis, apskritas veidas 
ir ramus, jaukus pilvas. Jo barzda ir antakiai buvo juodi. Po aljanso 
miestus ir slėnius keliavo ant $a/va7 kamezo apsivilkęs juodą odinį 
švarką. Jis stengėsi pasimelsti penkis kartus per dieną. Dažnai pa- 
miršdavo. Mahometą blogai veikė Ramadano metu, vėlyvą popietę, 
atsirasdavęs kolektyvinis artėjančio pasninko nutraukimo jausmas, 
kai maisto palapinėse visu greičiu buvo gaminamas maistas, ore tvy- 
rojo verdančių riebalų kvapas ir afganai tvirtai sukąsdavo dantis, kad 
netekėtų seilės. Tada jis pakelėje prisipirkdavo maišus ką tik išvirtų 
spurgų, sukraudavo jas ant užpakalinės mašinos sėdynės, tyliai sė- 
dėdavo krutindamas koją, o veido raumenys nevalingai trūkčiodavo 
ir, kai ateidavo pasninko nutraukimo akimirka, prastai vaidindamas 
abejingą, ištiesdavo ranką atgal, išsitrraukdavo maistą ir pradėdavo 

kramtyti. Jis neturėjo jokių įgaliojimų, žemės, pinigų, tik po namą 
Salango perėjoje ir Kabule, kurio nematė nuo tada, kai užėjo Ta- 
libanas, bet vietos generolai ir valdžios vyrai jį pažinojo ir, Kelaso 
nuomone, gerbė. Jis turėjo piniginių skolų. Nebuvo taip, kad jam 
būtų skolingi daug paslaugų. Sklandumas, su kuriuo jis laviravo po 
draugingą Parvano vietovę, buvo jo sugebėjimų rezultatas nuo pilie- 
tinio karo pradžios nesusilaukti nešlovės, gėdos ar negarbės, — o tai 
buvo parazitinės karo palydovės kaip kad suopiai ir susirieję metalo 
pirkliai. Mahometas iš pradžių pasirodė toks bičiuliškai suktas, toks 
nerūpestingas optimistas dėl kiekvieno sumanymo, taip klystantis 
ir linksmas piniginiais bei mitybos klausimais, kad Kelasas palaikė 
jį juokdariu. Jis toks nebuvo. Jis buvo reikalingas, kad padėtų rasti 
kompromisą. Jis tarnavo sovietiniams okupantams artilerijos ins- 
truktoriumi afganų kariuomenėje, vėliau Masudui. Jabalo turga- 
vietėje jis matė, kaip buvo bendradarbiaujama su priešais, o vėliau 
dalyvaujama pasipriešinimo judėjime, ir žmonės tą patį matė jame. 
Buvo beveik neįmanoma išvysti skirtumo tarp pastovumo, motyvų 
ir beprotybės. Jei norėjai būti doras, turėjai susitaikyti su tuo, kad 
dorybė gali įgauti nedorybės pavidalą. Mahometas pakeitė uniformą 
ir perėjo į kitą pusę. Jis buvo toje pusėje, kai ginkluoti sovietai pavertė 
namus, mokyklas, mečetes sudaužytomis purvo ir žmonių mėsos 
skuduruose krūvomis. Gal net pats dalyvavo, bet netiesiogiai. Tiems, 
kurie žvėriškai elgiasi, tai tik verslas, bet jie žino, ką daro, o tokie kaip 
Mahometas neapsisprendžia, ar tokius pasmerkti, ar prisijungti. Jie 
nori įtraukti ir mahometus. Nori, kad mahometai pamerktų pirštus 
į kraują ir išsiteptų, užtepti plonesnį kaltės sluoksnį ant kuo didesnio 
sąžinių skaičiaus. Bet kartu jie nori, kad mahometai būtų švarūs. 
Nesvarbu, ar jie didžiuosis savo blogais poelgiais, ar vis dar tikės, jog 
galima atgaila, juose turi išlikti bent kiek dorybės, kad nepamirštų, 
kaip toli nuo gėrio jie nuklydę ir, kaip sunku bus grįžti. Vis dėlto 
prabuvus visus tuos metus kare (nors jis galutinai jo ir nesugadino) 
Mahometas sunkiai beįstengė išlikti geru žmogumi, neįgijęs, tegul 
tik kaip priedangos, juokdario bruožų. Jis niekad nesijautė patogiai 
vilkėdamas $a/var kamezą, kaip kad škotas pirmadienį įstaigoje vilkė- 
damas vestuvinį kilrą. Kai Mazar-i-Šarifas lapkričio mėnesį netikėtai 
pralaimėjo aljansui ir tapo aišku, kad Talibano laikas Kabule suskai- 


čiuotas, Mahometas paprašė laisvos dienos, kad apsilankytų pas siu- 

vėją, kur užsisakė du naujus kostiumus, kuriuos ketino vilkėti grįžęs 
į didmiestį. Kai tik pasiuvo, iš karto jais apsivilko. Jie buvo pasiūti 
iš storo rudo velveto; švarkas per liemenį buvo suveržtas kaip 1940- 
ųjų britiškos uniformos, turėjo antpečius ir buvo susegtas dviem 
eilėmis didelių sagų. Per pilvą buvo siauras, o barzda dengė neaukštą 
apykaklę. Jis atrodė kaip labai didelis minkštas žaislas. 

Mahometas supažindino Kelasą su generolais, slapta jam pasakė, 
kurie iš jų nemoka skaityti, paaiškino, kaip atskirti tankus T-54 nuo 
T-55, ir vieną naktį sėdėjo su juo ant priešakinio sargybos posto 
stogo, o už mylios švietė Talibano pikapų lempos, padangėje buvo 
girdėti plyštančios medžiagos garsas nuo amerikiečių šūvių ir kartais 
nuo ugnies kamuolių horizonte. Aplinkui juos iš Šamalio tarpe- 
klio sklido šakalų staugimas, panašus į girtų paauglių kompanijos 
riksmus. Kartą jie važiavo prie Salango tunelio angos slėnio viršuje, 
prie. Mozaro kelio. Pravažiavo pro Mahometo namus, įmontuotus 
tarp kitų plūktinio molio pastatų, už pilkų akmeninių pylimų, ir 
jis pusvalandžiui užėjo į vidų. Jis nepakvietė Kelaso susipažinti su 
žmona ir vaikais. Turėjo du sūnus ir tris dukteris. Jiedu su Kelasu 
buvo bendraamžiai. Kelasas jį jau gerai pažinojo, kad nenustebtų 
ir neįsižeistų. Jis tik nusivylė. Trumpakelnių amerikiečių įvykdytas 
Mahometo Kabulo išlaisvinimas anksčiau atrodė kaip modernumo 
balsas — kvietimas ateiti vakarėlin iš kalnų ir apkabinti didįjį Talibano 
atsikračiusį miestą, elektrą, geltonus taksi bei laisvas moteris. Tą naktį 
nuo ūkininko namo stogo už trisdešimties mylių į pietus jie matė 
apšviestų Kabulo gatvių pašvaistę. Per radiją išgirdo pranešimą apie 
Mazaro pralaimėjimą. Tada aljanso apkasuose pasigirdo dainos, ir 
kareivių balsai susiliejo su šakalų staugimu. Šviečiant nešiojamojo 
kompiuterio ekranui, Kelasas išvydo širdingą bei laimingą Maho- 
meto šypseną ir patikėjo, kad gali į jį kreiptis, kad padėtų sutvarkyti 
su Astrida susijusius reikalus: norėjo, kad Mahometas rastų vietą su 
stogu ir kuo nors panašiu į lovą, kur jiedu su Astrida galėtų būti vieni 
ir niekas jiems visą naktį netrukdytų. Iki Talibano žlugimo Parvano 
provincijos mažų miestelių moralė vertė manyti, kad to neįmanoma 
prašyti. Kai į aljanso širdis plūstelėjo jausmas apie artėjantį Kabulo 
išvadavimą, užsienio žurnalistai irgi džiūgavo ir atrodė, kad ne tik 
Afganistanas vėl susijungs, bet jis dar prisijungs ir prie žėrinčių Isla- 
mabado, Teherano, Beidžino ir net Paryžiaus, Niujorko, Londono, 

Los Andželo šviesų. Vieną trumpą akimirką Kelasas leido sau įsivaiz- 
duoti, kad tikrasis Mahometas buvo tas, kuris ragavo ir kuriam patiko 
liberalusis komunistinis Kabulas ir sovietinis Uzbekistanas (kur jis 
kažkada buvo dislokuotas), labiau nei degtinė ir mini sijoniukai; kad 
jis matė didesnį, šviesesnį pasaulį kavinėse besikalbančių, gatvėse 
su ryšulėliais knygų po pažastimis stoviniuojančių, neužsidengusių 
veidų studenčių ir maištaujančių studentų akyse. Kai Kelasas tą po- 
pietę pamatė Mahometą su romia šypsena, patenkintą bei tėvišką, 
lėtai (tarsi Kelasas ir vairuotojas jam tarnautų) einantį prie mašinos 
iš jo, Salango, kaimelio, Kelasas suprato, kad kalnų keliai su ginklais 
ir senais tarpusavio vaidais bei atskirtomis moterimis yra tokie pat 
jo namai kaip ir miestas, o jo blogas papročių laikymasis ir ša/va7 
kamezas buvo nuoširdesnis ženklas, kad jis nori priklausyti kaimui, 
nei liberalaus troškimo iš jo pabėgti maskuotė. Velvetinių kostiumų 
jam irgi nuoširdžiai reikėjo. Mahometas norėjo priklausyti Kabului. 
Bet iš tų dviejų pasaulių, jis mažiau priklausė sostinei ir tai žinojo. 

Kelasas nesiryžo ką nors sakyti ar daryti, nes bijojo Mahometo 
veido išraiškos, atsirandančios, kai jo sėbrai nuodėmingai elgiasi. 
Kelasas tos išraiškos nematė, bet ji tikrai egzistavo ir jis nenorėjo, 
kad ji būtų skirta jam. Žinoma, Kelasas neketino imtis atsakomybės 
dėl žudynių. Bet buvo galimybė, kad, paprašius Mahometo suorga- 
nizuoti musulmoniškoje šalyje, karo metu, dviejų bedievių užsie- 
niečių sanguliavimus (Kelasas tikėjosi, kad ne vieną), tokia išraiška 
pasirodys. Jei ne pirmą kartą iškėlus šį klausimą, tai antrą, arba tada, 
kai tai turėtų įvykti, arba po to. Kuo linksmesnis ir malonesnis Ma- 
hometas buvo, tuo labiau Kelasas bijojo Mahometo surimtėjimo, kai 
jis tapdavo nepanašus į užsienietį. Ir vis dėlto Kelasas turėjo prabilti. 
Nes tai buvo tam tikros rūšies pavedimas. 

— Klausyk, — vieną vakarą švelniai, aiškiai ir tiesiai (jam net oda 
pašiurpo) pareiškė Astrida. - Mums reikia vietos, kur galėtume kartu 
miegoti. Tu viską suorganizuok, ir aš ateisiu. 

Šis pareiškimas neatsirado iš niekur nieko. Kelasas jo sulaukė 
tada, kai jį nuolat kankino mintys apie Astridą. Niekada jos nesa- 
pnavo. Tačiau kadangi galvojo apie ją nemiegodamas, interpretavo 
susapnuotus sapnus siedamas juos su Astrida. Nuo to jo susidomė- 
jimas augo, susižavėjimas stiprėjo. 

Kartą jis sapnavo save mažoje kavinėje, siauroje gatvelėje, Italijos 
mieste. Sėdėjo viduje, nes ant lauke sustatytų stalų buvo baisybė 
žvirblių. Prie jo priėjo žema, tvirta, pilna, tamsiaplaukė padavėja, 
nė kiek nepanaši į Astridą, ir pasakė, kad jam reiks išeiti dėl žvirblių. 
Kelasas pasakė, kad jų nebijo. Moteris paaiškino: 

— Žvirbliai bus ant stalų tik tol, kol atskris ereliai. 

Kelasas, tikis, kad sapnai — tai chaotiškas minčių bei įspūdžių 
sukeltas padarinys, proto atsijotos atliekos, panašios į gyvenimo po- 
reikių perteklių, šiaip ar taip, priskyrė tai sapnams, susijusiems su As- 
trida. Kad jis, pats to nežinodamas, jos laukė; kad jis kantriai atlaikė 
varginamą pasaulio plepėjimą ir rangymąsi, tikėdamasis, jog įvyks 
kažkas pavojinga, bet didinga. Sapne erelių nebuvo. Tik padavėja. 
Bet jis nekreipė į tai dėmesio. 

Kelasas neprisiminė, nuo kurio momento Astrida ėmė taip smarkiai 
ji:veikti. Bandė galvoti apie chemikalus bei signalus, kad nuslėptų nuo 
savęs džiaugsmą, jog grįžta ta būsena, kurios nebesitikėjo pasiekti. 

Netgi prieš užduodamas baisųjį klausimą, ką ji jam jaučia, nagri- 
nėjo susižavėjimo ja prigimtį. Jis turėjo laiko, kol karas tai nutrūk- 
davo, tai vėl prasidėdavo, o laikraštis „Ihe Citizen“, kuris užtvindė 
Pietų Aziją korespondentais, paniekino jo depešų netikslumus dėl 
įtaigių faktų, kuriuos atsiųsdavo patikimi šaltiniai Londone bei Va- 
šingtone. Nesvarbu, ką redaktoriai į Jabalą siuntė, jie labiau džiaugėsi 
įtikinamais pranešimais tų žurnalistų, kurie norėjo ten būti, nei abe- 
jonėmis tų, kurie ten buvo. Ištisas 2001-ųjų spalio ir lapkričio savaites 
prekinei tiesai Afganistane trūko išbaigtumo bei įprastinių nuorodų. 
Kadangi Astrida atsisakė dirbti drauge nurodydama, kad jis beveik 
visą laiką turi pranešimus registruoti, o jai tereikia parašyti vieną du 
ilgus straipsnius („Mano būgnas muša kartą per ketvirtį valandos“ — 
tepasakė), tai buvo pakankamai laiko greitiems žvilgsniams, žvilg- 
telėjimams, kelio susikirtimams pirmą ir paskutinį kartą, prastiems 
komplimentams prie prausyklos durų bei Kelaso svarstymams „Ką aš 
čia darau?“. Jis bandė palyginti Astridą su ankstesnėmis simpatijomis. 
Netiko nė viena, nors jis nebuvo tikras, kad jas gerai prisimena. Meilė 
priskiriama prie tokių išgyvenimų, kurių prisiminti neįmanoma. Gali 
prisiminti tik jos simptomus bei tiesiogines priežastis. 

Jis išsiaiškino, kad sunku dievinimą pakeisti seksu, bet lengva 
seksą pakeisti pavojingu trumpu garbinimu. Tai jis sužinojo savo 

pernelyg ankstyvų vedybų su Fijona pradžioje. Ji buvo tokia žavi, 
miniatiūrinė, didžiaakė garbanė, visada taip greit ir smarkiai išraus- 
davusi. Vieną vakarą Edinburge jie abu leido laiką tokio žurnalisto, 
kuris nesidomėjo jokiais kitais žmogiškais santykiais, išskyrus po- 
litiką, ir valandų valandas kalbėdavo vienodu, įkyriu balsu kom- 
panijoje. Po pusvalandžio Kelasui jo žodžiai tebuvo kaip vabzdžio 
zvimbimas ir, pirma, pagalvojo, kad baisiai nori paliesti Fijoną, o 
tada pažvelgė į ją ir suprato, kad ir ji galvoja tą patį. Jų švelnūs, jauni 
pirštai susijungė po stalu. Jų norui išsipildžius, o širdims ėmus mušti 
vienodu ritmu, kurį laiką jie stebėjo ano žurnalisto judančias lūpas ir 
tesuvokė nemalonų jo balso stygų švilpimą. Jie atsiprašė ir nulėkė į 
taksi, iš tamsaus lomoje esančio senamiesčio baro, kuriame susiliejo 
ir tirštėjo drėgnos senos medienos dvokas su išsivadėjusio alkoholio 
smarve, ir įsikniaubė į vienas kito pulsuojančius kvepiančius kaklus. 
Kelasas praleido keletą po to ėjusių dienų tokioje palaimoje, patyrė 
tokį malonumą klausydamas jos mielų klyksmų, džiaugdamasis jos 
nevaržomu atsidavimu bei pojūčiu, kad jai su juo be galo gera, kad 
net pamiršo, jog jaučiasi laimingesnis dėl prieš tai trukusio sekso 
bado. Tarp pasimylėjimų ilgai trunkančios tylos valandėlės, kai jie 
gulėdavo sunkiai kvėpuodami, susiglaudę vienas su kitu lovose, tada 
atrodė labiau kaip telepatinio vienas kito supratimo įrodymas nei 
faktas, kad jie neturi ką vienas kitam pasakyti (vėliau paaiškėjo, kad 
taip ir yra). Kelasas pastebėjo, koks nepriekaištingai tvarkingas Fi- 
jonos butas. Kaip nepastebėsi? Visi paviršiai blizgėjo. Nieko seno ar 
aptrinto. Baldai išdėstyti pagal Pitagoro trikampio kampus. Tvarka 
bute be žodžių skelbė, kad tvarkymasis yra poreikis. Bet jis buvo 
linkęs tikėti, kad greitas, nerūpestingas, nekantrus Fijonos nusiren- 
gimas, tai, kad nebuvo tokios kūno dalies, kurios jie nebūtų galėję 
paliesti, pakeis požiūrį į tvarką bute, o ne atvirkščiai, kaip kad ir 
atsitiko: praėjus porai mėnesių po jų vestuvių, Fijona ėmė prašyti, 
kad jis ant prezervatyvo užsimautų dar vieną. 

Daugiau Kelasas tokių klaidų nebedarė. Klydo kitaip. Jis stebėjosi 
sėkme apsimesdavusių savo klaidų įvairove. Katerinos grožis Prahoje 
atrodė kompensuos jos pomėgį šokti klubuose keturis vakarus per 
savaitę pagal vokišką techno muziką; jos nenorą dirbti apmokamą 
darbą; valandų valandas, praleistas sėdint susikūprinus ant kietos 
kėdės balkone susisupus į šaliką, sulenkus vieną kelį, rūkant, stebint 

varpines ir kramtant nagus. Ber nekompensavo. Būdama trylikos ji 
įsėdo į traukinį, vežantį į „grožio“ šalį, ir kai po kelerių metų atvažiavo, 
užuot išlipusi, ji nusprendė pasilikti, kad išsiaiškintų, ar vykstant tuo 
maršrutu yra daugiau, geresnių, stotelių. Kai Kelasas ją sutiko, jai 
buvo dvidešimt šešeri ir ji manė, kad yra sena. Žliumbdama Kelasui 
ant peties pasakė tai kaip paslaptį. 

Priešais Jabalo namą, už būstinės sienų ir iš dalies dengiamas 
medžių, buvo žemės plotas, kurį afganai bandė užsėti veja. Žolė ne- 
sudygo. Iš purvyno kyšojo tik jos kuokštai ar atskiri kieti stiebeliai. 
Rytais vienas iš Australijos ypatingųjų pajėgų reporterių ten darydavo 
atsispaudimus ir palydoviniu telefonu sklandžia tailandiečių kalba 
garsiai kalbėdavosi su žmona, tuo metu kiti korespondentai, avintys 
šlepetes, su savimi tempdamiesi tualetinį popierių eidavo per žolę 
į toli kampe stovinčią išvietę kaip nepatenkinti stovyklautojai. Va- 
karais ant nepavykusios vejos fotografai sustatydavo savo siųstuvus, 
surinkdavo ir pagal kompasą nukreipdavo į tą pačią, dirbtinę, virš 
Indijos vandenyno esančią žvaigždę. Jie sėdėdavo ten atsukę nugaras 
į namą, nušviesti mirgančių ekranų, stebėdami iš kairės į dešinę slen- 
kančius informacijos vienetus. Susikaupę, pagarbūs, atsiriboję. Vieną 
vakarą Kelasas buvo ant „beveik žolės“ kartu su Marku ir Rafaeliu 
iš „Ihe New York Times“. Rafaelio vertėjas palydoviniu telefonu 
vis bandė susisiekti su vienu iš generolų šiaurėje, bet linija visą laiką 
buvo užimta. Rafaelis skubėjo. Jis buvo vienas iš tų, kurie mano, kad 
karas kaip ir prekių pristatymas silpsta, kad jį reikia paremti. Markas, 
kuris paprastai šiuo metu dirbdavo (visą laiką dirbdavo), laukė, kol 
Kalifornijoje atsibus jo redaktorius. Jis buvo išsinešęs savo raudoną 
plastikinį musių mušeklį. Jo vienintelė pramoga buvo rytais sėdint 
miegmaišyje užmušti tiek musių, kiek galėdavo pasiekti. 

— Kur musės dingsta naktį? — paklausė. — Ar jos skrenda į savo 
musinius namus, pas žmonas muses ir milijardus vaikų musiukų? 

Kelasas stebėjo Astridą, kurią neryškiai matė kitame vejos pakraš- 
tyje, apšviestą blausios lempos šviesos. Ji kalbėjosi su „Ihe Guardian“ 
reporteriu, kuris gyveno gretimoje gatvėje. Astrida neaiškiai šypsojosi 
žiūrėdama į žemę, jos keliama ranka stabtelėjo, kai ji galvojo, ką nori 
pasakyti. 

— Kodėl paprašei savo vertėjo, kad paklaustų apie mano ranką? — 


pasiteiravo Markas. 

— Neprašiau, - paneigė Kelasas. 

— Man tas pats. Tik nesuprantu, kodėl nepaklausei pats. 

— Tai jis norėjo žinoti. Jis smalsus. 

— Nedrįsai paklausti pats, tai liepei vertėjui. 

— Ne, — nusijuokė Kelasas ir paraudo džiaugdamasis, kad tamsoje 
nematyti. 

— Maniškiai mano, kad tau ją nukirto už vagystę, - įsiterpė Ra- 
faelis. —- Ar sujungė? 

Vertėjas papurtė galvą. 

— Bandyk toliau. 

— Jau dvi valandas suku. Skauda pirštą. 

— Bandyk. Aš tau moku už sutinusius pirštus. Tai kas atsitiko? — 
paklausė Rafaelis. 

— Aš toks gimiau. 

— Ot, velnias. Sujungė? 

Vertėjas pradėjo šaukti į ragelį. 

— Paklausk, ar gali pakviesti ką nors iš Amerikos ypatingųjų pa- 
jėgų. Paklausk, ar galiu pasišnekėti su amerikiečiu. 

— Manau, patalpinsi mane kokiame nors pigiame angliškame 
romane, - kreipėsi Markas į Kelasą. 

— Ne tokie jie ir pigūs. 

— Aš paduosiu tave į teismą, — per angliškai ir dari kalba šaukiančių 
Rafaelio ir jo vertėjo galvas pasakė Markas Kelasui. — Ji kaip katė. 

— Kas? 

— Astrida. Katė, kuri vaikšto viena. Ji niekada su niekuo nekeliauja. 

— Ji bando susisiekti su Masudo našle. 

— Tu irgi visada keliauji vienas. 

— Su Mahometu. Vairuotojais. Žmonėmis, kuriuos paimame 
pakeliui. 

— Jie visi afganai. 

Kelasas paklausė Marko apie Astridą. Tas jam pasakė, kad skaitė 
porą jos straipsnių apie Bosniją ir Kosovą. Jie nepaprastai geri. Įsi- 
mintini. Ji įgijo vienos serbų šeimos, ketinančios palikti Prištiną, pa- 
sitikėjimą. Jie paliko jai vietos sunkvežimyje, kuris vežė juos į Serbiją. 
Sunkvežimio gale stovėjo šeimos antkapiai, o statybiniuose maišuose 
protėvių palaikai. Markas paminėjo žymaus fotografo, su kuriuo ji 
tada buvo, pavardę. 

— Sakau „buvo“. Girdėjau, jie miegojo viešbutyje vienoje lovoje, 
toje pačioje karvidėje, ar urve, ar dar kažkur, kai tai, ką jie norėjo atlikti, 
suvedė juos į tą pačią vietą. Tuo metu jie gyveno skirtinguose miestuose. 
Vienas - Romoje, kitas - Zagrebe ar Budapešte. Nebeprisimenu. Jie, 
tarsi, ir nesusitikinėjo. Jie tikėjo, kad juos suves atsitiktinumas. Bet juk 
negali dirbdamas tokį darbą visiškai pasitikėti atsitiktinumu? Juk yra 
tiek daug vietų, kurios bet kada gali pakvipti mirtimi. 

— Tai nedaug ką apie ją pasako. 

— Manai? Girdėjau, kad ji „laukinė“. 

— K, po velnių, reiškia „laukinė“? 

— Rimta. Tai viskas, ką prisimenu ir net nežinau, kas taip sakė. 
Laukinė. Nežinau. Vakarėlių liūtė? Pašėlusi lovoje?Vilkų išauginta 
laukinukė? 

Kelaso akys buvo paraudusios nuo ankstyvų kėlimųsi ir dienos 
dulkių. Jis stipriai užsimerkė ir vėl atsimerkė. Jokios drėgmės, tarsi 
dešimtąkart tą pačią citriną spaustų. Markas irgi buvo vienas iš tokių, 
kurie nori būti vedę bei patenkinti ir pamiršo, koks didelis atotrūkis 
tarp dviejų žmonių, kurie nėra nusprendę būti kartu. Jis pamiršo, 
kokią kelionę reikia įveikti. Kaip lengva nukeliauti tūkstančius mylių 
nepalietus žmogaus, bet sunku nukeliauti tuos paskutiniuosius colius 
nuo kažkieno galvos iki širdies. Ankstyvais Afganistano rytais Markas 
skambindavo į San Diegą, kur tuo metu būdavo praėjusios dienos 
vakaras. Jis bandydavo parduoti savo straipsnius pirmajam puslapiui, 
o parduodavo Šerilės nuotraukas. 

„Menas, — sakydavo apie jas. — Šis menas yra didis.“ 

Jis tikrai toks buvo. Šerilė nebuvo jo žmona. Ji buvo kolegė, bet 
tai nugirdus turėjo būti patenkinta. Malonu, kai taip sakoma. Marko 
galimybės patekti į pirmąjį puslapį vis augo, o Šerilė buvo talentinga, 
bet tai (pasak Kelaso, šitaip vienas kitą palaikytų sutuoktiniai), buvo 
mielas palaikymas. 

— Ar tu siektum Astridos? — paklausė Kelasas Marko. 

— Ne. 

— Kodėl? Nemanai, kad ji graži? 

— Graži. 

— Ji protinga. 

— Aha, ji gudri. Išmano savo darbą. 


— Tai kodėl ne? 

— Kodėl tau tai rūpi? 

— Nerūpi, bet pasakyk. 

— Jau sakiau. Ji - katė. Ji medžioja viena. Ji visada imasi to, ko 
nori, o tu arba eini paskui, arba leidi jai tai daryti, o aš nenoriu visą 
laiką daryti nei to, nei ano. 

— Ojei ji nori tavęs? 

— Nenoriu, kad mane medžiotų. 

— Tu jos nepažįsti. 

— Ir net neapsimetu pažįstąs. Tik sakau, ką matau. 

Kelasas vėl pažvelgė į Astridą. Jis pajuto pilvą sukantį pavydą. 
Ar Markas tikrai buvo toks doras, ar buvo per daug užsiėmęs, kad 
apgaudinėtų? „The Guardian“ atstovas jau kilo ir atsisveikino su 
Astrida. Tai buvo smulkaus sudėjimo, išblyškęs žmogelis gležnomis 
rankomis, rausvai gelsvais plaukais, apskritais akiniais ir šiek tiek 
kreiva šypsena. Einant per veją, jo koja įsipainiojo į fotografų laidus 
ir jis suklupo, išsipainiojo ir nuėjo tolyn. Kelasui buvo įdomu, ar 
Astrida nešiojasi pistoletą. Jis svarstė, ar dar kas nors būstinėje žino, 
kad ji ginkluota. Jei paaiškėtų, jai tai pakenktų. Žinojimas, kad ji 
ginkluota, juos siejo. 

Jis atsistojo ir nuėjo prie jos. Ji jau buvo atsidariusi nešiojamąjį 
kompiuterį ir dabar spausdino. Pakėlė galvą ir nubraukė kirpčiukus. 

— Sveikas, — pasisveikino ir nusišypsojo. 

— Atrodo, dirbi. 

— Nieko tokio. Vyrukas iš „Ihe Guardian“ bandė iš manęs gauti 
kontaktus su Masudo našle. Sėskis. Vis nėra laiko, ar ne? 

Kelasas atsisėdo ant žolės priešais Astridą sukryžiuodamas kojas, 
o ji uždarė nešiojamąjį kompiuterį, pasidėjo jį šalia, suplojo priešais 
save ir pažvelgė į Kelasą. Jis buvo taip pripratęs prie visatos netvarkos 
bei nerūpestingumo, kad harmonijos galimybė jį glumino. Jis virpėjo. 
Jo geismą lydėjo baimė, kad ji greit juo nebesidomės. Tai buvo sena, 
tik moterims būdinga nuojauta apie vyrų norus, o dabar jis ją jautė 
sklindant iš Astridos. Dabar jai jo reikėjo ir jis nenorėjo, kad vėliau 
tai praeitų. Jo šviežumas per naktį galėjo išsikvėpti. Per vieną naktį! 
Visą šį laiką jis ją stebėjo — jos jį stebinčias akis — matė strazdanas 
ant jos viršunosės, vieną auksaspalvę, kaip pakelta varpa, antakio giją 
prietemoje. Kartą, Londone, jis praleido daug vakarų tikrai dėme- 

singai ir pakankamai susikaupęs klausydamas moters, kurios gyve- 
nimo ataskaita buvo 1:1 — kaip Borgeso legendinės šalies žemėlapis. 
Kiekvieną gyvenime įvykusį atsitikimą ji pasakodavo tiek pat laiko, 
kiek jis truko realiai. Kartais net ilgiau. Vieną vakarą jiedu sugulė ir 
po to dar prabuvo kartu tiek, jog Kelasas suprato, kokia įskaudinta 
ji jaučiasi, kad jis nebenorėjo jos klausytis. Dar blogiau, ji bandė tai 
nuslėpti. Ji buvo įsitempusi, juokėsi, aiškindama, kad ji tokia pat 
patenkinta kaip ir jis. Kad taip daro suaugę vyrai ir moterys. Ji taip 
negalvojo. Jautėsi įžeista. Kelasas tai matė ir pasižadėjo daugiau taip 
nedaryti. Paskui vėl taip elgėsi. 

Jis geidė Astridos, o kažkokia jame esanti būsena bandė tą norą 
nuslopinti, sulaikyti, verčiau būti Astridos Indijos vandenyno pa- 
saulio palydovu, amžinai besileidžiančiu prie jos visada tuo pačiu 
greičiu kaip ir jos judėjimas tolyn, taip, kad jie visada būtų atsisukę 
vienas į kitą, bet niekada nesusidurtų, nesusijungtų, nežinotų. 

— Nenoriu nutraukti tylos, - pabandė Kelasas, - bet negaliu ki- 
taip. 

— Aš tiesiog tave tikrinu, — atsakė. 

Kelasas paklausė, kur ji tądien buvo. 

— Stebėjau, — lėtai pradėjo Astrida, bet vėliau tempas paspartėjo. — 
Žiūrėjau, kaip vestuviniais drabužiais rengia nuotaką. Vieną tolimą 
Masudo giminaitę. Jai šešiolika. Ji stovėjo vidur kilimo ir nežinojo, 
kurią kūno dalį prisidengti rankomis. Jos speneliai lietaus debesies 
spalvos. Šeimos moterys liepė jai įlipti į kubilą ir prausė, pildamos 
vandenį iš ąsočių, kuriuos atsinešdavo iš gretimo kambario. Jos ją visą 
nuskuto senu skustuvu ir vėl nuprausė. Paskui nušluostė, apšlakstė 
odekolonu, padavė šilkines plačkelnes ir baltus apatinius marškinius 
be rankovių. Paskui apvilko ryškiai raudoną, kaip aguonos žiedlapiai, 
suknelę, — Astrida stabtelėjo, nusišypsojo Kelasui ir tęsė. — Suknelė 
glaudžiai aprempė jai rankas ir liemenį, ji buvo siuvinėta auksinėmis 
monetomis, kurios judant žvangėjo. Paklausiau, ar pažįsta savo vyrą, 
o ji papurtė galvą. Paklausiau, ar nori ištekėti. Ji linktelėjo, pradėjo 
verkti, nusisuko ir mačiau tik virpančius pečius. Ji šiek tiek purtė 
rankas, kad monetų žvangėjimas nustelbtų verksmą, bet monetos 
ant nugaros vis tiek virpėjo... Adamai, ar man pavydi, kad šiandien 
tai mačiau? 

— Ne. 

— Meluoji! Ar tai tave „užvedė ? 

— Taip. 

Astrida lengvai stuktelėjo jam į petį. 

— Jai tik šešiolika! 

— Tu mane jaudini! Tai provokacija. 

— Jei tai tau jaudinimas, tai ar tau lengva įtikti, ar sunku? 

— Neprašiau, kad man įtiktų. 

Astrida nustojo šypsotis ir išplėtė akis: 

— Tu ne toks. Kietas ir beširdis. 

— Aš kietesnis nei manai. 

— Ten, — ji mostelėjo nykščiu per petį stovyklos sienų link. — Ne 
su moterimis.Galiu patikėti, kad su moterimis esi niekšas, bet ne 
kietas. 

— Ketinu tapti kietas. 

— Ne, - rimtai atsakė Astrida nė kiek nesuabejojusi. - Žmonės 
negali pasikeisti. Juk ir pats žinai. Žmonės negali pasikeisti, tik jų 
savybės dar labiau sustiprėja. 

— Ar žinai, kokia esi? 

— Aš tokia pati, kokia buvau Amerikoje. Nepasikeičiau. Radau 
čia vietelę, kur nėra negalavimų. Aš kaip svetima rūšis, kuri tarpsta 
neįprastame klimate. Kaip triušiai Australijoje, kudzu* Misisipėje. 
Jokių natūralių priešų. 

— Nejauti negalavimų? — pasitikslino Kelasas. - O kaip troš- 
kimai? 

Astrida nusijuokė, pažvelgė į jį iš po kirpčiukų, paskui nuleido 
galvą ir ėmė vieną po kitos skainioti žolytes iš vejos. Jos trakšteldamos 
nutrūkdavo. 

— Karo metu su manimi flirtuoja vyras. Kažin, ar tinkamas 
laikas. | 

— Geriausias laikas. Blogiausia tai, kad Talibanas ir aljansas yra 
tokie tinginiai, kad nė vienas iš mūsų negalime apsimesti, kad rytoj 
mus gali užmušti. 

— Galime, - nusijuokė Astrida. 


* kudzu - magnolijos porūšis (vert. past.). 

— Aš nesu kietas, tu nesi drovi. 

Astrida pažvelgė į jį, ištiesė ranką ir trumpam priglaudė delną 
jam prie skruosto: 

— Tikrai. Nesu drovi. Pasakyk, ko iš manęs nori. 

Žiūrėdamas į ją Kelasas galvojo, kad turės pameluoti arba pasakyti 
tik dalį tikros tiesos. Jis turi apmulkinti Astridą, kad ji pamanyrų, jog 
jis kietesnis. Žinoma, kietesnis pasirodys, kai jos kai ko paprašys, ir 
ne mažmožio. Jis norėjo su ja mylėtis. Kiek kartų būdamas su mote- 
rimis jis iš dalies apgaulingai, iš dalies sąžiningai šį troškimą slėpė po 
gyvenimo kartu ir bendros ateities pažadais; jautė poreikį pridengti 
geismą čiulbesių tiradomis apie artumą, draugystę ir poreikį vienas 
kitą geriau pažinti? Ir kiek kartų jo kėslai buvo atskleisti? Dažnai. 
Su Astrida elgsis kitaip. Šimto aštuoniasdešimties laipsnių kampu. 
Nuslėpdamas nuo jos (kad nė krislelio nepasimatytų) savo norą ją 
dievinti ir būti jos dievinamam; parodant jai tik kitą reikalo pusę, tarsi 
tai būtų svarbiausia. Vienintelis kelias nuslėpti savo troškimą -— tai 
parinkti šiurkščius ir net vulgarius žodžius, kad atvirumas atrodytų 
kaip tiesa. Astrida gali ką nors įtarti, jei melas neskambės naiviai. 
Be to, tai, ką ketino pasakyti, buvo tiesa. Melo dalis tik ta, kad tai 
neteisingas atsakymas į jos klausimą. 

— Ko iš tavęs noriu? — perklausė ir nurijęs seiles išrėžė: - Noriu 
tave išdulkinti. 

Jis manė, kad ji ims juoktis, kilstels antakius, šaltai nusisuks, 
ar geriausiu atveju apdovanos jo nesąžiningumą žodžiais „Tai bent 
jau sąžininga“. Bet Astridos išraiška nė kiek nepakito. Ji porą kartų 
sumirksėjo. Jos šypsena nei iškrypo, nei sustingo. 

— Visa, ko mums reikia, tai vieta, kur galėtume kartu miegoti, — 
atsakė. — Rask tokią, ir aš ateisiu. 


Stiuardas įteikė Kelasui bevizio režimo blanką. Amerikos imigra- 
cinė tarnyba norėjo žinoti, kur jis praleis pirmą naktį. Jis parašė 
apartamentų numerį Princo gatvėje, kur buvo apsistojęs prieš še- 
šiolika metų, kai pirmą kartą lankėsi Amerikoje. Dabar pro skystas 
debesų properšas už lango apačioje buvo matyti balti ir juodi Ka- 
nados lopinėliai. Kokių dar reikia maumedžių miškų, kokių dar 
pakeleivingų sunkvežimių sustojimų sankryžose esančiose kavinėse 
ir atsitiktinių sniego šuorų, lekiančių į veidą, kad taptų šeimos 
žmogumi su neišvengiamais namų ruošos darbais ir aiškiu tikslu? 
Kelasas jautė šiaurės vėją kiaurai pučiant pro jo skylėtus planus. 
Gal jam tikrai nuvažiuoti į Princo gatvės apartamentus, susirasti 
kokį vienišą niujorkietį, sužavėti savo akcentu ir pasakojimu apie 
nakvynę Manhetene kasmet vykstančiame San Gennaro testivalyje 
1986-aisiais. Taip, jis galėtų šitaip pasielgti. Jo vaizduotė laki. Jis 
gali pasiūlyti įvairiausių istorijų. Dar daugiau, gali ir pats būti jų 
veikėju. Jis gali tapti labai tikroviškas bet kokioje istorijoje. Vieš- 
butyje, po vakarienės pas Kanerius, jis parašė pirmąjį pasakojimo 
variantą: bėgdamas po muštynių žmogus sulaukia kitoje vandenyno 
pusėje esančios buvusios meilužės pagalbos šauksmo ir nedelsdamas 
skrenda su ja susitikti. Jiedu apsikabina. Nekalba. Jiedu supranta. 
Pabaiga. Pradžia. Toks buvo jo pasakojimas. Jis nežinojo, kokį 
atitikmenį jo pasakojimui parašė Astrida. Prieš metus Bagrame 
jis sukūrė paprastesnį: vyras susitinka moterį. Jie susidraugauja. 
Paskui pasimyli. Pradžia. Pabaiga. Šitaip turėtų pavykti. Net jei 

būtų parašęs kaip tragediją, nebūtų rašęs, kad tie, kurie mirtų, 
būtų svetimi. 

Kitą rytą po pokalbio su Astrida Jabalo stovyklos pievelėje jis iš 
karto pagalvojo apie Bagramą kaip slaptą pasimatymo vietą. Maho- 
metas pažinojo kažkokį karo vadą, kuris vadovavo grupei vietinių 
aljanso musulmonų karių, m0džabedy, netoli lėktuvų pakilimo tako, 
kuris tuo .metu buvo maždaug už mylios nuo artimiausių Talibano 
pozicijų. Vieną popietę Kelasas ten prabuvo keletą valandų ir ketino 
paklausti Mahometo, ar galėtų ten prabūti visą naktį, kad „Ihe Ci- 
tizen“ skaitytojams galėtų detaliai aprašyti, kaip iš arti atrodo Ame- 
rikos subombarduotos Talibano pozicijos. Karo vado priešakinis 
sargybos postas buvo įkurtas tarp aukštų, neturinčių stogų, pasagos 
formos slėptuvių, statytų prieš du dešimtmečius, kad apsaugotų 
sovietų lėktuvus nuo užpuolimo. Tuos pačius lėktuvus, kurių nuo- 
laužos dabar mėtėsi po visą oro uostą. Už šių sienų 7204žabedų ir jų 
senų ginklų, tarp kurių buvo ir vienas sudaužytas tankas, Talibanas 
beveik negalėjo pasiekti. Retai ir šaudė prasidėjus amerikiečių bom- 
bardavimui. Vyrai miegojo ir valgė saugiuose pastatuose, esančiuose 
žemiau fortifikacijos parapeto. Jie sekė priešus iš medinio stebėjimo 
bokšto — ant aukštų atramų esančios dengtos aikštelės, iškilusios pen- 
kiolika pėdų virš slėptuvės. Aikštelė buvo jauki, pavėsinga vietelė 
popiečio karštyje ir modžabedai ten pietaudavo ant medinių grindų 
pasitiesę staltiesę. Apsisiautus antklodėmis ir naktį ten nebūdavo 
šalta. Karo vadas norėdavo, kad tamsiu paros metu ten būtų einama 
sargyba. Bet sargybiniu galėtų pabūti Mahometas. Be to, sargybiniui 
nereikėtų būti aikštelėje. Lygiai taip pat gerai jis galėtų stebėti prieigas 
iš apačios, iš kur į viršų galėjai užlipti kopėčiomis. 

Kelasas pateikė šį klausimą tos pačios dienos vėlų vakarą, kai 
jiems nepavyko suspėti į aljanso užsienio reikalų ministro surengtą 
spaudos konferenciją Pandžširo aukštumose. Vietoj jos, Galbahare, 
jiedu su Mahometu susirado tuščią stalą prie upės esančios arbatinės 
balkone. Įsitaisė ten su kardamonu kvepiančios arbatos stiklinėmis, 
ojų vairuotojas sėdėjo prie kito stalo. Po balkonu sustojo dvi purvi- 
nomis baltomis burkomis vilkinčios moterys ir ištiesė į viršų rankas. 
Kelasas girdėjo jų šauksmus, bet veidų nematė per tinklines veido už- 
dangas. Mahometas numetė joms mažo nominalo banknotų, kuriuos 


117 


ir laikė elgetaujantiesiems. Moterys patraukė toliau ir siaurą gatvelę 
pripildė senų, gerai prižiūrimų variklių tarškėjimas. Už balkono, per 
plokščius akmenis ir šiukšlių krūvas, tarp kurių nebebuvo nieko, ką 
galima panaudoti, tekėjo lipni upė. Mahometas pradėjo pasakoti 
dar vieną greito praturtėjimo planą: su keletu draugų jie ketino išsi- 
nuomoti baržą ir pripildyti razinų, kai jos bus pigios, o kitais metais, 
kol dar nebus naujo derliaus, jie atidarys baržos duris ir pardavę 
gaus pasakišką pelną. Kelasas buvo tikras, kad plane yra spragų, bet 
nieko nežinojo apie razinų prekybą. Gal Mahometui ir pasiseks. Gal 
Kelasui reikėtų apsigyventi Galbahare ir imtis razinų verslo. Sėdėti 
saulėkaitoje ir, lėtai geriant arbatą, keletą valandų aptarinėti razinų 
verslą yra lengviau, negu paprašyti Mahometo, kad jiems bebūnant 
priešakinėse pozicijose padėtų Kelasui išspęsti nesantuokinės meilės 
problemas. Ir vis dėlto jis paprašys. Mintys apie būsimą pokalbį 
nedavė ramybės. Bus blogai, jei „The Citizen“ sužinos, bet šis tikslas 
suteikė reikšmę jo buvimui čia, o to nejautė rašydamas Britanijos 
skaitytojams. Pats ketinimas privertė jį pasijusti esančiu Afganistane 
labiau, nei jis jautėsi anksčiau. Kvailiai ir bepročiai namuose yra 
tremtiniai. Jie labiau jaučiasi esą namie, kai yra tremtyje. Apsimetęs 
kvaileliu, galės pasiekti tikslą. 

Niekas nekreipė dėmesio į propelerio ūžimą virš galvų, kol gatvėje 
pasigirdo šauksmai. Pirmiausia vaikų, paskui vyrų, tada keleto lauke 
esančių moterų. Minutę snigo popieriais. Berniukai ir mergaitės 
lakstė pirmyn ir atgal rankiodami mažus kvadratėlius. Juos čiupo 
siauroje gatvelėje esantys žmonės. Visi grumdėsi, kol suprato, kad 
čia ne pinigai. Kelasas pamatė dvi besimušančias dėl jų elgetas. Jos 
kėlė juos prie veidų, o paskui plėšė. 

Mahometas pakėlė kvadratėlį, kuris nusileido į balkoną. Tai 
buvo amerikietiškos propagandos skrajutė Talibano teritorijos gy- 
ventojams. Joje buvo neryški Talibano milicininko, mušančio moterį 
daiktu, panašiu į juodą elektros kabelį, nuotrauka. Antraštėje buvo 
klausiama, ar taip reikia elgtis su moterimis. 

— Ką manai? — paklausė Mahometas. 

— Nemanau, kad moteris reikėtų mušti. 

— Ne, bet apie moteris. 

— Moterys turėtų būti laisvos, - pasakė Kelasas. 

Mahometas nusijuokė: 

— Tu visada taip sakai! Bet aš nežinau, ką tai reiškia. Angliškai 
„laisva moteris“ reiškia moteris, kuri nėra kalėjime... taip? 

— "Tai viena iš reikšmių. 

— Ir moteris, į kurią nepretenduoja joks vyras. 

— Netekėjusi. Taip. 

— Ir moteris, kuri neužsiėmusi. 

— Sutinku. 

— Ir moteris, už kurią nereikia mokėti pinigų, kad nusi- 
pirktum. 

— Ne. Tokios reikšmės nėra. 

— Tu sakai, pavyzdžiui, „už mediciną nereikia mokėti“. Tai tas 
pats. „Už moteris nereikia mokėti“. 

— Ne, tai ne tas pars. Tai netaisyklinga anglų kalba. Nebetęsk, 
arba turėsiu tau mažiau mokėti. 

— Mažiau? O gališ viso nemokėsi? „Už vertėjavimą nereikia mo- 
kėti“. 

— Tu į kai ką neatkreipei dėmesio.,„Moterys turėtų būti laisvos“ 
reiškia „nepriklausomos“ , galinčios gyventi, kaip nori, kur nori, su 
kuo nori. 

— Bet, Adamai, negali nuolat keisti savo nuomonės, o jei kartą 
pasirinkai, nebesi laisvas. 

— Gali vėl pasirinkti. 

— Pasakyk, ar tik moterys turėtų būti laisvos ar ir vyrai. 

— Žinoma, ir vyrai. 

— Aš laisvas? 

— Laisvesnis nei moterys. 

— Galiu važiuoti į Ameriką? 

— Ne. 

— Į Prancūziją? 

— Ne. 

— Į Londoną? 

— Ne. 

— Galiu nusipirkti namą? 

— Nemanau, nebent, pavyktų su razinomis. 

— Galiu palikti žmoną ir vaikus? 

— Taip. 

— Taip. Ar tada mano vaikai bus laisvi? Laisvi nuo manęs, taip? 
Angliškai laisvė reiškia vienatvę. Argi ne? Būti laisvam reiškia būti... 
kaip ten tas žodis, žodis yra... godus. Godus ir vienišas. 

— Nenene. 

— Adamai, matyt, aš teroristas. Nekenčiu laisvės. Man patinka 
būti vedusiam. 

Kelasas nusijuokė, o Mahometas su juo ir tęsė: 

— O kaip ta amerikietė stovykloje? Blondinė. Ji turi juodą švarką 
su užtrauktuku. 

— Astrida? Ką ji? 

— Ar ji laisva moteris? 

Kelasas suabejojo. Nors Mahometas užšnekėjo jam dantis, po- 
kalbyje atsirado Astrida. 

— Ji viena iš laisviausių, — pripažino. — Daro, ką nori. 

- Laisviausia! Hm! Laisva, laisvesnė, laisviausia. Taip galima sa- 
kyti? Laisva, laisvesnė, laisviausia. Kaip šalta, šaltesnė, šalčiausia. 

— Teisingai. 

— Miręs, miresnis, miriausias. 

— Ne, taip sakyti negalima. Arba esi miręs, arba gyvas. Visi yra 
vienodai mirę. 

— Bet visi yra skirtingai laisvi. 

— Pradedi šnekėti kaip rusų filosofas. 

— Rusai čia atėjo. 

- Žinau. 

— Mes juos sumušėme. 

— Klausyk, Mahometai, šnekėjai apie Astridą. Ji mano draugė. 
Artima draugė. Norėjau tavęs kai ko paprašyti. Jei galėtum padėti 
man ir jai asmeniniu klausimu. 

— Aišku, — ėmė juoktis Mahometas, o jo juokas virto kikenimu ir 
jis vis kikeno bei linkčiojo galvą, kol Kelasas dėstė savo prašymą. 

Jis bandė rasti Mahometui suprantamų eufemizmų. Sakė, kad 
jiedu su Astrida „nori kartu praleisti naktį. Vieni, kad niekas ne- 
trukdytų. 

— Adamai, - įsiterpė Mahometas, — kai tik pasakei „artima 
draugė“, viską supratau. 

— O bokštas gera vieta? 

— Paprašysiu vado. 

Kelasas atsilošė kėdėje, įsidėjo cukraus gabalėlį į burną ir pažvelgė 
į upę. Liežuviu jis jautė nykstantį saldumą ir tylų liūdesį, kad Maho- 
metui visai nerūpi jo mirtinga siela. Netikintiems, pagal Mahomerą, 
nereikia būti moraliems. Mahometas pasilenkdavo nuo tvirtovės 
pylimo stebėdamas ateistus ir atskalūnus spiegiant, glaustantis ir 
jodant vienas kitą dulkėse. Rodė juos savo smalsiems, gerai išauklė- 
tiems vaikams. Tai nereiškė, kad pats Mahometas dorovingas. Gal jis 
ir sau tokius dalykus susiorganizuodavo. Religingos moralės mieste 
buvo daugybė nusidėjėlių. Bet Astrida ir Kelasas buvo už išorinio 
nusidėjėlių rato ribų, cirko ieškomi išsigimėliai. Kelasas Mahometui 
buvo it naminis gyvūnėlis. Dabar jis pamatys vaidinimą. | 

— Mahometai, niekas nežiūrės, — dėstė Kelasas. 

Mahometas vis kikeno. 

— Tikrai. Nedrįskit šnipinėti. 

— Gerai, gerai, - Mahometas atsikrenkštė, bandydamas nuslo- 
pinti juoko priepuolį. - Mm. Ar tu myli Astridą? 

— Ne tavo reikalas. 

— Oji tave? 

— Ji myli laisvę. 

Kelasas užsimerkė ir patrynė kaktą kaire ranka, stebėdamasis, kaip 
Mahometui pavyko jį priversti pasakyti tokius idiotiškus dalykus. 
Mahometo taktika buvo atskleisti Kelaso tuštybę ir pamatyti ją mirš- 
tant. Užduoti naivius klausimus. Leisti Kelasui pasijusti mokytoju, 
nors jis neturi ko mokyti. 

— Jei ji tavęs nemyli, kodėl... 

— Gana, - supyko Kelasas. - Nustok. Daugiau jokių klausimų. 
Čia tavo šalis. Tai aš tavęs klausiu. 

— Adamai, klausk, ko nori. Bet ko. Atsakysiu į visus klausimus, 
net jei tai didžiausia mano paslaptis. 

— Kodėl nepristatei manęs žmonai ir vaikams? 

Mahometas pažvelgė žemyn ir pakreipė galvą. 

— Mes taip nedarome, - paaiškino, pažvelgė į jį ir nusijuokė. - Jei 
pristatysiu, kas tada? Ar turi ką jai pasakyti? Pakviesi ją vakare Jabale 


išgerti su tavimi viskio? 

— Nemanau, kad išverstum tokį pasiūlymą. 

— Ne, - Mahometo juokas nuslopo ir tapo tik menka šypsenėle 
barzdoje. — Ne. Be to, tu per daug valgai, - ėmė vėl kikenti. 

Astrida ir Kelasas atvažiavo į Bagramą po kelių dienų atskiromis 
mašinomis, vienas visa valanda vėliau už kitą. Vairuotojas išleido 
Kelasą su Mahometu prie slėptuvės prieš pat saulėlydį. Kad čia pa- 
tektų, jie turėjo važiuoti per Bagramo pakraštyje esančius kaimus, 
žemyn kulkų išvarpytu greitkeliu, pagal kurį stovėjo prekystaliai, už 
kurių buvo prekiaujama negrabiai išlietais, į riebalams nelaidų po- 
pierių suvyniotais geležiniais įrankiais iš Pakistano gamyklų, keistais 
kiniškais žaislais su mirksinčiomis spalvotomis lemputėmis, baisybe 
įvairiausių pigių įtaisų, kad užmuštum laiką be galo remontuodamas, 
kabindamas, pjaudamas, lankstrydamas ir kraudamas, plieniniais 
puodais, kuriuose galima išvirti visą avį, anglimi, žiediniais kopūs- 
tais, burokėlių spalvos morkomis, obuoliais bei musių nutūptais 
avienos gabalais, nukarusiais ant riebių virvių. Kelaso paliepimu 
Mahometas nupirko dvi gyvas vištas ir dabar sėdėjo ant užpakalinės 
sėdynės laikydamas jas žemyn galvomis už kojų, ramus tarp snapų 
bei plasnojančių sparnų įniršio. 

Į rytinę oro uosto pusę ėjo žvyrkelis, kurį saugojo trys vyrai, o 
tarp dviejų stulpų buvo ištiesta virvė. Jie pažinojo Mahometą, todėl 
tik mostelėjo, kad važiuotų ant pakilimo tako. Mašina užvažiavo ir 
padidino greitį (per penkerius metus čia nebuvo nusileidęs nė vienas 
lėktuvas) pro subombarduotus karinių lėktuvų griaučius. Vakaro 
saulė raudonai atsispindėjo ant beuodegių, besparnių, sudaužytų An- 
tonovų huzeliažų, tas spindesys nevykusiai pamėgdžiojo jų sudaužytas 
lempas. Iš gąsdinančių transportinių desanto lėktuvų, atskridusių iš 
sovietinio Kijevo, tebuvo likę tik gumbuoti pirštai, nukreipti į kalnus, 
iš kur pigiais, sunkiais, plastikiniais batais atėjo jų lemtis. 

Kelasas su Mahometu išlipo iš mašinos ir numetė vištas ant be- 
tono, kur netrukus atsigavusios po pažeminimo jos ėmė ieškoti le- 
salo. 

Vietos modžabedai kariavo pamainomis (jei laukimą galima va- 
dinti kariavimu). Dabar čia buvo naktinė pamaina. Vadas turėjo 
po tuziną karių kiekvienoje pamainoje. Jis, Mahometas, Kelasas ir 
švariai nusiskutęs, virėjo kostiumu vilkintis vyras užlipo į aikštelę. 

Kelasas užlipo paskutinis. Žiūrėdami į jį trys afganai šaipėsi kaip trys 
geri dėdės. Ant grindų buvo patiestas dvigubas šiaudinis čiužinys, 
užklotas antklode ir kremo spalvos, žaliais lapais, gėlėmis, panašiomis 
į rusmenes, bei geltonomis medvilnės sėklinėmis siuvinėta lovatiese. 
Prie lovos, ant mokyklinės kėdutės stovėjo žalias plastikinis dubuo, 
o jame mėlynas plastikinis ąsotis su vandeniu. Ant dubens briaunos 
karojo rankšluostukas. Virš lovos, krūtinės aukštyje, ant iš medinio 
parapeto išlindusios vinies, buvo rausva plastikinė širdelė, ant kurios 
buvo puokštelė plastikinių žibuoklių ir raudonų rožių bei tiurkų 
kalba sidabrinėmis lotyniškomis raidėmis parašytas eilėraštis. Ke- 
lasas lėtai nulenkė galvą, apsidairė, uždėjo rankas ant klubų ir pri- 
sivertė nusišypsoti afganams. Jis žinojo, kad tik Mahometas moka 
angliškai. 

— Ar jiems pasakei, kad mudu su Astrida vedę? 

— Adamai, taip reikia, - paaiškino Mahometas. — Pasakiau, kad 
jūs turit kambarį Jabale, bet ten labai daug žmonių ir plonos sienos. 
Jie vedę. Supranta. 

— Pasakyk, kad aš jiems dėkoju, kad mano širdis pilna, kad jau- 
čiuosi kaip princas dari kalba parašytuose meilės eilėraščiuose. 

Tarp parapeto ir stogo buvo plyšys, pro kurį galėjai matyti iškilu- 
sias Talibano pozicijas, už jų tolyn švelniai besileidžiančią dykumą, 
o dar toliau — kalnus. Talibano poligonas driekėsi į rytus ir pietus, 
užimdamas visą lygumą ir atkirsdamas kelią į Kabulą. Už mylios į 
vakarus prieblandoje kyšojo lėktuvų kontrolės bokšto karkasas. Sti- 
klinės jo dalys buvo išdužę, o plieninės ir betoninės seniai sudaužytos 
pabūklų. Sutemus (visi tuo tikėjo) amerikiečiai stato ten įrangą, kuri, 
it galių įgavęs prakeikimas, apšviečia Talibano pozicijas ir nurodo 
bombonešiams ir raketoms taikinius. 

Kelasas išgirdo apačioje sustojant mašiną, atsidarant duris, dyze- 
linio variklio burzgimą ir balsus. Atvažiavo Astrida. Burzgė waziko 
variklis, bet garsas buvo panašus į Londono taksi. Kelasui apsvaigo 
galva. Jis kreipėsi į Mahometą, kad paprašytų vado paliepti virėjui 
papjauti vištas bei paruošti maistą ir pasakė, jog tikisi kartu su jais 
pavakarieniauti. 

Jis pažvelgė nuo platformos žemyn ir pamatė, kad ji jam šypsosi, 
o tada virpančiu balsu pasakė: . 

— Žinok, mes vedę. 

Valgė visi kartu: Kelasas, Astrida, Mahometas, vadas ir keturi jo 
vyrai vienos slėptuvės pašonėje įrengtame kambaryje. Modžabedų 
miegui skirtos patalpos buvo panašioje patalpoje kitoje slėptuvėje. 
Visi aštuoni sėdėjo aplink staltiesę, patiestą ant nutrintų, linoleumu 
užklotų grindų, ir šviečiant žibalinei lempai valgė ryžius, duoną, ri- 
dikėlius, šviežias prieskonines žoles ir sultinyje išvirtą viščiuką. Vadas 
sėdėjo stalo gale, Kelasui iš kairės. Astrida su Mahometu sėdėjo prie- 
šais. Ji atvažiavo be vertėjo. Afganai tarpusavyje kalbėjosi dari kalba. 
Kartkartėmis Mahometas kai ką išversdavo. Būdavo ir ramių naktų, 
ir bombardavimo. Negalėjai atspėti, kas bus. Kaip oro. Valgydami 
Kelasas ir Astrida stebėjo vienas kitą. Ji buvo rūpestingai susikišusi 
plaukus po skara, kuri dengė kaktą, buvo surišta ant sprando, kaip 
persių ar vienuolių, todėl matėsi tik veidas. Buvo nepasidažiusi. Ryžio 
grūdelis prilipo lūpų kamputyje. Ji nubraukė jį smiliumi, tada nulaižė 
pirštą. Jųdviejų akys susitiko ir jiedu nusišypsojo, tada jis kilstelėjo 
arbatos stiklinę, galvodamas, kad jei to nepadarys, pradės kvatoti. 
Jis vos laikėsi. Kiekvieną kartą, kai ji sumirksėdavo, siekdavo maisto, 
kūnas jam virpėjo kaip lapas. 

— Vadas klausia, kodėl jūs be žiedų, - išvertė Mahometas. 

— Neįpratę, — atsakė Astrida. 

Vadas ėmė kažką kalbėti, o Mahometas jam baigus tarė: 

— Nežinau, kaip išversti jo klausimą. Jis klausia, prie ko jūs įpratę. 
Jūsų papročiai... kokios jūsų taisyklės. 

Kelasas pažvelgė į vadą, kuris stebėjo jį išpūstomis akimis, at- 
lošęs galvą. Klausinėtojas! Jo barzda buvo žila, garbanota. Pats žemas, 
tvirtas, smalsus, linksmas. Kelasas atsisuko į Astridą. 

— Iu — vyras, — tarė ji. 

— Tu - žmona. Kokios mūsų taisyklės? 

— Ar mes turime kokias nors taisykles? Paklausk, ką jis turi galvoje. 
Vedybų papročius? 

— Ne tik tai, - atsakė Mahometas. — Kai atėjo komunistai, jie 
viską darė savaip. Savaip gyveno, mirė, tuokėsi, ėmėsi verslo. Jie 
nuolat mums sakė, ką daryti. 

Vadas pradėjo kalbėti, o kitas, kampe sėdintis, maždaug tris- 
dešimties metų vyras, vilkintis suplyšusiu pilku ša/var-kamezu irgi 

ėmė kalbėti tuo pačiu metu. Afganai nusijuokė. Kelasas paklausė 
Mahometo, ką tas vyras pasakė, o Mahometas atsakė, kad tai labai 
šiurkštu ir jis nevers. Kelasas pareikalavo. 

— Jis pasakė, kad rusams patinka afganų mergaitės, talibams ber- 
niukai, o amerikiečiams ir europiečiams patinka tik jie patys. 

Kelasas neatitraukė akių nuo Astridos kelių po džinsais. Jis bandė 
įsivaizduoti, kokie jie švelnūs nuogi ar jie bus šilti, ar vėsūs, kai jis 
uždės ant jų ranką. 

Vadas vėl prabilo. 

— Vadas sako, kad amerikiečiai skiriasi nuo visų čia buvusiųjų. Jie 
yra čia ir kartu ne čia. Jie stebi iš viršaus, bombarduoja, bet jų čia nėra. 
Jie ne tokie kaip komunistai ar talibai. Jie nesilanko vargšų namuose. 
Jie neturi papročių. Vadas sako, kad nori išgirsti amerikiečių balsą. 

— Aš amerikietė, — pasisakė Astrida. — Štai kaip skamba tas 
balsas. 

Mahometas išvertė ir atganai ėmė juoktis, o vadas vėl kažką pa- 
sakė. 

— Jis sako, kad vis dar nori sužinoti, kaip jūs gyvenate. Kada jūs 
ketinate mums pasakyti, ką turėtume daryti, kad viskas būtų gerai? 

Astrida padėjo duoną, suraukė antakius, nusišypsojo, apkabino 
sulenktą kelį rankomis ir pažvelgusi į vadą paklausė: 

— Ar jūs norite, kad užsieniečiai pasakytų, kaip gyventi? 

Mahometas išvertė, o vadas atsakė. 

— Jis sako, žinoma, ne. Jis sako, kad mes nudėsime visus užsie- 
niečius, kurie nurodinės, kaip gyventi. 

Astrida palenkė galvą, paskui ją pakelė: 

— Toks ir yra Amerikos planas. Jei neturėsime plano, jūs mūsų 
nežudysite. 

— Jis sako, kad nužudyti vis tiek gali. 

Apiplyšęs vyras kampe vėl prabilo. Buvo sunku matyti jo veidą 
prieblandoje, bet veido išraiška Kelasui buvo pažįstama. Tai buvo 
žmogus iš publikos, į kurio klausimus niekada neatsakoma ir jis 
net nesitiki atsakymo, bet vis tiek klausia; žmogus, kuriame nėra 
nė lašo pagarbumo ar maištingumo ir kuris pasmerktas, nes negali 
nei priimti pasaulio tokio, koks jis yra, nei jo pakeisti. Mahometas 
išvertė: 

— Zulmajus klausia, kaip mums pažinti amerikiečius, jei jie nesi- 
lanko pas vargšus ir su jais nesikalba. Mes matome juos toli. Girdime 
lėktuvus ir sprogimus. Jie turėtų ateiti į vargšų namus ir pasakyti, kas 
jie tokie, ko jie nori, ką mums duos. 

Kurį laiką visi tylėjo. Tada Astrida pratarė: 

— Dvi vištas. 

Visi nusijuokė ir afganai nusprendė, kad ji protingesnė nei jos 
vyras. Sardaras, vyras virėjo drabužiais, pradėjo pasakoti istoriją. Kas 
kartą, kai Kelasas paprašydavo Mahometo išversti, tas liepdavo laukti 
pabaigos. Kai Sardaras nutilo, Mahometas išvertė, ką papasakojo 
Sardaras. 

— Sardaras pasakojo apie savo dėdę, kuris turėjo kurapką. Tai 
buvo labai smarkus paukštis, tikras kovotojas. Jo vardas buvo Šakru 
Chanas. 

Kai Mahometas pasakė „Šakru Chanas“, visi afganai pažiūrėjo į 
jį ir išsišiepė, kai kurie pakartojo vardą. 

— Sardaro dėdė treniravo jį daug metų ir kai Šakru Chanas pradėjo 
kovoti, jis nugalėdavo visus paukščius. Taigi Sardaro dėdė laimėjo 
daug pinigų Kabule, Jalalabade ir Pešvare. Šakru Chanas buvo ne- 
nugalimas. Sardaro dėdė jį laikė varpo formos narve ir, kai narvas 
atsidarydavo, o Šakru Chanas išeidavo į ringą, jis iš karto puldavo 
į kovą. Jis pasitelkdavo snapą, kojas ir sparnus lygsvarai išlaikyti. 
Šakru Chanas galėdavo kovoti kelis kartus per dieną nepavargdamas. 
Jo sparnas buvo sulaužytas, jis net prarado vieną akį, bet kovojo 
geriau nei kitos kurapkos. Kartą ringe pasirodė šuo ir Šakru Chanas 
ji puolė. Jis smogė snapu šuniui į nosį ir tas pabėgo. Vieną dieną 
Sardaro dėdė norėjo kartu su Šakru Chanu nuvažiuoti iš Šarikaro į 
Kabulą. Jis derėjosi su sunkvežimio vairuotoju, kad juos nuvežtų. 
Vairuotojas nenorėjo. Jo sunkvežimis buvo pilnas vištų. Taigi Sardaro 
dėdė ir vairuotojas ėmė bartis. Dėdė užlipo ant sunkvežimio laip- 
telio, kad galėtų šaukti ant vairuotojo, o narvą su paukščiu pastatė 
ant sunkvežimio stogo. Vairuotojas labai supyko ir ėmė važiuoti. 
Sunkvežimis pajudėjo štai taip(!) ir Sardaro dėdė paleido narvą, kad 
nenukristų. Šakru Chano narvas įkrito pas vištas, kurios buvo labai 
susispaudę. Kai jie vėliau surado Šakru Chaną, narvas buvo sulūžęs, 
o tas smarkus, stiprus paukštis negyvas. 

— Nuo kritimo? — nepatikėjo Kelasas. 

— Ne! Ne nuo kritimo. Šakru Chanas dar buvo gyvas, kai išėjo 
iš narvo. Nuo vištų. Sardaras sakė, kad jo dėdė rado jį visą žaizdorą 
nuo snapų ir nagų. Jų buvo baisiai daug. Jos ėmė panikuoti. Šakru 
Chanas sutriko. Jis galėjo nužudyti jas visas, bet net nebandė kovoti. 
Jis visada gyveno narve ir ringe. Ten jis buvo puikus kovotojas. Ne 
pasaulyje. Ten jis suglumo. 

Astrida paprašė Mahometo, kad pasakytų Sardarui, jog jai pa- 
tiko jo pasakojimas. Sardaras išsišiepė ir per kambarį nuvilnijo tylus 
juokas. 

Vėliau Kelasas sureguliavo savo palydovinį telefoną bokštelio 
apačioje ir paskambino į Londoną, kad praneštų, jog rytoj galėtų 
atsiųsti reportažą tiesiai iš fronto linijos, kur jis ketina praleisti ištisą 
parą. Jie suglumę padėkojo. Paskambino tėvams į Dunkarną. Jų ne- 
buvo namie. Paliko pranešimą, kad paskambins rytoj. Vienas iš vado 
žmonių paklausė, ar negalėtų paskambinti broliui į Hamburgą, ir 
Kelasas, surinkęs numerį, jam padavė ragelį. Karys susijaudino, kad 
gali pasikalbėti ir garsiai šaukė į ragelį, bet neilgai. Šnekėjo beveik vien 
tiktai praktiškus dalykus. Gimimai, sutuoktuvės, mirtys bei pinigų 
panaudojimas. Baigęs padėkojo Kelasui ir nuėjo į tamsą. Mahometas 
stovėjo ant žemės lopinėlio krašto ir stebėjo tolumoje esančiose Ta- 
libano pozicijose judant mašinų priekines lempas. Ar jiems niekad 
nešovė į galvą išjungti šviesas, kad jų niekas nematytų? Mahometas 
buvo pasiskolinęs kalašnikovą, kurį laikė sugniaužtoje prie liemens 
rankoje kaip architektas susuktą planą. Danguje žėrėjo galybė didelių 
žvaigždžių. Kelasas pajuto ranką ant peties: šalia stovėjo Astrida. 

— Einam į viršų? 

— Pažvelk į žvaigždes. 

— Žinau, kaip jos atrodo. 

Ji paėmė jį už rankos ir tamsoje nusivedė prie kopėčių. Tada 
paleido ranką ir ėmė kopti. Darėsi vėsu. Naktis buvo tyli. Po sun- 
kiais Astridos batais girgždėjo kiekvienas kopėčių skersinis, paskui 
kiekvienas batas dusliai dunkstelėjo ant aikštelės grindų, kai ji juos 
nusiavusi numetė. 

Kelasas pažvelgė į tamsoje dunksantį Mahometo siluetą ir pa- 
klausė, ar jam nebus šalta. Mahometas liepė nesirūpinti. Tada užlipo 

į viršų. Jis nusiavė batus, tyliai pastatė juos vieną šalia kito prie pat 
kopėčių ir nuėjo pas Astridą, kuri pasirėmusi stovėjo prie parapeto. 
Jis padėjo ranką jai ant liemens, o paskui ji nuslydo žemyn. Jis apsi- 
džiaugė po pirštais pajutęs, švelnų klubo išlinkį. Astrida suvirpėjo. Ji 
buvo nusivilkusi paltą ir dabar tevilkėjo megztinuką ir marškinėlius. 
Jis paklausė, ar jai šalta. 

— Tai ne vienintelė drebėjimo priežastis. 

Ji atsisuko į jį ir jie ilgai bučiavosi. Jis užkišo ranką už džinsų ir 
pirštų galiukais pajuto plaukus pilvo apačioje. Ji švelniai traukė jį už 
riešo, kol jis ištraukė ranką. 

— Palūkėk, — sušnibždėjo. — Ne taip greitai. Mes turime daug laiko. 

— Žinau, — nekantravo Kelasas. 

Jiedu kartu pasirėmė į parapetą. Petys prie peties, klubas prie 
klubo. Kelasas paėmė Astridos ranką ir prispaudė prie kietos vietos 
džinsuose. Ji porą kartų perbraukė, atitraukė ranką ir padėjo ant 
peties galvą. 

— Pažvelk į tas Talibano mašinų šviesas, - parodė Astrida. - Ar 
suvoki, kodėl šitie vaikinai jų nesunaikina? 

— Taip, — atsakė Kelasas. 

Viena virš jų esanti žvaigždė paliko savo žvaigždyną ir švytėdama 
lėtai nubrėžė puslankį. Dangus žėrėte žėrėjo ir niekas Afganistane 
neturėjo nieko, kas galėtų taip aukštai iššauti. 

— Ką jie ten šnekėjo apie lankymąsi pas vargšus? — pasitikslino 
Kelasas. 

— Jie nori žinoti, kada mūsų vaikinai... 

— Jūsų vaikinai. 

— ... mano vaikinai ketina ieškoti atsivertėlių. Tik tai, jų manymu, 
Amerikai būnant čia verta pabandyri įsigyti - pakeisti vietinių mąs- 
tymą. 

— Krikščionybė. 

— Manau, jie turi galvoje amerikonybę. 

— Anksčiau galvojau, kad tai jau yra. Kad Amerika turi savo gy- 
venimo būdą. 

— Aba, ir aš, bet jei toks ir yra, turi emigruoti, kad suprastum. 
Negali atsiversti į amerikonybę ir nevykti į Ameriką. Gal jie tavęs ir 
neįsileis. Bet tu turi bent jau 20rėti važiuoti. 

— Kada paskutinį kartą mylėjaisi? 

— Per seniai, — atsakė, įkišo liežuvį jam į burną ir pradėjo atseginėti 
diržą. Jie nukrito ant lovos plėšdami nuo savęs drabužius, kad pri- 
glustų oda prie odos. Juos apgaubė patalynės kvapas, senas, švarus ir 
sudusęs kaip kaimo name, kur retai miegama. Tamsoje, kur lytėjimas 
atstojo regėjimą, Kelasas pajuto visą skalę — karštos odos, šalto oro ir 
šiurkščios medvilnės. Astrida, ten palietus, buvo slidi ir drėgna. Jie 
pradėjo girti vienas kitą ir įvardyti juos pamaloninusias detales. Jie 
ragavo vienas kito ir kai jis į ją įėjo, suprato, kad visada norės vėl pa- 
justi, ką dabar pajuto, kai išgirdo kvailokus, lengvai pamirštamus jos 
šūkčiojimus. Tai buvo ne žodžiai, bet jų forma, kaip pigiausio metalo 
raktas, kuris atrakina sunkiausią, didžiausią spyną. Jis arba ji, arba 
abu, nesvarbu, pagriebė antklodes ir metė į viršų, kur jos išsiskleidė 
kaip parašiutai, o paskui nusileido didelės, kvadratinės ir šiltos ant jų 
nuogybės, saugodamos, kol jie mylėjosi nuo šalčio ir pasaulio. 

Kai netrukus Kelasas nubudo, dar buvo. tamsu ir jis lovoje pa- 
sijuto patogiai keistai. Beveik visą mėnesį nakvodavo miegmaišyje. 
Buvo vienas. Šalia nebuvo karšto kūno, kurio tikėjosi. Jis pasirėmė 
abiem alkūnėm ir paieškojo jos akimis. Astrida stovėjo prie parapeto 
žiūrėdama į Talibano pusę. Ji buvo apsirengusi ir ant pečių užsimetusi 
paltą. Kelasas išlipo iš lovos ir nuogas nuėjo prie jos. Šaltis stingdė. Jis 
nuėmė nuo vieno peties paltą ir palindęs prisiglaudė. Tada paklausė, 
kiek laiko. | 

— Dar nėra net vidurnakčio, - atsakė Astrida. 

— Kodėl apsirengei? 

— Negalėjau užmigti. Gal eisiu pasišnekėti su Mahometu. 

— Bombardavo? 

— Ne. Nieko neįvyko. Tik mašinų žibintai. Ir paslaptingumas. 

— Velniop paslaptingumą. Verčiausi per galvą, kad mums gaučiau 
šią lovą visai nakčiai ir mes joje prabūsime kartu, kol patekės saulė. 

Astrida suėmė jam veidą rankomis ir švelniai pasukiojo galvą: 

— Tu man patinki dėl visu pasauliu besirūpinančių akių ir kvai- 
lokų įniršio priepuoliukų. 

Ji nuėjo prie liuko ir ėmė leistis kopėčiomis. Nespėjo paklausti, 
kur eina, o jos jau nebebuvo. Išgirdo ją kalbantis su Mahometu, bet 
ką sakė negirdėjo. Staigiai apsirengęs ir apsiavęs puolė jai iš paskos, bet 

koja jam nuslydo nuo pirmo kopėčių skersinio ir akimirką jis pakibo 
ant rankų. Tuoj prisitraukė atgal ir nusliuogė žemyn. Priėjo Maho- 
metas, klausdamas, kas atsitiko. Kelasas dairėsi aplinkui ir pamatė 
Astridą, einančią pakilimo tako link. Puolė paskui ją, Mahometui 
šaukiant, kad būtų atsargus. Virš vado priešakinių pozicijų tvyrojo 
ramuma, kurios negalima nuspėti - mieganti ar stebinti — bet, šiaip 
ar taip, neleidžianti šūkauti angliškai. Žvaigždžių šviesa atsispindėjo 
nuo betoninių pakilimo takų plokščių, todėl Kelasas galėjo matyti 
Astridą, einančią priekyje. Ji pasiekė pakilimo taką ir ėmė eiti juo į 
tą pusę, iš kurios buvo atvažiavusi. Jis buvo atsilikęs trisdešimt jardų. 
Prie pakilimo tako tupėjo vyras su kalašnikovu glėbyje. Jis nusekė 
akimis Astridą, paskui Kelasą. 

„Kelasas pradėjo bėgti. Per ilgą laiką ant betono buvo atsiradę 
duobutės ir Astrida išgirdo jo batus girgždinantį ten susikaupusį 
smėlį. Atsisuko, pamatė jį, pasipustė padus ir dideliais žingsniais 
nurūko pirmyn. Jie taip ir bėgo du šimtus jardų — tokiu pačiu ats- 
tumu vienas nuo kito, kaip maratono lenktynininkai, prilipę vienas 
prie kito, laukdami tinkamo momento. Šaltis išretino orą. Žvaigždės 
paliesdavo Kelasui odą ir nuo to ji pašiurpo. Jis pagalvojo, kad jei 
pažvelgtų aukštyn, galėtų pamatyti, kad žvaigždžių jūroje jie palieka 
tamsius pėdsakus kaip vaikai bėgantys per javų lauką. Jis negalvojo, 
ką pasakys Astridai. Buvo nustojęs galvoti. Aplink buvo šaltas oras, 
žingsnių ritmas ant žemės, širdies plakimas, žvaigždės, tamsa ir bė- 
gikas priekyje. Jis nebežinojo, ar pats persekioja, ar jį veda į priekį. 

Astrida pasuko iš pakilimo tako prie vieno iš sudaužytų lėktuvų. 
Kelasas paspartino tempą. Astrida atsisuko, bet nepradėjo bėgti 
greičiau (gal nebegalėjo) ir jis pasivijo. Jie sustojo per keletą pėdų ir 
žiūrėjo vienas į kitą. Abu sunkiai kvėpavo. Visą Kelaso kūną apėmė 
siautulingas geismas turėti Astridą ir ne šiaip turėti, bet paimti, o kol 
nepabandys, nesužinos, ar ji nori būti paimta. Jis nebegalėjo susival- 
dyti. Žengė prie jos ir ji ėmė bėgti, o jis iš paskos. Nubėgo į aklavietę, 
kitą slėptuvę, be stogo, bet tuščią. Atsirėmė į sieną. Blausioje šviesoje 
jis matė, kad jam artėjant ji stebi jo veidą. Jos veidas sakė: noriu pa- 
matyti, ką su manimi darysi. Kelasas priėjo ir abiem rankom suėmė 
ją užjuosmens. Tada atsagstė džinsus, nutraukė juos porą colių kartu 
su kelnaitėmis ir įkišo į ją nykštį. Braukdamas per bambą pajuto, 

kad ji šalta, o karštis iš vidaus pasklido jame per odą. Jis pajuto, kad 
ji klitoriu prisispaudė prie jo pišto, atsistūmė nuo sienos ir pradėjo 
joti ant jo nykščio. Jie bučiavosi dar godžiau nei pirma. Astrida buvo 
labai šlapia, Kelasas atitraukė nuo jos burną, pasilenkė laikydamas 
ištiestą ranką, kad ji galėtų dulkinti jo nykštį, jai šokčiojant bei jos 
kvėpavimui vis garsėjant padėjo jai pirštu, paskui įkišo antrą, kol ji 
juos ištraukė. Tada išsitraukė pimpalą ir atsigulę ant pliko betono jie 
dulkinosi, kol pasitenkino. 

— Tai buvo nauja, — po kiek laiko pratarė Kelasas. 

— Tai buvo kažkas naujo, - patikslino Astrida. 

Jie grįžo į stebėjimo bokštą, užlipo kopėčiomis ir nuėjo gulti 
kartu — krūtinė prie krūtinės, jo kelis tarp jos šlaunų, galva įsikniaubęs 
į pagalvę ir Astridos plaukus. 

Pabudo staiga, vėl vienas, nebesuprasdamas, ar nutolstantis jo gal- 
voje šūvis buvo tikras, ar susapnuotas. Buvo rytas. Jis atsisėdo. Šviesa 
už lango apakino. Aikštelės pavėsyje buvo šalta. Vėl pasigirdo tas 
garsas, niūrus pasikartojantis šaudymas ir žmonių balsai, neaišku ar 
dejonė, ar džiūgavimas. Jis užsitraukė džinsus bei marškinius ir nuėjo 
prie parapeto. Nieko nesimatė. Mahometo irgi. Jis baigė rengtis. 
Besileidžiant kopėčiomis vėl pasigirdo šūviai. 

Surado juos ant žemės, sename pakilimo take tarp slėptuvių. 
Astrida stovėjo atsukusi jam nugarą. Šalia jos virėjo drabužiais stovėjo 
Sardaras ir iš Astridos pistoleto taikėsi į porą didelio kalibro šovinių 
tūtelių už trisdešimties jardų, padėtų ant surūdijusios statinės. Vadas 
ir būrelis jo karių stovėjo jiems iš abiejų pusių. Jie išgirdo Kelasą 
ateinant ir atsisuko. Visi šiepėsi ir juokėsi, tarsi laukdami, kol jis 
supyks. Tarsi būtų tikėjęsi, kad jis padarys tvarką veiksmui, kurio 
patys nesupranta. 

Sardaras du kartus paspaudė ir pistoletas iššovė, net jo riešai su- 
drebėjo. Antras šūvis pataikė į vieną tūtelę. Ji pašoko į orą, nukrito 
ant statinės dugno ir nusirideno prie krašto. Astrida sušuko: 

— Vyruti, vienas iš dviejų. 

Sardaras nuleido pistoletą. Astrida atsisuko, pamatė Kelasą ir 
purtydama galvą išsišiepė. Tiesdama rankas ir linkčiodama ji apžvelgė 
karius: 


— Laimėjau, tiesa? Taip? Pataikiau du kartus iš dviejų. 

Nebuvo užsirišusi skaros ir jos kirpčiukai buvo ryškiai matomi 
dangiškoje ryto šviesoje. 

Kariai juokėsi ir nerangiai trepsėjo žiūrėdami vienas į kitą, neži- 
nodami, ką daryti toliau ir kur dėti rankas. Astrida pasiėmė iš Sardaro 
rankų ginklą, įsikišo į striukės kišenę ir ištiesė jam ranką. Šypsoda- 
masis ir rausdamas, lėtai ir bijodamas, jis ištiesė jai dešinę. Astrida 
suėmė ją ir paspaudė, o Sardaras ją ištraukė ir staigiai nuleido prie 
šono, tarsi ji jam nebepriklausytų. Kiti kariai juokėsi. 

Jie pažadino Mahometą, tyliai kūpsantį tamsioje, šiltu prakaitu 
prasmirdusioje slėptuvėje, ir kaip vakar susėdo aplink staltiesę pus- 
ryčiauti. Astrida vengė Kelaso akių. Ji kalbėjosi tik su Mahometu 
ir per jį su Sardaru. Ji buvo susijaudinusi ir šneki. Kalbėjo greitai, 
drebančiu balsu. Be Sardaro, kuris įgavo pasitikėjimo ir norėjo ją 
dėl kažko įtikinti, vis pertraukdamas tai ją, tai Mahometą, vadas ir 
jo kariai daugiau taip smarkiai nebesišypsojo. Jie raukėsi ir daugiau 
žiūrėjo į arbatą, vienas kitą, nei į Kelasą su Astrida. 

Astrida liovėsi šnekėjusi ir pažvelgė į Kelasą. 

— Tu labai tylus, — pastebėjo. 

— Neturiu, ką pasakyti. 

Astrida pakraipė galvą, pažiūrėjo žemyn, sulenkė perpus gabalą 
duonos su džemu, įsikišo į burną ir pilna burna garsiai paklausė: 

— Tau nepatinka, kai aš su ginklu, ar ne? 

— Be ginklo patinki labiau. „Niekada neprasidėk su ginklais“. 

— Jei cituoji Džoną Kešą, tai „niekada nežaisk su ginklais“. Mama 
sakė. Ji buvo teisi. Bet čia ne žaidimas. Kur, manai, esame? Negali 
apsimesti, kad čia nesi. Kad tu su tuo nesusijęs. 

— Mėginu būti neutralus. 

— Kare neutraliam galima būti tik dvejopai: apie jį nežinoti, arba 
nekreipti į jį dėmesio. 

Astrida netikėtai atsistojo ir patrynė rankas. Tada linktelėjo Sar- 
darui, kad sektų paskui ją, ir, eidama pro Kelasą, paplekšnojusi per 
kišenę su pistoletu, pratarė: 

— Nieko asmeniško. 

Kelasas pažvelgė jai pavymui, paskui į vadą ir pridėjo ranką prie 
širdies. 

— Atleiskite, — atsiprašė. 

Vadas mostelėjo, kad nesijaudintų, pasakė kelis palaiminimo žo- 
džius ir persibraukė rankomis veidą. Pusryčiai baigėsi, visi atsistojo 
ir išėjo. Į aikštelę užlipo virėjas su pagalbininku ir labai rūpestingai 
pradėjo tvarkyti nakvynės vietą. Valandėlę stebėjęs jų kruopštų darbą, 
Kelasas nusiramino. Praėjo dešimt minučių, kol jie žemyn nuleido 
šiaudinius čiužinius. 

Astrida buvo kitoje pakilimo tako pusėje tarp dviejų slėptuvių. Ji 
sėdėjo ant tanko galo, o Sardaras stovėjo pusiau išlindęs iš bokštelio, 
kiekvienoje rankoje laikydamas po veržliaraktį, ir ženklais jai kažką 
aiškino. Jo kakta buvo tepaluota. Kelasas priėjo. 

— Na? — atsisuko Astrida. 

— Nieko. Jau šneki dari kalba? 

— Sardaras metus mokėsi Belgrade. Mes abu šiek tiek kalbam 
serbiškai. 

Mašinos neatvažiuos jų paimti anksčiau nei po šešių valandų. 
Kelasas užlipo į aikštelę ir laukė, kada pradės bombarduoti. Jis leido 
laiką pro sovietinius lauko žiūronus žiūrėdamas į Talibano pozicijas. 
Ant žiūronų stiklų buvo skalė, kad artileristas numanytų atstumą. Jis 
tyrinėjo dykumą už Talibano linijos. Dulkių debesyje buvo matyti 
sunkvežimių. 

Kelasas nukreipė žiūronus į tanką. Sureguliavo, kad aiškiai matytų 
besijuokiantį Astridos veidą bei veržliarakčio mostais taškus skaičiuo- 
jantį Sardarą. Atrodė, kad jis pakankamai gerai kalba serbiškai. 

Kai į aikštelę užlipo Mahometas su vadu, Kelasas paklausė apie 
sunkvežimius. Mahometas pasakė, kad jie Talibano. Kelasas paklausė, 
kodėl vadas jų neapšaudo, kodėl aljanso kariuomenė jų neapšaudo. 
Mahometas išvertė klausimą, o vadas nusišypsojo nelaiminga šyp- 
sena, pasisukiojo ir pažvelgė pro parapetą. Ant jo galvos buvo paku! 
kepurė, o ant tamsiai pilko $a/va7-kamezo buvo užsimetęs gelsvai rudą 
gūnią. Jis judėjo nekantriai, kaip smulkus statybininkas, priverstas 
imtis nemalonaus, varginamo, nesaugaus darbo. Per žiūronus Kelasas 
dykumą važiuojant šokčiojančias vairuotojų kabinas. Plika akimi 
atrodė, kad per poligoną ropoja utėlės. 

Vadas pradėjo kalbėti ir tik baigęs pažvelgė į Kelasą. Mahometas 


išvertė: 

— Jei sunaikinsime dešimt sunkvežimių, Talibanas jų vis tiek turės 
pakankamai. 

Kelasas nuleido žiūronus ir pažvelgė į tanką. Sardaras mojo As- 
tridai. Jis dingo už bokštelio, o Astrida užsiropštė ant jo, pakėlė te- 
paluotą brezentinį krepšį ir stovėjo žiūrėdama pro liuką. Paskui įkišo 
ranką į krepšį, ištraukė įrankį ir įdėjo į iškištą raudoną ranką. 

— Tai, aišku, nerimta priežastis, — vėl glausdamas prie akių žiū- 
ronus sumurmėjo Kelasas. — Kažkaip turite pradėti. 

Vadas truputį pasisuko, tai įsispyrė, tai ir vėl išlipo iš savo sandalų, 
kol Mahometas vertė: 

— Jei mes juos apšaudysime, tai ir jie padarys tą patį. Kam man 
rizikuoti savo vyrų, tavo, Mahometo gyvybėmis, jei amerikiečiai vis 
tiek mums laimės karą? 

Diena vis šviesėjo. Nuo smėlėtos žemės atsispindinti šviesa raižė 
akis. Kelasas ėmė svarstyti, ar per anksti skambinti į Dunkarną. Jo 
tėvai anksti keliasi. Atrodo, kad jis pasirinko nebombardavimo dieną. 
Gal mašinos galėtų atvažiuoti anksčiau. Nėra reikalo Astridai šlaistytis 
apie Sardarą ir jo sudaužytą tanką. 

Vėl prabilo vadas, bet tokiu tonu, kokio Kelasas dar nebuvo 
girdėjęs. Pakeltu, atsakingu, kvailų pavaldinių įžeistu tonu. Kelasas 
apsidairė norėdamas sužinoti, į ką vadas kreipiasi ir suprato, kad į 
jį. Paraudęs laukė, kol Mahometas išvers, bet vadas įbedęs į jį akis 
minutę piktai kalbėjo, o Mahometas tik žiūrėjo į žemę dešinės rankos 
nykščiu ir smiliumi gnaibydamas kairiosios nykštį. 

— Vadas sako, kad jo artilerija silpna, — galiausiai išvertė Mahometas. — 
Jie dažnai nepataiko. Jis sako, kad tai tik šaudmenų švaistymas. 

— Pasakyk vadui, kad viskas gerai, — ėmė teisintis Kelasas. — Ne- 
norėjau jo įžeisti. 

— Jis ant tavęs pyksta, nes mano, kad jį kritikuoji. 

— Pasakyk, kad atsiprašau. 

Nespėjus Mahometui nieko pasakyti, vadas vėl pradėjo piktai 
kalbėti. Pabaigoje jis jau šaukė ir Mahometas bandė jį sustabdyti 
švelniai liesdamas rankovę. 

— Vadas sako, kad tie sunkvežimiai, kuriuos vadini Talibano sun- 
kvežimiais, tik dabar veža prekes Talibanui, bet rytoj gal jie veš prekes 


mums. Jie tik vairuotojai. 

Kelasas su Mahometu bandė nuraminti vadą. Jis nustojo šaukti 
ir pradėjo skubiai žingsniuoti parapetu pirmyn atgal, sukinėdamas 
portatyvinės radijo stotelės reguliatorius ir vis niurnėdamas. Kelasas 
nusileido nuo aikštelės. Kopėčių papėdėje apsidairė ir pamatė, kad As- 
trida su Sardaru tupi piktžolėse ant slėptuvės stogo, kur stovi tankas. 
Sardaras kažką rodė tolumoje, o Astrida pasilenkusi žvelgė, kur rodė 
jo ranka. Ji atsisuko, pamatė Kelasą ir jam pamojo. Jis perėjo skersai 
kiemo ir rado takelį, vedantį į tą vietą, kur jie buvo prigludę. 

— Matai ten medžio kamieną? — paklausė Astrida rodydama į 
didelį akmenuotą smėlio kauburį maždaug už tūkstančio pėdų į rytus 
ir krūmokšnį, kurio viršuje kyšojo drūtas, bešakis medgalys. 

— Matau, - atsakė Kelasas. 

— Sardaras sako, kad vienu šūviu į jį pataikys. Aš sakau, kad ne- 
pataikys. 

Kelasas pažvelgė į tanką. Aplink atvirą bokštelio liuką gulėjo su- 
tepti įrankiai. Atrodė, kad tankas buvo užkastas, perėjo ugnį, vandenį 
ir ilgiems dešimtmečiams liko rūdyti. 

— Tankas veikia? — pasiteiravo Kelasas. 

— Aišku. 

— Astrida, po velnių, neprasidėk. Eik šalin. 

Astrida jo neklausė. 

— Jam reikia vado leidimo. Paprašyk. Manęs neklausys. Jis mano, 
kad tu mano vadas. 

— Negaliu to daryti. O jei į ką nors pataikys? 

— Nieko nei aplink mus, nei aplink talibus nėra. Čia niekieno 
žemė. 

— Taip negalima. 

— Elkis su savo žmona taip, kaip turėtum, - griežtai pažiūrėjo į jį 
Astrida. - Nebeapsimetinėk, kad tavęs čia nėra. 

Kelasas pažvelgė į Sardarą, kuris jam išsišiepė ir linktelėjo. 

— Pavydi? — paerzino Astrida. 

— Ne, - papurtė galvą Kelasas. 

Jis paliko juos ir nuėjo į kambarį, kur buvo jo palydovinis tele- 
fonas. Pakėlė lagaminą ir užlipo su juo į aikštelę. Jam atėjus vadas jį 
per garsiai šūktelėjo pakeltu balsu it norėtų kažką pasakyti, bet kai 
jis paprašė Mahometo išversti, tas tik truktelėjo pečiais ir pasakė, kad 

vadas tik pasisveikino. Kelasas pastatė telefoną ant grindų, išsiėmė 
anteną ir atrėmė ją į aikštelės parapeto kraštą, kur išsikišimas buvo 
pakankamai platus, kad ją išlaikytų. Jis atsitūpė prie telefono, įjungė 
ir laukė, kol prisijungs prie palydovo. Po keturių minučių pasirodė 
keturi brūkšneliai. Jis paėmė telefono ragelį ir atsistojo. Laidas buvo 
pakankamai ilgas, kad galėtų šnekėti patogiai atsirėmęs į parapetą. 

Vadas paklausė, kiek telefonas kainuoja, bet Kelasas atsakė ne- 
žinąs, nes jis priklauso laikraščiui. Jis pasiūlė vadui paskambinti, o 
tas nusijuokė ir paklausė, kam jis galėtų skambinti. Kelasas uždėjo 
pirštą ant surinkimo mygtukų, bet numerio nerinko. Jis pažiūrėjo į 
vadą, šis jį stebėjo. 

— Mahometai, ar galėtum paklausti vado, gal jis leistų Sardarui 
iššauti porą kartų iš tanko, kad mano kolegė... mano žmona... pa- 
matytų, kaip tankas šaudo? 

Mahometas išvertė. Vadas nusijuokė, kažką pasakė Mahometui, 
pakėlė raciją ir ėmė į ją kalbėti. Netrukus ten pyptelėjo ir atėjo at- 
sakymas. 

Už mylios nuo jų, į pietryčius, anapus Talibano pozicijų per dy- 
kumą sunkiai ropojo dar du sunkvežimiai. 

Vadas prabilo ir Mahometas pasakė, kad jis klausia, kam Kelasas 
skambina. Ar tai reportažas? Kelasas pasakė, kad šeimai, bet nespėjus 
Mahometui išversti, vadas vėl prašneko. 

— Vadas sako „Mes tik eiliniai kariai“, — išvertė Mahometas. - Jis 
sako, kad jie daro, kas jiems liepta. Jis sako, kad padarys, ko prašai. 

Kelasas surinko tėvų numerį ir po kelių sekundžių pasigirdo bri- 
tiškas skambučio signalas. Jis stebėjo sunkvežimius tolumoje. Jie at- 
kakliai važiavo į priekį. Kad ir ką jie veža, krovinys bus pristatytas. 

Kažkas pakėlė. 

— Alio? — ištarė Kelasas. 

— Adamai, tu? 

— Sveiki! 

— Kaip puiku, kad paskambinai. Kaip tik apie tave galvojau, — 
džiaugėsi motina. 

Vadas kalbėjo per raciją ir jam kažkas neaiškiai atsakinėjo dari 
kalba. 

— Tikiuosi ne per anksti skambinu. 


136 


— Ne, ką tik papusryčiavome. 

— Ar pas jus dar tamsu? 

— Ne, saulė jau pakilo. Atrodo, bus graži diena. 

Kelasas pamatė, kaip Astrida ir Sardaras skubiai leidžiasi nuo 
slėptuvės stogo, spardydami akmenėlius ir smėlį. 

— Neparašėte po mano paskutinio elektroninio laiško, tai pama- 
niau, kad reikia paskambinti. 

— Maniau, kad parašiau. 

— Nesvarbu. Kaip jūs? 

— Puikiai. 

Telefonas veikė gerai. Kelasas net išgirdo silpną įtampą motinos 
balse jai sėdant ant kėdės. Gal jis net išgirstų pintos kėdės girgždesį 
prieškambaryje. Jei nebūtų atmosferos trikdžių. Dabar ten šviesa 
krinta pro spalvotą stiklą aplink duris. Būtų šviesiau, jei jie iškirstų 
gebenę. 

— Negaliu ilgai kalbėti, - paaiškino. 

Jis matė, kaip Sardaras kažkam šaukia, paskui nustumia į šoną 
bokštelio liuko dangtį ir po akimirkos Astrida lenda į vidų paskui 
J! 

— Žinau, — atsiliepė motina. - Bet turiu pasakyti, kad praėjusį 
kartą, kai skambinau ir netikėtai padėjai ragelį, šiek tiek ant tavęs 
pykau. 

— Atleisk, — atsiprašė Kelasas. — Turiu eiti. 

— Tik dabar taip nesielk. Kaip tau sekasi? 

— Puikiai. Čia labai ramu. 

Jaunuolis, dar visai berniūkštis, šmėstelėjo Kelaso regėjimo lauke, 
užšoko ant tanko priekio ir įslydo pro kitą liuką. 

— Vakar įvyko tyli protesto akcija, - pasakojo motina. - Maždaug 
dvylika žmonių su žvakėmis buvo aikštėje. 

— Šaunuoliai, — pagyrė Kelasas. 

— Žmonės stabčiojo klausinėdami, taigi tai geras sumanymas. 

— Bravo. 

Orą sudrebino galingos mašinos burzgimas. Tankas išleido ka- 
muolį juodų dūmų, truktelėjo pėdą atgal, paskui pirmyn. Viena iš 
priežasčių, dėl kurių Kelasas buvo tanką nurašęs, buvo jo pozicija: 
vamzdis atsuktas į sieną, įspraustas tarp betono plokščių, be jokios 

galimybės nusitaikyti į Talibaną neatlikus daugybės lėtų manevrų. Bet 
tankas ne limuzinas. Tai buvo rusiškas tankas, senoviškas ir judrus. 
Trūkčiodamas jis pajudėjo atgal iš savo aptvaro, spjaudydamas dūmų 
kamuolius ir cypdamas sulig kiekvienu ratų pasisukimu ir vikšrų su- 
linkimu. Pro priekinį liuką išlindo vairuotojo galva. Jis atrodė ramus 
ir susikaupęs. Sulygino tanką su žemės šlaitu, kuris keturiasdešimties 
laipsnių kampu buvo pakilęs iki lėktuvų slėptuvės. 

— Koks ten triukšmas? — pasidomėjo motina. 

— Tankas pajudėjo. 

— Tankas? Kur tu? 

— Nesijaudink, — nusijuokė Kelasas. - Jie tik treniruojasi. 

Jis mostelėjo Mahometui, kad jam paduotų žiūronus. Vadas žiū- 
rėjo į jį, šiepėsi ir lingavo galvą. Jis pakėlė aukštyn nykščius ir Kelasas 
atsakė jam lygiai taip pat, imdamas žiūronus iš Mahometo. 

— Kaip sodas? — pasidomėjo Kelasas. 

Jis užsidėjo žiūronus ant nosies ir stebėjo medžio kamieną. Pri- 
traukus vaizdą, pamatė, kad tai tebuvo po ankstesnio sprogimo likusi 
medžio dalis. 

— Na, dabar lapkritis. Ne pats geriausias laikas sodui, pats žinai. 
Grėbiame lapus. Tai va. Kompostui. Žinoma, žiemą geriau matyti 
įlankėlė. 

Tankistas su besisukančio akmens gracingumu pasuko surūdijusį 
griozdą, paskui staiga metėsi prie šlaito. Tankas atsitrenkė į šlaito * 
dugną, iškilo, per pėdą pasirodė, nusviro atgal, paslydo, suriaumojo 
su augančiu įtūžiu, užkabino gruntą, peršoko per pakilusią žemę ir 
sustojo su virš slėptuvių iškilusiu bokšteliu. 

— Žinai, mama, tuoj pasigirs pora trinktelėjimų, — skubiai paaiš- 
kino Kelasas. — Nesijaudink, tai tik pratybos. 

— O, Dieve, - nervingai nusijuokė. — Kur tu tiksliai sakei esi? 

— Palauk, — neatsakė Kelasas, sureguliuodamas žiūronus į medžio 
kamieną. 

Sutarškė vado racija ir jis pasakė keletą žodžių. 

Tanko pabūklo šūvis sudrebino jiems krūtines. 

— Girdėjai? — paklausė Kelasas, kai sviediniui lekiant į taikinį 
įsivyravo tyla. 

— Taip! 

— Oro uoste, — pasakė Kelasas. 

— Oro uoste? | 

— Keista... 

— Kas atsitiko? 

—... nepataikė į taikinį. 

Per žiūronus Kelasas matė, kad per šimtus jardų į abi medžio 
puses nesimato jokio ženklo. O išgirdo tolimą drebėjimą, kuris rodo 
susidūrimą ir vado karių džiaugsmingus šūksnius. Jis patraukė žiū- 
ronus ir pamatė už mylios, tarp dviejų sunkvežimių, nuo sprogimo 
kylančius dūmus. 

— Mahometai, kas, po velnių, darosi? 

— Nesijaudink, jis šaus dar kartą, - nuramino Mahometas. 

— Kas vyksta? - klausė motina. 

Kelasui išdžiūvo burna. Visko buvo tiek daug, kad jis nebega- 
lėjo suvokti. Tankas, dūmai, sunkvežimiai, medžio kamienas, vadas, 
Mahometas. 

— Tuose prakeiktuose sunkvežimiuose žmonės! - šaukė Kelasas. — 
Jis turėjo taikytis ten. 

— Kas ten vyksta? — vėl motina. 

— Turiu eiti, - atsakė jai Kelasas. 

— Adamai, tu to norėjai, — ištarė Mahometas. — Norėjai, kad vadas 
šautų į Ialibano sunkvežimius. Prašei, kad tankas iššautų. 

Vadas kažką greitai pasakė. Jis atrodė pasitikintis. 

— Vadas sako, kad dabar jis į vieną iš jų pataikys. 

— Liepk jam liautis! —- rėkė Kelasas. 

— Kodėl? Jie priešai. Pats prašei. 

— Adamai, noriu žinoti, kas ten vyksta. Man labai neramu, - rū- 
pinosi motina. 

— Viskas gerai. 

— Tavo balse girdžiu susirūpinimą. 

— Viskas gerai. Tankistas suklydo, bet nepataikė. 

— Girdėjau, kad sakei, jog sunkvežimiuose yra žmonių. 

— Mama, jis nepataikė. Viskas gerai. Atsiprašau, bet man tikrai 
reikia eiti. 

Nespėjus jam padėti ragelio, tankas vėl iššovė. Kelasas matė, kaip 
jis susvyravo nuo atatrankos. Motina kažką sakė, o kai sviedinys nu- 

krito, modžabedai ėmė džiūgauti, Mahometas su vadu kažką rėkė, 
lyg arabišką padėką Dievui. Šį kartą dūmai neišsisklaidė. Dykumoje 
atsirado kažkoks dūmų šaltinis. Kelasas suskaičiavo sunkvežimius: 
vienas dar judėjo, kito nebebuvo. Sviedinys į jį pataikė ir padegė. 
Kelasas nusikeikė. Jis pamatė, kaip tanko bokštelio liukas atsidaro ir 
išjo lėtai išlipa Astrida. Atrodė išsekusi, o veidas baltas kaip popierius. 
Ji pažvelgė į aikštelę ir nuleidusi galvą ėmė eiti artyn. 

Vadas šaukė, juokėsi ir kažką sakė Mahometui žvelgdamas į Ke- 
lasą. 

— Adamai! — pašaukė Mahometas. — Vadas sako „vienas iš dviejų 
šūvių“! Žiūrėk! 

— Adamai, kas vyksta? — nerimo motina. — Girdėjau kitą trinkte- 
lėjimą. Ar viskas gerai? Kas atsitiko žmonėms sunkvežimiuose? 

— Palauk, - atsakė Kelasas. 

Degantis sunkvežimis, kaip įpjova, pro kurią į saulės šviesą sklido 
tamsa, plėtėsi. Du taškeliai nuo jos atsiskyrė ir pasitraukė į šalį. 

— Viskas gerai, — vėl atsiliepė Kelasas. — Į sunkvežimį pataikė, 
bet jie iššoko. 

Jis pakėlė žiūronus. Dabar pamatė, kad du taškeliai dega. Tai buvo 
degantys žmonės. Jie liepsnojo kaip žvakės. Vienas nebejudėdamas 
gulėjo ant žemės. Atrodė, kad sudegė mirtinai. Antrasis dar bėgo, o 
užjo tęsėsi dūmų uodega su liepsnomis. Veido Kelasas neįžiūrėjo, tik 
juodą jo kūno, galūnių ir galvos siluetą. Jis kurį laiką dar kovojo, tada 
nukrito ant kelių, susmuko ir nebejudėjo. Jie tikrai degdami rėkė, kai 
bėgo nuo liepsnojančio sunkvežimio, bet čia nieko nesigirdėjo. Viskas 
matėsi aiškiai, įvyko greitai ir tyliai. Kelasas išgirdo, kaip išslydę jam 
iš rankos ant grindų nukrito žiūronai. 

— Adamai? 

— Aš vis dar čia, mama. 

— Ar tau viskas gerai? 

— Taip, man viskas gerai. Man nieko neatsitiko. 

— O kam? Kam kas atsitiko? 

— Tai buvo klaida. 

— Ne klaida! - šaukė Mahometas. — Talibai! 

— Adamai, būk geras, pasakyk, kas atsitiko? Žinau, kad nenori. 


— Žmonės sunkvežimyje. 

— Ar jiems viskas bus gerai? 

— Ne. Nebus. 

— Ar jie žuvo? 

— Mama, man labai gaila. Jie buvo talibai. 

— Ne dabar, ne mums kalbantis? Ar tu juos pažinojai? 

— Adamai! Du vienu šūviu! 

— Mama, man labai gaila. 

Vienas kūnas vis dar degė. Žmogaus riebalai — puikus dagrtis. 

— Ar tu juos pažinojai? — motinos balsas drebėjo. 

— Ne. Mama, jie buvo paprasti, neturtingi žmonės. Talibai. Deja, 
jie ką tik mirė. 

Visuose prieš kiekvieną keleivį esančiuose televizoriuose pasigirdo 
šnarėjimas ir visi vaizdai ekranuose sustingo. 

— Ponios ir ponai, — pasigirdo kapitono balsas. — Mes leidžiamės 


į Niujorką. 


Muitinės tarnautojas Kelaso pase rado seną Afganistano vizą ir 
paklausė, ką jis ten veikė. Kelasas atsakė savo laikraščiui rašęs repor- 
tažus apie karą. 

— Kokį karą? 

— Jūsų karą. 

— Mano karą? 

— Nejūsų asmeniškai. Amerikos karą. Po, žinote, ko. Kai... — jis 
pakėlė kairę ranką vertikaliai šonu pasukęs į tarnautoją, o dešinę 
laikydamas horizontaliai pirštais trenkė į kairiąją. 

Tarnautojo akys prisimerkė. Jis užvertė pasą. Bet, užuot atidavęs, 
atsistojo ir nervingai mojavo pirmyn atgal kaip drėgną, ką tik parašytą 
tekstą, dairydamasis į kabinas ir prie jų eilėse stovinčius žmones, tarsi 
tikėdamasis pagalbos. Paskui papurtė galvą, padėjo pasą ant stalo, 
uždėjo antspaudą ir padavė Kelasui. Jis pakėlė kairę ranką vertikaliai 
aukštyn šonu pasukęs į Kelasą ir horizontaliai laikoma dešine ranka 
švelniai bakstelėjo į kairiąją. 

— Kol esate čia, daugiau taip nedaryčiau, - perspėjo. - Geros 
viešnagės. 

Kelsas įėjo į Jungtines Valstijas. Išsiėmė iš bankomato tris šimtus 
dolerių, nusipirko laikraštį „Ihe New York Times“ ir nuėjo prie taksi 
stotelės. Šaltas oras skverbėsi pro visus plyšius, todėl jis susisagstė 
švarką, pasistatė apykaklę ir įsikišo laikraštį į vidinę švarko kišenę. 
Reikia žieminių drabužių. Gerai, kad jis turtingas, o ne koks vargšas 
emigrantas. Gerai, kad europiečiai moka jam didesnę dvejų metų 

algos dalį už kūrinį, kur rašo apie įsivaizduojamą karą tarp šios Atlanto 
pusės ir jų. Jis įlipo į taksi ir paprašė, kad nuvežtų prie Devyniolikto- 
sios gatvės ir Pietinės Parko aveniu kampo. 

Automobilyje buvo per karšta, o žemose, giliose, juodose kė- 
dėse niūru. Prieš veidą pakelta pertvara. Virš galvos buvo bedugnė 
pilkuma. Greitkeliu jie kaipmat perlėkė Kvinsą ir pateko į spūstį 
tilto prieigose. Suodinos spalvotos medinės lentjuostės prie sienų ant 
mažų namukų, užpakaline dalimi atsuktų į kelią, stiklinės verandų 
durys, netvarkingi, velėnomis apaugę gėlių lysvių kraštai, stabdžių 
švieselės priekyje, raudonai apšviečiančios sidabrinį užrašą Cad'/lac, 
sukėlė Kelasui su niekuo nesupainiojamą jausmą, kad jis svetur, 
bet viskas labai pažįstama. Jis patyrė tokius jausmus, kurių tikras 
amerikietis niekada nepatirs. Jų filmai, televizija, dainos yra realaus 
gyvenimo klastotė ir jie tai žino. Jie šitaip ir užaugo. Čia atvyku- 
siems užsieniečiams Amerika kėlė sunkiai įsivaizduojamą begalinę 
nuostabą: tikroji liūdnai pagarsėjusios klastotės versija. Tai buvo ap- 
silankymas legendoje, kuri buvo jiems demonstruojama pastelkiant 
aukštos kokybės technologijas, mite, kuris eilutė po eilutės, žodis po 
žodžio pildė jų ausis tol, kol jie įsiminė. Koks garsas! Koks vaizdas! 
Lyg paparacai būtų nufotografavę Jėzų pliaže ir pamatytume, kad 
jis labiau išbalęs, glebnesnis, žemesnis, ne tokiomis šventomis kaip 
ikonose akimis, sukrečiamai tikras. Štai tokia ji ir buvo — visiems 
žinoma, pažįstama ir daug griozdiškesnė, šiurkštesnė ir purvinesnė 
nei eksportuojamose dainose ir pasakojimuose, kurios neįmanoma 
tiesiog nekęsti ar mylėti; su neišdailintomis vietovėmis, didžiuliais 
nuobodžiais kraštais, begaliniais plotais, kur paprasčiausiai ramiai gy- 
venama; laukinėmis, gražiomis ar iki menkiausių detalių žinomomis 
vietomis, kurių negalima sudėti į žurnalą „Nacionalinė geografija“ ir 
parduoti į užsienį. Pirmoji minutė Amerikoje — tai pirmoji europie- 
tiško drebulio minutė, kai pirmą kartą pajunti Amerikos kvapus ir 
suvoki, kad Amerika nėra geležinės taisyklės išimtis, jog kiekvienos 
iš išorės pamatytos šalies gyventojai atrodo save pažįsta, o kai joje 
pabūni, pamatai, kad taip nėra. 

— Tokiu dienos metu čia paprastai tuščia, — staiga prabilo vai- 
ruotojas. 

Jie seniai stovėjo. 

— Niekada taip nebūna. 

— Gal sulūžo. 

— Ką tai reiškia? 

— Sakau, gal kieno mašina sulūžo. 

— Aba, gal. Manau, tai susiję su išpardavimais. Čia visi apsi- 
perka. 

— Man reikia palto. 

— Tikrai, pone. Ar todėl jūs čia? Apsiperkate? 

— Atvažiavau kai ko aplankyti. 

— Moters? 

— Aha, moters. 

— Leiskite paklausti, kur gyvenate? Londone? 

— Taip, — Kelasas pažvelgė į vairuotojo ženklelį — Vitalijus Mor- 
gunovas. 

— Ji turbūt jums labai svarbi, jei atvykote iš taip toli. 

Kai Kelasas neatsakė, vairuotojas pažvelgė į užpakalinio vaizdo 
veidrodėlį ir vėl prabilo: 

— Ar susipažinote internetu: 

— Ne. 

— Nes tos internetinių pažinčių agentūros didžiulė suktybė. 
Vienas mano draugas sumokėjo trisdešimt žalių už angliškus laiškus iš 
gražios merginos, gyvenančios Čekijos Respublikoje. Internete buvo 
jos nuotrauka. O paskui sužinojo, kad ji išsiuntė tokius pat laiškus 
tūkstančiams vaikinų Amerikoje ir Europoje. Ir ji net jų nerašė, ir 
nėra graži. Net nežinau, ar tai mergina. 

Užjų stovinti mašina ėmė signalizuoti ir jie pajudėjo. Kelasas išsi- 
traukė laikraštį ir pradėjo vartyti. Žmogžudysčių skaičius 2002-aisias, 
palyginti su 2001-aisiais, sumažėjo. Tiksliau penki šimtai trys, kaip 
kad pernai iki lapkričio vidurio. Į praėjusių metų suvestinę nebuvo 
įtraukti žuvusieji „Pasaulio prekybos centre“. Tai kas kita. Matyt, jie 
priskirtini kitai, kilnesnei, kategorijai, ne įprastinėms purvinoms 
žmogžudystėms. Šeši žmonės nužudyti per savaitgalį. Vienas nu- 
šautas Bronkse, kai atsisakė atiduoti odinį švarką. Jungtinių Tautų 
inspektoriai Irake įtaria, kad JAV ir Britanija jiems nepraneša visko, 
ką žino apie slaptus Irako ginklavimosi planus. Laikraštis citavo lon- 
donietiškojo bendravardžio straipsnį, kuriame buvo rašoma, kad Sa- 

damas Huseinas įsakė šimtams svarbių Irako asmenų paslėpti masinio 
naikinimo ginklus savo namuose. Australijos ministras pirmininkas 
pasisakė už šalių, kurios priima teroristus prieš jiems įvykdant teroro 
aktus, atakavimą. Kuveito užsienio reikalų ministras mano, kad reikia 
pakeisti Irako valdžią tam, kad Irakas atsitrauktų. Izraelyje per dviejų 
vaikinų, žuvusių Kenijos viešbutyje, kai sprogo bomba, laidotuves 
vienas laidotuvių dalyvis pareiškė: 

„Jau geriau karas. Geriau karas, nei žuvę tai čia, tai ten. Ir jiems 
geriau. Tai, kas vyksta dabar - blogiau“. 

Laikraštis šiuos žodžius išrinko dienos citata. 

Buvo cituojamas iš Rokfelerio prekybos centro išėjęs pirkėjas, 
kuris sakė besijaučiąs nuviltas, nes kašmyro megztiniai /. Crew par- 
duotuvėje nebuvo nukainoti; bet Bananų respublikoje sudaryti geri 
sandoriai. Zbe Sharp Image korporacijos paklausiausia prekė — oro 
gaivintuvas, kainuojantis 249 dolerius ir 95 centus, jei perki antrą — 
už pusę kainos ir nemokamai gauni trečią, voniai. 

Autobuso vairuotojo Roberto Maikenso tėvai buvo apklausti. 
Jie sakė, kad buvo sūnų įspėję dėl juokelių apie Talibaną. Maikensas 
penkerius metus vairavo Greybound firmos autobusą nuo Filadelfijos 
iki Niujorko. Prieš tai dirbo Bruklino apželdinimo departamente. 
Šeštadienį jis į Niujorką vežė trisdešimt keleivių ir pateko į eismo 
spūstį Niudžersio greitkelyje. Tada norėdamas jį apvažiuoti bandė 
apsisukti netoli Haistouno. Jis nepasakė keleiviams ką daro, ir važiuo- 
jant pro nematytus mažus miestelius - Manapeleną ir Fryholdą - jie 
ėmė garsiai nerimauti. Kai įvažiavo į Marlboro, pristigo kantrybės 
atsakinėdamas į klausimus, kur važiuoja, ir rėžė: 

„Važiuojam pas talibus, nesijaudinkit“. 

Keleiviai išsitraukė mobiliuosius ir paskambino į policiją. Po kelių 
minučių autobusas buvo apsuptas tuzino policijos automobilių ir pri- 
verstas sustoti. Maikensui ginkluoti policininkai uždėjo antrankius, 
o vėliau jis turėjo sumokėti baudą už įstatymus pažeidžiantį elgesį. 

Kelasas pažvelgė pro langą į susirūpinusį veidą raudonskarės mer- 
ginos, kuri ėjo pro vaistinę su žaliu neoniniu kryžiumi, ir storulį su 
berete, vedžiojantį du čihuahua veislės šunis. Prie metro stoties, kur 
susikerta Delensi ir Klintono gatvės, perskaitė baltomis raidėmis ant 
žalių ženklų parašytas dainų ištraukas. Jo protas fiksavo gyvenimus, 

kurių negalėjo pasiekti. Jau geriau būtų buvęs Leonardo Koeno dai- 
noje, kuri visą vakarą skambėjo Klintono gatvėje. „Niujorke šalta“, 
dainavo Koenas, bet jam patinka, kur jis gyvena. Dainoje jautei ši- 
lumą. Dainos herojus prarado žmoną dėl heroino ir draugo, bet jis 
atleido ir draugui, ir žmonai. Daina skleidė draugiškumą, apgailes- 
tavimą, geismą. Iš visų dainos herojų Kelasas labiausiai pavydėjo 
pagrindiniam. Būti geidžiamam! Geismas — tai tarsi spraga Astridos 
vienatvėje ir pakankamai didelė, kad jis pro ją prasispraustų. Praėjusią 
naktį prakeiktam viešbučio guolyje jis pamatė spragą prasiveriant 
savo elektroninio pašto ekrane, kai labiausiai norėjo patikėti, kad 
yra geidžiamas. Šis beprotiškas noras kilo dėl susižeidimo, sudužusių 
stiklų, tamsos ir noro ištrūkti. Pirmasis šalto Amerikos vėjo gūsis 
atsidarant terminalo durims atskleidė jo vilčių trapumą. 

Jis spėjo, kad jie jau tik vos už kelių kvartalų nuo leidyklos. Jį išgelbės 
sandėris. Pinigai ramina. Jis turėjo Astridos pašto adresą. Išsinuomos 
mašiną ir nuvažiuos. Nusipirks gražių drabužių ir ji pamatys, kad jam 
gerai sekasi. Juodus avikailius ir gerus itališkus batus. Tada ji supras, 
kad jam nėra dėl ko nerimauti. Tik dėl jos. Papasakos, kas atsitiko pas 
Kanerius. Galėtų skambėti kaip žymaus mirusio rašytojo biografijos 
epizodas, vienas iš tų žiaurių savanaudiškų bei laukinių veiksmų, kuris, 
rodos, užprogramuotas jų genuose, guodžiantis biografijų vartotojus 
ir dėl jų baikščios dorybės, ir dėl skurdaus slapto nusidėjimo. Jis gali 
sau leisti nuvažiuoti į Čingateką kruvinas, bet ne apskuręs. Išsiėmė iš 
kišenės parkerį bei savo rankraščio puslapį ir tuščioje vietoje šiek tiek 
paskaičiavo. Dabar jis neturėjo pinigų, tiesą sakant, jo sąskaita buvo 
tuščia, o kadangi atsistatydino iš „The Citizen“, tai algos nebus. Jei 
pasirašytų kontraktą dėl „Niekšingo kylančio erelio“, gautų du treč- 
dalius avanso, maždaug 66 000. Atėmus agento procentus bei mokes- 
čius, jam, ko gero, liktų 35 000. Dar reikia atimti penkis, kuriuos ką 
tik išleido, už šešių valandų kelionę į Ameriką. Jei Laijamas Kaneris 
išgrynino jo čekį, jis netenka dar penkių. Kaip lengva išleisti dešimt 
tūkstančių per parą, daužant daiktus, rėkiant, geriant šampaną, vejantis 
moteris ir miegant. Jis bus puikus turtuolis. 

Kelasas sumokėjo Vitalijui Morgunovui pridėdamas gerus arbatpi- 
nigius ir pastūmė šaltas besisukančias duris, kurių sunki stiklinė plokštė 
buvo įrėminta storomis tamsiomis žalvario juostomis, į pastato, kur 

per tris aukštus įsikūrusi leidykla „Karpary Knox“, vestibiulį. Ten buvo 
šilta, šviesu, grindys blyškaus akmens. Eidamas prie lifto Kelasas ėmė 
šypsotis. Jo laukė malonus bendravimas su knygų žmonėmis. Nors 
niekino savo parašytą knygą, tikėjosi sulaukti privalomų pagyrimų. 

Ramybę ir malonų vestibiulio kvapą perskrodė čaižus balsas: 

— Pone! 

Pašaukė dar kartą ir Kelasas apsidairė. Jis pamatė, kad kavos ir 
šokolado spalvos uniforma vilkintis apsaugininkas su alaviniu ereliu 
papuošta kepure pakilo nuo savo stalo ir eina prie jo. Jis nešėsi seg- 
tuvą. Paklausė Kelaso vardo. Kelasas pasisakė. Apsaugininkas per- 
vedė sąrašą smiliumi iš viršaus į apačią, nerado, atvertė kitą ir rado 
puslapio viduryje. 

— Kelasas, Adamas? — paklausė žiūrėdamas Kelasui į veidą. 

— Taip. 

— Jūs atėjote pasimatyti su Madlena Beiker-Konc. 

— Ji viena iš redaktorių. Taip. 

— Eikite su manimi. 

Apsaugininkas išbraukė Kelaso pavardę ir nusivedė jį prie stalo. 
Užuot ten sustojęs, jis tik padėjo segtuvą ir išėjo į gatvę. Atsisuko 
norėdamas įsitikinti, ar Kelasas eina iš paskos. Jis įsirėmė rankomis į 
klubus ir laukė, kol Kelasas išeis. Kelasas vėl pasistatė švarko apykaklę. 
Laikraštį buvo palikęs taksi. Pradėjo drebėti iš šalčio. Už kvartalo pasi- 
girdo žemas sunkvežimio signalas ir daugybė automobilių jam atsakė. 
Du žmonės vilkintys kombinezonais, apsimovę pirštines, užsidėję 
kepures, iš furgono krovė dėžes su alaus buteliais statydami jas prie 
restorano šalia „Karpaty Knox“ leidyklos. Apsaugininkas pasilenkė 
į priekį, uždėjo Kelasui ant peties ranką ir pakėlė balsą, kad perrėktų 
alaus butelių tarškėjimą. 

— Gal nueitumėt į tą užkandinę anoje gatvės pusėje, štai ten, — 
bakstelėjo pirštu į raudonai šviečiantį ženklą, — pasiimkite kavos ir 
laukite. Ponia Beiker-Konc tuoj ateis. 

Nespėjus Kelasui ištarti pirmo klausimo žodžio, apsaugininkas 
ištiesė ranką ir pakėlė smakrą jį stabdydamas: 

— Pone... pone... pone... malonėkite. Man duoti tokie nurodymai. 
Nieko daugiau nežinau ir negaliu jums leisti laukti vestibiulyje. Ne, 
ponios Beiker-Konc pastate nėra. Pone, malonėkite, pone. 

Jo ranka stipriau suspaudė petį. 

— Tik eikite į užkandinę ir, kai išgersite kavos ar arbatos, bet ko, 
ponia Beiker-Konc jau bus su jumis. Tai viskas, ką galiu pasakyti. 
Puiku. Viskas bus gerai. Pone, prašom eiti. 

Kelasas perėjo gatvę, įėjo į užkandinę, rado tuščią stalą ir užsisakė 
kavos. Jis priglaudė rankas prie baltų storo porcelianinio puoduko 
sienelių: labiau reikėjo šilumos nei gėrimo. 

Kažkas sunkiai dunkstelėjęs nukrito ant Kelaso stalo. Minkštas 
geltonas vokas. Jį numetė stambi, didele krūtine, judri, į penktą 
dešimtį įkopusi moteris. Ji nusiėmė nuo peties rankinę, nusivilko 
paltą, atsirišo šaliką ir tai darydama spoksojo į Kelasą, tarsi jis labai 
gerai žinotų, kas vyksta, o ji norėtų iš jo sužinoti, kaip jis galėjo šitaip 
prisidirbti. Jos akyse buvo užuojauta ir pyktis. Ji pasiteiravo jo vardo, 
prisistatė Madlenos Beiker-Konc vardu ir jam atsistojus paspaudė 
ranką. Jie atsisėdo žiūrėdami vienas į kitą. Rodės, jai sunku savo 
veidui suteikti elegantiškumo. Ji prisivertė nusišypsoti, paėmė meniu, 
atvertė, užvertė ir padėjo ant stalo. 

— Jūs neskubate, ar ne? — paklausė. 

— Ne. O jūs? 

— Ne! - nusijuokė. 

Pranešimas, kad ji neskuba, sukėlė Kelasui nesuvokiamą baimę, 
panašią į tą, kuri kyla paskutiniuose prieš saulės patekėjimą košma- 
ruose dėl banalių, nekaltų žodžių. 

— Mes nebuvome susitikę, — pareiškė Beiker-Konc. - Susirašinė- 
jome elektroniniu paštu. 

— Dėl kitų metų reklaminės kelionės. 

— Taip, - ji linktelėjo ir vėl nusijuokė. 

Jai buvo ne tai kad juokinga, bet tiesiog labai linksma, kad tai, į 
ką ji anksčiau žiūrėjo rimtai, dabar tik juokingas dalykas. | 

— Tai va, aš čia tam, kad pasakyčiau, jog to nebus. 

— Kelionės? 

— Netik. Mes jūsų knygos nespausdinsime. Turėčiau... 

— Amerikoje? 

— Niekur. Nei Prancūzijoje, nei Britanijoje, nei Amerikoje. Dabar 
mes jūsų knygos nespausdiname. Turėčiau sakyti „jie“, ne „mes“. 


„Karpaty Knox“ leidykloje nebedirbu. Mečiau darbą prieš keletą 

valandų. Taigi, tiesą sakant, neturėčiau šito daryti — susitikti su jumis, 
perduoti jums blogą žinią. Tai nebe mano darbas. Bet pagalvojau, 
vargšelis atskrenda iš Londono į Niujorką, išlipa iš lėktuvo, atvažiuoja 
į leidyklą ir niekas nieko jam nepasako. 

— Ačiū už užuojautą. 

Beiker-Konc vėl nusijuokė. Kelasas staiga suvokė, kad dantimis 
ką tik nukando atšokusį ir lauke iš šalčio sukietėjusį odos gabalėlį 
nuo apatinės lūpos. 

— Jie pasakė „Aišku, eik, tik išsivesk jį iš pastato“. Bet pirmiausia 
man liepė viską nusirinkti nuo savo stalo. 

Ji smalsiai pažvelgė į Kelasą. 

— Visai neblogai priimate šią žinią. Jūs ne verksnys. 

Kelasas papurtė galvą. 

— Žinote, viskas būtų susiklostę daug paprasčiau, jei šiandien bū- 
tumėte perskaitęs savo elektroninius laiškus, arba atsiliepęs į telefono 
skambučius. Dvi pastarąsias valandas vis jums skambinau. Kam jums 
mobilusis, jei jį išjungiate? 

— Aš vis dar... — Kelasas atsikrenkštė ir pradėjo iš naujo. — Aš vis 
dar jo neįsijungęs. 

— Adamai, nekaltinkite manęs. Jūs neprieštarausite, jei jus va- 
dinsiu Adamu? Aš ilgai kalbėjausi su jūsų agente. Ji labai nuliūdusi. 
Nerimavo dėl jūsų. Niekaip nesuprato, kodėl čia važiuojate. 

— Ar ji ką nors sakė apie vakarykščius pietus? 

Beiker-Konc papurtė galvą ir papasakojo Kelasui, kad jos draugas 
iš leidyklos „Editions Perombelom“ Paryžiuje paskambino pusę trijų 
ryto ir pasakė, kad jų kompanija ir visi jos filialai, tarp jų ir „Karpaty 
Knox“, susiliejo su prancūzų pramoniniu konglomeratu DDG. 

— Nesu apie tokį girdėjusi. O jūs? — paklausė. — Aišku tik viena, 
jis didžiulis. Jie gamina branduolinius reaktorius ir jogurtą. Jų nuo- 
mone, susijungimas pagerins rezultatus. 

DDG generalinis direktorius Lukas Vičinskis, baigęs grandes 
ecoles, elitinį Prancūzijos universitetą, ir Harvardą, aštuntą valandą 
ryto Paryžiuje surengė spaudos konferenciją, užėjo į „Perombelom“ 
leidyklą, sėdo į lėktuvą ir atskrido į Niujorką. Šiuo metu švariai nu- 
skustu smakru, neabejojančiu žvilgsniu, juodu kostiumu be jokios 
raukšlelės, smeigtuku su safyru blizgančiame rausvame kaklaraištyje, 


149 


kvepiantis santalmedžiu susitinka su „Karpaty Knox“ personalu ir 
pats asmeniškai tris iš jų atleidžia. 

— Jūs — viena iš jų, - neiškentė Kelasas. 

— Ne. Juk jau sakiau. Aš pati išėjau, kai Lukas pasakė, kad su jumis 
nepasirašysime kontrakto. Galėjau išsaugoti darbą. Paaukštinimo 
tai, matyt, nebūčiau sulaukusi. Bet paklausiau. Pasakiau „O kaip 
dėl Kelaso knygos?“, nes turėjau būti jūsų anglų kalbos redaktore ir 
žinojau, kad jis jau atsikratė to vaikino Paryžiuje, kuris taip norėjo, 
kad pirktume jūsų knygą. Na, žinote, senis Didje. Tada Lukas pa- 
sakė „Dabar mums nereikia dar vieno antiamerikinio niekalo“. Ir 
tada supratau, kad ketinu mesti darbą. Nes man klaikiai nepatiko 
jūsų knyga, bet nedrįsau to pripažinti. Aš — liberalė ir man ne visada 
patinka, kas šioje šalyje vyksta, bet kai perskaičiau jūsų romaną, tai 
būtent taip ir pagalvojau — dar vienas antiamerikinis niekalas. 

Beiker-Konc parylėjo ir įdėmiai pažvelgė į Kelasą, tarsi laukdama 
atsakymo. Kelasas galėjo daug ką pasakyti, bet jam buvo sunku pasi- 
rinkti, todėl tylėjo. Jautėsi besvoris, atskirtas nuo tikrumo, kurį teikia 
sunkio jėga, bet kartu jo krūtinė buvo pilna ritmingai pulsuojančių 
stingdančios jėgos bangų kaip kad iš pradžių pasijunti gavęs bendrą 
narkozę. Beiker-Konc vėl pradėjo kalbėti. 

— Kai išgirdau, kaip tas prancūzas garsiai pasako tai, ką bijojau 
pasakyti pati, ėmiau save niekinti. Man buvo gėda. Šiandien pirma- 
dienis. Jei būtumėt atvykęs penktadienį, būtumėm pasirašę kontraktą, 
būtumėt gavęs avansą, o aš būčiau jus nusivedusi pietauti ir melavusi 
jums į akis. Būčiau pasakiusi, kaip susižavėjau, kad visai redakcijai irgi 
patiko, kokia mums garbė, kokia privilegija ir visas kitas nenuoširdžias 
pagyras. Šlykštu pagalvojus. Turėjau išeiti prasivėdinti. 

— Jums turėjo būt sunku. 

Beiker-Konc ir vėl nusijuokė. 

— Ką jūs sau galvojote, norėčiau sužinoti. Vos spėjo pirmame 
„Pasaulio prekybos centro“ aukšte atvėsti pelenai ir jūs pateikiate 
Manhetenui nesveiką pasaką apie amerikiečius, kurie skerdžia arabus 
ir susišaudo su farais Anglijos kaimo keliukuose? 

— Iraniečius, ne arabus. 

— Koks skirtumas? Viešpatie. Nesvarbu. Dabar viskas baigta. Štai, 


atsinešiau savąją jūsų rankraščio kopiją. Prisiverčiau perskaityti dar 

kartą. „Niekšingas erelis kyla“... — ji pasakė lyg cituodama, palingavo 
galvą ir pridėjusi britišką akcentą išrėžė: — ... yra šlamštas. Nors vieną 
savo veikėją amerikietį būtumėt padaręs užjaučiantį! Kad nors vienas 
būtų sudėtingesnis ir tvirtesnis, nei priklijuojami lapeliai. Manėte, 
kad apkvailinsite mases, bet masės protingesnės už jus. Vienas ar du 
europiečiai dar šiek tiek realesni, bet iš amerikiečių jūs tyčia pašalinote 
net menkiausią humaniškumo ar užuojautos kibirkštėlę. Net gerieji 
yra bukapročiai. Koktūs, pasipūtę, neturintys humoro jausmo kvai- 
liai. Perskaičiau antrą kartą, kad patikrinčiau, nes negalėjau patikėti, 
bet taip ir yra. Nė vienas jūsų veikėjas amerikietis nepasako nė vieno 
juokingo žodžio. Nė vieno linksmo žodžio. Adamai, amerikiečiai 
ne tokie. Mes linksmi! - ji nusijuokė akimirką sutikusi jo žvilgsnį, 
nukreipdama akis ir pažvelgusi žemyn, tarsi dalytųsi juoku su žmo- 
gumi, kurio čia nėra. — Rašykite apie mus, ką norite, bet niekada 
nepamirškite, kad esame pašaipūs. Negalite važinėto po visą pasaulį 
jį kaltindamas ir tikėtis, kad parduosite savo lėkštus kultūrinius ste- 
reotipus tiems patiems žmonėms, kuriuos padarėte stereotipiniais. 
Nepavyks apdumti akių. Neturite teisės. 

— Ar kitą darbą rasite? — pasiteiravo Kelasas. 

Jį apėmė nerimas, kad Beiker-Konc atsistos ir išeis. Norėjo, kad 
pasiliktų. Jau geriau bus koneveikiamas, negu liks vienas. 

Beiker-Konc patraukė pečiais ir susikryžiavo rankas ant krū- 
tinės: 

— Prieš šituos pasikeitimus šnekėjau su žmonėmis iš „Corriman“ 
leidyklos. Sakė, bus laisvų vietų. 

— „Corriman“? Jie spausdina mano draugo knygą. „Formos 
knyga“. 

— O, Dieve, jūs pažįstate Patriką Maguraną? - Beiker-Konc atsi- 
rėmė į stalo kraštą ir pasilenkė į priekį, tarsi ketintų šokti ant Kelaso 
ir nukąsti jam smakrą. Jos akys atrodė iššoks iš akiduobių. 

— Jis mano geriausias draugas. Kartu mokėmės mokykloje. 

— Man taip patiko ši knyga, - Beiker-Konc prispaudė rankas 
prie širdies ir papurtė galvą. - O, Dieve, ji mane uždegė, - atrodė, 
jai sunku kvėpuoti. 

— Mes vakar kartu vakarieniavome. Štai kas man ten atsitiko, - jis 
pakėlė kairę ranką, švarko rankogalis atsismaukė ir išlindo tvarstis. 

Valytojas Hytrou oro uoste gerai padirbėjo: tvarstis laikėsi tvirtai 
ir nesimatė nė lašelio prasisunkusio kraujo. 

— Jūs susimušėte su Patriku Maguranu? — išsižiojo Beiker- 
Konc. 

— Taip, — patvirtino Kelasas. - Bandžiau demaskuoti Ameriką 
elitinės vakarienės metu, o jis atsistojo ir pasakė, kad nebegali klau- 
„syti, kaip įžeidinėjama laisvų žmonių šalis. 

Beiker-Konc keletą akimirkų žvelgė į jį nejudėdama, paskui pa- 
klausė: 

— Negi tikrai manote, kad nežinau, jog jūs šaipotės? Juk žinote? 
Nemanote, kad mes nežinome, kas yra pašaipa. Pone Kelasai, mes 
pašaipą išradome. 

— Jis išvelėjo man kailį. 

Ji jau buvo užsisagsčiusi, rankinė ant peties. 

— Patariu iš to pasimokyti, - ji ištiesė jam ranką. 

Ranka buvo vėsi ir sausa, o jos kaulai kaip raktai artipilnėje pi- 
niginėje. 

— Matau, kad jau turite eiti, - sunkiai nurijo seiles Kelasas, jaus- 
damas, kad griaužia akis ir nosį. 

— Įsijunkite telefoną, — patarė Beiker-Konc. — Pasišnekėkite su 
savo agente, draugais. Čiau! 

Ji išėjo. 

Kelasas padavėjos paprašė dar kavos ir užsisakė kepsnį su bulvy- 
tėmis. Dabar, kai pinigų turėjo mažiau negu bet ko, užkandinėje, 
rodos, tapo šilčiau. Jis nesijautė vargšas. Kelyje pasijus. Žinodamas, 
kad kitą savaitę bus neturtingas, dabar jautėsi turtingesnis — du šimtai 
dolerių piniginėje ir tuoj pasirodysianti karšto maisto lėkštė - negu 
tada, kai tauškė niekus su Elizabeta Čang ir kitais lošėjais kirsdamas 
šiaurės pusrutulį. 

Didje viskas bus gerai, manė Kelasas. Nereikėjo jam apsimeti- 
nėti, kad pritaria senojo prancūzo patriotiškajam entuziazmui dėl jo 
pramanytos Europos, susijungusios tik kruviname kare prieš Ame- 
riką. Kelasas jautė darbininkišką pasitenkinimą meistraudamas šią 
knygą, bet nesitikėjo, kad tokiam žinomam leidėjui kaip Didje tai 
bus tik pramoga. Ne tai, kad Didje palaikė ją literatūra, būtina vaiz- 
duotės treniruote, kuri įkvėptų jaunimą. Toks mandagus, tėviškas 

žmogus. Jis labai švelniai reiškė savo entuziazmą: nežymios šypse- 
nėlės, antakių kilstelėjimai ir galvos palenkimas reiškiant pritarimą, 
tarsi pats stengtųsi pavaizduoti anglų džentelmenų santūrumą, kuris 
seniai nebeegzistuoja, bet Didje negali būti kitoks, kaip kad tvido 
kostiumu vilkintis italas yra elegantiškesnis už tikrą anglą. Visa tai 
ir susijaudinimas dėl minčių apie karą. Kelasas jautėsi kaip vaikas, 
kuris stumtelėjo liūto iškamšą muziejuje, o tas atsimerkė. 

Paryžiuje, tiesiai iš stoties, jį nuvežė į senovinį rajoną, eroundis- 
mentą, ir gastronomijos šventovę, kur padavėjai, kaip ir Didje, buvo 
gerokai per septyniasdešimt ir virpėjo stengdamiesi išlaikyti pagarbos 
ir paniekos jausmų pusiausvyrą. Aukštas, plonas, susikūprinęs, kum- 
panosis Didje pakilo, kad paspaustų jam ranką. Jis stebėjo Kelasą 
veikiau jau geriantį, nei gurkšnojantį vyną; užsakė dar vieną butelį; 
maloniai klausėsi, kai Kelasas, jau šiek tiek įkaušęs, pradėjo aiškinti, 
paskui ginti, dar vėliau atsiprašinėti dėl savo knygos; galiausiai ne- 
bežinojo, apie ką kalba, ir to nepastebėjo; sustūmė ranka mažyčius 
duonos trupinėlius ant staltiesės taip, kad jie sudarė taisyklingą aps- 
kritimą pusiaukelėje tarp dviejų geltonų dėmių nuo sriubos, kurią: 
pats anksčiau ir išpylė. Tik tada Didje pasakė, kodėl nori išspausdinti 
„Kylantį niekšingą erelį“. Detales Kelasas pamiršo. Jis tik prisimena, 
kad Didje tarė „Mums to reikia, mums reikia daugiau tokių“, o 
jam tada pasakius, kad nesupranta, kas tie „mes“, Didje tada pasakė 
„Europa“. Kelasas turėjo pasakyti, kad jam labiau rūpi eurai, ne Eu- 
ropa ir ciniškai išdėstyti savo vertelgiškumą europinio patriotizmo 
terminais, bet Didje, vilkintis puikiai tinkantį pilką kostiumą, atrodė 
toks kilnus, o šimtas tūkstančių svarų tokie dideli pinigai, kad Kelasas 
prikando liežuvį. 

Dabar jis atleistas. Kelasas niekaip negalėjo įsivaizduoti pasitu- 
rinčio, pagyvenusio prancūzo aristokrato gyvenimo pensijoje. Kelasas 
sugebėjo puikiai pavaizduoti iraniečių mergaičių gyvenimą ir mirtį 
net nesilankęs Irane. O galvodamas apie Didje, jis vis grįždavo prie 
Fernando Rey Luiso Benjuelio filmuose - neakcentuojamas žavesys 
ir neaiškūs daiktai. Kai už restoranų sienų seni padavėjai profesionalai 
miršta ir jų niekas nepakeičia, sunku gyventi toliau. Europoje, kaip 
ir Amerikoje, nebebuvo nei pagarbos, nei paniekos, tik sąskaitos kas 
valandą. 

Tame Paryžiaus restorane turėjo būti puikus maistas. Kas nors 
neįprasto. Bet Kelasas neatsiminė, ką valgė. Prieš jį stovinčioje lėkš- 
tėje dešimties dolerių vertės kepsnyje matėsi kremzlė per visą jo ilgį, 
bulvytės - sunkiai kramtomos, kava — per stipri ir karti, bet, šiaip ar 
taip, maistas jam teikė saldų išsigelbėjimo jausmą, kokio jau seniai 
nebejautė. 

Gerovės jausmas, kuris privertė Kelasą pasiimti dar vieną kavą, 
ėmė blėsti. Jį pribloškė mintis, kad jis niekaip nesusijęs su didžia šio 
miesto veikla. Teliko tik Astrida. Susimokėjo, paklausė, kaip nueiti 
į autobusų stotį ir išėjo iš užkandinės. Buvo beveik tamsu. 

Ėjo greitai, kad bent kiek sušiltų. Jei nusipirktų padorų paltą, 
pinigų beveik nebeliktų, o metro buvo vos už kelių kvartalų. Šalo 
smarkokai. Šaligatvis buvo bepradedąs žaižaruoti, nuo ventiliacijos 
angų kilo tumulai garų. Pro šalį sandariai susisupę į šviesiai dažytą 
vilną ir apsiavę Go7e- Tex batais ėjo pirkėjai. Kuo šalčiau darėsi, tuo 
didesnį malonumą jie pajusdavo tiesiog kvėpuodami. Apsieis be 
palto. Metro - šildomas, autobusas irgi, pietuose šilta, be to, jis 
nežinojo, kiek kainuoja bilietas. Savo knygą pasiėmė ketindamas 
sviesti į šiukšlių dėžę gatvėje, bet keturių šimtų puslapių rankraštis 
minkštame voke, pakištas po užsagstytu švarku ir prilaikomas stipriai 
sukryžiuotų rankų, buvo puiki izoliacija. Šalia ventiliacijos angos, vos 
matomas per garus, kaip pelėda tupėjo benamis. Ištiesęs popierinį 
maišelį garsiai prašė išmaldos. Pamatęs Kelasą tučtuojau nusisuko. 
Paprastai benamiai, kaip šunys ir vaikai, matė, kad Kelasas iš toli. 
Dėl to, kad jis buvo ne pagal sezoną apsirengęs, nestabdė taksi, nuo 
praėjusio ryto buvo nesiskutęs, priklijavo jam nevykėlio etiketę. Jau 
batai ir kostiumas rodė, kad pasiektas smukimo vidurys — iš sau- 
gaus gyvenimo į nesaugų, toks žmogus apsigyvensiąs naujoje vie- 
toje —- dugne. Tvarstis padėties negerino. Dar viena priežastis, dėl 
kurios nepirks palto, ta, kad gali tekti mokėti daktarui už rankos 
apžiūrėjimą. Draudimo jis neturėjo. 

Kai Kelasas bandė nusipirkti bilietą į Čingareką „Greyhound“ 
bilietų kasoje, paaiškėjo, kad niekas apie tokį nėra girdėjęs. Kasininkė 
ilgai ieškojo kompiuteryje ir tik tada pasakė, kad jei toks miestas ir 
yra, ten nevažiuoja jokie autobusai. Kelasas vėl išėjo į šaltį, į Taims 
skvero šurmulį, kur atrodė negali būti šalta, kai tiek šviesos ir ener- 

gijos, - deja. Viename knygyne jis rado kelionių skyrių, kur pervertęs 
keletą kelionių aprašymų išsiaiškino, kad artimiausias sustojimas iki 
Čingateko yra už dešimties mylių nuo miesto pakeliui į Norfolką. 
Ta vieta vadinasi „Ąžuolų salė“. 

Prieš išeidamas iš knygyno, jis nuėjo į tokį skyrių, kur buvo iš- 
dėlioti kariniai trileriai. Išsiėmė voką su savo knygos rankraščiu ir 
rūpestingai įkišo tarp „Tom Clancy“ kompiuterinių žaidimų. Jau 
buvo beišeinąs, kai apsaugininkas jį sustabdė ir grąžino rankraštį. 
Kelasas padėkojo. Apsaugininkas atidarė duris, uždarė ir stovėjo su- 
kryžiavęs ant krūtinės rankas, kol Kelasas ėjo šalin. 

Autobusas į Norfolką turėjo išvykti be penkiolikos devynios 
ir kainavo septyniasdešimt penkis dolerius. Kelasas atsistojo į ke- 
leivių eilę, pagal „S“ forma ištiestą mėlyną nailoninę virvę išvykimo 
salėje, autobusų stoties pusrūsyje. Buvo pusė devynių. Ant sienos 
kažkas mažulytėmis raidytėmis markeriu buvo užrašęs „OSAMA 
YRA BUŠAS“. Eilėje kėdžių nebuvo. Niekur nebuvo. Keleiviai — visi 
juodi, išskyrus Kelasą ir dar vieną jaunuolį ryškiai atsikišusiais skruos- 
tikauliais ir skusta galva, - atrodė pavargę ir įpratę laukti. Senukas su 
skaudančiais keliais, kuris ėjo pasiramsčiuodamas lazda, nušlubavo 
į šalį, grįžo tempdamas plastikinę pieno butelių dėžę, ją apvertė ir 
atsisėdo. Toliau eilėje jaunuolis jau buvo susiradęs dėžę ir ant jos 
miegojo, nugara atsisukęs į sieną, gobtuvą užsismaukęs ant akių, kad 
nespigintų šviesa. Nuo eilės sklido stoicizmas, ramuma ir aristokra- 
tiškumas, panašus į tikrą, taip garbinamą pirmųjų kolonistų kartos, 
kurią taip neįtikinamai vaidina šiuolaikiniai aktoriai. Kelasas pajuto, 
kad jo bendrakeleiviams kitoks keliavimo būdas nei tiesiai iš darbo 
ir poilsiui skirtu laiku, būtų atrodęs netikroviškas. 

Už įsodinimą buvo atsakingas aukštas, pilvotas vyras vilkintis 
tamsiai mėlyną uniformą, su dirbtinio mėlyno kalio kepure. Jis sto- 
vėjo prie stiklinių durų, vedančių prie autobusų. Laikrodis parodė be 
penkiolikos devynias. Nieko. Devintą Kelasas išėjo iš eilės ir paklausė 
skrybėlėtojo apie autobusą. 

— Išvažiavo, — atsakė skrybėlėtasis. — Vairuotojas buvo čia. Jis 
išvažiavo. 

Jis paėmė Kelaso bilietą, atitraukė nuo akių, paskui pažiūrėjo į 
Kelasą. 

— Reikėjo čia būti laiku. Ką tik į jį įsodinau penkiasdešimt ke- 
leivių. 

— Buvau! 

— Turėjot laukti eilėje kaip kiti. Kaip štai šie žmonės. 

— Laukiau! 

— Pone. Pone. Nelieskite manęs. 

— Aš nesu agresyvus. Aš tik... 

— Jūs mane palietėte. 

— Aš tik... 

— Jei norite patekti į autobusą, laukite eilėje. 

— Laukiau. 

— Pasakykite, ar jūs dabar eilėje? 

— Ar jūs dabar eilėje? 

— Ne. 

— Tai kaip jūs ketinate suspėti į autobusą? 

— Aš nespėjau. Aš jį praleidau. 

— Būtent. Būtent. Tą ir sakau. Taigi jei dabar grįšite į eilę, nepra- 
leisite kito. Kitas autobusas į Norfolką dešimtą. Vairuotojas jus išleis 
„Ąžuolų salėje“. 

Kelasas grįžo į savo vietą eilėje. 

Robertas Maikensas, suimtasis vairuotojas, reikia manyti, pajuo- 
kavo apie keleivių vežimą pas Talibaną. Būtų sunku ten nuvairuoti 
„Greyhound“. Su keleiviais. Reikėtų ir autobusą, ir keleivius rytinėje 
pakrantėje pakrauti į laivą, perplukdyti per Atlantą, Viduržiemio jūrą, 
Sueco kanalu į Raudonąją jūrą, per Arabų jūrą į Karačį. Tai truktų 
keletą savaičių. Pasiekus Karačį reikėtų važiuoti tiesiai į šiaurę kuo 
arčiau Afganistano sienos, kur Talibanas stipriausias. Jokių planinių 
sustojimų. Žinoma, Pakistano policija, greičiausiai, jiems neleistų 
kirsti kaimyninių sričių, taigi jų kelionė, matyt, nepavyktų. Gaila. 
Šiems žmonėms reikėjo susitikti. 

Astrida labai sielojosi dėl sunkvežimių vairuotojų žūties Bagrame. 
Sėdėdama ankštame, tamsiame, burzgiančiame tanke ji padėjo Sar- 
darui įdėti šaudmenis į vamzdį. Tik tada, kai sunkvežimis buvo pa- 
šautas, ji suprato, kad jos draugas netaikė į medžio kamieną. Tik tiek 
ji Kelasui ir pasakė, kai jis papasakojo, kas jam nutiko. Atvažiavo 

jos mašina, ją išvežė ir praėjo daug laiko, kol vėl ją pamatė. Buvo 
labai liūdna. Vaidino kietą. Keletas abejotinų žodžių apie atsako- 
mybę ir neapsimetinėjimą, kad esi bešališkas, bet jos akyse blizgėjo 
ašaros, kurios taip ir nenuriedėjo, o veidas buvo baltas. Prieš jiems 
Bagrame išsiskiriant, jis pastebėjo, kad, kai jos veidas atgavo spalvą, 
o akys nudžiūvo, žvilgsnis tapo kitoks. Susitaikantis, beveik ieškantis 
paguodos, tarsi šoko sukelta kančia jau būtų buvusi ir žinoma, ir 
skausminga. | 

Netrukus, niekam Jabalo svečių namuose nežinant, kur Astrida, 
Kelasas su Mahometu atvažiavo į Kabulą. Tai buvo jo išlaisvinimo 
diena ir mieste buvo daugybė geltonų taksi bei dviračių, tarsi karas te- 
būtų buvęs tik senovinis mitas. Restorane jie sėdo valgyti vėlyvų pus- 
ryčių — vištienos su keptom bulvytėm, o padavėjai jiems papasakojo, 
kad vakar čia valgė arabų džihadas, kovojantis Talibano pusėje, neži- 
nodami, kad jų sėbrai afganai jau paspruko. Visame mieste minios 
džiūgaujančių afganų dykūnų sutrikę vaikščiojo apie talibų lavonus. 
Keletas išpampusių kūnų gulėjo ant šaligatvio netoli restorano. Jų 
drabužiai pusiau nusvilę, oda beveik mėlynai pilka. Maži berniukai 
pakerėti žinojimo, kad į jokius pažeminimus ar tyčiojimąsi gulintieji 
neatsakys, nes yra mirę, vaipydamiesi šokinėjo aplink juos. Liudi- 
ninkai pasakojo, kad vidurnaktį tuos vyrus amerikiečių sraigtasparnis 
subtiliai nužudė, apšaudydamas tik jų žoyo:a pikapą gatvės viduryje 
ir nekliudydamas nieko daugiau. Žinoma, toyota liekanos — beveik 
išsilydžiusios padangos, dvigubas patrankos vamzdis mašinos gale 
pajuodęs ir banguotas kaip sudegusios bengališkos ugnelės - gulėjo 
ten, kur į ją pataikė. 

Tris savaites Kelasas buvo labai užsiėmęs rašydamas reportažus 
„Ihe Citizen“, kai į Kabulą atvyko JI, vakarų ambasadoriai išvažiavo 
ir mūšiai pirmiausia pajudėjo į šiaurę, paskui į kalnus pietuose. Keturi 
žurnalistai buvo nužudyti, kai keliavo iš Pakistano. Kelasas klausinėjo 
apie Astridą ir dėl jos nervinosi. 

Arji teisi? Ar tikrai nėra jokios rimtos priežasties, kodėl žudynės 
Bagrame jam turėtų rūpėti labiau, nei, sakykim, dviejų Talibano karių 
mirtis Kabule? Jis žygiavo su aljanso kariuomene, taigi su amerikie- 
čiais, priėmė jų svetingumą. Jis nebuvo už taiką kovojantis partizanas, 
sėlinantis naktį ir gadinantis ginkluotę. Niekada nebandė afganų 

įtikinti, kad žudyti negalima. Jis stebėjo, pranešinėjo, nesikišo ir 
todėl yra kaltas. Jei būtų nieko nesakęs, o Astrida nieko nedariusi, tai 
tie vyrai, žinoma, nebūtų žuvę. Bet nei jis, nei Astrida to nenorėjo. 
Jo nekankino dviejų mažų mirtinai sudegančių figūrėlių vaizdas. 
Jokio potrauminio šoko. Jis jų nesapnavo. Pasipriešinimui Kabule 
žlugus, jis tesapnuodavo pretenzingo, puošeiviško, jaukaus naujojo 
Afganistano pyragaičių kioskus ir „Šakerių“ baldus. Ir vis dėlto, kai į 
Kabulą atvyko daugiau „The Citizen“ žurnalistų ir jis turėjo daugiau 
laisvo laiko, jį pradėjo graužti sąžinė. 

Tarp daiktų buvo atstumas, šiuolaikinis atstumas, siaubingas 
šiuolaikinis atstumas, kai kariai ir jų stovyklos nuo fronto linijos 
nebuvo nei pakankamai arti durtuvų kautynių, kada matai priešo 
veidą, užuodi prakaitą, girdi šnopavimą, nei taip toli kaip namų ži- 
dinys. Pakankamai arti, kad matytų, bet nepakankamai, kad žinotų. 
Kuo pasaulis ir karai darėsi gudresni, tuo nuožmesnė vyko kova, kad 
išsaugotum nežinojimą. Kuo daugiau pasaulyje žmonių ir kuo ar- 
čiau jie vieni kitų, tuo beviltiškiau stengiasi išlaikyti atstumą. Dabar, 
kai pasaulį galima perlėkti per dieną, kai kas tik nori gali išmokti 
bet kokią kalbą ir kalbėtis su bet kuo, bet kur ir bet kada, mūšis 
dėl atstumo, dėl kurio kyla karai, tapo ciniškas ir baisus. Atsirado 
kultas — matyti, bet nežinoti ir stebėti, bet neliesti. Bendri užsienie- 
tiški veidai televizijoje — tu juos pažįsti, nes matai, girdi jų tariamus 
užsienietiškus žodžius. Bet turi vengti sužinoti apie juos daugiau, kad 
sutrukdytum vaizduotei padaryti juos tokius, kokie norėtum, kad jie 
būtų. Iuri nekreipti dėmesio į žinojimą, kad gali jiems paskambinti. 
Kad jie turi telefonus. Kad gali paskambinti tau. Būtinų pastangų 
siaubas, jei šios tiesos būtų pripažintos, verčia žmones garbinti bei 
kurti atstumą, pakeisti savo norus, kad išlaikytų atstumą tarp „Čia“ 
ir „Ten“ pasaulyje, kur nebėra „Ien“, kai visi jau yra „Čia“. Piliečiai 
susimokė su valdovais suteikdami tolimajam „Kitam“ blogio ar ne- 
kaltojo savybes, kurių nėra. Nesvarbu, ar išgalvotasis tolimasis „Kitas“ 
nepanašus į mus, ar lygiai toks kaip mes, svarbiausia, kad tas „Kitas“ 
toli. Visame pasaulyje gyvuojančios tikratikių bendrijos nariai buvo 
įsitikinę, kad niekad neturės teisintis tiems, kurie išgyveno. Tokia 
kalba, kurią visi supranta, asmeniškai ir be tarpininkų teisintis, kad 
kas nors buvo daroma jų vardu. 

Po įvykių Bagrame Mahometas nebebuvo toks nuoširdus kaip 
anksčiau. Šypsena pasidarė dirbtinė bei nepatikli, ir ne todėl (manė 
Kelasas), kad jam kėlė nerimą jo poelgis, bet kad jam buvo bloga 
nuo karo. Anksčiau jis Kelasą laikė antraeiliu karo pabaigos pranašu, 
o dabar - amžinojo karo dalimi. Mahometas jautėsi susitepęs. Jis 
džiaugėsi tą dieną, kai grįžo į Kabulą, bet vėliau darėsi vis sunkiau 
ir sunkiau jį rasti. Jis lankė senus draugus, tvarkė reikalus iki pat 
Kelaso išvykimo dienos. Kai Kelasas vieną dieną jį susekė ir paprašė 
surasti žuvusiųjų vairuotojų šeimas, Mahometas prieštaravo. Jis ne- 
klausė kodėl. Jam buvo neįdomu. Jis aiškino, kaip sunku būtų jas 
rasti, kad jos gali būti bet kur. Ne tik Afganistane, bet ir Pakistane, 
Saudo Arabijoje, Alžyre. Nuo kur pradėti? Kelasas nusitempė jį į seną 
valstybinį sunkvežimių parką bei miesto pakraščius, kur vairuotojai 
rinkdavosi ir liepė paklausinėti. Nieko nesužinojo. Galiausiai, pa- 
žadėjus sumokėti dvigubai, Mahometas praleido su juo dvi dienas 
ieškodamas sunkvežimių liekanų. Antros dienos pabaigoje rado (ar 
bent taip manė) ant pilno akmenėlių, švelniai banguojančio dulkių 
lauko. Virš galvų buvo tirštas pilkas dangus. Rodės, tuoj snigs. Tolu- 
moje, Bagrame, matėsi vado bokštas ir amerikiečių kranai — jie statė 
naują bazę. Trumpi, stori, pilkai nudažyti (kad derintųsi prie sniego 
debesų) amerikiečių transportiniai lėktuvai riedėjo pakilimo takais. 
Šaltą orą drebino jų variklių kauksmas. 

Mahometas paspyrė surūdijusią, pajuodusią sunkvežimio va- 
žiuoklę. Buvo neaišku, ką tas sunkvežimis vežė. Jei ant jų buvo nu- 
meriai, jie buvo nuimti. Kelasas apsidairė, ar nepamatys kokių nors 
ženklų, bet nebuvo nė kaulelio. Mylių mylias aplinkui nebuvo jokio 
ženklo apie žmones. Gal pasirodė talibai ir pasiėmė juos palaidoti. 
Dar yra šakalai bei suopiai. Kelasas sutiko. Mahometo žvilgsnį ir 
pasijuto kvailai. 

— Atleisk, kad tave čia atsivežiau, — atsiprašė. 

— Kodėl atsiprašinėji? — nustebo Mahometas. — Dėl tavęs nuei- 
čiau į pasaulio kraštą. 

Kelasas žinojo, kad jie kartu nebedirbs. 

— Nebegalvok apie sunkvežimiuose buvusius žmones, — guodė 
Mahometas, o vėjas taršė jo ša/lvar-kamezą prispausdamas prie 
kulkšnių. — Jie buvo blogi, užsieniečiai. Pakistaniečiai, arabai, če- 

čėnai. Jie Amerikos ir Britanijos priešai. Jie nusipelnė mirties. Ir šiaip, 
žmonės dažnai čia žudomi. Kas būtų, jei rastum jų žmonas ir vaikus? 
Ką jiems pasakytum? Duotum pinigų? 

— Ne. Nežinau, ką sakyčiau. Turbūt papasakočiau, kas atsitiko, 
ir pažiūrėčiau, ką jie man pasakytų. 

— Jiems tai nepadėtų, — papurtė galvą Mahometas ir, pamindži- 
kavęs, dešine ranka pasitaisė gelsvai rudą antklodę ant pečių, o paskui 
apsižvalgė ir vėl pasižiūrėjo į Kelasą. — Ir jei jie čia gyventų, jie suži- 
notų, kas tu ir kas aš. Bet tu išvažiuoji, o aš lieku. Turėčiau bėdos. 

— Ar tu juos radai? 

— Patikėk, žuvusių šeimos nori tik pinigų, arba keršto. Jie nenori 
paspausti tau rankos, ar pamatyti tavo ašarų. To negana. 

— Ar radai? 

— Adamai, - ramino Mahometas. - Adamai Kelasai, kai buvai 
mažas, tave mušė? 

— Mokytojai. 

— Ar visada buvai to vertas? 

— Ne. | 

— Ar norėtum vėl susitikti su tais mokytojais ir apie tai pasikal- 
bėti? 

— Tai ne tas pats! 

— Priimk tai kaip mušimą. Adamai, atsiprašymai kartais nieko 
nepadeda. Ne viską galima baigti ir padėti į šalį. Jei už viską būtų 
galima atleisti ir padaryti teisingai, kas sukliudytų žmonėms elgtis vis 
baisiau ir baisiau? Kai būsi Londone, prisiminsi, kad mes čia. 

— Šalta, — nutraukė Kelasas. — Tu juos radai, taip? 

Kai važiavo atgal, Kelasas pasakė Mahometui, kad išvažiuoja. 
Mahometas pareiškė, jog Kelasas turėtų sugrįžti ir jį aplankyti, kad 
jam visada bus malonu su Kelasu susitikti. 

— Ką Londone veiksi? 

— Rašysiu knygą. 


is po dešimtos autobusas, kuriame sėdėjo Kelasas, kirto Had- 
sono upę ir įriedėjo į Naująjį Džersį. Dar akimirką dešinėje žėrėjo 
Manheteno šviesos, kol jas užstojo pylimas. Niuarke būrys keleivių 
spaudėsi prie durų norėdami įlipti. Jie atrodė sušalę. Tuo pačiu metu 
atvažiavo keletas autobusų ir keleiviai bėgiojo nuo vieno prie kito ieš- 
kodami reikiamo. Jų vežami perpildyti lagaminai ant plonų rankenų 
galo kraipėsi tai pasvirdami, tai nuriedėdami kaip žvėrys, kuriuos 
veda prieš jų valią, o keleiviai skubėdami jų nepaisė, užkliūdavo ir 
apversdavo. Vyrukas su plastikine „Stetsono“ skrybėle, kalbantis is- 
paniškai, ilgai stūmė kartoninę dėžę į bagažo skyrių, įlipo į autobusą, 
susirado vietą, vėl atsistojo, išlipo, išsitraukė savo dėžę ir nuliuoksėjo 
į kitą autobusą. Dar kartą paskelbė, kad jie išvyksta. Kelasas bandė 
miegoti, bet labai norėjo gerti, o iš po jo sėdyne esančio ventiliacijos 
vamzdžio plūdo karštas oras. Jis nusivilko švarką. Pradėjo prakaituoti. 
Galvos kraujagyslės tvinkčiojo ir visa burnoje buvusi drėgmė atrodė 
lipni, sprangi. Šalia sėdintis keleivis turėjo beveik pilną buteliuką 
vandens. Kelasas paprašė: 

— Gal duotumėt vandens gurkšnelį? 

Žmogus atsisuko, nusišypsojo ir tarė: 

— Viskas gerai. 

Kelasas pakartojo: 

— Gal duotumėt gurkšnį vandens? 

Vyras atsakė: 

— Viskas gerai. 

Kelasas atsilošė kėdėje ir užsimerkė. Karštis ir troškulys raitėsi kaip 
antrasis kūnas, sutampantis su jo, versdamas jį sudrebėjus pabusti 
kiekvieną kartą, kai jo mintys nuklysdavo iki miego ribos. Atsimerkęs 
kaskart pamatydavo tokias pačias greitojo maisto užkandines prie 
tokių pačių sankryžų, vienodus šviesoforus, kabančius ant tokių pat 
lynų, bet jie visą laiką judėjo į pietus. Mažai kas pasikeitė, išskyrus 
apšviestus šūkius prie bažnyčių. Jie pravažiavo ženklą su užrašu , Ti- 
kintieji Dievą svetimi šiam pasauliui“. 

Šiek tiek po vidurnakčio jie atvyko į Vilmingtoną. Ten laukė 
mažiau žmonių. Tarp jų, nuošaliau, su viltimi akyse buvo benamių. 
Autobusų stotis buvo uždaryta. Joje Kelasas pamatė „Pepsio“ auto- 
matą. Jis išlipo ir ėmė trankyti uždarytas duris. Vienas iš benamių 
pasakė, kad kitoje pusėje yra dar vienos durys. Kelasas ir dar vienas 
keleivis kūgio formos galva, su žandenomis, milžinišku liemeniu, vil- 
kintis marškinėlius su užrašu „Mažoji Italija“ ant krūtinės ir „Sopranų 
namai“ ant nugaros, nužygiavo prie tų, kitų, durų. Jos buvo sandariai 
uždarytos iš vidaus. Rankenos nebuvo. Kelasas patapšnojo į langą ir 
atkreipė viduje buvusio žmogaus su chaki spalvos lierpalčiu dėmesį. 
Jis juos įleido. Kelasas įmetė penkių dolerių banknotą į automatą 
ir iškrito šaltas plastikinis butelis „Pepsio“. Grąža nepasirodė. Kol 
Kelasas, nuplėšęs dangtelį, susipylė butelį į save, autobusų stoties 
tarnautoja ėmė rėkti ant jų išgelbėtojo. 

— Kodėl juos įleidai? 

— Ponai, gal padėsite, - kišdamas puodelį „Mažosios Italijos“ 
patriotui paprašė benamis. — Štai mano identifikacijos kortelė. Buvau 
Vietname. 

— Turėjau juos įleisti! Negalime laikyti žmonių tokiame šaltyje. 

— Ponai, keli centai galėtų padėti buvusiam jūrų pėstininkui grįžti 
į teisingą kursą. Semper fidelis.* 

— Noriu šiandien grįžti namo. Ne tavo darbas atidarinėti šitas 
prakeiktas duris. 

— Nekalbėkit šitaip su manimi, — pasipiktino lietpalčiu vilkintis 
vyras. — Man nerūpi, kas esate. Aš nusipelniau pagarbos. 

„Mažosios Italijos“ patriotas didžiuliais mėsingais pirštais tak- 
tiškai įmetė monetų į buvusio jūrų pėstininko puoduką: 


* semper fidelis (lot.) — visada ištikimas (vert. past.). 

— Drauguži, pats nusprendei stoti į jūrų pėstininkus. Niekas ne- 
vertė. | 

— Juokaujate? Gal niekad negirdėjot apie karo prievolę? 

— Neturite teisės taip su manimi kalbėti, — tvirtino lietpalčiu 
vilkintis vyras. 

Likus dviem minutėms iki autobuso išvykimo jie vėl sulipo. 
Kelasas snaudė, kol privažiavo Doverį. Imigranto su vandeniu ne- 
bebuvo. Dabar šalia sėdėjo maždaug jo amžiaus apkūnus vyriškis, 
vilnonį švarką užsisagstęs iki kaklo, įtemptai spoksantis į priekį, akys 
šiek tiek per toli viena nuo kitos, žvilgsnis įtemptas — „laukiu, kad 
įvyks dar kas nors blogo“. Kai autobusas pajudėjo, Kelasas ant asfalto 
pamatė tamsias padangų žymes, einančias per baltą nėrinių sluoksnį. 
Apie žibintų stulpus jau buvo sniego krūvelių. 

Kelasas paklausė savo kaimyno, gal tas žinąs, ar toli iki „Ąžuolų 
salės“. Vyriškis papurtė galvą - niekada apie tokią nėra girdėjęs. Jis 
važiavo į Rolį. Jo vardas Loidas, o dirba gydymo išlaidų reguliuotoju. 
Jie paspaudė vienas kitam rankas. 

— Nepažįstu nė vieno žmogaus, dirbančio tokį darbą, — nusiste- 
bėjo Kelasas. — Pas mus kitokia sistema. 

— Jūsų geresnė, — palingavo galvą Loidas. - Mūsiškė — tikra pai- 
niava. Jau geriau būtų visuomeninis gydymas. Visada tai sakiau. Iš 
kur jūs? Kodėl gi važiuojate autobusu? 

— Pigu. 

— Aha. Tikrai pigu, - nusijuokė Loidas. 

— Kas būna Amerikoje žmogui, jei jis suserga vėžiu ir neturi drau- 
dimo? 

— Miršta. 

— Baikit, negali būti. 

— Norite sužinoti, kaip gali būti? Pasakysiu. Važiuoju į Rolį pas 
seserį. Suprantat? Ji neapsidraudusi ir jai kasmet reikia trisdešimties 
tūkstančių dolerių vaistams, kad gyventų. Ji dirba varganą nepilną 
darbo dieną bakalėjos parduotuvėje ir, kadangi vos teuždirba, kad 
išmaitintų vaiką, Šiaurės Karolinos valstija moka už jos vaistus. Ji 
galėtų susirasti geresnį darbą. Jai jau siūlė. Bet kai tik ji ims uždirbti 
daugiau nei minimaliai, valstija už vaistus nebemokės. Abiem atvejais 
užtikrinama greita vargšų mirtis. 

— Kas jūsų seseriai? 

— Tai asmeniška. Ar pasakysit, kuo dirbat? 

— Aš — bedarbis. 

Loidas skeptiškai nusijuokė. 

— Atvažiavot į Ameriką ieškoti darbo? Reikėjo likti namie. Ti- 
kiuosi, esat apsidraudęs. 

— Ne. Tiesą sakant, mano ranka... ji sužeista. Nesitikiu, kad pa- 
žiūrėsit, — jis atitraukė švarko rankovę ir atkišo Loidui aprištą riešą. 

— Oho! Aš sakiau, kad esu gydymo išlaidų reguliuotojas. Žaizdų 
negydau. Net nemoku suteikti pirmosios pagalbos. 

— Žinau. Maniau, gal pasakysit, kiek kainuotų daktaro pa- 
slaugos? 

— Ai, kaina? — Loidas kilstelėjo antakius, suėmė riešą nykščiu bei 
smiliumi ir atsargiai pajudino aukštyn žemyn. — Tiksliai nežinau, gal 
kodas 881 — 02, arba 881 — 12, ne daugiau kaip penki šimtai žalių, 
jei nedarys tyrimų. 

— Penki šimtai? 

Loidas vėl nusijuokė. 

— Turėsite prašyti, kad jūsų britiška sveikatos apsauga atsiųstų 
lėktuvą jūsų paimti ir pargabenti į Angliją, — jis papurtė galvą. — Ir 
vis dėlto kaip jūs čia atsiradote? Gaunate tokią gerą socialinę paramą, 
kad galite iš Europos atskristi Čia? 

— Maniau, spausdins mano knygą. Tikėjausi gauti daug pinigų. 
Klydau. 

— Ką rašote? 

— Romanus. Skaitote? 

Loidas įkvėpė, atsirėmė smakru į krūtinę, pasisuko, atsuko abu 
smilius į Kelasą ir liūdnai, lyg kartodamas išmoktą išpažintį, pratarė: 

— Turiu prisipažinti, kad nesu didelis skaitytojas. Kartą per savaitę 
bandau paskaityti žurnalą „Time“. Jei užeinu į kavinę ir ten būna 
laikraštis, paskaitau. Man patinka sporto skiltis, kartais paskaitau 
redaktoriaus skiltį. Žmona skaito daug, vaikai... jiems patinka „Haris 
Poteris“. Aš irgi įsitraukiau. Buvo smagu. Man patinka tie paistalai 
apie stebuklus. Paskutinis, tikrai suaugusiems skirtas, romanas, kurį 
skaičiau, buvo... kaipgi jis vadinosi?.. žudymas... „Nežudykite strazdo 
giesmininko“. Mokykloje skaitėme. Man jis patiko, bet... laikas, 

sutinkat? Nėra laiko. Kartais keliaudamas apsistoju viešbučiuose. 
Tada pasiimu iš stalčiaus Bibliją ir pradedu skaityti. Pirmiausia per- 
žiūriu, ką rodo televizorius, o kai nieko neberodo... Ne, žinot, ką? 
Kai per kelis kanalus rodo ką nors gero, o aš juos visus žiūriu vienu 
metu gal kaip vieną filmą, paskui kokį pokalbių šou, dar vėliau porą 
animacinių su visom tarp jų rodomom reklamom, tada pradedu 
keistai jaustis, žinot, apie ką aš? It būčiau išgėręs per daug gazuoto 
vandens. Štai tada ir atidarau stalčių. Prieš porą mėnesių perskaičiau 
visą „Būties knygą“ ir tik tada užgesinau šviesą. Čia tai bent pasako- 
jimas! Daugybė mano pažįstamų nuolat kalba apie „Apokalipsę“, 
„Prisikėlimą“. Jie sako „Jėzus grįžta, jau geriau ruoškis“, bet „Būties 
knyga“ man patinka labiausiai. Nuo pradžių iki galo. Suprantat, apie 
ką kalbu? Taigi apie ką jūsų knyga? 

— Tai trileris. Apie Europos ir Amerikos karą. 

— Europos ir Amerikos? — nusikvatojo Loidas. — Aišku, jūs laimit. 

— Tai nėra pasakojimas, koks karas bus, ar turėtų būti. Ten kal- 
bama, kaip galėtų būti. 

— Nejaugi? To niekada nebus. Amerika per stipri, o jūs, europiečiai, 
tikra bobų kompanija. Pažiūrėkit, kas Irake vyksta. Mes išgelbėjom jūsų 
subines Antrojo pasaulinio karo metu, o prancūzams ir vokiečiams per 
daug dreba kinkos, kad mums padėtų dabar, kai prašome. Mums tos 
pagalbos nelabai ir reikia, bet būtų gražu iš jų pusės, - Loidas nebesi- 
šypsojo, kakta buvo suraukta ir spoksojo į priešais esančią kėdę. — Ber 
jūs gi britas? Jūs mūsų pusėje. Apie ką rašot? 

— Apie įsivaizduojamą ateitį, — pradėjo Kelasas. — Tai trileris. 
Prasimanymas. Pramoga. 

— Mano sesers geriausias draugas dabar Kuveite su jūrų pėstinin- 
kais. Nieko ten smagaus. 

Kurį laiką abu tylėjo, bet galėjai pajusti, kad Loidas pasipiktinęs: 
rankos sukryžiuotos ant krūtinės, žiūri tiesiai į priekį arba žemyn, į 
praėjimo grindis. Tyli. Porą kartų pasakė „hm“. Galiausiai atsisuko 
į Kelasą ir paklausė: 

— Norėčiau sužinoti, kodėl jums kilo mintis įsivaizduoti tokią 
ateitį? 

— Nieko čia ypatingo, - atsiliepė Kelasas. - Žmonės nuolat tai 


daro. Knygos. Filmai. Politikai. 

— Norėjau pasakyti, kad jūs galit įsivaizduoti, kokią tik norit savo 
ateitį. Bet ne jūsų reikalas įsivaizduoti mūsiškę. 

— Štai, — kišdamas ranką į kišenę ir traukdamas voką su rankraščiu 
pasiūlė Kelasas, — paimkite. Jos vis tiek nespausdins. Galite turėti. 
Perskaitykite, susidarykite nuomonę. 

— Ne, - sušvelnėjo Loidas vėl nusišypsodamas. —Tiek to, - jis 
atsilošė ir užsimerkė. 

Kelasas užsidegė virš sėdynės šviesą ir ėmė skaityti savo knygą. Au- 
tobusas sustojo Salsburyje. Sniegą pakeitė smarkus lietus ir gūsingas 
vėjas. Vandens ir oro šuorai ėjo per tuščius baltus stačiakampius, su- 
braižytus ant autobusų aikštelės betoninio paviršiaus. Nuo praėjimu 
einančių įlipusių keleivių dvelkė drėgna vilna. Jų veiduose buvo iš 
apsemto kaimo nuo stogų nukeltųjų išraiška. Loidas atsimerkė. Kai 
jie vėl išvažiavo į greitkelį, Loidas paklausė, ar jis skaitąs savo knygą. 
Paskui paklausė, ar jis kada nors skaito savo knygas garsiai. 

— Paskaitysiu jums šiek tiek, jei norite, — pasisiūlė Kelasas. 

— Aha, pirmyn. 

— Nuo pradžios? 

— Paskaitykite tą vietą, kurią dabar skaitote,- atsakė Loidas. 

Kelasas pradėjo garsiai skaityti. Tai buvo vieta, kur Tomas de Peiže 
iš specialiųjų pajėgų ketina išvykti į lemiamą slaptą susitikimą su savo 
kolegomis iš Europos. Norėdamas, kad Amerikos žvalgyba nesužinotų 
apie jo kelionę, ketina vidurnaktį kirsti sąsiaurį prekinio traukinio 
konteinerio viduje. Jo mįslingą įsėdimą į traukinį pastebi du jauni 
londoniečiai, Vazas ir Frenkis, kurie dažais purškia šūkius ant tilto. 


* k * 
— Tu beveik baigei? - paklausė Vazas. 
— Baltai, dabar reiks raudonai. 


— Po velnių, vyruti, pasiskubink. Tie tipai atrodo gan pavojingi. 
- Brolau, tu paranojikas. Čia meršas. Tai mėšlas. 


* * * 


— Kas tas „meršas“? — Paklausė Loidas. 
— Londono žargonu - kanapė. 


— O koks čia akcentas? 

— Londono. 

Loidas šyptelėjo puse burnos: 

— Bet kodėl vienas šneka su akcentu, o kitas ne? 

- Jie skirtingi. 

Loidas nusijuokė. 

— Ar tik Frenkis ne spalvotasis? 

— Na, ir?.. 

Loidas vėl nusijuokė; 

— Akcentai skiriasi. 

— Tęsti? 

— Aišku. Tikiuosi, tuoj prasidės veiksmas. 

Kelasas skaitė tą dalį, kur labai detaliai aprašė traukinio maršrutą 
per Europą pakeliui į slaptą urvą šalia Sofisporo tunelio Nyderlan- 
duose. Epizodo skaitymas truko kelias minutes ir visą laiką Kelasas 
juto sėdinčiojo šalia nekantrumą. 

— Sakėte, tai trileris? — pasitikslino Loidas. - Nemalonu sakyti, 
bet visi šie paistalai apie traukinius yra nuobodūs. 

— Čia viskas vyksta lėtai. 

— Yra lėtoji dalis? 

— Tai apgaulė. Manote, kad vienas dalykas yra svarbiausias, o kitas 
tik antrame plane, bet viskas atvirkščiai. 

— Gerai, profesoriau, skaitykite toliau. 


71 
Tomas de Peiže, ypatingųjų pajėgų Mančesterio sekcijos viršininko 
pavaduotojas... 
kok ok 
— Tai jūsų pagrindinis veikėjas? 
— Aba. Čia prasideda naujas epizodas. Tarp jų praeina šiek tiek 


laiko. 


— Gerai. 


* * * 


Tomas de Peiže, ypatingųjų pajėgų Mančesterio sekcijos viršininko 
pavaduotojas, pajuto, kad kranui pakėlus prekių konteinerį, jis nuo 

platformos pasviro. Po kelių minučių plieninė dėžė, švelniai dunkstelė- 
jusi, buvo pastatyta ant žemės. Jis atlaisvino saugos diržus, laikiusius jį 
prie lėktuvo kėdės, kuri buvo greitai ir negrabiai privirinta prie grindų, 
nuėjo prie durų, atidarė jas ir išėjo. Kojos girgždino akmenėlius ir jis 
nuo aštrios saulės šviesos prisidengė ranka akis. 

— Kaip visada be bagažo, - išgirdo pažįstamą balsą. - Atsiprašome, 
kad kelionė ne verslo klasės. | 

— Kaspai! - apsidžiaugė de Peiže žengdamas į priekį ir tiesdamas 
ranką Kaspui Haverkortui, gunktelėjusiam, įdegusiam, olandų žval- 
gybos karininkui, su kuriuo dirbo prieš gerą dešimtį metų, kai sutrius- 
kino kroatų ginklų kontrabandą. 

— Kokia čia vieta? — pasidomėjo de. Peiže apsidairydamas. — Visos 
pagrindinės tunelio atšakos buvo nušviestos ant stiebų pritvirtintais pro- 
žektoriais; prekių konteineriai atvertomis durimis buvo pasklidę po visą 
ertmę, kaip nebereikalingos kartoninės dėžės prie bakalėjos parduotuvės; 
nedideli būreliai vyrų ir moterų (kai kurie uniformuoti) stovėjo kalbė- 
damiesi ir rūkydami. 

Haverkortas išsiviepė, o įdėmios mėlynos jo akys sužibo. 


* * * 


Kelasas pažiūrėjo į Loidą, bet jokios reakcijos nepastebėjo. 


* * * 


— Neišnaudojome vienų metų biudžeto, — atsakė. — Buvo manoma, 
kad būtų gerai turėti pogrindinės patalpas, tikrą dvarą, apie kurį niekas 
nežinotų. Net mūsų draugai anapus Atlanto. Ji apsaugota nuo bet kokių 
šnipų. Girdėjai, Pentagonas paleido dar vieną palydovą, kuris stebės 
Vakarų Europą. 


* * * 


— Palaukite, - susidomėjo Loidas. - Kas čia „geriečiai“? 
— Reikia perskaityti, kad paaiškėtų. 

— Bet Pentagonas — „blogiečiai . 

- Šioje knygoje tikrai taip. 

— Visi Pentagone? 

— Visa organizacija. 

— Ką? Tai Amerikos valdžią užgrobė baisus diktatorius? 
— Ne, pas juos įvyko normalūs rinkimai. 

Loidas iškvėpė: 

— Čia toks mėšlas... Gerai, tęskite. 


* * * 


De Peiže linktelėjo: 

— Jei teisingai suprantu, tai šis susitikimas nevyksta. 

— Mielas drauge, mūsų čia tikrai nėra. Jokių įrašų, jokių protokolų. 
Turėsite pasikliauti savo puikia atmintimi. 

— Kas atvyko? 

— Visi, Išskyrus kanadiečius. Jie atsiuntė geriausiai per visą istoriją 
užkoduotą sėkmės palinkėjimą. Prancūzai, žinoma, bando vadovauti. 
Vokiečiai persigandę, kad vienas amerikietis Ramsteine, JAV oro pajėgų 
bazėje, gali būti žydas. Bet jų sulaikytas ir kalėjimo kameroje dirbantis 

programišius sugebėjo įsilaužti į Pentagono kadrų skyriaus rinkmenas. 
Paaiškėjo, kad ten nėra jokių žydų. Ispanai stebėtinai entuziastingi ir 
atsidavę. 


kok o 
— Palaukite, tai vokiečiai vėl naciai? 
— Ne, jie nenori tokiais būti, todėl ir kalbama apie žydus. 
— Viskas labai neaišku. Tęskite. 

kok X 
— Kaip jūsų žmonės? 
— Mūsų? Mes pasirengę nustatyti ribą. Buvau Srebrenicoje. 


* * * 


— Kas tai? 

— Srebrenica. Bosnijos miestas, kur buvo išžudyta musulmonų 
grupė po to, kai olandų batalionas Jungtinėse Tautose praleido 
serbus. 


— Aišku. Ar taip tikrai buvo? Toliau. 

* * * 


— Žinau. Tu įsisavinai tą amerikietišką akcentą, kai studijavai Ka- 
lifornijoje. 

— Reikalas tas, Tomai, - Haverkortas pasilenkė į priekį ir pritildė 
balsą, - niekas niekuo nepasitiki. Labiausiai jie nepasitiki tavimi. 

— Kaspai, ar tu manimi pasitiki? 

Haverkortas sudvejojo: 

— Mes visi čia nežinomoje teritorijoje. Nepaisome įpročių, kuriuos 
įgijome dar lopšyje. Tomai, tai svarbu. Bet, kad ir kaip būtų svarbu tau, 
tavo šaliai dar svarbiau. Britanija ir Amerika tavo šeima. 

— Nemaniau, kad amerikiečiai taip mano. 

— Mums atsiuntė „farą“. Dauning Strytas nepasitiki kariuomene. 

— Aš to nesakiau. 

— Tomai, pasakyk atvirai. Ką tau pasakė ministras pimnininkas? 

— Jis pasakė, kad įstatymas yra įstatymas ir Amerika turi jo laikytis. 
Mes Amerikos nepulsime, bet šie kareiviai negali išvengti tarptautinio 
teisingumo. 

— Ojei Amerika mus puls? Ar jūs kovosite? 

De Peiže vyptelėjo: 

— Jei stovėti skersai kelio yra kova, tai aš stosiu skersai kelio. 


* * * 


— Jūs drąsus, jei prekiaujate tokiu šlamštu, - pakomentavo 
Loidas. 

— Tai jūs prekiaujate. 

— Tik neaš. 

— Nejūs asmeniškai. 

— Jūsų knyga dvokia. 

— Tą patį man pasakė ir Niujorke. 

Vairuotojas pranešė, kad tuoj sustos prie „T's“ firmos kampinės 
bakalėjos parduotuvės „Ąžuolų salėje“. 

— Mano stotelė. 

— Žinot, noriu jums kai ką pasakyti, - kreipėsi Loidas. - Amerika 
šauniausia šalis pasaulyje, taip visada buvo ir mums nereikia kažkokio 
anglo su jo pašvinkusiais romanais, bandančio mus mokyti, kas yra 
teisingumas. Viešpatie švenčiausias, atrodo tarsi visas pasaulis dabar 

mums priekaištauja, mus puola, šmeižia, stengiasi mus pavaizduoti 
kūdikių žudikais. Taigi turiu pasauliui žinutę: nesikiškit ir būkit at- 
sargūs, nes mes grįžtam. Sutriuškinom Afganistaną, susidorosim su 
Iraku ir padarysim viską, kad sustabdytume visus teroristus bei tuos 
velnio išperas nusikaltėlius, jei reikės patys vieni. Mes grįžtame. 

Iš kitų autobuso vietų pasigirdo džiaugsmo ir pritarimo šūksmai 
bei „amen“. 

— Tai tik romanas, — teisinosi Kelasas. — Išgalvota istorija. 

— Kam išgalvojate tokią istoriją, jei nemanote, kad tai tiesa? 

Autobusas sustojo ir durys atsidarė. Kelasas atsistojo ir Loidas 
pakilo, kad jį praleistų. 

— Kad užsidirbčiau pinigų, — paaiškino Kelasas. 

— Brolau, tavo istorija neįtikinama. Tu neturi teisės. Nepažįsti 
mūsų. Nepažįsti šios šalies ir neturėtum kalbėti apie tai, ko nežinai 
ir gerai nesupranti. 

— Argi tai ne amerikietiškas gyvenimo būdas? 

— Pliurpalai! Negali būti prieš amerikietišką gyvenimo būdą ame- 
rikietiškai. 

Kelasas lėtai linktelėjo ir atsisveikino. 

— Aba, vyruti, rūpinkis savimi. Nepersistenk. Tave kas nors pa- 
sitinka? 

Kelasas perėjo autobusą, padėkojo vairuotojui ir išlipo į audrą. Jis 
nuėjo iki vos pridengtų benzino siurblių, kai išgirdo šauksmą už nu- 
garos. Atsigręžė. Tarpdury stovėjo Loidas ir mojo voku su rankraščiu. 
Paskui jį iškėlė, papurtė ir šveitė į Kelaso pusę. Vokas krito trumpai ir 
nusileido ant šlapio asfalto. Pluoštas lapų išslydo. Juos pabandė pasi- 
savinti vėjas ir vanduo. Keletą kartų apvertė ore, tada lietus nubloškė 
juos žemėn ir jie nukrito į balą. Durys užsidarė ir autobusas nuva- 
žiavo. Kelasas pakėlė voką, iškritusius puslapius ir sukišo į šiukšlių 
dėžę prie benzino siurblio. Akimirką jį apėmė pyktis ir jis trenkė per 
šiukšlių dėžės dangtį abiem kumščiais. Paskui įėjo į šviesią ir tuščią 
bakalėjos parduotuvę. Viduje pamatė tik budinčią tarnautoją. Buvo 
pusė šešių ryto. Skaudėjo riešą. Jis priėjo prie prekystalio. 

— Sveiki, — pasisveikino pardavėja. - Kaip jums šiandien sekasi? 

Tai buvo jauna, smulkutė mergina didelėmis akimis ir daugybe 
standžiai supintų kaselių. Ne daugiau kaip šešiolikos metų. 

— Paprastą kavą, — paprašė Kelasas. 

— Mažą, vidutinę ar... 

— Mažą. 

Mergaitė atnešė jam popierinį puodelį su dangteliu. Ji judėjo 
tiksliai ir lėtai. 

— Jūs ką tik atvažiavote iš Selsberio autobusu? Ar ten snigo? 

— Šiauriau — taip, — Kelasas uždėjo ranką ant puodelio. 

— Tai jūs aplenkėte šaltą frontą, nes sakė, kad jis eina mūsų link ir 
bus čia bet kurią akimirką. Per „Orų kanalą“ pranešė, kad pirmiausia 
kils vėjas, paskui ims lyti, o kai audra įsisiautės, lietus virs sniegu ir, 
kol pasirodys saulė, prisnigs per colį. Tik aš nelabai tikiu, nes... 

— Viešpatie, ar negali nustoti vapėti apie sumautą orą? — neištvėrė 
Kelasas ir norėjo tęsti, bet sustojo — mergaitės akys išsiplėtė ir jis 
nuleido savąsias. — Atsiprašau. 

— Nebuvo už ką ant manęs šitaip šaukti. 

— Tu teisi. Atleisk. 

— Tik bandžiau palaikyti pokalbį. 

— Žinau. Nežinau, kas man užėjo, bet vis tiek atsiprašau. 

— Po prekystaliu yra signalizacijos mygtukas ir po šešiasdešimt 
sekundžių „farai“ tau prispaustų uodegą. Nori? 

— Ne. Aš... kiek už kavą? 

— Doleris ir dešimt centų. 

Kelasas kišenėje surado du dolerius, padavė jai ir liepė pasilikti 
grąžą. Ji padėkojo. 

— Kuo tu vardu? 

— Renė. 

— Aš - Adamas. Noriu, kad patikėtum, jog kai sakau, kad atsi- 
prašau, tai tą ir turiu galvoje, tai nėra tik... 

— Gerai jau, gerai. 

— Ar galiu paklausti, kiek tau metų. 

— Aštuoniolika, — nepatikliai atsakė. 

— Ar aš tave gaišinu? 

— Tu vienintelis klientas. 

— Turėčiau eiti, - pasisukdamas pratarė Kelasas, bet, užuot taip 
padaręs, tik pasislinko dar arčiau Renės. — Prieš metus irgi buvau 
praradęs kantrybę su tavo bendraamžiu. Šaukiau ant jo ir pastūmiau, 
štai taip, gana smarkiai. 

— Gal reiktų pagalvoti apie tą pykčio valdymo terapiją. 

— Gal. Jis kai ką padarė, kas mane užkniso, bet mes nemokėjome 
vienas kito kalbos. Nė žodžio. 

Renė pasirėmė rankomis į prekystalį išlenkdama nugarą: 

— Kaip gi jis gali nekalbėti angliškai? 

— Jis kalbėjo kita kalba, gal net dviem. 

Renė nusižiovavo ir kaukštelėjo kulniuku. Kelasas suprato, kad 
turi liautis. 

— Niekada nebūčiau jo stūmęs, jei jis nebūtų turėjęs ginklo. Tai 
mane pateisina. Galėjau sau pasakyti, kad darau kai ką pavojingo. 

— Kokį ginklą jis turėjo? 

— „AK“. 

— Gana didelis. 

— Žinai tokį? 

— Tai aišku. 

Kelasas nuėjo prie aparato įsipilti kavos, dar susipylė keturis pake- 
tėlius cukraus ir grįžo prie prekystalio. Jis stovėjo nuo jos nusisukęs, 
atsirėmęs, gėrė kavą ir stebėjo nuo vėjo drebantį langą. Vis pasigirs- 
davo toks garsas, tarsi kas būtų ant stiklo žėręs saujas žvyro. Renė 
skudurėliu šluostė įvairius paviršius. 

— Kur ta vieta, kurioje buvote? 

— Afganistane. 

Renė prikando apatinę lūpą ir linktelėjo, braukydama šluoste 
švarią lentyną. 

— Toli nuo čia. 

— Galima ten nuvykti per dieną. 

— Ar matėte tuos talibus? 

— Tik negyvus. 

— Jūs kareivis? 

— Ne. 

— Premijų medžiotojas? 

— Ne, — nusijuokė Kelasas. 

Renė nusišypsojo: 

— Kodėl ne? Visur yra žmonių, kurių galvos vertos milijonų. 
„Gyvas ar miręs“ rašo plakatai. Mano vaikinas sakydavo „nestosiu į 
kariuomenę“, bet kažkas nupirko jam bilietą, davė pistoletą-kulkos- 
vaidį „Uzi“, „pikapą“, kad jis pats eitų su jais. 

— Buvau reporteris. 

— Supratau. Nežudėte. Taikus asmuo. Ne kovotojas. 

Kelasas susiraukė. Prekystalis buvo nukrautas kelio žemėlapiais, 
žiebtuvėliais, indeliais su užrašu “Sūdyti žemės riešutai“, žvakutėmis 
po penkis centus ir lipdukais, ant kurių buvo parašyta „Virdžinija 
įsimylėjėliams“. Ryškią parduotuvės šviesą atspindėjo tūkstančiai 
geltonų ir raudonų etikečių, prilipdytų ant plastikinių pakuočių. 

— Ir aš taip maniau. Bet dabar nebesu toks tikras, — garsiai 
svarstė. — Jei stovi šalia, kai kitas žudo nepažįstamus žmones tolu- 
moje, ar tu prisidedi? Koks būtų kaltinimas — pagalba ir kurstymas? 
Nežinau, ką Virdžinijos ar Afganistano įstatymai apie tai sako. Ma- 
niau, mes tik ka/5am apie žudymą, o tada vienas iš mūsų nuėjo ir 
nužudė. 

Kelasas nutilo ir pažvelgė į Renė. Ji stovėjo rankas užkišusi už 
nugaros, atsirėmusi į sieną už prekystalio, šiek tiek palenkusi galvą, 
į nieką nežiūrėjo. 

— Tai gal aš jiems padėjau, — tęsė. - Nužudant porą talibų. 

— Jums reikėtų susisiekti su FTB, - pasiūlė Renė. - Gal jūsų 
laukia premija. 

— Manai? 

— Na, gal reiks įrodymų. Ausies ar po pirštą. Kiekvieno iš jų. 

Jie nustojo kalbėtis. Kelasas suvokė, kad jei per radiją Bingas 
Krosbis tyliai nedainuotų „Elniuko Rudolfo“, parduotuvėje būtų 
absoliuti tyla. 

Jis pastatė nebaigtą kavą ant prekystalio ir paklausė, kaip patekti 
į Čingateką. 

— Tiesiai prieš mus, lauke, Čingateko plentas. Tarp mūsų ir „Picų 
trobelės“, — mostelėjo galva Renė. - Visą laiką juo ir, perkirtę pylimą, 
jau būsite Čingateko centrinėje gatvėje. 

Kelasas padėkojo ir išėjo iš parduotuvės į audrą. Po kelių žingsnių 
sustojo ir pagalvojo, ar negrįžus pasakyti Renė, kad pradėjo snigti, bet 
net ir trumpas nueito kelio atstumas buvo sunkiai laimėta pergalė, 
ir jis patraukė tolyn. 

Vėjas pūtė taip pat stipriai kaip ir anksčiau, bet temperatūra ge- 
rokai nukrito, o sodrios, lipnios snaigės piktai lėkė žibintų šviesoje. 
Atrodė, kad išblyškęs plunksnuotas pusmėnulis kelio pakraštyje tuoj 
leisis. Toliau, ant greitkelio vidurio, Kelasas matė besiformuojančią 
sniego juostą. 

Kaire ranka sugniaužė švarko atlapus prie kaklo. Tvarstis šildė pa- 
pildomai, bet šilumą nustelbė ant rankos ir veido tirpstantis sniegas. 
Riešą skaudėjo mažiau, turbūt todėl, kad jis sušalo. Tai geras dalykas. 
Didžiausią rūpestį kėlė dideliu greičiu drėkstantys švarkas ir kelnės. 
Kai tik visi jo drabužiai permirks, kūnas ims greitai šalti. Blogai, kad 
drebia taip tirštai ir apatinis sluoksnis tirpdamas merkia švarką, vi- 
durinis sluoksnis renka drėgmę, o viršutinis pradėjo lipti ir kaupiasi 
ant krūtinės. 

Priekyje sniegas greitai dengė asfaltą. Aplink namai. Jei bus sunku 
(situacija rodė, kad tikrai bus), galės ieškoti pastogės. Atmintyje iškilo 
frazė „kai pajunti, kad kūno temperatūra aiškiai nukrito, jau per 
vėlu“. Ar jis tai girdėjo, skaitė, gal dabar sugalvojo? Klajoti be tikslo 
negalima. Nei mintyse, nei einant. Susikaupk. 

— Susikaupk, — pasakė tiesiai į vėją. 

Pailgink žingsnį. Greitu tempu. Pirmyn. Judėk. Įsivaizduok, kad 
neši labiau sergantį nei tu, tokį, kuris tau rūpi. Tokį, kuris tau rūpi 
labiau, nei tu pats. Pirmyn su mylimuoju, pirmyn į saugią vietą. 
Galvok apie pabaigą ir tikslą. Galvok, kaip pateiksi motyvus moteriai, 


kurios pamatyti skridai per vandenyną. Negalvok apie pačius mo- 

tyvus, tik kaip juos pateiksi. Apipilk ją žodžiais. Bent vienas pasieks. 
Dabar pirmyn. Nors, žinoma, šitaip pustant nueiti dešimt mylių 
velniškai sunku. Dvi su puse valandos vidutinišku žingsniu lyguma. 
Jis apsirengęs ne pagal sezoną. Jį kankino ne tiek mintys apie mirtį, 
kiek mintys apie keblumus, kuriuos jo mirtis sukeltų tėvui. Šios 
mintys gali priversti pasibelsti į svetimas duris ir paprašyti pagalbos. 
„Ant kelio Amerikoje rastas negyvas škotas. Tėvas kritikuoja avalynę, 
netinkamą aprangą“. Bet jis nenori belstis į tas svetimas duris. Visi 
kaimiečiai apsiginklavę iki dantų, tampa priešiški vos išgirdę apie 
valkatas ir plėšikus. Jis turi judėti. Tai jį sušildys. 

Po valandos patekės saulė, vylėsi, o Damtfrise baigiasi rytas. Jau 
atnešė paštą. Antradienis. Pats laikas. Vienas iš vaikų turbūt rado 
laišką. Keistą mažą pranešimą, užantspauduotą antru ženklu, nu- 
plevenusį pro plyšį ant vestibiulio kilimėlio, kartu su ryškiaspalve, 
sunkia reklama ir oro gūsio nusviestą toliau, kai sunkesni laiškai 
atsitrenkė į grindis. Kelasas nebegalėjo jo neišsiųsti, kad ir kaip būtų 
to troškęs. Gal jį rado Fergiusas. Berniukas susidomėjo ir nunešė 
jį motinai. Jie penki sėdi prie pusryčių stalo. Griebia, pila, geria ir 
riejasi dėl menkniekių. Sofija smalsiai, nujausdama kažką negero, jį 
atplėšia. Maguranas pastebi ranka rašytą adresą ant „Ikea“ Airminio 
blanko, pasižiūri Sofijai į veidą ir klausia savęs, ar žmona persekio- 
jama, ar turi romaną. Ką ji žino apie jį, ko jis nežino, kad ji žino. 
Sofija numeta laišką, užspaudžia rankomis burną ir verkdama lekia 
iš kambario. Ne, taip būtų filme. Ką ji darytų iš tikrųjų? Atidžiai 
perskaitytų, stengdamasi neparodyti, ką galvoja, nors Maguranas 
pamatytų. Paskui sulankstytų popierėlį daug kartų, kiekvieną sulen- 
kimą perbraukdama nagu ir palygindama kumščiu, o tada be žodžių 
pažvelgtų į Maguraną ir jis suprastų, kad ji gavo jo gerą reputaciją 
namuose griaunančios informacijos. Gal jos akys būtų drėgnos ir, ži- 
noma, Andžela su Kere jau būtų supratę, kad įvyko kažkas blogo. Abi 
kartu jos paklaustų: Andžela — „Kas atsitiko, mama?“, Kerė - „Kas 
jame parašyta?“ . Sofija pasakytų - „Nieko“ ir skubintų jas į mokyklą. 
Sėdėdamas prie stalo Maguranas išgirstų lauko durų trinktelėjimą 
ir aiškų Sofijos kulniukų kaukšėjimą per vestibiulį. Jis atsistotų ir 
pasiruoštų mūšiui. Galimybė: jiems abiem rūpi jų draugas Kelasas. 
Maguranas galėjo pažinti rašyseną ir pagalvoti, kad tai savižudžio 

atsisveikinimo laiškas. Koks geras žmogus, taip dėl visko sielojosi! 
Ir bus daug sunkiau, kai sužinos, kad Kelasas gyvas, bet išdavė jį ir 
Sofiją, „eilinę viską sutvarkančią moterį “. Rytuose išaušus dienai, jie 
turbūt dabar aiškinasi. Iki vakaro Kelasas bus susprogdinęs draugo 
šeimą į druzgus. 

Kelasas paslydo ir nugriuvo ant sniego. Jis pašoko ir įsiutęs nu- 
braukė sniegą (tarsi tai būtų daugybė nuodingų vabzdžių) nuo švarko 
ir kelnių. Jį apakino šviesa ir jis prisidengė akis dešine ranka. Už 
poros jardų sustojo mažina. Ji važiavo į Čingateką. Pariedėjo dar šiek 
tiek, kol vairuotojo pravertas langas atsirado ties Kelasu. Tai buvo 
dešimties metų senumo sunkvežimis pikapas. Pro langą žvelgė žila- 
plaukis, šeštos ar septintos dešimties vyras, vilkintis seną slidininko 
kostiumą. 

— Kur einat? 

— Į Čingateką. 

— Girtas? 

— Ne. 

— Apkvaitęs? 

— Ne. 

— Ar yra kokių nors vaistų, nuo kurių apkvaistate, ir jūs negavote 
dozės? 

— Ne. 

— Lipkite į vidų. Tyliai. Vaikelis miega. 

Kelasas apėjo sunkvežimį, įlipo ir uždarė duris. Per visą kabinos 
plotį buvo amerikietiško stiliaus sėdynė, o viduryje, tarp jo ir vairuo- 
tojo, stovėjo tvirtas baltas nešiojamasis lopšelis, iš kurio, pro vilnos 
klostes, buvo išlindęs surauktas kūdikio veidelis. 

— Ačiū, — padėkojo Kelasas. — Aš visas permirkęs. Gera, kai ant 
tavęs nesninga, - jis pasuko ventiliatorių ir pajuto į jį plūstantį karštą 
orą. — Ar neprieštaraujate? 

— Kur traukiate? 

Kelasas pasakė gatvės pavadinimą. 

Vyras valandėlę žiūrėjo į kelią priešais save. Žibintų spindulių 
pluoštas praskyrė sniegą, kaip kad prasiskiria minia, kai atvyksta 
policija, ir kelias buvo gerai matomas. 

— Arjūsų ten laukia? — pasidomėjo vyras. 

— Laukia? — pakartojo Kelasas. 

Jis pažvelgė į kūdikį. Nebuvo matęs kiečiau įmigusio kūdikio. 
Du maži kumštukai sugniaužti. Už lango nesitraukė tamsa, o sun- 
kvežimis bildėjo pirmyn, salos link ir jį vairavo senukas, šalia kurio 
miegojo kūdikis. 

— Jai šeši mėnesiai, — pranešė vairuotojas pažvelgęs į Kelasą ir vėl 
nusisukdamas į kelią. - Ji ne jūsų. 

Kelasas nieko neatsakė, nes nežinojo, ar blogai išgirdo, ar vairuo- 
tojas pasakė tokį keistą dalyką, kad tai paženklins Kelaso pasitrau- 
kimą iš vieno gyvenimo ir įėjimą į kitą, tikresnį bei slaptesnį. Pažvelgė 
į senuką. Jis buvo aukštas, Kelaso nuomone, atsistojęs būtų virš šešių 
pėdų. Neatrodė, kad pro prasegtu slidininko kostiumu būtų slėpęsis 
riebalų sluoksnis. Iš po striukės matėsi languoti marškiniai ir balta 
liemenė. Veidas buvo pailgas, siauras, po kaire akimi žymė, kurios 
Kelasas aiškiai nematė, kai vairuotojas stebėjo kelią. Plaukai šonuose 
trumpai nukirpti. Jei ant viršugalvio jie nebūtų suplonėję ir praretėję, 
būtų panašus į kareivį. Abiejose veido pusėse, nuo skruostikaulio 
iki žandikaulio, buvo dvi ilgos, gilios į randus panašios raukšlės. Jo 
grožis buvo bendrinis, tarsi dar jaunystėje pradėjo stengtis įgyti tam 
tikrų šešiasdešimtmečio bruožų, pavyzdžiu imdamas policijos vadų, 
prezidentų ir generolų išvaizdą, kaip ji rodoma per Amerikos speci- 
aliąsias televizijos laidas, ir Kelasui buvo sunku nustatyti, kas jame 
buvo nesuvaidinta ir teikė rimtumo. Turbūt tai, mąstė Kelasas, kad 
jis nebuvo įsitempęs, nesijautė to prastų aktorių demonstruojamos 
tikslo svarbos nei tos skaudžios susirūpinusių vakariečių vyrų bei 
moterų įtampos, kurie nerimsta, per daug sportuoja, o įgytos jėgos 
neturi kur panaudoti ir vakare nesąmoningai sutraukia raumenis pa- 
sirengę šokti ir pasmaugti savo nepasitenkinimo pabaisą, kuri niekada 
nepasirodo. Šis vyras apie kažin ką mąstė ir tai buvo kažkaip (Kelasas 
nedrįso spėti kaip) susiję su juo, bet stengėsi to neparodyti. 

Vyras atsisuko į Kelasą. Jo akys buvo pilkos. Po kaire akimi (dabar 
Kelasas matė) buvo ištatuiruota ašara. 

— Mano vardas Bastijanas, — prisistatė. — Žinai tokį? 

Kelasas papurtė galvą ir norėjo sakyti savo vardą, bet Bastijanas 
jį pertraukė: 

— Aš žinau jūsų vardą - Adamas Kelasas. 

Ašara čia taip netiko, atrodė tokia kvaila klaida, kad Kelasas net 
nesuvokė, kas jam sakoma. Jis norėjo paklausti apie ašarą, bet nega- 
lėjo. Galiausiai tai, kad Bastijanas jį pažįsta ir klausimas apie tai, ar 
yra laukiamas, nusvėrė tatuiruotės savotiškumą. Tikrasis ir slaptas 
gyvenimas pagaliau prasideda dabar, kai Kelasas purvinas ir išsekęs. 
Informacija, kad kūdikis ne jo, viską susiejo ir taip susuko galvą, kad 
Kelasas nevalingai perbraukė ranka plaukus. Kūdikis sugurguliavo. 

— Žinot, nesu pašalinis, kaip gali pasirodyti, — pareiškė Basti- 
janas. — Visai nekeista, kad jus sutikau. Vos prieš kelias minutes iš- 
leidau Astridą medžioklės vietoje. Ji anksti keliasi, kai eina medžioti. 
Vienos Naomės namie palikti negalėjau. Nuvažiavau į parduotuvę 
pieno, kur Renė kramtė kaspinus ir kreipė į šoną akis. Paklausiau, 
ką padarė. Pasakė, kad nurodė keistai atrodančiam, plonu švarkeliu 
vilkinčiam žmogui, kaip sningant patekti į už dešimties mylių esantį 
Čingateką. Ir tik, kai jis išėjo, suvokė, kad tas atvykęs autobusu ir 
neturi mašinos. Ji bandė nuspręsti, ar skambinti policijai, ar greitajai. 
Pasakiau, kad vykstu į tą pusę ir pažiūrėsiu, kaip jums sekasi. Pamatęs 
pamaniau, kad jūsų veidas matytas, bet pažinau tik, kai įlipot. 

— Ar mes buvom susitikę? 

— „Kas nors turėjo įspėti Parisą Makintairą, kad jį ketina suimti, 
nes policijoje jis turėjo daug draugų, kurie jam buvo skolingi, bet, 
kai atėjo laikas, kiekvienas iš jų savaip pasistengė pamiršti, kad jis 
kada nors egzistavo. Jūsų fotografija buvo ant knygos viršelio. Kai 
Astrida grįžo iš Afganistano, papasakojo apie jus. Sakė, kad rašote 
knygas. „Įtūžio palaikymą“ radau internete. Ilgai ieškojau. Patiko. 
Gerai atsimenu pirmas eilutes, o šita man patiko. Panašu į Kafką ir 
Tolstojų. 

— Man nereikia preteksto, kad keliavau daugiau kaip parą, - lėtai 
pratarė Kelasas. — Dabar jaučiuosi budrus. Galiu parašyti tūkstančius 
eilučių knygose, o nežinau, kaip paklausti apie tai, kas man rūpi. 

— Klauskit to, kas pirmiausia ateina į galvą. 

— Kodėl išsitatuiravot ašarą? 

Snigo mažiau ir rytiniame horizonte dangus jau mėlo. 

— Šituo pylimo keliu mudu su Naome važiuojame į Čingateką, — 
dėstė Bastijanas. — Galiu nuvežti jus į salą, į mūsų namus. Su malo- 
numu tai padarysiu ir jūs būsit maloniai priimtas, pamatysite Astridą, 

kurios, spėju, ir atvykote aplankyti. Arba tuoj pat, jei manęs paprašy- 
site, taip pat maloniai, galiu jus nuvežti į Baltimorę arba Vašingtoną. 
Pagalvokite apie tai. Dvi galimybės. Patarčiau grįžti. Nevažiuoti į salą. 
Pagalvokite apie tai, kol atsakysiu į jūsų klausimą. 

— Gerai, — sutiko Kelasas. 

— "Tai atsitiko po to, kai mečiau koledžą. Netoli San Francisko 
turėjau mažą žemės sklypelį. Ten auginau marihuaną — aprūpindavau 
vietos muzikantus. Gaudavau nedidelį pelną, skaičiau, rašiau ir kolek- 
cionavau knygas. Daug laiko leidau miške rūkydamas ir klausydamasis 
medžių ir paukščių. Vienais metais, turbūt tūkstantis devyni šimtai še- 
šiasdešimt aštuntaisiais, pasirodė tas vaikinas. Jis buvo už mane šiek tiek 
jaunesnis. Ko gero, bandė išsisukti nuo kariuomenės, neprisimenu. 
Automobilis kažką pervažiavo, matyt, kokį negyvą triušį ar didelį 
paukštį. 

— Jis vilkėjo elnio odos švarką su kutais, džinsus ir turėjo barzdą, 
kuri, jo manymu, darė jį panašų į Antoną Čechovą, nors man jis 
buvo panašesnis į generolą Kasterį. Iš pradžių jis man netrukdė, bet 
netrukus pastebėjau, kad ir kur būčiau ir ką bedaryčiau, jis irgi ten 
atsiranda ir daro tą patį. Nueinu į biblioteką paskaityti, jis irgi ateina, 
pasiima knygą ir ima skaityti. Jis eidavo gulti, kai eidavau aš. Eidavau 
pasivaikščioti ir jis vilkdavosi iš paskos. Nepadėdavo prie augalų, jei aš 
nevadovaudavau. Jo vardas buvo Edvinas. Maniau, jis policininkas, 
atsakingas už narkotikus. Paskui pamaniau, kad jis pienburnis. Bet 
buvo kažkas kita. Jis nieko nedarė ir nesimokė. Kaskart, kai sekdavo 
man iš paskos, viską darė taip, kad galėtų save stebėti. Jis buvo savo 
veiklos žiūrovas. Stebėjosi savojo gyvenimo keistumu. Tarsi tikrasis 
jis buvo kažkur kitur, sėdintis ant kažkokios minkštos kėdės, ryjantis 
spragintus kukurūzus, stebintis ir komentuojantis, kai fizinis Edvinas 
bandė gyventi. Prisidegdavau cigaretę su marihuana, o jis prieidavo 
ir laukdavo, kol paduosiu jam ir sakydavo „Šiandien ketinu „apsi- 
nešti“. Man būtų atrodę prasmingiau, jei būčiau išgirdęs jį sakant 
„Jie šiandien ketina „apsinešti“. Miške jis būdavo neramus. Dėl savo 
prigimties negalėjo tiesiog 5247 ten. Turėdavo pasakoti sau ir man, 
kad ten esame ir kad tai gerai, šaunu. 

Naomė miegojo tarp vyrų. Ji porą kartų kumšteliais smogė į orą, 
pajudino galvytę ir išleido burbulą. Kelasas bandė klausyti, ką pasa- 


180 


koja Bastijanas. Labai norėjo pamatyti Astridą ir baikščiai troško, kad 
tai įvyktų kuo vėliau. Jautėsi taip, kaip tada, kai kurtinančio dengia- 
mosios spalvos transportinio lėktuvo variklio gausmas, leidžiantis į 
Faizabadą, pakito, o jis troško nusileisti į Afganistaną ir drauge bijojo 
aiškumo kelionei pasibaigus. 

— Vieną žiemos dieną atsikėliau anksti, vienas virtuvėje išgė- 
riau kavos ir išėjau pasižiūrėti saulėtekio, — toliau pasakojo Basti- 
janas. — Tučtuojau šalia atsirado Edvinas su kava rankose. Ir pradėjo 
komentuoti, kaip viskas gražu, kaip jis jaučiasi būdamas akis į akį 
su pasauliu, kaip jam gaila dirbančiųjų įstaigose ir jų miestietiško 
nenatūralumo. Jo užkalbėjimas mane paveikė. Pradėjau jausti, kad 
saulė suprojektuota, pagaminta ir parduota, o aš ją perku tiesiog 
stovėdamas, stebėdamas ir klausydamasis Edvino. Dar jis paklausė, 
argi ne gerai mes gyvename, ir aš atsakiau, kad gerai, nors kai jis tai 
sakė, ėmiau abejoti. Edvinas manęs paklausė, ką ketinu veikti ateityje. 
Pasakiau, kad nežinau, gal tą patį, ką veikiu ir dabar. Jis linktelėjo ir 
pasakė, kad jaučiasi lygiai taip pat. Jis tarė: „Bastijanai, jei aš kada nors 
nusileisiu nuo šios kalvos ir gausiu normalų darbą baltos duonos ir 
kalkuliatorių pasaulyje, ateik ir nušauk mane“. Pažiūrėjau į jį ir pagal- 
vojau apie tai. Rimtai pagalvojau. Buvau tikras, kad tą darbą jis gaus ir 
tuo metu tikėjau, kad galiu jį nušauti, kaip kad ir prašo. Mačiau save 
einantį į jo kabinetą kokio nors mažo miestelio nekilnojamojo turto 
firmoje ir jį, pasirišusį kaklaraištį, kylantį nuo kėdės manęs pasitikti, 
sakantį „Sveikas, Bastijanai, seniai nesimatėme“. Ir save, paleidžiantį 
į jį seriją iš dvyliktojo kalibro šautuvo. Bet tada pagalvojau apie save 
ir savo silpnumą. Galėčiau nužudyti ateities Edviną, bet nenorėjau. 
Nesu žudikas, ir kas man būtų? Mane neabejotinai kankino jo šešėlis. 
"Turėjau grįžti į pasaulį, bet turėjau pasikeisti. Reikėjo, kad kas nors 
sustabdytų pasaulį, kol jis manęs neprarijo. Tą dieną nuėjau ir išsita- 
tuiravau ašarą. Tatuiruotę ant skruosto sunku paslėpti. Ji tave išskiria. 
Nepasitikėjau savimi, kad išvengsiu teisės mokyklos, reklamos ar 
žurnalistikos... Atsiprašau, pone Kelasai... 

— Nieko tokio, - atsiliepė Kelasas. 

— Nepasitikėjau savimi. Nenorėjau kaip Edvinas ko nors prašyti, 
kad mane nužudytų. Taigi ašara buvo mano apsauga. Kad manęs 
nesunaikintų, tik kad atitvertų nuo pasaulio, apribotų. Jokių kaimo 

klubų, golfo klubų, jokio brokerio pagalba įsigyto namo. - Jis 
trumpai nusijuokė. — Tik ne šeštą dešimtmetį. Štai kam ta ašara: 
kad apsaugotų nuo galimo silpnumo. 

— Taip pat galėtų būti... 

— Pasiteisinimas dėl nesėkmės, žinau. Bet aš ne toks. Tą pačią 
dieną, kai išsitatuiravau ašarą, išmečiau Edviną iš namų ir išroviau 
marihuaną. Po kelių savaičių buvau Niujorke, ieškojau mokytojo 
darbo, rašiau apsakymus, bandžiau užsidirbti. Aš daug skolingas 
tatuiruotei. Ji grąžino mane į pasaulį, nurodydama ribą, koks pa- 


saulietiškas galiu tapti. 
— Suprantu, apie ką kalbat. 
— O dabar. Dabar... - Bastijanas švelniai pasūpavo Naomės lopšį 


ir, akimirką patylėjęs, pažvelgė į Kelasą. - Dabar manau, geriau, kai 
turintys silpnybių yra priversti, ar prisiverčia, patys santūrių, bet aki- 
vaizdžių užtvarų dėka, - jis palietė ašarą. — Tarsi tyčia judėtų į tokią 
vietą, kur jų silpnumas yra už įstatymo ribų. Arba... — jis atsiduso, 
po to giliai įkvėpdamas — ... paklusti prižiūrėtojo taisyklėms. Tokių 
užtvarų trūkumas, žinoma, yra tas, kad jos lengvai pažeidžiamos. 
Užsidėk akinius nuo saulės ir tatuiruotė paslėpta. Kelias pylimu ir 
automobilis... 

Naomė pabudo ir pradėjo verkti. Jie pasiekė vandenį ir kelią 
pylimu. Bastijanas sustojo šalikelėje, iškėlė ją iš lopšio ir priglaudė 
prie peties. Jis murmėjo jai raminamus žodžius, švelniai supo ir 
riksmas pritilo. Lauke buvo šviesu. Dangus giedrėjo, nors saulės dar 
nebuvo. 

— Ar jūs Astridos tėvas? — paklausė Kelasas. 

— Ne. Taip pamanėt? 

— Iš pradžių, taip. Ji sakė, kad jie kartu gyvena. 

— Džekas Vuolšas mirė vasarą. Jis buvo geras mano draugas. Klau- 
sykit, man reikia parvežti Naomę namo. Galiu jus išleisti prie kam- 
pinės parduotuvės, vėliau paimti ir nuvežti į Baltimorę ar Vašingtoną, 
arba galite važiuoti į namus su manimi. Turiu paprašyti apsispręsti. 
Turėkit galvoje, kad labai rimtai patariu nevažiuoti į salą. 

— Mane šiltai sutiks, jei atvažiuosiu, bet jūs manote, kad man 
geriau išvykti. 

— Taip. 

— Nesuprantu. Kodėl turėčiau nevykti? 

— Tai susiję su trečiu asmeniu, kurio čia nėra ir kuris negali kalbėti 
už save. 

— Bet ji mane pakvietė. Atsiuntė žinutę. 

Bastijanas atidžiai pažvelgė į Kelasą. Jo galva buvo pakreipta į 
vieną pusę. Jis glostė Naomei nugarytę. 

— Ar ten buvo parašyta „Noriu tave pamatyti dabar. Noriu, kad 
pas mane atvyktum...“ Taip? Matau iš jūsų veido, kad tokia. Labai 
blogai. Turėtumėt žinoti. Tokie elektroniniai laiškai visą laiką siun- 
tinėjami. Negi tikrai pamanėte, kad žinutė tikra? Kada ji atėjo? Nes 
vakar Astrida visiems išsiuntė žinutes su atsiprašymu. 

— Tikrai? 

— Žinau tik, kad virusas išsiuntė šią žinutę visiems esantiems jos 
adresų knygutėje. 

Kelasas pasitrynė kaktą pirštų galiukais. Žinia buvo bloga, klaikiai 
bloga. Protu suvokė, kad padėtis beviltiška, bet su mintimi „nebėra- 
ko-prarasti“ nepasiduodamas pagalvojo: jos adresų knygutėje yra 
mano elektroninio pašto adresas. 

— Taigi sakote, kad atkeliavau iš Londono paveiktas kelių žo- 
džių, kuriuos išgalvojo kažkokia nelemta programinė įranga? — pa- 
sitikrino. — Astrida iš viso su manimi nesusisiekė? 

— Būtent. Man labai gaila. 

Kelasas linktelėjo galvodamas: 

— Man visada patiko tas jūsų „kvailas“. Tai reiškia ir „bukas“, ir 
„neišprusęs“. 

— Nebūkit sau toks griežtas. Dar nieko blogo nepadarėte. 

— Nemanote, kad turėčiau važiuoti į salą. 

— Nemanau. 

— Negalite pasakyti kodėl? 

— Neketinu. Bet dabar žinote, kad jūsų nekvietė. 

— Ar Astrida kada nors jums sakė „Nenoriu vėl pamatyti Adamo 
Kelaso“? 

Bastijanas sumirksėjo: 

— Su visu tuo susiję keturi žmonės. Vienas iš jų - jūs. 

— Ar ji kada nors taip, ar panašiai, sakė apie mane? 


— Ne. 

— Norėčiau pamatyti Astridą, — pareiškė Kelasas ir sumirksėjo — 
galva sukosi, o riešą skaudėjo. — Keliavau ilgai. Kad ir kas būtų tarp 
jūsų trijų, norėčiau ją pamatyti ir jei yra vietos, pernakvoti. 

— Vietos yra, — atsiliepė Bastijanas. 

Jis padavė Naomę Kelasui, kuris pajuto jos minkšrą, šiltą kū- 
nelį. Kelasas pakišo dešinę ranką po užpakaliuku, kairę uždėjo ant 
nugarytės ir priglaudė prie kairio peties, jausdamas, kad jos liaunos 
rankytės į jį įsikibo. Sūpavo ją aukštyn žemyn, bet ji nenustojo verkti, 
tik kartais nutildavo. 

Bastijanas užvažiavo ant kelio, kuris keletą mylių ėjo per upės 
vagoje bei įlankoje augančių rusvai gelsvų nendrių plotus. Rytiniam 
horizonte buvo sala, o už jos kilo saulė ir jos apšviestos trumpos, 
šiurkščios nendrės atrodė bronzinės. Šiaurinį vaizdą iš dalies užstojo 
daugybė didžiulių, spalvotų, reklaminių plakatų, turistams siūlančių 
maistą ir gyvenamąją vietą Čingateke. 

Jiems bevažiuojant, Bastijanas papasakojo, kad Astrida pastojo 
tą rugsėjį, prieš išvykdama į Afganistaną, dar prieš „Bokštų dvynių“ 
sugriovimą. Tai buvo vienos nakties romanas. Tėvas — Australijos 
mokslininkas, kuris buvo trumpai atvykęs į netoli Čingateko esantį 
NASA Alialą, paskui grįžo į Melburną. Aha, į Melburną. Nuo tada 
nebendrauja. Namas priklauso Bastijanui nuo septintojo dešim- 
tmečio, kai jį nusipirko pardavęs knygą vyriausybei. Vienam žmogui 
jis per didelis. Skirtas šeimai. Džekas, Astrida ir kiti Vuolšai visą 
laiką ten lankydavosi, o kai Džekas išėjo į pensiją, jiedu su Astrida 
persikraustė. 

— Kai Džeko žmona nusižudė, o sūnus išvažiavo į šiaurės vakarus, 
jiedu su Astrida ėmė vienas kito ieškoti. Aš irgi jų ieškojau. Po žmonos 
savižudybės Džekas tapo labai atšiaurus. Susikūrė atšiaurumo kultą. 
Jame įsivyravo uždarumas ir užsispyrimas. Jis nebuvo nei kaprizingas, 
netgi ne niurzgus, bet nekentė pokalbių. Jis manė, kad atsakymas 
„Taip“ yra laiko švaistymas. Mėgo sustabdyti pašnekovą pasakydamas 
„Ne“. Jei pasakydavo „Gal“, reiškė, kad pavyko jį prakalbinti. Manau, 
Astridai pasisekdavo, betgi jos dažnai nebūdavo. Taigi dabar Džeko 
nebėra, o aš prižiūriu Astridą ir padedu rūpintis vaiku. Viskas aišku? 
Po dešimties minučių būsime namie. 

— Ar Astridą reikia prižiūrėti? 

Bastijanas neatsakė iš karto. Jis žiūrėjo tiesiai į priekį, kol jie va- 
žiavo išriestu, siūbuojančiu tiltu per paskutinį iki salos gilų kanalą. 

— Už Astridą nešneku, - galiausiai pratarė. 

Pervažiavę tiltą, pasuko į kairę ir dar maždaug mylią važiavo gatve 
pro parduotuves, viešbučius ir restoranus. Amerikos mastais tai buvo 
siaura gatvė — mažo pakrantės miestelio pagrindinė gatvė, kur buvo 
kinas, degalinė ir arklio skulptūra. Dviaukščiai namai plytiniai arba 
apkalti lentomis. Virš stogų kyšojo senų, belapių medžių šakos. Tarp 
medinių telegrafo stulpų buvo nutiestos žalios kalėdinės girliandos, 
vainikai bei raudoni kaspinai. Kai kurių namų verandos baigėsi ar- 
kinėmis medinėmis grotelėmis, bet niekas neatrodė taip senai, kaip 
turėtų atrodyti miestelis Virdžinijos rytinėje pakrantėje. Kelasas pa- 
klausė apie audras. 

— Audros, gaisrai, potvyniai. Visko čia būna. Ir vis dėlto sniegas 
ištirps iki vidurdienio, — atsakė Bastijanas. — Nagi, mieloji, tuoj 
būsim namie. 

Jis paglostė klykiančios Naomės skruostuką smiliaus krumpliu. 

— Ji alkana. Jūs irgi. 

Jie pasuko dešinėn į platesnę gatvę. Užrašas skelbė, kad tai „Me- 
doks prospektas“. Pravažiavo seną nubaltintą garažą su prie durų 
pritvirtinta išdrožta, didesne nei tikras, žvejo skulptūra, dažyta gel- 
tonais aliejiniais dažais. Ant sienos buvo parašyta „Masalas“, o šalia 
pritvirtintos dvi skrendančios kanadietiškos žąsys. Jie vėl važiavo į 
rytus, Atlanto link, o saulė priešais juos rodės nulips iš dangaus ir 
nusiris gatve. Čia namai buvo mažesni ir žemesni, suvenyrų par- 
duotuvės ir moteliai didesni bei įspūdingesni. Dar buvo dviračių 
nuomos punktas, kinų restoranas, įvažiuojami bankai bei trobelė 
su užrašu „Jo ir jos jūrų gėrybių ir jauko parduotuvė“. Dėl oro Bas- 
tijanas neklydo. Nors žolės pakraščiuose dar buvo sniego lopinėlių, 
ant kelių, soduose ir automobilių stovėjimo aikštelėse viskas buvo 
nutirpę. Mažučiame pramogų parke stovinčių stiklinės žirafos kaklas 
bei afrikietiško dramblio ausys sublizgėdavo, kai saulė pasiekdavo 
drėgną vietą. Palmės parke buvo supakuotos, nes baigėsi sezonas. 
Dar už mylios kelias kirto kitą nendrių ir upeliukų ruožą. Jie priva- 
žiavo žiedą. Įvažiavęs į jį, Bastijanas pasuko į kairę prie parduotuvės 
„Šeimyninis doleris“, paskui į dešinę prie bažnyčios, panašios į ga- 

myklos cechą su gotikiniais arkiniais langais, iškirstais frontonuose 
ir apkaltais vinilo dailylente, o ant viršaus buvo pritvirtintas laibas, 
baltas, stiklinis špilis. Čia namai buvo didesni ir stovėjo tarp aukštų 
pušų. Bastijanas pasuko į duobėtą kelią, dengtą rausvai rudų pušų 
spyglių sluoksniu. Nuo medžių ant kelio krito šešėlis. Dešinėje, pro 
medžius ir už namų, Kelasas pamatė dar daugiau nendrių, vandenį 
ir žalią kitos salos krantą. 

— Tai Asatekų sala, — paaiškino Bastijanas. — Už jos vandenynas. 
O čia mes gyvename. Gaila, kad Astrida negalėjo jūsų sutikti. 

Aplink namą, prie pat jo augo keturiasdešimties pėdų aukščio 
lieknos pušys pasipuošusios aukštomis, žaliomis karūnomis. Namas 
buvo dviejų aukštų (jei kambarius pastogėje laikysime viršutiniu 
aukštu), sienos obliuotų nedažytų rąstų, o priekyje įstiklinta veranda. 
Dar buvo mūrinė dalis su kaminu. Viename gale iš po brezento ky- 
šojo rąstų krūva. Namas stovėjo ant pakelto pamato ir prie fasadinių 
durų vedė neaukštas medinių laiptų maršas. Ant saulės nušviesto 
stogo tirpo sniego ruožai. Prie durų, atremtas į sieną, stovėjo senas 
dviratis atsikišusiomis surūdijusiomis rankenomis bei padangomis 
baltais kraštais. 

Bastijanas paėmė iš Kelaso Naomę (ji nebeverkė) ir jie nuėjo per 
sniego lopinėlius bei kietą spyglių sluoksnį prie durų. Jos buvo neuž- 
rakintos. Nuo medžių aplink tekšėjo vanduo ir bėgo į liervamzdžius. 
Priebutyje Kelasas pažino nerūpestingai nugriuvusius (vienas nosimi 
į priekį, kitas ant šono) smailianosius Astridos batus. Jis ėjo paskui 
Bastijaną, nusiavė batus, kai šeimininkas paliko savuosius priebu- 
tyje, ir nepajuto, kaip atsirado prie stalo virtuvėje, kur po ankstyvų 
pusryčių kvepėjo skrudinta duona bei kava. 

— Luriu perrengti ir pamaitinti Naomę, - pranešė Bastijanas. — As- 
tridos važiuosiu tik po kelių valandų. Bagažo neturite, taip? Manau, 
surasiu drabužių pamainą. Miegosite viršuje. Jei norite, nusipraus- 
kite duše, arba galite pasigaminti pusryčius. Kava ten, šaldytuvas 
pilnas. 

— Jūs labai malonus, — pasidžiaugė Kelasas. — Pailsėsiu ir nusi- 
prausiu vėliau. 

Name buvo šilta. Jis pasikabino švarką ant kėdės atlošo, atsirai- 
tojo rankoves ir įjungė kavinuką. Keptuvėje ištirpdė truputį sviesto, 

įmušė porą kiaušinių ir įdėjo kelis bryzelius kumpio. Pasisiūlė iškepti 
ir Bastijanui, bet tas pasakė, kad jau pusryčiavo. Abu vyrai dirbo 
nesikalbėdami: Kelasas kepė, o Bastijanas keitė Naomei vystyklus, 
sterilizavo buteliukus, šildė pieną. Imdamas maistą iš šaldytuvo, Ke- 
lasas pasidairė produktų, galinčių priklausyti tik Astridai. Riestainiai 
su razinomis? Svogūnų laiškai? „Chipotle“ padažas? Neįmanoma at- 
spėti. Virtuvė buvo švari ir šilta. Ant plytelėmis apklijuotos atbrailos, 
po užuolaidomis neuždengtu langu, pro kurį galėjai matyti pašiūrę 
ir kriaušę, buvo išblukusių radinių iš jūros: kriauklelės, rutuliškas 
jūros ežio apvalkalas, žalias krabo kiautas ir ilga trapi paukščio kau- 
kolė. Ant šaldytuvo durelių buvo priminimas: popieriaus skiautė, 
prispausta magnetuke pavaizduotos iš vandens šokančios lašišos, 
kur parašyta „Iškviesti daktarą“. Dar ten buvo medžioklės plotų bei 
medžioklinio sezono datų lentelė ir nespalvota matinė akmeninės 
lentelės, ant kurios buvo iškaltos raidės dviem skirtingais (apatinis 
panašus į graikišką) raidynais, fotografija. 

Kelasas pasidėjo lėkštę bei kavą ir pradėjo valgyti. Bastijanas iš bu- 
teliuko maitino Naomę, o Kelasas ją stebėjo, bandydamas putliuose 
skruostukuose ir nepažįstamose akyse rasti Astridos bruožų. Virtuvėje 
tesigirdėjo Naomės gurkšniai, Bastijano murmami meilūs žodžiai, 
Kelaso įrankių žvangėjimas ir jo įjungto garų surinktuvo ūžimas. 
Kelasas jautėsi labiau išduotas staigaus išsiskyrimo su Astrida, labiau 
pasipiktinęs dėl jokių jos gyvenimo šiame name ženklų nebuvimo, 
nei sunerimęs dėl Naomės ir Bastijano, nors nė vieno iš jų nesitikėjo 
čia rasti. Bastijano vyriškume jautei romumą. Kelasas negalėjo savęs 
įsivaizduoti kovojant (jei tektų) su juo dėl Astridos. Klausimas dėl 
Naomės buvo dar painesnis. Kelasui patiko abu jos kelionės (nėštumo 
metu) į Afganistaną aiškinimai — nutrūktgalviškumas ir iššūkis. Jį 
sujaudino mintis, kad jiedu su Astrida mylėjosi, kai jos viduje jau 
augo Naomė. Kelasas nenorėjo, kad ji būtų rūpesčių iškankinta ir 
pririšta prie lopšio, bet vaikas jam suteikė daugiau laiko. Astrida 
bus priversta taip sulėtinti tempą, kad jis spėtų su ja. Pasąmonėje 
krebždėjo žodžiais neišreikštas pasisiūlymas tapti patėviu — be jo- 
kios abejonės, jis irgi galėtų taip burkuoti, kaip ir tas stambus senis 
priešingame stalo gale, kuris kišo nosį prie besijuokiančio Naomės 
veiduko, ir kelis kartus jos rausvi delniukai čiupo jam už veido. 

Neaiški dar ir finansinė padėtis. 

— Koks ten užrašas nuotraukoje ant šaldytuvo? — paklausė Ke- 
lasas. 

— Lentelė iš antrojo amžiaus prieš Kristų. Karaliaus Ašokos įsa- 
kymas, iškaltas graikų ir aramėjų kalbomis. Ją rado Kandaharo mieste 
ir nuvežė į Kabulo muziejų devintą dešimtmetį prieš pilietinį Afga- 
nistano karą. Ji dingo. 

— Ar Astrida pakabino nuotrauką? 

— Ne. Aš. Prieš jai ten išvykstant paprašiau, kad pasidomėtų len- 
telės likimu. Palikau ją kabančią, tikėdamasis, kad Astrida ką nors 
parašys, nes nors ji visko ir neišsiaiškino, bet klausinėjo. Žinote, 
kaip būna. Ne žurnalistai visada mano, kad jų idėjos puiki medžiaga 
straipsniui, Skaitote graikiškai? 

— Ne, - papurtė galvą Kelasas, - net nežinojau, kad prieš du 
tūkstančius metų Kandahare gyveno graikiškai kalbantys žmonės. 

— O kaipgi. Po Aleksandro Makedoniečio užkariavimų Afganis- 
tane atsirado daugybė graikų gyvenviečių. Tada Aristotelis susitiko su 
Buda. Ne fiziškai, turiu galvoje graikų filosofiją ir budizmą. Apie tai 
ir rašoma toje lentelėje. Būtent graikai ir suteikė Budai veidą ir kūną, 
visą fizinę išvaizdą. Visos Budos statulos yra Afganistano bei Indijos 
graikų, — Bastijanas trumpai nusijuokė. — Jūsų veido išraiška man 
žinoma. Manote, kad laikas pasuko neteisingu keliu, ar ne? Antiki- 
niame Kandahare būta Platono ir Dharmo, šiuolaikiniame - Jehova 
kaunasi su Alachu, senasis testamentas prieš kalifatą. Moliūgėli, nori 
pažaisti? Nori su Bastijanu eit žvejot? — jis pakėlė Naomę aukštai į 
orą, trumpai su ja aptarė potvynius bei masalą ir vėl pasisodino ant 
kelių. — Kai iš Kalifornijos išvažiavau į rytus, apie tai ir ketinau rašyti. 
Mane labai sudomino mintis - kurios įrodymas tik aplinkybių suta- 
pimas — kad Jėzus ir apaštalai buvo neįvardyti budistai, kad kažkoks 
graikų budistas atvyko iš Kabulo ar Peševaro pas Palestinos graikus 
ir mokė jaunąjį Jėzų savęs atsižadėjimo, nesmurtavimo, neturto, 
skaistybės ir nuolankumo. 

— Romanas? 

— Taip. 

— Ir pagrindinis herojus turėjo būti senovės graikų budistas? 


— Taip. 

Kelasas pajuto tūkstantmečių svaigulį ir milijardų troškimą at- 
skleisti paslėptas tiesas. 

— Galėjo būti... 

— Beveik parašiau, — pasakojo Bastijanas. — Tada pardaviau vy- 
riausybinėms institucijoms, kurios ilgą laiką neleis jai išvysti dienos 
šviesos. Jų visų kvailumas — knygos pirkimas - labiau trikdo nei pats 
tekstas, — jis pažvelgė į grindis ir švelniai paglostė Naomei galvytę. — 
Norėčiau jums papasakoti, kas atsitiko. Matau, jums norisi sužinoti. 
Šis pasakojimas būtų atgaila. 

— Pirmyn, — paragino Kelasas. 

— Mano gyvenimas būtų buvęs kitoks, jei būčiau britas ar pran- 
cūzas, — pradėjo Bastijanas, — nes Londonas ir Paryžius yra visa ko 
centras. Bet po to, kai persikrausčiau į Niujorką, pajutau, kad bandau 
išsilaikyti ant stataus šlaito Vašingtono dugne. 

Bastijanui trukdė pažiūra į tarnybą — nebūti tuo, kuris tarnauja, 
bet būti mieste-valstybėje kaip ir kiti. Jis buvo laisvas mąstytojas. 

— Nenoriu puikuotis, — teisinosi Kelasui, — bet buvau kitoje sto- 
vykloje nei hipiai ir pacifistai, antivyriausybiniai radikalai, Amerikos 
teroristai mėgėjai. 

Pagal Bastijaną, antivyriausybė charakterizavo save kaip norinčią 
priešintis. Jį masino amžinosios miesto vyriausybės sąvoka, ji egzis- 
tavo už Vašingtono ketverių metų rinkimų kadencijos bei pompas- 
tiškos kovos dėl pinigų, karo ir rūšies. Tuo metu jam buvo gėda dėl 
tų svajonių, kurios staiga apimdavo vaikštant po turčių gyvenamąjį 
kvartalą, Zhe Village, apie baltais marškiniais vilkinčius ir juodus 
kaklaraiščius ryšinčius žmones, susirinkusius ant žalios žolės tarp 
baltų pastatų, peržiūrinčių daugybę skaičių, atspausdintų ant šiugž- 
dančio popieriaus — tarnauti ne reikalui ar partijai, bet tik tam, kad 
tarnautų, nes pati tarnyba teikia malonumo, yra gerbiama ir gera. 
Jam buvo gėda. Jo mergina buvo aktyvi feministė, draugai — odi- 
nėmis kelnėmis mūvintys muzikantai, universitetų maištininkai ir 
kovotojai už pilietines teises. Kad nesusigundytų įstaigomis, marš- 
kiniais ir kaklaraiščiais, jis ir išsitatuiravo ašarą. Jam buvo gėda, kol 
suprato, kad jo suvokiamas Vašingtonas yra labiau naikinantis negu 
jo draugų. Jį masinęs Vašingtonas — tai toks, koks galėtų būti ma- 
tomas po tūkstančių metų — paslaptingas, užšifruotas, kostiumuotas, 

kaip antikinė, imperialistinė Kinija matoma iš dabarties, pakankamai 
tolima, kad jos ypatingumas būtų nematomas ir kad iškiltų pasikar- 
tojančių modelių grožis. Ten seniai įvykdyti pasiekimai, dori poelgiai 
bei žiaurumai nebedarytų įspūdžio, nebegąsdintų, tik linksmintų. Su 
tokiomis mintimis 1975-aisiais Bastijanas išvyko į Vašingtoną. 

Dėl tatuiruotės jam buvo sunku susirasti padorų darbą, bet 
patirtis ir keletas publikuotų apsakymų galiausiai padėjo gauti 
atvažiuojančio kūrybinio rašymo mokytojo pareigas kažkokiame 
prastesniame miesto rajone. Su Džeku Vuolšu susipažino dirbdamas 
labdaros organizacijoje, kuri rūpinosi benamiais. Astridos tėvas 
priklausė patikėtinių tarybai. Jis pakvietė Bastijaną pietų į namus, 
vakariniame Vašingtono priemiestyje Mikleine, jau Virdžinijos te- 
ritorijoje. Kelasas paskaičiavo, kad Astridai tada buvo aštuoneri, o 
Bastijanui trisdešimt treji. Keleto sakinių Kelasas nesuprato. Vyrai 
ir moterys aplink stalą, garbanoti ilgaplaukiai vyrai, dideli kaklaraiš- 
čiai ir aukštos apykaklės. Gausu makiažo. Tarpdury pasirodo rimtas 
vaikas pasakyti „Labanakt“. Vyras su ašaros tatuiruote ant veido. Ji 
prisimena jį. 

— Žinojau, kad Mikleine yra CŽV. Fasadiniai vartai yra kaip tik 
ten, kitoje greitkelio pusėje, miške. Man buvo įdomu, ar kuris nors 
studentas dirba valdyboje, ar su ja susijęs. 

Kelasas susiraukė ir atsiprašęs paprašė pakartoti. Bastijanas taip ir 
padarė. Jis gerai sutarė su Vuolšais. Jam patiko ir jų gyvenamoji vieta 
Mikleine (vidurinės klasės lygio), bet ne tokia geidžiama kaip dabar. 
Tatuiruotė čia buvo kaip tik tai, ko jiems reikia - Bohemos ženklas 
ant nepavojingo žmogaus, kuris ir „apsinešęs“, ir nespjauna visuo- 
menei į akis. Jie nenorėjo pulti ant kaklo kontrkultūrai, bet norėjo 
paspausti jai ranką, kad galėtų sakyti, jog jiems ji žinoma. Baltasis su 
tatuiruote veide mažiau įpareigojo nei pažintis su juodaodžiu. Taigi 
Bastijanas gavo tarnybą Mikleine - mokė kūrybinio rašymo kartą 
per savaitę. Be to, nuobodžiaujančius bei ribotus miestelėnus mokė 
šnekamosios prancūzų kalbos ir krepšių pynimo. 

Buvo maždaug dvidešimt penki nuolatiniai klausytojai. Dau- 
guma moterys. Per pirmą paskaitą Bastijanas paskaitė keletą ištraukų 
iš rašomos knygos, kaip graikų budistas nukeliauja į antikinę Pa- 
lestiną, ir pasiūlė studentams jas sukritikuoti. Per vėlesnes savaites 

buvo skaitoma paeiliui: kiekvieną savaitę pora studentų paskaitydavo 
savo darbus, pakalbėdavo apie vienas kito kūrybą, paskui auditorija 
komentuodavo ir klausinėdavo. Devintos paskaitos pabaigoje vienas 
studentas pasiliko, kad pasikalbėtų su Bastijanu, kol tas dėjosi daiktus. 
Jo pavardė buvo Kraupukeris. Jis buvo jaunesnis už Bastijaną, vos 
trisdešimties, išblyškęs, padribusiais žandais. Kraupukeris pasakė, kad 
kitą savaitę — jo eilė ir jis, nors ir kaip gaila, nedalyvaus pratybose, nes 
dėl darbo vyriausybėje negali viešai skaityti savo kūrybos. 

— Galiu įsivaizduoti, ką jūs dirbate, — pratarė Bastijanas. - Bet 
tai nesusiję su mūsų atliekama veikla čia. Spėju, kad dirbate su slapta 
valstybine informacija. O čia, jūsų laisvalaikio metu, kuriame prozą 
ir eiles. Tai skirtingi dalykai. Niekas, o aš mažiausiai, nenori, kad 
ateitumėt ir skaitytumėt įslaptintą medžiagą. 

Kraupukeris nusišypsojo, papurtė galvą, pasimuistė ir apsi- 
dairė. 

— Gal norėtumėt apie tai pasikalbėti prie alaus? — paklausė. 

Jiedu nuėjo į kinų restoraną ir keletą valandų kalbėjosi. Kraupu- 
keris prisipažino, kad jis nenori tapti nei romanistu, nei scenaristu, 
nei poetu. Jį domina vaizduotė. Jis pakartojo Bastijano žodžius „galiu 
įsivaizduoti, ką jūs dirbate“. Gal tikrai galėtų. Vyriausybė domėjosi 
tam tikrų metodų tyrimu. Kraupukeris ir būrelis jo bendraminčių 
valdininkų buvo remiami, kad rastų tam reikalingų specialistų. Faktai 
nebus klastojami. Labiau jau tarpai tarp faktų, faktų sujungimas į pa- 
Žįstamą formą, kurios kryptis ir buvo svarbi. Pagaliau tai nacionalinio 
saugumo reikalas. Per daug svarbios informacijos yra švaistoma, nes 
ji perduodama tiems, kas gali ja naudotis be jokios formos, tvarkos, 
trikdomai. Arba nuobodžiai! Nuobodulys irgi gali pakenkti nacio- 
naliniam saugumui. 

— Po kelių mėnesių pasirašiau, — prisipažino Bastijanas. - Skamba 
keistai, bet negalvojau apie šnipus ar „šaltąjį karą“. Galvojau apie 
didžią magišką biurokratiją, slaptą miestą, kur baltamarškiniai tar- 
nautojai rūpinasi kažkuo amžinu ir paslaptingu. Atrodė lankausi 
slapto ordino vienuolyne. Kai nuėjau, pamačiau ataušinto vandens 
bakelius, šlykščias kilimines plyteles ir išgirdau rietenas dėl to, kas 
kokią konferencijų salę užsisakė, bet iki to laiko norėjau sužinoti, 
kas gaus naudos už mano du šimtus trisdešimt dolerių per savaitę. 

Man buvo keista, kad taip lengvai praėjau pro apsaugą. Paaiškėjo, 
kad mane išaiškino labai žemame lygyje. Kaip ir valytojus, kurie 
siurbė žemiausio lygio saugumo kabinetus naktį. Apie mane nebuvo 
jokių įrašų. Nevengiau kariuomenės, nes manęs niekada nešaukė. 
Nustebau pamatęs žodį „programa“ ant kontrakto. Atrodė per daug 
pompastiška. Ber štai vieną rytą važiuoju į Virdžiniją, pravažiuoju 
sarginę ir štai jau sėdžiu su CŽV pirmosios kūrybinio rašymo pro- 
gramos studentais. 

Jų buvo aštuoni. Visi vyrai. Kaip ir Kraupukeris, jie buvo jauni, 
išblyškę tarnautojai švelniomis rankomis. Veidai švietė optimizmu. 

— Ne viltis, - pabrėžė Bastijanas. — Viltis būna tada, kai manai, 
kad gali pavykti, bet gali ir nepavykti. Šie vaikinai laukė triumfo. 
Tikrai. Niekada neišsiaiškinau, ar triumfuoti turėjo jie, valdyba, 
Amerika ar žmonija. Nežinau, ar jie matė tarp tų dalykų skirtumą. 

Jie prisistatė ir Bastijanas paaiškino, kaip jis paprastai dirba. 

— Pone, - kreipėsi vienas iš jų, — ar jūs manote, kad teisinga, jog 
istoriją visada rašo nugalėtojai? Ar negalėtų vietoj jų istorijos rašyti 
pralaimėjusieji, jei rašytų tikrai labai gerai? 

Nespėjo Bastijanas atsakyti, o studentai jau diskutavo tarpusavyje. 

— Jie kalbėjo ilgai, - dėstė Bastijanas, — o aš sėdėjau ir klausiausi. 
Kai jie šiek tiek nurimo, buvau supratęs, kad esu netinkamas žmogus 
netinkamoje vietoje ir kad daugiau čia negrįšiu. Jie aptarinėjo įvykius, 
kurie dar nebuvo įvykę, taip, tarsi jie turėjo tikrai įvykti, tarsi jau 
būtų įvykę. Vis girdėjau frazes „kai Sovietų Sąjunga užims Iraną“, 
„kai komunistai nugalės Italijoje“, „kai Maskva pajudės į Islandiją“, 
„kai mes pradėsime tiekti ginklus Centrinės Azijos musulmonams“. 
Jei būčiau buvęs didesnis paranojikas, jei šie vyrai būtų buvę vyresni, 
būčiau pamanęs, kad jie žino, ką kalba. Kad jie žino, jog tai įvyks, 
gal net, kas žino, jie tuos įvykius sukels. Taip veikia CŽV. Bet ne šie 
vaikinai. Jie per daug juokėsi. Tai buvo keisčiausia: jie buvo ir rimti, 
ir nerimti vienu metu. Jie buvo nuoširdūs, kai kalbėjo apie tai, kas 
nutiks ateityje: jie sąžiningai tikėjo, kad tos tikros šalys ir žmonės 
patirs tuos įvykius. Bet tarp jų minimų tautų nebuvo žmonių. Šalys, 
apie kurias jie kalbėjo, tebuvo formos žemėlapyje su tam tikromis 
kiekybinėmis savybėmis. Tai buvo paprastas iškrypėlių, prisitaikėlių 
ir masių pasaulis. 

Kai jam buvo leista prabilti, Bastijanas pasakė, kad, ko gero, įvyko 
nesusipratimas. Kraupukeris atsiprašė ir priminė susitikimą kinų 
restorane. Jis pasakė, kad taip mokomasi įkinkyti rašytojo vaizduotę 
į žvalgybos tarnybą. 

Bastijanas pasakė, kad vaizduotę tikrai galima pasitelkti norint at- 
spėti, ką galvoja atskiri žmonės, kokie jie bus ir kaip jie galėtų elgtis. Bet 
geriausiai tai pavyksta, kai individas yra sukurtas remiantis kitų, tikrų: 
žmonių, patirtimi. Vaizduotės negalima pritaikyti tautoms ar tautelėms, 
nebent fantastinėje literatūroje arba pigiame bulvariniame skaitale. 

Studentai atrodė nusivylę. Jie užsirašinėjo. Bastijanas jautė, kad jam 
nepavyks galų gale atsistatydinti — jie jį atleis ir tol tikrins mokytojus, kol 
ras tokį, kuris juos mokys būtent to, ką jie jau nusprendė mokytis. 

Kraupukeris norėjo diskutuoti. Žinoma, jis pasakė, yra trys 
vaizduotės rūšys. Kai kuriama kažkas, kas iš viso neegzistuoja. Kai 
įsivaizduojama, ką tikri žmonės darys ateityje. Ir dar yra trečia rūšis, 
kada įsivaizduoji, ką tu ar tavo organizacija, ar šalis galėtų padaryti, o 
tada eini ir darai. Argi neidealu, kai gali sujungti jas abi - vaizduotę 
ir veiklą? Kaip „tėvai - įkūrėjai“. Jie įsivaizdavo neegzistuojančią šalį, 
demokratinę Ameriką; įsivaizdavo, kaip britai ir amerikiečių kolo- 
nistai sutiks tą idėją ir jie įsivaizdavo veiklos kryptį, kurios jie galėtų 
imtis, kad svajonė taptų tikrove. 

Bastijanas pasakė Kraupukeriui, kad tas painioja filosofiją ir prak- 
tišką planavimą su literatūra. Romanai ir pjesės nėra skirti tam, kad 
parodytų žmonėms kokiais būti, ar numatytų, ką žmonės turi daryti. 
Literatūra rodo, kokie žmonės yra. 

— Šią problemą literatūra turi išspręsti, — tvirtai kalbėjo Kraupu- 
keris. — Trūksta moralinės atsakomybės. Nėra pakankamai herojinės 
ir patriotinės veiklos pavyzdžių. Galėčiau jums pateikti pavyzdžių, 
kas jais turėtų būti. Pirma — Tolstojus. Ir jūs. Jūsų darbas. 

Kraupukeris ragino Bastijaną pripažinti, kad jo romanas apie 
budistą Jėzų nėra tik pramoga, lyrika ar pasakojimas apie veikėjus. Tai 
pamokslas žmonėms, ar ne? Pamoka? Modelis, kaip žmonės turėtų 
elgtis? Ne toks, koks Kraupukeriui patiko, bet jis žavėjosi tikslu. 

— Jis buvo protingas, — pripažino Bastijanas. — Jie visi buvo 
tokie — apsiskaitę pasipūtėliai. Jis mane pričiupo. Nė vienam rašy- 
tojui nepatinka, jei jį kaltina parašius pamokslą... 

— Tai jau ne, — pritarė Kelasas. 

—... bet negalėjau paneigti, kad jo kalboje nebuvo tiesos. Tą knygą 
rašiau taip ilgai ir dar nebuvau palaidojęs minties (kurios atsikračiau, 
kai pykau kalnuose), kad tikrai noriu, jog Jėzus būtų budistų žydas. 
Net jei nebuvo, jis turėjo būti ir aš galėčiau tai padaryti ir nežymiai 
pakreipti tikinčiuosius į savo pusę. 

Bastijanas nežinojo, ką atsakyti. Jau buvo pastebėjęs, kad Krau- 
pukeris laiko rankose pluoštą lapų su abiejose pusėse atspausdintu 
tekstu, todėl paklausė, ar jis atsinešė tą darbą, kurio negalėjo skaityti 
per užsiėmimą Mikleine, ir ar jis norėtų skaityti dabar, kad Bastijanas 
bei visi kiti geriau suvoktų, ką jis turįs galvoje. 

Kraupukeris apsidžiaugė suteikta galimybe. Paaiškino, kad jo darbe 
kalbama apie tikrą šalį ir visi įvykiai paremti nepagražintais žvalgybos 
duomenimis, bet, tik dėl Bastijano, jis vadins savo šalį „šalimi A“. Pasa- 
kojime (ar kaip Kraupukeris pavadino — pranešime) aprašomas vieno 
berniuko, Abdulos, gyvenimas mieste K, šalyje A. Berniuko tėvas buvo 
klestintis kilimų pirklys, dievobaimingas musulmonas ir priklausė vers- 
lininkų grupei, kuri bandė įkalbėti karalių užleisti savo vietą išrinktajam 
parlamentui. Berniukas mylėjo tėvą ir tikėjo šviesia savo šalies ateitimi. 
Tada, vieną dieną, pinigais ir ginklais remiant Maskvai, visuomenės 
padugnės ir būrelis apgautų liberalių pažiūrų intelektualų komunistų 
atliko gudrų manevrą ir paėmė valdžią. Berniuko tėvai buvo suimti, 
kilimų verslas kolektyvizuotas, mečetė griežtai kontroliuojama ateistų. 
Vietoj pamokų, kuriose buvo dėstomos Korano tiesos, berniukas turėjo 
kęsti supažindinimą su marksizmo idėjomis. Bėgo metai. Represijos 
didėjo: berniuko tėvams buvo įvykdyta mirties bausmė, bet kokios 
demokratijos ar verslo apraiškos buvo gniaužiamos. Islamas buvo 
laikomas liaudies prietaru. Kai jam suėjo šešiolika, berniukas išlėkė iš 
miesto Kir prisijungė prie pasipriešinimo dalyvių kalnuose. Priešų ir 
ginklų buvo daug daugiau, bet jie kovėsi už laisvę. Kova buvo nelygi: 
Maskva padėjo komunistams. O kas padėjo jiems? Kalnų urvuose jie 
svajojo apie kitoje Žemės pusėje esančią galingą šalį. Kodėl Amerika 
jiems nepadeda? Vograis ginklais jie kovoja už laisvę, demokratiją, 
kapitalizmą ir Dievą. Kur JAV? Pasakojimas baigiasi scena, kur ap- 
suptas priešų, beveik nebeturėdamas šovinių, jaunasis Abdula miršta 
su žodžiu „Laisvė“ lūpose. 

Pamoka baigėsi plojimais. Jie turėjo vėl dirbti po savaitės ir Bas- 
tijanas bandė sugalvoti geriausią būdą kaip išsisukti, kai po poros 
dienų namie jį aplankė trys rimtai atrodantys kostiumuoti vyrai su 
kaklaraiščiais. Pasisakė dirbantys vyriausybei ir norį su juo pasikal- 
bėti. Atsisakę kavos, jie susėdo Bastijano svetainėje. Buvo šalti ir pikti. 
Tik vėliau Bastijanui toptelėjo į galvą, kad norėjo jį įbauginti. 

Prisistatė Džimo, Styvo ir Dono vardais. 

— Bastijanai, ar žinote, kas yra Kongreso neapsižiūrėjimas? — pa- 
klausė Džimas. 

Jis išėmė iš kišenės Bastijano — CŽV kontraktą ir pakišo Basti- 
janui po nosimi. 

— Štai čia jūsų vardas ir parašas, taip? Ar bent nutuokiate, koks 
kilo jovalas, kai paaiškėjo, kad CŽV vadovauja slaptai programai be 
Kongreso leidimo? 

— Kūrybinio rašymo programai, - patikslino Bastijanas. 

— Gal užsičiaupsite? — nutildė Džimas. 

Pokalbis truko keletą valandų ir dar daug kartų buvo atnauji- 
namas, tęsėsi valandų valandas ištisus mėnesius. Pratybas nutraukė. 
Iš užuominų ir tyliai ištartų žodžių Bastijanas padarė išvadą, kad 
Kraupukeris ir tie kiti septyni rašytojai veikė viršydami savo įga- 
liojimus, kompetenciją ar tarnybines pareigas; kad jie tebuvo tik 
jaunesnieji žvalgybos analitikai. Jie buvo laikinai nušalinti. Praėjus 
kuriam laikui Bastijanas sužinojo, kad jam bėda negresia ir kad at- 
šiauriu jo tardytojų elgesiu siekta ne paversti jį lanksčiu liudininku, 
bet prigąsdinti, kad jis pasirašytų įvairius atsisakymo dokumentus 
bei slaptus straipsnius. 

— Jie bijojo, — toliau pasakojo Bastijanas. — Jie, manau, niekino 
Kraupukerį su jo draugeliais, bet bausmė juos nelabai domino. Tik, 
pats žinote, tvarka. Priedanga. Valdžios atgailavimas tada buvo nu- 
trūkęs. Po Vietnamo ir Votergeito, bet — prieš Reiganą. Budri akis 
trumpam atsimerkė. Jie norėjo paimti viską, apie ką buvo kalbėta 
per tas dvi valandas trukusias pratybas ir palaidoti, tarsi tai niekada 
nebūtų vykę. Romaną irgi. 

— Jie norėjo pirkti jūsų knygą? 

— Norėjo ją paimti. Turėjau priversti, kad už ją sumokėtų. Su- 
mokėjo daug ir aš pasirašiau viską, ko prašė. Nemanau, kad būtų 

galėję priversti, jei būčiau atsisakęs. Pasitariau su advokatu. Galėjau 
nekreipti į juos dėmesio. Bet paėmiau pinigus, nes knyga man buvo 
nebeįdomi. Nebetikėjau ja. Norėjau, kad ji dingtų. Norėjau, kad ji 
būtų neparašyta. Norėjau išimti žodžius ir paversti juos tuo, kas jie , 
buvo, kol dar nebuvo žodžiai. Taigi vienu atžvilgiu Kraupukeris buvo 
teisus: rašiau ne pramogai. Bandžiau parašyti kažką, šalia ko galėčiau 
gyventi. Pagalvojau — ar turėčiau rašyti žodžius, šalia kurių galėčiau 
gyventi, jei taip negyvenu. 

— Kas atsitiko Kraupukeriui ir kitiems? — norėjo žinoti Kelasas. 

Bastijanas palingavo galvą. 

— Viskas įvyko prieš dvidešimt penkerius metus, - sumurmėjo. — 
Jie pradėjo per anksti, o CŽV jiems buvo netinkama aplinka. Ten 
buvo per daug tikrovės. Dabar jie šešiasdešimtmečiai, pačiame jėgų 
žydėjime. Jie vis dar veikia ir teko girdėti, kad turi paklausą. Turi gerus 
globėjus. Pastaraisiais mėnesiais nuolat matau jų pavardes laikraščių 
puslapiuose, kur spausdinami skaitytojų laiškai. Rašo straipsnius. 

Bastijanas nuvedė Kelasą į kambarį pastogėje. Ten buvo ir dušas. 
Davė jam rankšluostį ir išėjo. Kambaryje buvo šilta ir šviesu nuo ky- 
lančios saulės. Grindys ir nuožulnios lubos buvo iš nedažytų, storai 
nulakuotų lentų, kurios girgždėjo einant. Kelasas nusirengė, nusiavė 
ir nusirišo tvarstį. Ant žaizdos buvo užsidėjęs menkas, trapus šašas. Jis 
išsimaudė duše ir nusišluostė. Šašas atlaikė. Iš švarko kišenės išsiėmė 
mažą paketuką, atsigulė ant paklodės, užsitraukė ant savęs lovos už- 
tiesalą ir užsimerkė. Pradėjo skaičiuoti, kiek valandų miegojo nuo 
tada, kai išėjo iš Kanerių namų. Vos pradėjęs skaičiuoti, užmigo. 

Kelasas atsibudo ir atsimerkė. Ant lovos sėdėjo Astrida ir žiūrėjo į jį. 

— Sveikas. 

— Sveika. 

Ji atrodė žvalesnė ir ne tokia išblyškusi kaip anksčiau. 

— Keista ir vėl tave matyti. 

— Man dar keisčiau, - atsiliepė Astrida. — Ką čia veiki? 

Jos balsas nebuvo toks šiltas, kaip kad jis norėjo. Ji sėdėjo ant 
paties lovos kraštelio, nusukusi nuo jo džinsais aptemptas sukry- 
žiuotas kojas, sterblėje suspaudusi rankas, šiek tiek pasukusi pečius, 
kad matytų jo veidą ant pagalvės. 

— Tu man atsiuntei elektroninį laišką. 

— Eik jau! - prunkštelėjo Astrida grieždama dantimis ir sulig 
kiekvienu žodžiu baksteldama viduriniu pirštu į Kelaso šlaunį po 
lovatiese. — Žinojai, kad jis ne nuo manęs. Virusas nusiuntė tą patį 
laišką visiems esantiems mano adresų knygutėje, bet jų čia nėra. Argi 
negavai mano pranešimo, kurį nusiunčiau paaiškindama, tarsi dar 
būtų neaišku? 

— Nuoto laiko, kai gavau tavo laišką, netikrinau savo pašto, — pa- 
aiškino Kelasas ir atsisėdo bandydamas pasiekti Astridą. 

Ji pažvelgė į jo ranką, savąsias laikydama sugniaužtas. Papurtė 
galvą ir susikūprino. 

— Kas gi tu manei atsitiks? — paklausė. — Neatsiliepiau nė į vieną 
tavo skambutį, nerašiau jokių laiškų. o gal manei, kad „ji kraustosi 
dėl manęs iš proto, todėl nepasiekiama“? Tokia tavo logika? 

Kelasas bandė sakyti, kad visko nutinka ir kad pasielgė kvailai, 
kai Astrida jį pertraukė: 

— Negali pasilikti. Tau draudžiama pasilikti. Neturėtum čia būti. 
Tu pakvaišai, jei manei, kad noriu, jog atvažiuotum. Nesvarbu, kas 
buvo tame kvailame pranešime. Nežiūrėk šitaip į mane. Tai nesąži- 
ninga. 

— Pakvaišau. Bet dabar esu čia. 

— Bastijanas sakė, kad rado tave sniege vilkintį tik kostiumą ir 
marškinius, net be lagamino? - Astrida trumpai nusijuokė, bet tuoj 
vėl surimtėjo. 

Kol ji tas dvi sekundes juokėsi, Kelasas prisiminė, kad užmigo 
suspaudęs kumštį. Jis ištiesė atgniaužtą saują Aastridai: 

— Štai, — pratarė. — Taip ir negrąžinau tų baterijų. 

Astrida pažvelgė į savo delną, į kurį jis įdėjo baterijas, ir nusiste- 
bėjo: 

— Kodėl tai darai? 

— Man reikia su tavim apie kai ką pasikalbėti. 

— Nereikia, — papurtė galvą atsistodama. — Nėra jokio reikalo. 
Padarėm, ką padarėm ir patraukėm savais keliais. Nebandyk ieš- 
koti netikro ryšio tik dėl to, kad kartą permiegojom, kad ir ką man 
jaustum, ar dar dėl ko nors. 

— Aš daug galvojau apie tai, kas atsitiko Bagrame. 

— Tu per daug pasipūtęs. Nori, kad kažkieno tragedija taptų tavąja, 
nes tavo klaidos nėra pakankamai didelės, kad taptų tragedija, — ji 
patraukė pečiais. - Manei, kad apsikabinsime, paverksime ir atpalai- 
duosime slopinamus jausmus? Tik ne aš. Neslopinu ir neatpalaiduoju. 
Užtai prisimenu. Jei manai, kad prisidėjai prie tų žmonių mirties, gal 
taip ir yra. Turbūt aš irgi. Neleisiu tau pasinaudoti šia priežastimi, 
kad trintumeis mano namuose, kai neturėtum čia būti. 

— Čia tavo namai? O gal Bastijano? 

— Ne tavo reikalas. Tai buvo Talibano vairuotojai. Pats žinai, - ji 
atidarė duris. — Turiu sudoroti elnią. 

Ji išėjo ir jis išgirdo jos žingsnius ant laiptų. 

Kelasas išlipo iš lovos. Vienas namo gyventojų padėjo švarius 
drabužius ant paskubomis kampe pastatytos kėdės: džinsus, geltonus 
marškinėlius ir storą, aukštu kaklu, gelsvai pilkos spalvos megztinį. 

Ant drabužių buvo peršviečiamas plastikinis maišelis su dantų šepe- 
tuku, dantų pasta, vienkartiniu skustuvu ir skutimosi kremo tūbele. 
Kelaso drabužiai tebebuvo, kur jis juos ir paliko — ant senos ko- 
modos, padarytos iš colio storumo pušinių lentų. Šalia drabužių buvo 
iš medžio išskaptuota ir nudažyta kryklė, naudojama kaip jaukas. 
Prie lovos stovėjo stalas su lempa ir dviem knygom. Ant sienos, virš 
lovos — nuotrauka. Kelasas spėjo, kad fotografuota šešiasdešimtųjų 
pabaigoje. Tai buvo spalvota per daug šviesi nuotrauka, įrėminta į 
juodus metalinius rėmelius. Fone, ant pievos prie vaismedžio, stovėjo 
besišypsanti graži moteris, mūvinti laisvomis vasarinėmis kelnėmis, 
vilkinti balta palaidinuke trumpomis rankovėmis, pakreipusi galvą, 
prisimerkusi nuo saulės, nesąmoningai kišanti ranką į kišenę, o kairę 
ranką keistai nuleidusi žemyn. Ji buvo panaši į Astridą, tik žandikaulis 
platesnis. Tarp jos ir fotoaparato buvo mergaitė. Jos plaukai surišti į 
arklio uodegą, apvilkta rausvai violetiniais poliesterio marškinėliais su 
gėle, tamsiomis ilgomis laisvomis kelnėmis ir basa. Kelasas suprato, 
kad tai Astrida. Jos atvaizdas buvo neryškus, nes ji judėjo. Atrodo, ji 
bėgo prie fotoaparato, kai už jos buvo ištiesta ranka, o jos ranka buvo 
ištiesta į moters, matyt, motinos, pusę. Judesys fotografijoje buvo 
dviprasmiškas. Atrodė tarsi prieš fotografui paspaudžiant mygtuką, 
Astrida paleido motinos ranką ir nubėgo prie fotografo šitaip at- 
skirdama visus tris. Vis dėlto, nors ji nubėgo nuo motinos, jos ranka 
liko ištiesta motinos link it kvietimas. Lyg nenorėtų ramiai stovėti su 
motina, o norėtų bėgti: nestovėsiu su tavim, bet judėti kartu galime, 
jei judėsi su manimi. 

Kelasas nuėjo prie stoge esančio lango. Pro jį buvo matyti sodas. 
Jis pamatė ant metalinio rėmo už priekinių kojų pakabinto begalvio 
elnio blyškų pilvą. Šalia rėmo Astrida buvo pastačiusi sudedamąjį stalą. 
Ant jo buvo pjūklas, mėsos kapoklė, virėjo peilis, ritinėlis popierinių 
rankšluosčių, mažas garuojančio vandens dubuo ir elnio galva ant 
lėkštės. Elnias nebuvo didelis. Po skerdena stovėjo didesnis kubilas. 
Prisijuosusi dėmėrą baltą prijuostę ir dantyse laikydama mažą peiliuką, 
Astrida krapštėsi su vamzdeliu kraujuojančioje angoje, kurią ji buvo 
prapjovusi aplink gyvulio išeinamąją angą. Ji ten rišo mazgą. 

Kelasas skubiai išsimaudė duše, nusiskuto, išsivalė dantis ir apsi- 
vilko paskolintais drabužiais. Užsimovė savo senas kojines ir padve- 

jojęs užsimovė džinsus ant nuogo kūno, tada praskalavo trumpikes 
kriauklėje, išgręžė ir pakabino ant metalinio dušo užuolaidos vamz- 
džio. Paskui nulipo žemyn. Pajuto kepamos mėsos kvapą ir išgirdo 
Bastijaną kalbinant Naomę, atidarinėjant ir uždarinėjant spintelių 
dureles bei dėstant virtuvės rykus. Vestibiulyje, tarp Bastijano vir- 
tuvėje ir Astridos sode, Kelasas pasijuto nereikalingas. Vienintelė 
jo buvimo čia priežastis — sužlugdyti tai, kas puikiai veikia. Jis įkišo 
galvą pro virtuvės duris. Bastijanas atsisuko nuo plytos ir Kelasas 
paklausė, ar nereikia pagalbos. Bastijanas pasakė, kad nereikia ir kad 
laiku pasirodęs vėlyvų priešpiečių ar ankstyvų pietų. 

— Prisijunkite, jei norite, — pasiūlė. 

Kelasas mielai sutiko. Bastijanas iškėlė Naomę iš jos aukštos 
kėdės, padavė Kelasui ir liepė nešti pas motiną. Kelasas paklausė. 

Astrida prapjovė elnio pilvą ir išėmė vidurius. Žvėries vidaus or- 
ganai blizgėjo kibire po skerdena. Jau pusė gyvulio buvo nulupta. Ke- 
lasas stebėjo, kai ji kaip lazdas laužė gležnas elnio kojas, mažu peiliuku 
pjovė odą ir kaulus per sąnarius, tempė nuo kūno kailį. Naomė kažką 
suvebleno ir Astrida atsisuko. Ji pasisveikino su Kelasu ir dukra. 

— Labas, meilute. 

Kilpa užrišo elnio odą ant metalinio rėmo kampo. Rankos ir 
riešai buvo kruvini. Priėjusi patrynė nosimi dukters nosytę, rankas 
laikydama šonuose ir nuėjo į vidų. Elnio akys buvo atmerktos ir 
vis dar keistai spindėjo. Pro nasrus buvo išlindęs liežuvis. Astrida 
nupjautą elnio galvą buvo atsukusi į rėmą, todėl atrodė, kad jis žiūri 
į savo raudoną, nuluptą kūną. Atrodė, kad akys žiūri į lavoną taip 
pat kvailai, kaip visai neseniai žiūrėjo į saulės apšviestus tirpstančio 
sniego pėdsakus. 

Kelasas išgirdo pakeltus balsus namo viduje. Žodžių nesuprato. 
Rodos, Astrida vis pertraukdavo Bastijaną. Netrukus Bastijanas išėjo 
į lauką, paėmė iš Kelaso Naomę ir grįžo į vidų. Po kelių minučių išėjo 
ir Astrida. Ji ėmė kažko ieškoti kibire su viduriais. 

— Paprastai išdarinėju elnius miške, — paaiškino. — Mažiau svorio 
reikia tempti ir mažiau galimybių, kad suges. Šiandien nušoviau jį 
prie kelio. Atvažiavo Bastijanas ir man padėjo. Pamaniau, po pus- 
valandžio būsiu namie ir viską ten padarysiu. Dabar, kai atvažiavau, 
visai susipainiojau. Krauju ištepiau kailį. Turėjau palikti jį kabantį. 

Astrida išėmė iš kibiro du tamsius kraujuotus gabalus, apipjaustė 
ir įdėjo į dubenį. Ji pajudino juos su ašmenimis, apvertė, pakėlė 
dubenį prie nosies ir pauostė. 

— Ar čia kepenys? — Kelasas priėjo arčiau pasižiūrėti. 

— Kepenys ir širdis, - atsakė Astrida. — Reikia juos patikrinti, kad 
žinotum, ar gyvulys nesirgo. Jei atrodo įtartinai, nusiunti organus 
veterinarui ir jis tau duoda naują žymelę. Tai reiškia, kad gali nušauti 
dar vieną. Jie tinkami ir maistui. 

Kelasas pasisiūlė padėti, bet Astrida papurtė galvą. Ji baigė doroti 
elnią ir pakabino podėlyje. Tada nusiplovė rankas šiltu vandeniu ir 
nusišluostė. 

— Naomė graži, ar ne? 

— Aišku. 

— Labai myliu savo mergytę. Dabar ji viskas, ką turiu. Nenoriu, 
kad ją laikytum ant rankų. Nepažįstu tavęs pakankamai, kad leisčiau 
ją pažinti. Taigi daugiau jos neimk. 

— Neimsiu, - jo balsas sudrebėjo ir jis nuleido akis. 

Astrida nurinko skerdeną, o Kelasas grįžo į virtuvę, kur Bastijanas 
buvo padengęs stalą. Kai atėjo Astrida, Bastijanas jau buvo paguldęs 
Naomę vaikų kambaryje. 

— Pamaitinai? — pasiteiravo Astrida. 

— Aha. 

— Nueisiu patikrinti. 

— Nereikia. 

Astrida atsisėdo. Jiedu su Bastijanu pasitarė dėl kito Naomės 
apsilankymo pas daktarą ir kamino valymo. Bastijanas pastatė ant 
stalo ąsotį vandens, patiekė maistą ir abiejose lėkštės pusėse padėjo 
rankas delnais į apačią. Astrida padarė tą patį, o tada ir Kelasas. 

— Adamas, Astrida ir aš, Bastijanas, pareiškiame savo nuolankumą ir 
padėką, kad galime skaniai valgyti ir gerti malonioje draugijoje, akloje 
pasaulio didybėje, tą trumpą mums skirtą akimirką tarp nežinomos 
praeities iki mūsų ir nežinomos ateities po mūsų. Prašom valgyri. 

Iš ankstesnio Astridos nušauto elnio Bastijanas buvo pagaminęs 
elnienos kepsnius su kadagių padažu. 

— Baltauodegis elnias iš Asarekų salos, - paaiškino Kelasui Basti- 
janas. — Juos galima medžioti tik dvi dienas per metus. 

— Skonis pasakiškas, - pagyrė Kelasas. — Valgiau elnieną Lon- 
done... šiandien kas? Antradienis?.. Sekmadienį vakare. Nemanau, 
kad ten prie stalo buvo medžiotojų. Mėsą, matyt, pirko „Waitrose“. 
Tai prašmatni bakalėjos parduotuvė Anglijoje. 

— Sekmadienį? - pasitikslino Bastijanas. — Tai kada išvykote? 

— Vakar rytą. Po kelių valandų, kai gavau (kaip tada maniau) 
elektroninį Astridos laišką, — Kelasas nuleido akis į maistą lėkštėje. 

Atrodė, kad šiandien kalbėti lengviau. Jam patiko Bastijanas. Jo 
ramus susimąstymas teigė, kad jam papasakotos istorijos bus rūpes- 
tingai saugomos ir protingai panaudotos. Rodės, nebesvarbu, ką iš 
jo pasakojimo išgirs Astrida. 

— Vakaras buvo prastas. Praradau savitvardą. 

— Kartais, kai žmonės taip sako, jie tai ir turi galvoje, bet kartais 
jie nepraranda savitvardos, o nebenori savęs kontroliuoti, - suabejojo 
Bastijanas. 

— Aš — praradau, - tvirtino Kelasas. - Pamačiau, kaip geriausias 
mano draugas atvirai apgaudinėja žmoną, o ji nieko nežino. Bu- 
vusi mergina mane užgauliojo. Ten dar buvo antisocialus, moterų 
nekenčiantis, fašistinių pažiūrų fotografas. O šeimininkas, kairiojo 
sparno žurnalistas, idealizuoja bet kurią šalį lygindamas su savąja, bet 
nebando nei pats ten gyventi, nei jo draugai mėgina. Visko buvo per 
daug. Ištaškiau visus jų indus, apverčiau stalą ir per fasadinį langą į 
kambarį įmečiau Lenino biustą. 

— Visada maniau, kad jei žmogus nepatinka, turi vengti pas jį 
svečiuotis, — parodė išmintį Bastijanas. 

— Palauk, - įsiterpė Astrida. — Pro to vyro fasadinį langą įmetei 
Lenino biustą? O tada, ką darei? 

— Išbėgau. Nuėjau į viešbutį. Ten ir radau tavo elektroninį 
laišką. Bastijanas teisus. O, kad būčiau nėjęs! Priėmiau Laijamo 
kvietimą, nes man patinka jo žmona, nes ten ėjo mano draugai, 
nes Laijamas spausdina mano straipsnius ir, manau, jei prasidėtų 
sunkūs laikai, mes būtume toje pačioje barikadų pusėje. Jis gy- 
veno Nikaragvoje valdant sandinistams, kai Reiganas prispaudė 
jiems uodegą. 

— Taigi jis gyveno vienoje iš savo idealizuojamų šalių, - pako- 
mentavo Bastijanas. 

Astrida žiūrėjo į jį ir šypsojosi kaip tada, kai jie kalbėjosi stovė- 
dami ant blogai sudygusios vejos priešais būstinę Jabal os Sarajuje. 

— Tai tiesiog pabėgai iš savo paties sukelto chaoso, perskaitei elek- 
troninį laišką ir puolei į lėktuvą, - pasitikslino Astrida. 

— Žinutė atėjo ypatingu laiku. Jaučiausi laisvas, nesuvaržytas, — 
pasakojo Kelasas. 

Viskas vyko taip, kaip jis buvo tikėjęsis. Kol porino savo pasa- 
kojimą, tas jau įėjo į istoriją: vargšas pakvaišėlis Kelasas! Atsimenat 
tokį? Tai bent būdas! Velniškas! | 

— Leidykla buvo pasiūliusi didelį avansą už mano knygą ir aš 
mečiau darbą. Atskridau į Niųjorką pirmąja klase. Kai vakar nuėjau 
į leidyklą, paaiškėjo, kad to leidėjo nebėra ir mano knygos nespaus- 
dins. 

Astrida nusijuokė: 

— Pirmoji klasė! Palauk, vadinasi, praradai draugus, darbą, neturi 
pinigų, o meilės laiškas, kurio kviečiamas čia atvykai, buvo netikras? 
Viskas tau dabar puikiai sekasi. 

Kelasas irgi nusijuokė. Jos akys vėl įtemptai žiūrėjo tiesiai į jį, irgi 
reikalaudamos dėmesio, ir jis pasijuto geidžiamas. 

— Labai gaila, - pareiškė Astrida, — bet turėsiu vestis šitą žmogų 
pasivaikščioti. 

— Ketinai pasirūpinti Naome, kol nuvažiuosiu į „Aksiters“ par- 
duotuvę, — priminė Bastijanas. 

— Persigalvojau. 

— Man tai atrodė geras ketinimas. 

— Skaičiuoji kartus, kai pakeičiu nuomonę. 

— Seniai to nebedarai. 

— Dabar darau. 

— Tai jau matau, - sumurmėjo Bastijanas. - Kada jūs... — jis nu- 
tilo. — Tau rinktis, - jis truputį palenkė galvą. 

— Kada grįšime? Nežinau. 

Nuleista Bastijano galva, Astridai pareiškus savo norus, suglu- 
mino Kelasą. Buvo tai matęs anksčiau: kai vyras leidžia mylimai 
moteriai išeiti su kitu. Jam yra tekę patirti ir viena, ir kita, bet niekada 
nepastebėjo save darant šitokį judesį (nors, žinoma, darė) — nevalingą 
atsitraukiančio patino judesį bandoje. Jam buvo gėda, bet jautė ir 

laukinį išdidumą, kad jis nugalėtojas. Gretimose širdies kertelėse 
tūnojo gėda ir išdidumas. 

Grįžo Astrida jau apsivilkusi savo per didelę striukę, kurią vilkėjo 
Afganistane. Ji ištiesė Kelasui kareivišką skrandą su gobtuvu. 

— Imk, - pratarė. — Eime. Bastijanai, pasimatysim vėliau. 

— Mieloji, būk atsargi, - garsiai paprašė Bastijanas, nes Astrida 
jau ėjo per prieškambarį prie lauko durų. 

Įtampa jo balse sujaudino Kelasą — tarsi tai būtų buvus užšifruota 
instrukcija, kurios ji turi laikytis, kad liktų gyva. Vilkdamasis skrandą 
paklausė Bastijano, ar nereikia padėti suplauti indus. 

— Ne, - papurtė galvą Bastijanas. — Tik saugiai ją parveskit. 

Kelasas patraukė paskui Astridą kelio link. Ji jau ėjo į tą pusę, iš 
kurios jiedu su Bastijanu atvažiavo ryte. Pasivijo ją ir kokią minutę 
ėjo tylėdami. Žingsnių garsą slopino pušų spygliai. Buvo ketvirta po- 
piet ir saulė jau buvo žemai. Visas sniegas nutirpęs ir oras švelnesnis. 
Kvepėjo drėgna žeme. 

Kelasas norėjo daugiau sužinoti apie Bastijano maldą prieš valgį. 
Astrida žvilgtelėjo į jį, nusišypsojo ir ją pacitavo. Ji paaiškino, kad 
Bastijanas netiki Dievą, bet tiki, jog dėl žmonių ydų ir ribotumo 
jiems reikia pakeisti anksčiau religijos užpildytus poreikius - viltį, dė- 
kingumą, nusižeminimą, susilaikymą, išpažintį ir atgailą. Jis rado tokį 
būdą sau, ir tai atsispindi jo maldose, pokalbiuose ir patarimuose. 

— Kąjjis turi galvoje sakydamas „akla didybė“? — toliau klausinėjo 
Kelasas. 

— „Akla pasaulio didybė“ — jis mano, kad esame pasaulio didybės 
ir gausos liudininkai. Matome jo didybę. Taip ir turi būti, bet turime 
suprasti, kad pasaulis mumyse nemato jokios didybės. 

— Arjis tai užrašė? 

— Jis kartą parašė beveik visą knygą, seniai. Romaną. Bet buvo 
kažkoks keistas sandėris, kai jis ją pardavė... 

— Jis man pasakojo. 

— Dabar jis prieš rašymą apie tai, kuo tiki. Jis sako, kad tai turi 
būti gyva, o būti gyva ir teisinga gali tik tai, kas neužrašyta, kas ne- 
egzistuoja kaip žodžių rinkinys. Jis mano, kad užrašius įsitikinimus, 
jie pasikeičia. Jie tampa įkyrūs ir pavojingi. Kiekvienas žodis yra kaip 
vinis, kuri prikala gyvą padarą, kad jis nebepajudėtų. 

— Tai slaptas mokymas. 

— Na jau ne. Bastijanui nepatinka paslaptys. Jis tau papasakos, 
kuo tiki. Bet jis sako, kad tikėjimo apibūdinimas nėra tikėjimas. 
Kiekvieną kartą jis apibūdina kitaip. Panašiai, bet kitaip. Ir tu gauni 
gerų minčių, nors ir ne apie tą patį dalyką. Jis tau dar papasakos, kad 
jo idealas, nors ir nepasiekiamas, yra atskirti tai, ką jis daro, nuo to, 
kuo tiki. 

— Kalbi kaip jo sekėja. 

Astrida nusijuokė ir įsikibo jam į parankę. 

— Nesu jo sekėja, o jis nebando ką nors atversti ar užverbuoti 
naujus sekėjus. Tai išmintingas žmogus, bandantis gražiai gyventi. 

— Ar su juo miegojai? 

— Aha. Seniai. Man tada buvo gal dvidešimt treji, o jis buvo be- 
baigiąs penktą dešimtį. Nuo tada — ne. Tik tada tuos kelis kartus. 

— Aš pavydus. 

— A, dabar aš tokia sena! 

Praėję bažnyčią, paskui „Šeimyninio dolerio“ parduotuvės kiemą, 
atsirado ant kelio, vedančio atgal į centrą. Per striukę jautė nuo As- 
tridos sklindančią šilumą. Jiedu buvo beveik to paties ūgio, abu ap- 
siavę botais, abu ilgakojai, todėl lengvai pataikė eiti į koją. 

— Prisimenu jį nuo mažens, - tęsė Astrida. — Jis buvo geras tėvo 
draugas. Bastijanas buvo tėvui ištikimas, nors man augant daug ke- 
liavo. Jis nuolat judėjo po visą pasaulį ir, kur tik nuvažiuodavo, skaitė. 
Jam nuolat ateidavo ryšuliai knygų, paskui jis jas vėl išsiųsdavo. Tada 
aš ėmiau keliauti. Šiek tiek gyvenau Niujorke. Mokiausi. Ten ir vėl 
sutikau Bastijaną. Susitikome išgerti kavos ir nuėjome į mano apar- 
tamentus. Atrodė... 

— Nenoriu daugiau išgirsti. 

— ... kad teisinga taip pasielgti. Štai ir viskas. Nieko daugiau ir 
nėra. 

— Jūs turėjot būti graži pora. 

— Nemanau, kad protinga pavydėti žmonių praeities. 

— Ar jis tave tebemyli? 

Astrida neatsakė. Ji nuspyrė pušies kankorėžį į nešvarius, belapius 
krūmokšnius šalikelėje. Jie ėjo per pelkę. Besileidžianti saulė apšvietė 
nendres, o vėjo gūsis glostė jas kaip pirštai auksinį kailį. 

— Manau, tebemyli, — pats atsakė Kelasas. 

Jie ėjo už plačios baltos linijos, kuri buvo nupiešta abiejose gatvės 
pusėse ir atskyrė jardo ilgio plotį pėstiesiems ir dviratininkams. Pro 
šalį nuolat pravažiuodavo visureigiai ir pikapai. Daugumos stiklai 
buvo tamsūs, todėl keleivių nesimatė. Toli už nendrių buvo ma- 
tyti pastatų, bet eismas nenustelbė įspūdžio, kad jiedu vieninteliai 
žmonės prietemoje. 

— Turbūt sunku čia gyventi su vienu automobiliu dviem, - garsiai 
mąstė Kelasas. 

— Turiu dviratį, — išsiblaškiusi atsakė Astrida ir pažvelgė į jį. - Nori 
sužinoti, kaip mudu su Bastijanu užsidirbame pinigų? To klausi? 
Bastijanas sumanus ir jam sekasi. Jis paveldėjo pinigų iš tėvų, gavo 
už knygą, pats žinai iš ko, ir investavo į tikrą dvarą. Jis gauna nuom- 
pinigius iš keleto nuosavybių. 

— Ar dar rašai straipsnius? 

— Kurgi rasčiau laiko? Turiu dukterį. 


— Tau padeda Bastijanas. 

— Ji užima visą mano laiką ir aš nesipriešinu. Niekada nenorėjau 
kūdikio, bet dabar, žinok, viskas tiesiog puiku, - ji kalbėjo gana 
išsiblaškiusiu balsu ir žiūrėjo į kažką kitoje kelio pusėje. — Matai tą 
pastatą? Tai viešbutis. Dviejų aukštų medinis pastatas ant upelio 
kranto. Ar neišsinuomoti mums kambario? 

Jie perėjo gatvę ir negrįstą automobilių stovėjimo aikštelę prie resto- 
rano. Gale aikštelės, medinėje tvoroje, buvo skylė. Jie pralindo pro ją ir 
priėjo prie viešbučio, kuris stovėjo po tokio pat storumo pušimis, kaip 
kad augo aplink Astridos ir Bastijano namą. Priešais stovėjo dvi pašiūrės 
ir „Coca Cola“ automatas. Viešbučio mašinų stovėjimo aikštelė buvo 
tuščia. Aplink medžius lakstė pora juodųjų voverių. 

— Paprašyk kambario viršuje, — paliepė Astrida. - Paprašyk su 
patogumais, — ji nuėjo prie laiptų, kurie buvo toli nuo pagrindinio 
įėjimo ir pastato gale kilo į antrą aukštą. 

— Kur eini? 

Astrida išsišiepė ir prispaudė pirštą prie lūpų. 

— Susitiksime viršuje. Pasakyk, kad aš tavo mergina. 

Iš Kelaso kortelės nuskaitė devyniasdešimt dolerių už kambarį su 
patogumais, nors jis nežinojo, kas tai per patogumai. 

— Mes dviese, — pasakė viešbučio savininkei sulysusiai, susirūpi- 
nusiai moteriai subintuota koja. - Mano mergina pasirodys vėliau. 

— Kambarys priklauso jums, — pareiškė. — Rytoj čia bus ančių 
medžiotojų, bet visą savaitgalį jis jūsų. Ko nors reiks, tai aš namie. 
Tas namas pačiame aikštelės gale. Geros nakties. 

Viešbutis stovėjo ant polių, įkastų į pelkę. Užpakalinė dalis buvo į 
nendres, apatinis aukštas — vos kelios pėdos virš juodo, beveik skysto 
purvo. Kambariai kiekviename aukšte buvo tik vienoje pusėje. Į 
juos buvo galima patekti pro stumdomąsias duris, pro kurias galėjai 
matyti pelkę. Tarp durų ir purvo buvo terasa ir baliustrada, pada- 
rytos iš tų pačių tvirtų nedažytų papilkėjusių lentų. Nuo viešbučio 
iki mažojo upeliuko kranto buvo maždaug keturiasdešimties jardų 
ilgio T formos lieptas. Kai Kelasas viešbučio centre esančiais atvirais 
laiptais lipo į viršų, pamatė po juo praplaukiančią kanadietišką žąsį. 
Saulė buvo nusileidusi ir virš kelio švietė pusmėnulis. Astrida laukė 
sėdėdama ant sunkios medinės lauko kėdės, nudažytos rūdžių spalva. 
Prie kiekvienų durų stovėjo po tokią. Ji beveik gulėjo ant kėdės, 
kojas susikėlusi ant baliustrados, o burnoje įsikandusi striukės raištelį. 
Striukė buvo atsegta. Po ja ji vilkėjo džinsus, baltą liemenę ir tamsiai 
mėlyną megztinį. 

Ji nuleido kojas ir atsisuko. Niekas nebetrukdė Kelaso laimei — 
Astrida pasilenkė jo pabučiuoti. Jie ilgai bučiavosi. 

Jis išsiėmė raktą iš kišenės. Pasirodo, jie buvo šalia reikiamo kam- 
bario. 

— Atspėjau, - šyptelėjo Astrida. 

— Tai jau tikrai, — Kelasas rakino ir atidarinėjo duris. — Ar čia 
buvo pradėta Naomė? 

— Gal. 

— Pažįsti registratorę. 

— Čiagi mažas miestelis. Tu visus pažįsti, tave irgi. Akis į akį ne- 
susitinkam. 

„Patogumus“ sudarė trys kambariai; viename iš jų viryklė, šal- 
dytuvas, stalas ir sofa; viena vonia; vienas miegamasis. Kiekviename 
kambaryje buvo po televizorių. Ant sienų kabojo skrendančių ančių 
ir žąsų nuotraukos, o ant gabalo iš vandens ištraukto medgalio — pa- 
veikslas su švyturiu raudonais ir baltais dryžiais. Kelasas paėmė As- 

tridos ranką ir pabandė nutempti ją į miegamąjį, bet ji šleptelėjo ant 
sofos ir sėdėjo ten šaipydamasi. Nustebęs Kelasas pakraipė galvą. 
Šioje saloje jam buvo vietos. Trys kartos viename dideliame name. 
Jis būtų smaigalys viduryje, kol, matyt, piramidės pagrindas nepra- 
siplėstų nuo papildomų kelasastridukų. Su Bastijanu būtų sunku, 
bet Kelasas jį nugalėtų. Pamalonintų jį arba, dar geriau, pagarbintų 
jį - laikydamas mokytoju. Jiedu su Astrida eitų medžioti... 

Astrida įkišo ranką kišenėn, išėmė penkiasdešimt dolerių ir ištiesė 
Kelasui. Jis pažiūrėjo apstulbęs. 

— Medokso garvėje yra degalinė, — pradėjo aiškinti. — Grįžk į 
gatvę, pasuk į kairę, eik tuo keliu, kuriuo atėjome. Ji bus kairėje. 
Mums reikia kokio nors gėralo. 

— Elisi? 

— Ten dirba tikri šikniai. 

Kelasas pažvelgė į banknotą. Jis išskleidė jį prieš save kaip mažą 
žemėlapiuką. Vis žiūrėjo ir žiūrėjo į skaičių „50“. 

— Už juos nupirksi penkis butelius raudonojo vyno, - tarė As- 
trida. 

— Penkis?! 

- Šiandien visko neišgersime, — gūžtelėjo pečiais Astrida ir ištie- 
susi koją bakstelėjo jam į šlaunį. 

Kelasas išėjo ir nupirko penkis butelius raudonojo kalifornietiško 
vyno. Už prekystalio stovinti moteris nebuvo panaši į „šiknę“. Ji buvo 
mandagi ir nepaklausė, ar jis rengia vakarėlį. Dar nupirko kelis mai- 
šelius „Nachos“ traškučių, keletą indelių padažo ir partempė prekes į 
kambarį dviem maišais. Jis norėjo išgerti su Astrida, bet maišų svoris 
bei butelių dzingsėjimas lipant laiptais sugadino nuotaiką. 

Buvo tamsu. Prie kiekvieno kambario degė po lempą, kurios ap- 
švietė terasą. Pro jų išsinuomoto kambario stiklines duris irgi sklido 
šviesa. Toli pelkėje, už medžių, švyturio spindulys nutįso iki pasaulio 
krašto. Astrida tebesėdėjo, kur ją ir paliko, žiūrėdama animacinius 
filmus ir sukiodama rankose chromu padengtą kamščiatraukį. Ant 
stalo stovėjo dvi plastikinės stiklinės. Astrida atsistojo, pabučiavo jį į 
lūpas, paglostė šoną ir pradėjo atidarinėti vieną iš butelių. Tuo metu 
Kelasas išėmė kitus ir sustatė juos ant stalo į eilę. Paklausė, ar neprieš- 
taraus, jei išjungs televizorių, ir ji papurtė galvą. Padavė jam pilną 

stiklinę vyno, susidaužė stiklinėmis, pasveikino atvykus į Čingateką 
ir gurkštelėjo. Jis atsisėdo su buteliu vyno ant grindų jai prie kojų. 

— Ar galiu su tavim pasilikti? 

— Kaip tu gyvensi? 

— Reikia paskambinti mano seniesiems leidėjams. Atgal jie ne- 
labai noriai priima, bet gal samdytų mane į karą. Daug išleido mane 
mokydami. 

— Naują karą?.. 

— Taip. Ką dar galiu daryti? Turiu skolų. Baisybę. Nesu geras 
medžiotojas. Gal pamokytum? 

— Medžioju viena. 

Kelasas paglostė Astridai pečius. 

— Noriu vėl pamatyti tavo odą. Myliu tavo odą. 

— Meilė! 

— Tai bent iššokai tada iš sraigtasparnio. Nėščiai moteriai tikras 
išbandymas. Buvo kokios šešios pėdos. 

— Nebuvo ten šešių pėdų! Niekam tas šuolis nepakenkė. Smagus 
pasivažinėjimas vaikeliui. 

— Taigi vėliau išvykai. 

— Daug vėliau. 

— Kada? 

— Birželį. 

— Naomė gimė Afganistane? 

— Vaikai ten gimsta kasdien. 

— O dabar džiaugiesi mane matydama. 

— Neprisimenu, kad būčiau tai sakiusi. 

Astrida paslėpė savo vyptelėjimą už stiklinės. Ji buvo nusiavusi 
batus. Dabar pritraukė kelius prie krūtinės ir pastatė pėdas ant 
sofos. 

— Ar prisimeni tą dieną, kai iššokai iš sraigtasparnio? 

— Aišku. Prisimenu, kaip visi rėkėm ant to vyruko, kuris neleido 
mūsų automobiliui išvažiuoti iš svečių namų, kol jam nesumokėjom 
dešimt „žalių“. 

— Prisimenu, atsiradai prie svečių namų kaip tik tada, kai sraig- 
tasparnis ėmė leistis. 

— Prisimenu šaukei „mes tave nudėsim““. 

— Aha, — Kelasas paraudo ir pažvelgė į vyną. 

— Tada man atrodė keista, kad sakai „mes nudėsim“. Ne „aš nu- 
dėsiu“. Tu paskelbei jam mirties nuosprendį visos grupės vardu. 

— Nemanau, kad jis susijaudino, — nusijuokė Kelasas. 

— Ir aš nemanau, - Astrida irgi juokėsi. — Jo skruoste buvo už- 
gijusi kulkos žaizda. Jam peršovė skruostą ir jis išgyveno. Dėl to, 
pamaniau, ir neišsigando tavo grasinimo. Tada padavėm pinigus, 
įlipom į sraigtasparnį ir tu pasakei „Kita stotelė — viešbučio „Iadži- 
kistanas“ bare“. 

- Ar tikrai klykiau? — pasitikslino Kelasas. — Gal šaukiau? Ar dėl 
to iššokai? Dėl mano eilinio priepuolio? 

— Išsiaiškinsi, — Astrida pabaigė stiklinę ir abi pripildė. — Norė- 
čiau, kad apie mane spręstų pagal tai, ką darau, o ne pagal tai, ką 
sakau daranti. 

— Džiaugiausi tave matydamas. Klausinėjau apie tave Kabule ir 
Mazari Šarife. Niekas nežinojo, kur tu. Kol „Interkontinental“ vieš- 
butyje sutikau tą moterį iš tarptautinės humanitarinės tarnybos ir ji 
pasakė tave mačiusi Bamiane. Jau buvau pamanęs, kad žuvai arba iš- 
vykai namo. Dingai, kai nužudėme tuos vaikinus sunkvežimiuose. 

— Mes jų nenužudėme. Ir vėl tavo tuštybė. 

Astridos akių išraiška buvo tokia rimta, Kelasas pasijuto tikrai 
priklausąs pasauliui, kad akimirkai jį apėmė atradimo ekstazė, tarsi 
būtų sužinojęs, kad tai, apie ką visada žinojo ir ko visada norėjo, iš 
tikrųjų jam priklausė visą laiką, o jam tereikėjo žodžių, kuriais jis 
galėjo to pareikalauti. 

— Mes jų nenužudėme, - pakartojo Astrida. - Tik prisidėjome 
prie nužudymo ir viskas. Šiek tiek. Ar parašei apie tai į savo lai- 
kraštį? 

— Ne. 

— Kodėl? 

— Buvo gėda. Nenorėjau, kad žmonės apie mane blogai galvotų. 
Be to, kaipgi pateikti tai tikroviškai? Jei būčiau parašęs, kaip viskas 
įvyko iš tikrųjų, nebūtų spausdinę. Būčiau turėjęs rašyti, kodėl taip 
pasielgiau. Būčiau turėjęs rašyti, kad mane pastūmėjo meilė. 

— Nekalbėk taip. 

— Kodėl ne? 

— Žinojau, kad į viską žiūri per rimtai. Supratau, kad ketini pa- 
bandyti ir panaudoti tai kaip kraujo ryšį tarp mūsų. 

— Kaipgi man nežiūrėti rimtai, kai mano akyse sudega du 
žmonės? 

— Žinau, kas atsitiko. Suprantu, kad pasielgiau neteisingai. Mane 
tai slegia. Bet, Adamai, tai mano našta, ne mūsų. Tau labiausiai rūpi 
ne tie žuvę vaikinai. Tau svarbu, kad tai įvyko, kai ten buvom. Po to, 
kai praleidome naktį drauge ir tu nusprendei, kad dėl to įvykdyto 
blogio tapome artimesni. 

— Visai ne. 

— Buvo aišku, kad melavai, kai sakei, kad nori su manimi pa- 
sidulkinti. Supratau, kad nori kažko daugiau. Norėjai meilės. Visi 
nori. Visi mano, kad kiti myli, ir patys nori tai pajusti. Manau, turi 
tam teisę. Visi taip trokšta meilės, kad nesvarbu ko sulaukę, vadina 
tai meile. Tai nauja religija. Meilė yra Dievas. 

— Dėl sunkvežimių tu klysti, - nenusileido Kelasas. —- Man tai 
buvo svarbu. 

— Ką dėl to padarei? 

- Ieškojau vairuotojų šeimų. 

Šitą sakinį turėjo pakartoti, nes Astrida iš pradžių nesuprato. 
Kai pakartojo, ji pasilenkė ir pabučiavo jį į kaktą. Tada atsistojo ir 
nuėjo atidaryti kito butelio. Kelasas irgi atsistojo ir su stikline rankoje 
nuėjo į miegamąjį. Atrėmė pagalves į lovos galą ir atsisėdęs atsirėmė 
į jas. Tuoj pat atėjo ir Astrida su antru buteliu vyno ir atsisėdo šalia. 
Kelasas ją apkabino ir ji atrėmė į jį galvą, kol jis pasakojo, ką jis po 
Bagramo įvykių be jos veikė Afganistane. Jis matė jų atvaizdą pilkai 
žaliame išjungto televizoriaus ekrane ant komodos, lovos gale. Kartą 
(jam bekalbant) pastebėjo, kad Astrida pažiūrėjo į jį, kai manė, jog 
jis nemato. 

Netrukus Astrida išslydo iš Kelaso glėbio ir atsisėdo tiesiai. Jau 
buvo pradarę trečią butelį. 

— Nusimauk džinsus, — paprašė Kelasas. 

Astrida išsirito iš lovos, atsisegė diržą ir nusitraukė džinsus. Ke- 
lasas irgi nusimovė džinsus ir kojines. Astrida nusijuokė, kai pamatė, 
kad jis be trumpikių. 


— Kaip pornofilme, - pratarė sėsdama prie jo. 

— Tikrai tada tau melavau, — prisipažino Kelasas. — Buvau tave 
įsimylėjęs. Ir dabar myliu. Todėl ir atvažiavau. 

— Kai sutikau tave Afganistane, kalbėjai tarsi būtum netikėjęs, kad 
žmogus gali kada nors pažinti kitą žmogų, - prisiminė Astrida. — Kai 
važiavome į italų ligoninę, kalbėjai kaip žmogus, atmetantis gali- 
mybę pamilti. Manau, supranti, kad esu nustebinta tavo netikėto 
pasirodymo ir meilės prisipažinimo. Tada kalbėjai kaip įskaudintas, 
nusivylęs, daug sužinojęs žmogus. Dabar kalbi kaip paauglys. Tuo 
žmogumi galėjau pasitikėti. O šituo... Nežinau, ar galiu. 

— Klydau, — bandė teisintis Kelasas. — Buvau pamiršęs, kad pa- 
žinti žmogų galima ne tik stebint, liečiant ir klausantis. 

— Aišku. Juos galima tiesiog sukurti. Ar tą čia ir darai? Kuri 
mane? 

— Žinoma, ne. 

— Kuri gražią istoriją su manimi? 

— Ne! 

— Adamai, čia dar yra trečias asmuo, - dėstė Astrida. - Lovoje, 
tarp mūsų, yra kažkoks keistas hibridas — tavo įsivaizduojama aš ir 
ta, su kuo tu įsivaizduoji gulįs, o tu per daug susidomėjęs ta būtybe. 
Taip negali būti. Be to (esu tau tai sakiusi), man visaip patinka būti 
su tavimi, tik ne taip. Tik ne meilė, kad ir kas tai būtų, - Astrida 
prisitraukė kelius, sukryžiavo rankas ant krūtinės ir dar stipriau pri- 
siglaudė prie Kelaso. - Mano mama buvo apsėsta minties, kad negali 
būti pakankamai arti manęs ar kad turėčiau būti arčiau jos. Ji norėjo 
būti viena, bet viena norėjo būti kitokia — dvynė, šešėlis, atspindys. 
Palydovas. Ji taip norėjo. Kartą ji man pasakė, kad jos siela vienam 
žmogui per didelė. Ji pasakė turinti storą sielą. 

Kelasas nusijuokė. 

— Aha, buvo juokinga. Ji buvo juokinga. Bet kartu ir bauginanti. 
Norėjo mus suartinti. Kartais meile, kartais mirtimi. Porą kartų 
bandė nusižudyti mano akivaizdoje. Kartą, kai maudžiausi vonioje, 
stovėdama prie prausyklės susipylė į burną saują tablečių. Kitą kartą 
virtuvėje persipjovė venas. Mudvi kalbėjomės prie stalo, kur ji pjaustė 
morkas. Staiga žvilgtelėjo į mane ir brūkštelėjo peiliu per riešą. Peilis 
buvo sunkus bei aštrus ir jai net nereikėjo smarkiai spausti. Man tada 
buvo dvylika. Dažnai susimąstydavau prisiminusi posakį, kad savižu- 

dybė yra pagalbos šauksmas. Kai buvau maža, manydavau, kad vaikai 
turi padėti motinoms nusižudyti. Ji visada norėdavo mane įtraukti 
į savo darbus. Motinos-dukters reikalai. Manau, ji buvo sutrikusi. 
Mirtis ar meilė. Jai buvo tas pats. Abi atrodė kaip išsigelbėjimas ir jai 
atrodė natūralu, kad ir aš turiu būti su ja jose. 

— Įtraukti tave į savo veiklą? Tokią kaip mirtis? 

— Žinau, skamba beprotiškai. Nenorėjau su ja būti! 

— Aš manau. 

— Galiu judėti į kažkur, bet nenoriu į tą kažkur patekti. Nenoriu 
užstrigti. Tai taip panašu į mirtį. 

— Astrida, viskas gerai. 

— Štai kur aš užaugau, supranti? Šeimoje, kur vienas jos narys 
nuolat beišeinąs, pasirengęs eiti ten, kur neturėtų eiti, ir kur aš ne- 
turėčiau sekti jai iš paskos. Gyvenau lyg name su papildomomis 
durimis. Yra fasadinės durys ir durys į kiemą, palėpę ir dar yra durys, 
kurios veda į mirtį. Ir jos visos neužrakintos, — ji pažvelgė į Kelasą. — 
Adamai, aš niekada nenorėjau mirti. Mano tėtis irgi. Jis tiesiog išėjo 
miegodamas. Ir mano brolis. Jis irgi nenori mirti. Bet jei užaugi 
tokiuose namuose, su papildomomis durimis į mirtį - mirtis tampa 
tavo namais. Ji tau atrodo artima. 

Jie gulėjo tamsoje klausydami vienas kito kvėpavimo. 

Kelasas ją pabučiavo ir sušnibždėjo: 

— Ar patikėtum, jei pasakyčiau, kad štai taip švelniai tave lies- 
damas, be galo švelniai, kai žiūriu tau į akis, jaučiuosi laimingesnis, 
nei kada nors anksčiau? 

— Gal. Padaryk dar ką nors ir aš įsitikinsiu. 

Giliai širdyje Kelasas suabejojo, ar reikėtų dabar su Astrida my- 
lėtis, kai jie abu apgirtę, vis dar aidint Astridos prisiminimams. Kad, 
jei susilaikytų, kažką įrodytų. Bet jis norėjo, ji irgi. Tai ir pasimy- 
lėjo. 

Malonumai evoliucionuoja. Jokie žmogiški malonumai nebūtų 
išlikę, jei nebūtų teikę vilčių, kad po jų ateisianti ramybė bus tobu- 
lesnė už patį malonumą. 

Pabudęs Kelasas jautė ne tik pagirias, bet ir baimę, kad keletą aki- 
mirkų tapo bevardis ir kažkur nutolo. Kai atsimerkė, prie lubų pa- 
matė kabantį ventiliatorių. Jis plūduriavo ten, tamsesnis nei pati 
tamsa, savo forma panašus į milžinišką žvaigždę. Nuo lentynos prie 
lovos Kelasas paėmė stiklinę vandens. Ištuštino ją ir pasijuto geriau, 
bet širdis vis dar daužėsi į šonkaulius kaip priepuolio ištiktas žmogus 
per mažoje net išsitiesti celėje. Astridos šalia nebuvo. Kambaryje irgi. 
Turėtų keltis ir eiti jos ieškoti, bet nenorėjo. Bijojo. Už miegamojo 
durų kažką išgirdo. Medis brūžinosi į medį. Ir dar girgždesys. Turėtų 
eiti ir pažiūrėti, kas ten, bet nenorėjo. Nenoriai uždegė šviesą prie 
lovos. Suskaičiavo tuščius butelius. Trys ir dar vienas prie durų. Ke- 
lasas buvo tikras, kad neišgėrė daugiau nei pusantro. Astridos batai 
vis dar buvo ant grindų. Ji netoliese. 

Jis buvo auka tų baimių, kurios užplūsta vyrus ir moteris anksty- 
vomis priešaušrio valandomis, bet dar jį slėgė galvoje besiformuojanti 
granito sunkumo mintis. Pavienės aplinkybės, sutapimai, įtarimai 
iškildavo atmintyje. Jie buvo niūrūs. Tokia tiesa. Jis tegalėjo mirksėti, 
giliai kvėpuoti, uždegti šviesą prie lovos, bet baimė nedingo. 

Astrida — alkoholikė. 

Kad ir kaip jis mėgino tą mintį atmesti, kad ir kaip bandė save 
įtikinti, kad dėl visko kalta tamsa, faktai sakė ką kita: Astrida al- 
koholikė, kuri labai stengiasi ir dėl savęs, ir todėl, kad ji - motina, 
nebebūti alkoholike. Tai apsigyveno saloje ir, pasak Bastijano, dėl 


savo silpnumo prisivertė paklusti prižiūrėtojo taisyklėms. Jis taip 

sakė. Gerai pagalvojus, saloje nedaug barų bei kitų vietų alkoholiui 
įsigyti, iš visų jų gali būti lengvai (laisvanoriškai ar kitaip) atskirtas. 
„Šikniai“. Sala kaip tik tai, ko reikia — nėra viešojo transporto, o 
Astrida neturi automobilio ir nevairuoja. Kodėl ji taip elgtųsi, jei 
nebūtų atimtos teisės? 

Sveikstančio alkoholiko baimė pasigerti. Ar ten būdavo išger- 
tuvių? Kai po Rugsėjo vienuoliktosios Astrida nesusirgo mėnesinėm 
ir suprato pastojusi, mintis jai turbūt pasirodė nuostabi: žurnalui 
pateikti šaunų pasakojimą apie savo kartą ir drauge musulmoniškame 
krašte, kur alkoholis draudžiamas, apsaugoti dar negimusį kūdikį 
nuo motinos pagundų. Vieta, kurioje, kaip Astrida jam sakė, jos 
negalavimas neklestės. Ji nuskrido į Dušanbė ir įsiregistravo į „Ta- 
džikistano“ viešbutį. Ten pasismagino. Štai kodėl, kai jie susitiko 
Faizabade, ji vėmė nuo skardžio. Pagiriojo. Žinoma, Afganistane irgi 
buvo gėralų. Užkietėjęs alkoholikas galėjo lengvai rasti, ko jam reikia, 
bet Astrida kovojo, o vaikas po širdimi buvo jos valios sąjungininkas. 
Ji du kartus paliko Kelasą. Ką tai turi bendra su alkoholiu? Nieko, 
visai nieko. Išskyrus tai, kad pirmas kartas buvo jiems kirtus Andže- 
mano perėją, kai ji pamatė, kad jis vežasi litrą viskio, o antras kartas 
buvo sraigtasparnyje, kai jis pasakė „Kita stotelė - „Tadžikistano“ 
viešbučio bare“. Tada ji liko Afganistane. 

Kelasas atsikėlė, apsirengė ir uždegė viršutinę lemtą. Stovint 
įprastinėje šviesoje, viskas nebeatrodė taip baisu ir neišvengiama. 
Keistuolis! Astrida mėgo išgerti. Viena iš priežasčių, kad teorija „alko- 
holikė“ — absurdiška, yra ta, jog padarys jį, Kelasą, priešu, išdaviku. Jis 
nelaimėjo jos iš Bastijano. Pavogęs ją iš Bastijano ir Naomės suteikė 
jai galimybę pasigerti. Negi viskas atvirkščiai — šalta, priešiška As- 
trida, kuri jį atvykusį sutiko, būtų geroji Astrida, o pastarųjų dviejų 
valandų besijuokianti, švelni Astrida būtų silpna, nugalėta, godi? Ne, 
tai protu nesuvokiama. Būtų tas pats, jei įsivaizduotum, kad Astridos 
lūkesčiai, elnio medžioklė, seksualinė ekstazė, siekimas sužinoti apie 
žmonijos beprotybę bei tamsos paslaptis, jos troškimų esmė tėra 
stiklas atskiesto etilo alkoholio. 

Jis nuėjo į svetainę. Užuolaidos buvo užtrauktos. Degė visos 
šviesos. Kambaryje buvo vėsu. Ketvirtasis tuščias butelis tebebuvo 


kur buvęs. Penktojo nebuvo. Jo nupirkta užkanda tebebuvo ryškiuose 

pakeliuose neatplėšta. Buvo vidurnaktis. Jis miegojo daug valandų. 
Atidarė vonios duris ir bijodamas, ir tikėdamasis, kad Astridos ten 
nėra. Būdamas vonioje išgirdo, kad užuolaida plazda. Vėjas. Matyt 
atidarytos durys į terasą. Priėjęs atitraukė užuolaidą. 

Astrida sėdėjo ant baliustrados nugara į pelkę, basos kojos vos lietė 
grindis, kai ji švelniai lingavo. Galva palinkusi į priekį. Veido nematyti, 
tik viršugalvis. Kairioji ranka karojo lyg išnarinta. Dešiniojoje spaudė 
plastikinę stiklinę, kurią buvo pastačiusi ant baliustrados krašto, bet ji 
buvo nuvirtusi. Sprendžiant iš mažutės tamsios dėmelės, kuri susigėrė į 
medieną prie stiklinės briaunos, prieš nuvirsdama ji buvo beveik tuščia. 
Penktasis, dabar jau tuščias, butelis stovėjo tarp kėdžių. 

Kelasas stovėjo tarpduryje ją stebėdamas. Jei prabiltų, ji galėjo 
staiga nubusti ir nukristi. Buvo girdėti šiurkštus kvėpavimas. Ji pa- 
sviro, garsiai įkvėpė, atsirūgo ir kažką sumurmėjo. Kelasas žengė du 
žingsnius į priekį ir tvirtai suspaudė pečius. Astrida staigiai pakėlė 
galvą ir žiūrėdamas jai į veidą suprato, kad baimė buvo pagrįsta. 

Ji buvo nei gyva, nei mirusi. Aplink lūpas matyti tamsaus vyno 
ratukas, nosis ir akys paraudę. Ant kairio skruostikaulio nubrozdi- 
nimas. Ji buvo pabudusi, bet nelabai sąmoninga, kaip kad žmonės, 
įpratę prie didelio alkoholio kiekio. Kelasas buvo tokių matęs — vy- 
riškų ir moteriškų pavidalų, kurie nuo ankstaus ryto gėrę, aštuntą 
vakaro prieidavo prie jo bare. Iš pradžių jie atrodydavo blaivūs, šiek 
tiek papilkėję bei paraudę, kalbėdavo mąsliai, kol jis suprato, kad jie 
vis kartoja tą patį sakinį ir kad juose telikę tiek motorinių funkcijų 
ir jausmų, kad galėtų pareikšti tik savo kuklius poreikius baro dar- 
buotojams ir taksi vairuotojams. Tiesą sakant, jų trys ketvirčiai buvo 
mirę ir Kelasą pradėdavo krėsti šiurpas, kai jis palengva suvokdavo, 
kad kalbasi su žmogaus apvalkalu, o paties žmogaus ten nėra. Ne- 
įmanoma pamiršti šaltos ropliškos akių tuštumos, net kai žmogus 
grįždavo. O dabar tokios Astridos akys. Šių akių savininkei buvo 
pasakęs, kad myli. Dabar akys jį stebi, bet moters nėra. 

Astrida smarkiai mostelėjo galva į kairę, ir Kelasas pabandė nu- 
traukti ją nuo baliustrados, bet ji priešinosi vadindama jį „sumautu 
šūdžium“. 

— Nagi, mieloji, - ramino Kelasas. — Tau reikia išgerti daug van- 
dens ir išsivemti. Aš padėsiu. 

Bus sunku pamiršti jos roplišką žvilgsnį bei atkarusį žandi- 
kaulį. 

— Pašlemėke tu, išvežk mane iš šitos velniškos salos. Kur Naomė? 
Myliu savo mergytę. Atstok! — ji smarkiai spyrė Kelasui į krūtinę ir jis 
nugriuvo gaudydamas kvapą, o galva priminė, kiek daug jis išgėrė. 

— Ei, dar tau nerodžiau Naomės nuotraukų, — su bloga lemiančiu 
aiškumu tarė Astrida. 

Kelasas giliai kvėpavo. Kairiąja ranka Astrida knisosi kišenėje, o 
dešiniąja pakėlė stiklinę. Pažvelgė į ją, priglaudė prie lūpų, pakreip- 
dama ir atlošdama galvą, vis dar kita ranka tebesiknisdama kišenėje. 
Kelasas matė, kad ji praranda pusiausvyrą, šoko į priekį, kad sustab- 
dytų, ir vos neiškrito per baliustradą paskui ją. Astrida nė necypte- 
lėjo, kai įkrito į pelkę. Kelaso veidą apraškė šaltas drėgnas purvas. 
Triukšmas sukėlė žąsų gagenimą ir sparnų plasnojimą. 

Kelasas nulėkė laiptais, paskui lieptu. Žąsų keliamas triukšmas 
nustelbė bet kokį garsą, kurį galėjo sukelti Astrida. Šaukdamas ją 
vardu Kelasas pritūpė liepto gale, apsisuko, pasirėmė į lentas ir kaip 
galėdamas švelniau įšoko į nendres. 

Kojos pasinėrė į šaltą juodą tyrę ir grimzdo, kol vanduo apsėmė 
kelius. Nejautė po kojomis pagrindo, tik purvas vis tempė gilyn. 
Vieną koją ištraukus, kita grimzdo. Suvokė, kad reikėjo nusiauti. 
Eidamas vis šaukė Astridą. Dėl žąsų gagenimo, sparnų plazdėjimo 
bei jo paties teškenimo jos negirdėjo. Viešbučio šviesas užstojo terasa, 
todėl Kelasas nematė, kur tos nendrės, į kurias įkrito Astrida. 

Žąsų sukelta kakofonija tilo ir priekyje jis išgirdo nelabą garsą — 
tarsi kas būtų vėmęs po vandeniu. Kelasas bandė bristi sparčiau, bet 
griuvo į vandenį ir per pėdą nugrimzdo į juodą klampynę. Akimirką 
beaistris mirtinas purvo švelnumas prilipo prie veido. Jis kapanojosi, 
kol atsiklaupė, atsistojo ir už poros žingsnių pasiekė Astridą. Ji buvo 
kniūpsčia, galva virš vandens, rankos sulenktos, lyg darytų atsispau- 
dimus. Pečiai virpėjo nuo pastangų, nuo tamsaus veido varvėjo, tarsi 
jai būtų ką tik pavykę pakilti iš purvo. Ji kosėjo, unkščiojo, nugara 
susitraukė, o kai nusiraugėjo, alkūnės neatlaikė ir ji krito į purvą. 
Kelasas pritūpė, apkabino per pažastis ir pakėlė. Neužteko jėgų pa- 
statyti ant kojų, todėl patraukė atgal ir atsiklaupė tuo pačiu metu ir 
dabar abu klūpėjo purve iki juosmens vandeny. 

— Patrauk nuo manęs rankas, - niršo Astrida. 

— Ne, - dar stipriau spausdamas atsakė Kelasas. 

Jautė, kad jos kūnas stingsta, burna užsikemša ir ji ima riaugėti. 
Vėmalų srovė pliūptelėjo į vandenį. 

— Šalin! ŠALIN! - šaukė Astrida, o jos balsas buvo klykiantis, 
panašus į lojimą. 

Ji muistėsi Kelaso glėbyje, daužė alkūnėmis, o atmesdama galvą 
pataikė į nosį. Jai pavyko išsilaisvinti ir atsistoti, o tada patraukė 
upelio link. Kelasas nusitraukė batus ir nuėjo iš paskos. Nosis kaito, ji 
prisipildė, o tada per viršutinę lūpą pajuto tekant kraują. Nusišluostė 
permirkusia rankove ir pradėjo drebėti. Šalta. Astrida nugriuvo, at- 
sistojo, bet vis tiek buvo priekyje. Jis klykė, kad ji grįžtų ir ji kažką 
suspiegė, bet jis nesuprato. 

Kai pasivijo, jie susigrūmė. Ji vožė jam keliu, alkūnėmis, delnais. 
Norėjo jai smogti atgal, bet negalėjo užsimoti. Bandė ją sučiupti, 
suspausti mosuojančias rankas ir tempti prie tilto. Kol jie grūmėsi 
ir Kelasas pasiekė Astridos įsiūčio lygį, tikėdamasis, kad tai padės ją 
įveikti, tamsoje, dvokiant vėmalams, purvui ir kraujui, jo isterijai 
tai padidėjant tai sumažėjant, tykštant vandeniui, žąsims gagenant 
ir viską užgožiant šlykščiausiems vyro ir moters keiksmams, Kelasas, 
ne toliau nei už dviejų šimtų jardų, matė pro šalį važiuojančias ma- 
šinas, o jų šviesos nepasiekė tamsioje, stingdančioje pelkėje dėl nieko 
besigrumiančių dviejų kvailių. 

Astrida pavargo pirmoji ir suglebo. Ėmė verkti. Kelasas valandėlę 
ją ramiai laikė, paskui lėtai raudančią ir drebančią nuvedė prie netoli 
esančio liepto. Jam padedant Astrida užsiropštė ant viršaus ir atsisėdo 
nuleisdama kojas. Kol Kelasas išlipo iš vandens ir atsistojo greta, ji 
atlošusi galvą bliovė „mama“ ir kad ji atsiprašo. 

— Tavo mamos nebėra, - bandė atvesti į protą. — Tu pati mama. 
Stok. Negalima čia pasilikti. 

Bet Astrida nustojo verkti, atsigulė ant liepto, užsimerkė ir ne- 
judėjo. 

Nuo kursų, kuriuos lankė prieš vykdamas į priešišką Irako aplinką, 
tebuvo praėję vos kelios savaitės ir Kelasas nebuvo pamiršęs, kaip į 
saugią vietą išnešti sužeistą draugą. Atrodė, kad iš visų tada mokytų 
įgūdžių, šito reikės mažiausiai. Jei būtų tekę, porą jardų, į kitą pusę 

sienos, būtų už apykaklės tempęs fotografą. Dabar pritūpęs užsikėlė 
Astridą ant nugaros ir nešė lieptu, nes negalėjo, kol ieškos pagalbos, 
palikti jos vienos, kad užspringtų ir numirtų iš šalčio. 

Nešė per vestibiulį spardydamas duris, kad atsidarytų, žemyn 
laiptais ir per automobilių stovėjimo aikštelę, o žvyras badė basas 
kojas. Viešbučio savininko namuose degė šviesa. Tiesiai prieš namus, 
kaip kalėdinės dekoracijos, stovėjo senos medinės rogutės ir pačiūžos. 
Kelasas nuleido Astridą ant žemės (dabar jam tereikėjo ją prilai- 
kyti, nes ji visu svoriu rėmėsi į žemę) ir pasibeldė. Astrida sudejavo 
ir užsikosėjo, o Kelasas persibraukė ranka veidą, kad kuo daugiau 
nusivalytų sudžiūvusį kraują bei purvą. Durys atsidarė. Tarpdury 
nemirksėdama stovėjo savininkė ant pižamos užsimetusi dirbtinius 
avikailius. 

— Astrida Vuolš, — pralemeno. - Viešpatėliau! O kaip gi mano 
viešbutis? Maniau, tu dabar gera mergaitė. O, Dieve! — ji nusiavė 
šlepetes ir jau kišo kojas į botus. — Kiek leidote jai išgerti? 

— Manau, ji išgėrė tris su puse butelio. 

— Ko)? 

— Vyno! 

— Vynas dar ne taip blogai. Bet jums pone, nėra ko savimi di- 
džiuotis... Tai jau tikrai! Jėzus Marija, buvot upely? Yra ir papras- 
tesnių būdų pagauti antis, negu vidurnaktį vaikantis jas plikomis 
rankomis tarp orchidėjų. Ir dar basi. Viešpatie švenčiausias! Nagi, 
tuoj. Tik nemanykit, kad įeisit, — ji lakstė pirmyn atgal vis kažką at- 
nešdama — kiekvienam po vilnonę antklodę, kaliošus, paskui kažko 
pripildytą stiklinę ir, galiausiai, kibirą. 

— Sugirdyk jai tai ir tegul vemia į šitą kibirą, — nurodė. — Einu 
paruošiu mašiną. 

Ji atbula privažiavo arčiau namo ir ant sėdynių ėmė kloti lai- 
kraščius. 

— Jūs be galo gera. Labai dėl visko atsiprašau, — nedrąsiai murmėjo 
Kelasas. 

— Už menkiausią kambario apgadinimą nuskaičiuosiu iš jūsų 
kortelės, - pyko savininkė, — o už visa kita atsakysite Bastijanui. Ak, 
Astrida Vuolš, šeštadienį mačiau tave su dukrele „Parks“ prekybos 
centre ir dar tariau sau: „Šitoms viskas bus gerai“. 

— Miegoti, — niurnėjo Astrida. - Noriu Naomės. 

— Du patys sunkiausi, visą parą trunkantys darbai, tai būti mo- 
tina ir girtuokle, — rypavo viešbučio savininkė. — Pažįstu ne vieną, 
kurios bandė išlaikyti juos abu — po dieninės pamainos, naktinė ir 
vėl iš naujo. 

Astrida neaiškiai pratarė kažkokius keiksmažodžius ir Kelasas 
pabandė ją pagirdyti. Ji nurijo porą gurkšnių, sudrebėjo ir pasilenkė 
į priekį. Kelasas pakišo jai kibirą ir vėmalai taip tėškėsi į dugną, kad 
net ištiško per kraštus. 

— Va taip, mieloji, - drąsino savininkė. —- Nagi, pone! Buvote 
tikras džentelmenas, kai jums besilinksminant ji susipylė gėrimą į 
vidų, o dabar labiau ją padrąsinkite, kai ji bando tai iš savęs išpilti. 

— Astrida, išgerk dar, — įkalbinėjo Kelasas laikydamas stiklinę prie 
jos lūpų. — Bus geriau, kai išsivemsi. 

Ji gurkštelėjo dar šiek tiek, išspjovė ir pažvelgė į Kelasą. Nuo 
praviros burnos buvo nutįsusi seilė. Ji visa buvo apkibusi džiūstančiu 
purvu ir vėmalais, o plaukai buvo panašūs į baublio lizdą. Akys — ap- 
atiškos ir blausios, oda — vaškinė, o judėjo nerangiai, kaip ant vienos 
telikusios virvelės kabanti lėlė. 

— Naome, - sušnibždėjo. 

Savininkė stebėjo juos įsirėmusi į klubus. Mašinos durys buvo 
atidarytos. 

— Ar esate tikras, kad čia ta pati mergina, kurios vakar vakare taip 
norėjote? — pasišaipė savininkė. - Įsitikinęs? Gal jas sukeitė? Taip 
galvojate? Paėmė paties gražiąją merginą, kol miegojote, o paliko 
kažkokią išprotėjusią raganą iš pelkės. 

— Suteikite man progą, - meldė Kelasas. 

— Progų jau buvo, - neatsileido savininkė. — Nagi, abudu, lipkite 
į mašiną. 

Pasodino abu mašinos gale: Astrida su kibiru sterblėje, o Kelasui 
liepė stebėti ir padėti, jei reiks. Tada pajudėjo. Kelasą irgi kankino 
pagirios, o uosdamas vėmalų dvoką pamanė, kad ir jis tuoj gali pa- 
pildyti kibirą. Pažvelgė į Astridą ir nusisuko. Tai ne Astrida! Tai tik 
moters pavidalas. Bastijanas! Klastingas, savanoris vienuolis! Jis to ir 
norėjo! O kurgi dingo anoji Astrida? Ji atrodė tokia tikra. Taip gerai 


ją prisiminė, o pasirodo ji neegzistuoja. Jis ją mylėjo. Ir dabar dar 

tebemyli, bet niekada negalės rasti mylimos moters toje nepataiso- 
moje girtuoklėje, sėdinčioje greta jo. Beviltiška. Jis niekada nebuvo 
Astridos dalimi. Ir dabar nėra. 

— Jums kibiro reikia? — stebėdama jį veidrodėlyje paklausė savi- 
ninkė. 

— Ne. Man viskas gerai. 

Jie privažiavo prie namų ir savininkė paliko juos stovinčius už 
kelių jardų nuo durų. Kelasas padėkojo, ji liepė rūpintis savimi ir 
nesirodyti jos viešbutyje, o tada nuvažiavo. Einant prie durų užsi- 
degė šviesos ir durys atsidarė. Bastijanas laukė. Iš apšviesto tarpdurio 
jis įžengė į tamsą, švelniai bei atsargiai paėmė Astridą iš Kelaso ir 
nusivedė. Eidamas iš paskos Kelasas girdėjo jį tyliai aiškinant, kad 
Naomė miega, o Astrida irzliu balsu, kuriame skambėjo pasidavimo 
gaidelės, zyzė, kad nori ją pamatyti. Bastijanas grįžtelėjo ir paprašė 
Kelaso uždaryti duris. 

— Nejaugi nenorite žinoti, kas nutiko? — papriekaištavo Ke- 
lasas. 

— Jei dabar man pasakosite, ar greičiau jūs ir Atrida tapsite šva- 
resni? 

— Kur ją vedate? 

— Praustis. 

— Aš nuprausiu. 

— Pasirūpinkite savimi. 

Kelasas ėjo paskui juos. Nusekė į vonią ir stebėjo, kaip Bastijanas 
veda ją už rankos ir sodina ant uždengto tualeto. Ji sudribo, o galva 
nusviro. 

— Kiek ji išgėrė? — pradėdamas nurenginėti paklausė. 

— Tris su puse butelio „Merlot“. 

— O jūs? 

— Pusantro. Kodėl nepasakėte? 

— Ko? 

— Kad ji alkoholikė. 

— Man nepatinka šitas žodis. 

— Jūs pernelyg pedantiškas. Taip? Jei būtumėt man pasakęs, taip 
nebūtų atsitikę. 

— Sakot, būtumėt iš karto išvykęs, kaip ir prašiau? 

— Taip nesakau. 

Kelasas stebėjo, kaip priešais jį nuo Astridos vienas po kito nu- 
velkami apatiniai, kol ji liko besėdinti liesa, išbalusi ir nuoga ryškioje 
šviesoje, rankos suspaustos tarp šlaunų, nugaros slanksteliai atsikišę 
kaip pumpurai ant šakos žiemą. Jos purvini drabužiai buvo sumesti 
į krūvą ant blizgančių baltų grindų plytelių. 

— Ar jūs turėtumėt tai daryti? Jūs ne jos tėvas. Ir ne partneris. 

Bastijanas atsuko dušą. 

— Siūliau jums pasirinkti — važiuoti čia, ar išvykti nepervažiavus 
pylimo keliu, - priminė. - Astrida jums irgi liepė išvažiuoti. 

Jis paėmė ją už riešo. Matydamas kaip Bastijano didelės sudžiū- 
vusios rankos krumpliai liečia Astridos apatinę šlaunies dalį, kai jis 
ištraukė jos ranką, privertė Kelaso širdį smarkiau plakti ir jį apėmė 
pyktis. 

— Aš turėčiau tai daryti, — pareiškė, kai Astrida atsistojo ir Basti- 
jano prilaikoma nusvirduliavo į dušą. 

Ant dryžuotos pižamos Bastijanas vilkėjo seną apsmukusį megz- 
tinį. 

— Eikite į viršų ir susitvarkykite, — mestelėjo Bastijanas. —- Apgal- 
vokite viską. Nagi, mieloji. Kišk čia galvą. 

Ant Astridos galvos, už pusiau užtrauktos dušo užuolaidos pasi- 
pylė vanduo. Bastijanas atsuko dušo želės buteliuką ir nykščiu atidarė. 
Kelasas nematė, ką jis daro kita ranka už užuolaidos. Veidrodyje 
pamatė žvėrį. Tai buvo jis pats. 

— Nesu sumauta alkoholikė! — iš garų debesies, per vandens 
šniokštimą pasigirdo Astridos klyksmas. 

— Tuoj nusileisiu žemyn, — pareiškė Kelasas ir užlipo į viršuje 
esantį kambarį, kur buvo miegojęs praėjusią naktį. 

Nusivilko drabužius, susuko ir padėjo prie durų. Stovėdamas 
duše stebėjo, kaip skystėjantis pelkės purvas bei sudžiūvusio kraujo 
gabalėliai dingsta kanalizacijoje. Praėjo ne viena minutė, kol nuo jo 
susivėlusių plaukų ėmė bėgti švarus vanduo ir tada užsipylė šampūno. 
Galvos skausmas dar sustiprėjo. Išgėrė stiklinę vandens ir apsivilko 
juodą maudymosi chalatą, kuris kabėjo už durų. Surinko purvinus 
drabužius, pridėjo dar marškinius, kuriuos vilkėdamas atvažiavo iš 
Londono, ir nulipo žemyn. Vonia, kur paliko Astridą su Bastijanu 

buvo tuščia, šviesa užgesinta. Kelasas įsiklausė. Nesigirdėjo nė garso. 
Nuėjo į virtuvę. Tamsu. Ant viryklės stovintis skaitmeninis laikrodis 
rodė be penkiolikos dvi. 

Vis dar rankose laikydamas drabužius, Kelasas basas nušlepsėjo 
per vestibiulį. Plikos, lakuotos grindų lentos cypė ir girgždėjo. Jis ati- 
darinėjo duris ir ieškojo jungiklių. Rado Bastijano biblioteką - didelį, 
lubas siekiančiomis knygų lentynomis į dvi dalis pertvertą, kambarį. 
Prie lango buvo kėdė, o prie židinio išblukę odiniai foteliai. Ant 
grotelių žėravo vienintelė žarija. Stalo nebuvo. Ant kilimėlio krovėsi 
nešiojamasis kompiuteris. Rado Astridos kabinetą, kur ant sienų 
kabojo pabėgėlių nuotraukos Kosove, visur krūvos žurnalų ir atverstų 
užrašų knygučių, kurios, atrodo, buvo perrašinėjamos į kompiuterį. 
Ant daiktais užversto stalo pamatė mėlynuojant nešlifuotą lazurito 
gabalą. Radęs pagalbinį kambarį, pamatė, kad Astridos drabužiai 
sudėti į skalbinių krepšį ir padėti ant skalbimo mašinos. 

Vėl užlipo į viršų ir rado kambarį, kur miegojo Astrida su Basti- 
janu. Kambarys buvo priešingame koridoriaus gale negu jo. Durys 
praviros. Kelasas jas pastūmė ir, kai akys priprato prie tamsos, pamatė 
dvigulę lovą, o po antklode du siluetus. Priėjo arčiau ir įsiklausė. 
Girdėjo kvėpuojant. Nesimatė kaip arti vienas kito jie guli. Kodėl 
tai svarbu? Jis išvažiuoja. Išvažiuotų dabar, jei turėtų batus. 

Rado jungiklį ir paspaudė. Astrida suknirkė, apsivertė ir užsi- 
tempė antklodę ant galvos. Bastijanas atsisėdo mirkčiodamas. Dabar, 
kai degė šviesa, Kelasas pamatė, kad tarp jų buvo vietos. Bastijanas 
vilkėjo pižamą. 

— Ieškojau skalbimo mašinos, — pasiaiškino Kelasas, - bet ne- 
radau. 

— Galima išskalbti iš ryto, — trindamas akis pasiūlė Bastijanas. 

— Astrida sakė, kad nemiegate kartu. 

— Nemiegame. 

— Neturėtumėt naudotis proga. 

— Ją reikia stebėti, — nusižiovavo Bastijanas. — Joje dar labai daug 
alkoholio. 

— Tai aš turėčiau miegoti su ja, o ne jūs. 

Bastijanas atsimerkė plačiau ir galutinai nubudęs pažvelgė į Ke- 
lasą. 

— Rodos, šįvakar priskyrėte mano draugę ir kambario kaimynę 
alkoholikams. 

— Neneigsite, kad ji tokia? 

Bastijanas nuleido kojas nuo lovos ir praeidamas pro Kelasą pa- 
rodė galva, kad sektų paskui jį. Kelasas nuėjo iš paskos į pagalbinį 
kambarį, sudėjo nešvarius drabužius į skalbimo mašiną ir ją įjungė. 

— Grįžtu į lovą, - pranešė Bastijanas. — Jumis dėtas, padaryčiau 
tą patį. 

— Nesu pavargęs. Beveik visą vakarą miegojau. 

Bastijanas įdėmiai į jį pažvelgė. 

— Žinau, kad jums sunku. Visada sunku, kai kitas žmogus pasi- 
rodo ne toks, kaip įsivaizdavai. Be galo norisi tikėti, kad tavo suma- 
nymas su trūkumais, o ne tu pats. 

— Šiąnakt jūs labai išmintingas. 

— Kai jūs čia svečiuojatės, sunku įgyti pranašumą. 

Bastijanas suspaudė kumštį, pakėlė jį sau prieš veidą ir pasukiojo, 
tarsi įvertindamas antikinį daiktą. 

— Anksčiau pasitelkdavau... —- pasakė. — Turėjau du ir pasitelk- 
davau abu. Tai ne grasinimas. Nebepasitelkiu. 

— Išbandykite mane. 

— Ne. Matydamas čia tokį žmogų kaip jūs, prisimenu, prieš ką ir 
kaip juos pasitelkdavau, - jis pažvelgė į Kelasą. — Tikrai manau, kad 
jums reikia eiti gulti. Šiaip ar taip, Naomė, anksčiau ar vėliau, pabus, 
atsikelsiu prie jos ir vėl pasimatysime. 

Bastijanas apsisuko ir išėjo. Kelasas susikišo rankas į chalato ki- 
šenes ir pasilenkė prie mašinos. Jautėsi mieguistas. Skaudėjo ne tik 
galvą, bet ir akis. Jei nueitų gulti, po valandos nubustų. Jį kaustė 
stingdanti, slegianti baimė, kuri apima po naktų, kai prarandi viską: 
tikėjimą meile, viltį gauti gerą darbą, pinigus ir draugus. Orumą 
bei padorumą. Nesvarbu, ką Kelasas dabar padarė, niekada nebus 
pasakyta, jog jis buvo padorus susidūręs su savo šeimininko žiauriu 
geraširdiškumu. Vyrai pradėjo ieškodami meilės, o baigė ieškodami 
orumo. 

Išslinko iš pagalbinio kambario ir patraukė į Astridos kabinetą. 
Jis nebandys užmigti, bet nemiegoti ankstyvą rytmetį kaime buvo 
nemalonu. Viduje viskas virpėjo, beveik drebėjo, tarsi po pikto, be- 

prasmiško kivirčo su nepažįstamu žmogumi gatvėje. Kaip tada po 
Kanerių. Nebeprisiminė, kokia tada buvo diena. Buvo tikras, kad 
pagalvojęs prisimintų, bet nenorėjo tos dienos įsidėmėti. Lygiai taip 
jautėsi ir tada — visas virpėjo, išėjęs ir rašydamas Sofijai Maguran. 
Jis stipriai užsimerkė ir iššiepė dantis. Paskui atsimerkė ir ėmė var- 
tyti senus „DC Monthly“ numerius ieškodamas Astridos straipsnių. 
Rado keletą ir nusinešė į virtuvę. Ten atsisėdo prie stalo ir perskaitė 
Astridos reportažus apie Afganistaną. Jų buvo keturi. Visi, išskyrus 
paskutinį, po kokius penkis tūkstančius žodžių. Vienas buvo apie 
Pandžširo slėnio moteris, ką jos ištvėrė ir prarado per karą su sovietais 
ir talibais. Kitame atskleidžiamos amerikiečių dalinio nuotaikos me- 
džiojant Osamąbin Ladeną pietiniuose kalnuose. Trečias buvo apie 
afganų kareivį, dari kalba kalbantį tadžiką, kuris nukeliavo į Paštuno 
sritį Kandahare pirmą kartą gyvenime, kai Talibanas pasitraukė, o 
tada grįžo atgal į savo kaimą, kur jo dėdė nuo seno augino opijų. 

Pasigirdo Naomės verksmas. Bastijanas atsinešė ją į virtuvę, pa- 
ruošė pieno ir ėmė maitinti. Abu vyrai tylėjo. Kelasas skaitė ketvirtą 
Astridos pasakojimą, trumpą apybraižą žurnalo pradžioje, apie išgy- 
venimus, patirtus gimdant afganų gimdymo namuose, kur „viskas, 
išskyrus vystyklus, buvo puiku“ ir kaip po to buvo sunku gauti do- 
kumentus, įrodančius, kad Naomė - jos, tikra amerikietė. Aiškiai 
nebuvo pasakyta, bet paskutiniame, ir gal trečiame straipsnyje, jautėsi 
kažkoks kompanionas. Buvo užuominų apie „draugą“. 

Bastijanas išnešė Naomę ir grįžo vienas. Prisipylė iš krano vandens 
ir pasistatė kitame stalo gale. Tada atsisėdo, gurkštelėjo, sukryžiavo 
rankas ir pažvelgė į Kelasą. 

— Skaičiau Astridos straipsnius iš Afganistano. 

Bastijanas linktelėjo: 

— Aha. 

— Jie puikūs. Paskutinysis, kur rašo kaip parsivežė Naomę namo, 
tikrai linksmas. Manau, galėjo parašyti daug daugiau. 

— Galėjo. Išvežti Naomę iš Afganistano buvo vieni niekai, pa- 
lyginti su įvežimu į Ameriką. Ją išleido namo paslaugiai Amerikos 
biurokratijai padedant, bet, kai ji nusileido čia, ėmė įtarinėti. Buvo 
įtrauktos socialinės tarnybos. Skambino į NASA, atliko kraujo testus, 
gavo raštiškus parodymus iš „FedEx“ firmos Australijoje. Kai pati- 

kėjo, kad tai jos kūdikis, aptiko kitas Astridos bylas. Dvi dėl vaira- 
vimo išgėrus, nuosavybės gadinimo, šaudymo viešojoje vietoje. 

— Arji ką nors sužeidė? 

— Tai atsitiko prieš dešimt metų. Prie baro ji išpleškino visą apkabą 
į kažkokio vaikino mašiną, kad jis paskui ją nesektų. Mašinoje nieko 
nebuvo. Jis kibo prie jos visą naktį. Į kalėjimą ji nesėdo, bet socia- 
linėms tarnyboms tai nepatiko. Teisėtas šviesuolių prietaringumas. 
Jie pažinojo jos motiną. Šnibždėjo apie netikusią kilmę. Sunki tai 
buvo vasara —- Naomės parsivežimas, Džeko mirtis. Ir nuo to laiko, 
kai grįžo iš Kabulo, nepakėlė taurelės. 

— Stengiatės, kad pasijusčiau blogai. 

— Ar jaučiatės? 

— Tai aišku. Žinau, jei nebūčiau atvažiavęs, jūsų komuna vis dar 
gyvuotų. 

— Nenoriu Astridos vadinti alkoholike, nes skamba kaip visko 
pabaiga. 

— Argi tai ne pradžia... 

— Žinau, ką sako anoniminis alkoholikas, — pertraukė Bastijanas 
pakeldamas balsą. - Negaliu jums uždrausti vadinti jos alkoholike. 
Neketinu sakyti, kad tokios jos dar nebuvau matęs. Pasakysiu dar 
daugiau. Ji niekada nesakė, kad geria per daug. Vienintelis dalykas 
rodąs, kad ji supranta, tai bandymas nustoti. Ji niekada nebuvo su- 
sirinkime, neatsistojo ir nepasakė „Aš - alkoholikė“. Jei jai pasakysi, 
kad ji girta, ji pasiųs tave velniop. Dabar, 2002-ųjų gruodį, trys su 
puse butelio vyno - gera porcija. Prieš dvejus trejus metus jai tai būtų 
buvęs tik rytinis limonadas. 

Roplio akys. 

— Kai pamatai ją tokią net vieną kartą... žinau, koks silpnas at- 
rodau šitaip kalbėdamas, - mikčiojo Kelasas. — Bet dabar ją mačiau, 
ir tikroji ji yra alkoholikė. 

— Pažvelkite pro langą, — parodė Bastijanas. - Kaip manote, ar 
tamsa yra diena, apsimetanti naktimi? Ar diena — tai tik tamsa, pa- 
sislėpusi po šviesa? Kaip sužinoti? Astrida šiąnakt buvo girta, bet iš 
ryto nebuvo. Ir rytoj nebus. Jie ims ją vadinti alkoholike, bandys 
nuo to išgydyti. Diagnozuos jos silpnybes, medicininiais terminais 
įvardys viską, kas ją daro žmogumi, ir nesidžiaugs, kol pagydys nuo 
ligos, vadinamos Astrida Vuolš. 

Kelasas linktelėjo, pažvelgė į stalą ir prikando lūpą 

— Nusivyliau jumis, — papriekaištavo Bastijanas. — Iurite sukurti 
savo mylimąją prieš ją pažindami. Visi taip daro. Ką kita galite daryti? 
Bet reikia palikti vietos, kad viduje išaugtų tikroji moteris. Antraip 
liksite vienas. 

— Kaip jūs. 

— Šiame name gyvena trys žmonės. | 

Kelasas atsistojo, praskalavo lėkštę bei stiklinę, padėjo į džiovyklą 
prie kriauklės. Paprašė Bastijano stiklinės, paėmė ją ir praskalavo. 

— Jūs neblogai atrodote, - pratarė Bastijanas,- bet nesate toks 
tobulas, kad moteris tenorėtų su jumis pažaisti. 

— Apie ką jūs? 

— Aišku, kad Astrida ne tokia, kokios norėjote. O ko norėjo ji? 

— Iš manęs jai jokios naudos. 

— Taip jums ir anksčiau buvo, — reziumavo Bastijanas. - Jūs sa- 
votiškas -oholikas. Jei galėtų, jie tam irgi sugalvotų pavadinimą ir 
bandytų jus išgydyti. 

Kelasas apsisuko ir susidėjęs rankas už nugaros palinko per bufetą. 

— Ne, - papurtė galvą. - Savo buvusiai žmonai suteikiau daug 
erdvės bei laiko, ir savo merginai čekei, ir vienai anglei. 

— Maniau, buvo daugiau. 

Kelasas nusijuokė, atsisėdo ir pirštais persibraukė plaukus. Tada 
atsiduso ir ištiesė Bastijanui rankas delnais į viršų: 

— Ko jūs norite? Detalių apie ankstyvąją meilę? 

— Ar tai paaugliškas susižavėjimas? 

— Ne, - Kelasas apsilaižė lūpas ir suraukė kaktą. — Visada gal- 
vojau, kad tai meilė. Kažkas visa apimantis, tikra liga, kuri mane 
pakeitė. Iki šiol daugiau taip nesijaučiau... taip... Bet tai atsitiko prieš 
dvidešimt metų. 

- Aišku. Eidavote į pasimatymus, kol mokėtės mokykloje, o po 
mokyklos viskas baigėsi. 

— Ne, nė karto nėjome. Neišdrįsau su ja pasikalbėti. Slankiojau 
paskui ją per atstumą visus metus, dievinau ją, rašiau jai eiles. Stebė- 
jausi jos daromu poveikiu man. 

Ji valdė pasaulį, kai jis ten buvo, ir purtydavo tol, kol visos klostės 
suplyšo ir plevėsavo kaip vėliava vėjyje. 

— Po metų išvažiavau į universitetą, o ji liko. 

— Daugiau nesimatėte. 

Kelasas pajuto, kad greitai mirksi, kai pažvelgė į Bastijaną. 

— Aš to nesakiau. Po dvylikos metų ji mane susirado. Tai buvo 
kaip perkūnas iš giedro dangaus. Perskaitė mano pavardę prie kaž- 
kokio straipsnio. Nuėjome išgerti, o paskui pas mane. Nemiegojom. 
Ji atrodė taip pat, maloniai pasišnekėjom, bet ji nebeturėjo tos galios, 
kuri purtydavo pasaulį. Ji atrodė lygiai taip pat, bet tapo eilinė. Išsi- 
kvietė taksi ir išvažiavo namo. Tokia istorijos pabaiga, — jis patraukė 
pečiais. — Kai sakau pabaiga, turiu galvoje meilės istorijos pabaigą. Vis 
dar su ja susitinku, bet dabar nejaučiu jai to, ką jaučiau. Ji ištekėjo už 
mano draugo Peto Magurano, rašytojo, apie kurį vakar pasakojau. 

— Kaip jos vardas? 

— Nesuprantu, kodėl tai jums rūpi. 

— Pasakykite. 

— Sofija. 

— Pavydite draugui, nes jis vedė jūsų seną meilę? 

— Pavydžiu draugui, kad sugebėjo pasilikti su moterimi, kurios 
nebemyli. 

K. elasas atsikėlė auštant it rado drabužius bei batus ten, kur Bas- 
tijanas ir sakė. Batai buvo Bastijano — seni krepšinio bateliai, vienu 
dydžiu per dideli, bet apsimovęs storas kojines, kietai susivarstęs 
raištelius, galėjo eiti. Išėmė viską iš piniginės ir paskleidė banknotus 
ant komodos išdžiūti. Įsisupo į dėmėtą pilkšvai juodą languorą paltą, 
įsidėjo į kišenę vis dar išjungtą mobilųjį telefoną ir, kol visi dar mie- 
gojo, išėjo. Nuėjo iki pagrindinės gatvės ir, kai visai prašvito, jau buvo 
perėjęs pylimo keliu į Asatekų salą. Skruostus glostantis vėjas buvo 
beveik šiltas. Kelasas ėjo keliu į pušyną salos pakraštyje, praėjo tuščių 
rinkliavų būdelių virtinę, žyminčią laukinių žvėrių prieglobsčio ribą, 
ir pasuko keliu į paplūdimį. 

Maryr, jis atsikėlė pirmas. Kelio posūkyje pamatė dėmėtą, že- 
mesnį nei trijų pėdų ūgio elnią. Šis pasuko į Kelasą galvą, įrempė 
šlaunų raumenis ir šoko nuo kelio, o jo kanopos, sukaukšėjusios 
ant asfalto, ištaškė balas abiejose pusėse. Saulė apšvietė pušyne po 
upelį braidančių trijų didžiųjų baltųjų garnių plunksnas. Jie buvo 
išsirikiavę pagal vandens telkinio kraštus kaip sudžiūvusios išnykusio 
pylimo kelio krūvos. Medžiai baigėsi ir kelias pasuko tiesiai į kopas. 
Atvirame vandenyje, pietų pusėje, buvo užmaskuotos medžiotojų 
slėptuvės. Tolumoje pasigirdo garsas, primenantis važiuojantį trau- 
kinį. Kelasas pažvelgė į šiaurę ir pamatė kylant baltą besikeičiantį 
smailėjantį debesį - girgsėdami skrido tūkstančiai baltų paukščių — 
sniego žąsys. Oras nušvito ne tik nuo kylančios saulės, bet ir dėl 
praplatėjusio horizonto - jis artinosi prie vandenyno. Čia, rytinėje 

žemyno pusėje, šalta ir perlinė šviesa kantriesiems (kai ateis laikas) 
žadėjo didžius stebuklus. Pavėjinėje kopų pusėje buvo lankytojų cen- 
tras su aukštu vėliavos stiebu. Pūtė stiprus vėjas, žvaigždėta vėliava 
trūkčiojo, kilo, nukardavo ir vėl trūkčiodavo. Kelasas priėjo kopas 
ir sunkiai jas perkopė, paskui nusileido į paplūdimį. 

Puikaus šviesaus smėlio paplūdimys buvo lygus ir švarus. Šniokš- 
damos dužo didžiulės juosmenį siekiančios bangos, o būrys graikinio 
riešuto dydžio paukštelių, kiekvienai bangai priartėjus ir grįžtant, 
greitai kaip vorai bėgiojo pirmyn atgal ieškodami sulygintame smė- 
lyje maisto. Jūra šniokštė didžiu neišlavintu balsu, visada gerdama 
ir niekada nerydama, lygiai tokia pati kaip ir ta, prie kurios užaugo 
Kelasas. Tais metais prieš išvykimą jis daug vakarų praleido arčiausiai 
namų esančiame paplūdimyje, kai virš miesto pagelsdavo paskutinė 
dienos šviesa, o virš nutolusio pakrantėje miško patekėdavo pirmoji 
žvaigždė. Jis sėdėdavo ant smėlio, rankomis įsirausęs į jį, ir jautė, kad 
tampa poetu bei mylimuoju, nors nebuvo nė vienas iš jų. Kaip ir Petas 
Maguranas, Kelasas tikėjo, kad šlovė priklauso jam, bet norėjo būti 
mylimas už tai, kad ją supranta, o ne už tai, kad ja dalijasi. 

Praėjusią naktį, kalbėdamasis su Bastijanu, pavadino šešiolikmetę 
Sofiją „mergaite“, o ištekėjusią Sofiją - Sofija. Lengviau buvo galvoti 
apie jas kaip apie du žmones — vieną įsivaizduotą, dievintą, nuo ku- 
rios laikėsi nuošaly, o kitą — žinomą kaip protingą, sunkiai dirbančią 
draugę, kuriai nereikėjo išgirsti jo leptelint, kad ji „viena iš tų pa- 
prastų moterų, kurioms viskas išeina“. Ji nebuvo paprasta. Ji buvo 
pastovūs namai, kurių tvirtai laikėsi jos radijo stoties darbuotojai 
nuolat slegiami asmeninių sielvartų bei kivirčų; ji užaugino sūnų; 
privertė podukras laikyti ją motina bei dvylikai pastarųjų metų pririšo 
Maguraną į rojų panašiu gyvenimu. Žodis „paprasta“ buvo atbalsis 
to žodžio, kuris atėjo Kelasui į galvą 1990-aisiais, Sofijai jį suradus 
ir jiedviem susitikus vienam vakarui. 

Jį nustebino jos drąsa ir pramuštgalviškumas susitikti po šitiek 
laiko, kai ji nieko nežinojo apie jį, išskyrus prastus jo eilėraščius, 
skirtus jai, jo slampinėjimą netoli jos namų tikintis ją pamatyti ne 
mokykloje, jo mažai žinomą romaną bei kelis jos skaitytus straips- 
nius. Ji teigė, kad jai smalsu. Naktį ir dieną prieš susitikimą Kler- 
kenvelo bare Londone Kelasui galvoje konvejeriu prasisuko daugybė 

galimybių. Kad jam parodyta didi malonė, antroji galimybė. Kad ji 
neatpažįstamai pasikeitė: tapo stora ar išsekusi nuo narkotikų. Kad 
jie tą naktį pasimylės. Kad ji neteks drąsos ir neateis. Kad gali jai pa- 
skambinti ir atšaukti susitikimą. Kad, nesvarbu ar jam septyniolika, 
ar dvidešimt šešeri, jis vis dar geidžia šešiolikmetės. 

Jis vėlavo. Artėdamas prie baro, tolumoje pamatė ateinant ir ją. 
Neišvydo jokių išorinių pokyčių. Nepasikeitė nei veido bruožai, nei 
išraiška, nei judėjimo maniera. Vis dėlto, kai prisiartino vienas prie 
kito, pamatė, kad joje kažko, sunkiai suprantamos savybės, kurios 
taip troško, nebelikę. Jie kalbėjosi visą vakarą, nė vienas nepasakė 
nieko nemalonaus, Kelasas sugebėjo neištarti žodžio „paprasta“, bet 
ji matė, jog jis nusivylęs ir įsižeidė, ir kuo labiau jautėsi įskaudinta 
bei apvilta, tuo stengėsi būti meilesnė. Susitikimui baigiantis Kelasas 
stengėsi kalbėti, bet jį kankino laukinės, piktos mintys, kad čia esanti 
Sofija nužudė tą Sofiją, kuri turėjo ateiti. Jiedu stovėjo prie Kelaso 
durų ir, kai Sofija suprato, jog jis net nenori jos pabučiuoti, tarusi: 
„Ką gi, nepavyko, ar ne?“, nuėjo. Stebėdamas ją nueinant jis sakė 
sau, kad turėtų bėgti iš paskos, lyg ir pamatyti, ar jo kūnas veiks pats 
savaime, o gal sužinoti, ar jo kojos galėtų rasti tą norą, kurio trūko 
širdžiai. Bet nepajudėjo, kol ji dingo iš akių. 

Kelasas žingsniavo kietai suplaktu šlapiu smėliu, kur baigiasi 
potvyniai. Visur buvo matyti kriauklelių, dailių pusiau užsidariusių 
baltų ir juodų kiaukutų. Nuėjęs mylią, smėlyje pamatė įstrigusį ka- 
reivišką šalmą. 

Priėjo arčiau. Gal jis kada ir buvo nudažytas, bet dažai nusitrynė 
ir galėjai matyti, iš ko jis pagamintas. Neatrodė, kad sintetinis. Jis 
buvo iš į bronzą panašaus metalo. Ruda spalva turėjo rausvą blizgesį. 
Kaipgi jis plūduriavo ir nenuskendo? Šalmas buvo ovalios formos, 
viršugalvyje įdubęs, tarsi jį dėvėjusiam žmogui būtų buvę žiauriai 
smogta į galvą. Jis buvo suploto pusrutulio formos, o prie briaunos 
mažas iškilimas. Panašius nešiojo sovietų kareiviai. Su tokiais Grozne 
Kelasas matė rusų bei čekų. Gal čia treniravosi koks naujas ameri- 
kiečių samdinių dalinys, kokie nors azerbaidžaniečių jūrų pėstininkai 
ar Etiopijos jūreiviai. 

Priglaudė Bastijano sportbačio pirštus prie šalmo. Palietęs su- 
vokė, kad jis ne metalinis. Paspaudė stipriau ir šalmas apsivertė. 

Kelasui žarnos apsivertė iš baimės ir jis šiepdamas dantis šoktelėjo 
atgal — viduje buvo prilipę į begalvį skorpioną su dešimčia ar dvy- 
lika nariuotų kojų ir velniška uodega panašaus aštuonių colių ilgio 
nariuotakojo liekanos. Prieš Kelaso akis iš karto šmėstelėjo vaizdas: 
sužeisto kareivio galva dėl ištekėjusio kraujo prilimpa prie šalmo, o 
kažkoks mūšio lauko maitėda iššliaužia ir maitinasi iš vidaus, kol 
galva visiškai suėdama. Vaizdas truko vos akimirką, bet jos pakako, 
kad Kelasas sudrebėtų ir, net pamatęs, kaip yra iš tikrųjų, negalėjo 
to vaizdo pamiršti. 

Šis padaras atplaukė prie šitų krantų seniau nei žmonės ir bus čia, 
kai žmonių nebebus. Nebent evoliucionuodami žmonės susijungtų 
su „krabais šalmais“ ir iš dviejų padarų išsivystytų vienas. Kodėl ne? 
Žmonių galvas puikiai apsaugo kaukolė, bet to neužtenka. Todėl 
buvo sukonstruotos papildomos, storesnės, didesnės išorinės kau- 
kolės — šalmai iš plieno bei sintetinio kevlario. Laikui bėgant žmonija 
gal suprastų didesnių, dengiančių vis daugiau kūno, nuolat dėvimų 
šalmų privalumus, kol suvoktų, ką reiškia būti „krabu šalmu“ — tam, 
kad išgyventum šimtus milijonų metų, turi nuolat lindėti storame 
kiaute matydamas, bet nematomas. Tik tada jausies saugus. Jei ne 
visai rūšiai, tai kiekvienam individui šitai yra tikrai geras dalykas. 

Dabar Kelasas matė, kad visame paplūdimyje mėtosi negyvi 
„krabai šalmai“. Kai kurie palaidoti smėlyje, kiti apvirtę, dar kiti 
sutraiškyti. Vaizdas kaip Kuveito dykumoje 1991 -aisiais po Irako 
armijos masinės kapituliacijos — po to, kai iš jų buvo atimti ginklai, 
kariai numetė šalmus ir buvo išvesti. Temstant ir naftos gręžiniams 
degant, Kelasas vieną pasiėmė, ketindamas jame išgręžti skyles ir 
pasodinti ten gėlių, nors ir žinojo, jog to niekada negalės padaryri ir 
kad nori jį turėti vildamasis padaryti įspūdį merginoms. Jam buvo 
dvidešimt septyneri. Kai parsivežė, pakabino ant vinies svetainėje 
ir pastebėjo, kad lankytojai žiūri į jį su pasibjaurėjimu, nes mano, 
kad Kelasas nuėmė jį nuo lavono. Jis papasakojo teisybę, bet niekas 
nepatikėjo, todėl galiausiai Kelasas jį nuėmęs išmetė. 

Kai jie pravažiavo Saudo Arabijos bei Egipto sienas, JAV laivyno 
pozicijas ir patraukė Kuveito miesto link, Kelasas ir jo bendražygiai 
pralenkė grupes žaliai vilkinčių Irako kareivių, kurie pasidavė ir kurių 
riešai dabar buvo už nugarų kietai sukaustyti plastikiniais antrankiais. 

Amerikiečiai jiems liepė žygiuoti į pietus ir jie taip darė. Be vandens, 
nežinodami kur eina. Kelasas ir kartu važiuojantis reporteris sustojo 
su vienu išjų pasikalbėti. Jis ėjo visai vienas, sukaustytomis rankomis, 
išsekęs, liesas, nesiskutęs, o jo galva buvo nusvirusi tokiu kampu, 
tarsi kas būtų ją netyčia nulaužęs ir vėl pritvirtinęs, tikėdamasis, kad 
niekas nepastebės. Angliškai jis nemokėjo. Jie davė jam vandens ir 
nuvažiavo. Tik po ilgo laiko jiems toptelėjo: kodėl gi jie nenupjovė 
plastikinių antrankių ir neišlaisvino rankų? Jis buvo neginkluotas, 
vienas ir jie būtų galėję jam įduoti butelį vandens. Tik tada Kelasas 
suprato, ką kareivis vis iš naujo ir iš naujo jam sakė arabiškai. Nesu- 
prato ir kareivio gestų: „Išlaisvink rankas“. 

Kelasas išsiėmė iš kišenės mobilųjį telefoną, įjungė ir atsisėdo ant 
išblukusio medžio gabalo. Padėjo ant smėlio netoli savęs ir laukė. 
Telefonas pradėjo čirkšti nuo žinučių, kurios atėjo per pastarąsias 
tris dienas. Čirškė keletą minučių. Kai nutilo, Kelasas jį pakėlė ir 
surinko savo senojo laikraščio numerį. Pusę valandos kalbėjosi su 
įvairiais redaktoriais, paskui laukė, kol perskambins. Jie negalėjo 
duoti senojo darbo. Jokio darbo. Tegalėjo pasiūlyti trumpai truksiantį 
kontraktą aprašyti Irako invaziją, kuri, jų nuomone, bus pavasarį. 
Kelasas sutiko pateikdamas tam tikras sąlygas ir, šiek tiek pasispyrioję, 
pasikonsultavę, jie jas priėmė. 

Kelasas išjungė telefoną ir įsikišo į kišenę. Nuėjo atgal. Į paplū- 
dimį ėmė rinktis žmonės. Kažkokia moteris vedžiojo rudą seterį, 
du žvejai prie pat vandens atsitempė plastikinius vežimėlius ir statė 
meškeres. Kelasas perlipo kopas ir grįžo į kelią. Nuėjęs mylią, pamatė 
į jo pusę dviračiu važiuojančią Astridą. Ji privažiavo ir sustojo — viena 
koja ant smėlio, kita ant pedalo. Jie pasisveikino. Kelasas išsitraukė 
rankas iš kišenių, paskui vėl įsikišo. 

Astrida buvo išblyškusi, paakiuose mėlynės. Bet šiaip atsigavusi. 
Vėjelis taršė jai plaukus ir ji vis papurtydavo galvą, kad nelystų į akis. 
Ji grįžo iš nebūties, kur būna mirtinai nusigėrusiųjų sielos sustingimo 
metu. Pelkyno tamsoje Kelasas buvo įsitikinęs, kad šios moters alko- 
holinis apvalkalas ir yra tikroji Astrida ir kad moteris, kurią jis galvojo 
mylįs, yra tas pats, kas ir šešiolikametės Sofijos prisiminimas - jo 
paties neprityrusio šauksmo dvasia, tik vos esanti Astridoje. Dabar, 
rytą, kai priešais save matė įspūdingą ir susijaudinusią Astridą, Ke- 

lasui buvo sunku laikyti jos alkoholizmą kuo nors kitu, kaip gyjančia 
žaizda, kuri netikėtai atsiveria ir kraujuoja, bet tikrai sugis. Ta Astrida, 
kurią jis mylėjo, yra tikra, nors ir nevisai sugebanti būti žmogumi 
(jei tik kur yra tikrai sugebančių). Nors jis buvo ją klaikiai blogai 
įvertinęs, dabar jo galvoje tarsi nušvito. Sąvokos pasikeitė. Jis nebe- 
klausė savęs, ar jis žiūri į alkoholikę, apsimetančią Astrida, ar Astrida 
turi girtuoklės žymių. Dabar jam terūpėjo, kas yra Kelasas — Kelasas 
pasibjaurėjęs girta Astrida, ar Kelasas šioje blaivioje trečiadieninėje 
moteryje vos matantis girtuokliavimo padarinių, ar Kelasas supratęs, 
kad jie abu turi būti suvokiami ne kaip šios ar kitos akimirkos gra- 
žuolės ir pabaisos, bet kaip per ilgą laiką besikeičiantys pavidalai, 
kuriuos išrėžė tekėdami laiku. 

— Netrukus mūsų draugas važiuoja į Baltimorę, — prabilo As- 
trida. — Gali tave pavežti iki oro uosto. Vakare yra lėktuvas į Londoną. 
Bastijanas pažiūrėjo internete. 

Kelasas linktelėjo ir paklausė, kaip ji jaučiasi. 

— Pagirioju. | 

— Atsimeni? 

Astrida nuleido akis ir ėmė žaisti pirštais. Akimirką pažvelgė jam 
į akis ir vėl tuoj pat nusisuko, dairydamasi tai į kairę, tai į dešinę, tarsi 
būtų prieš grupę tardytojų. Paskui vos girdimu balsu išlemeno: 

— Kurapka nukritusi tarp vištų. 

Ji nulipo nuo dviračio, ir tas nugriuvo ant kelio. Kelasas ją apka- 
bino. Pajuto, kaip jos ašara nukrito jam ant palto apykaklės ir nurie- 
dėjo per nugarą. Paskui ji žengė žingsnį atgal ir nusišluostė akis. 

— Kalbėjausi su „The Citizen“ redakcija, - ėmė pasakoti Ke- 
lasas. - Mane vėl ima į karą. 

Astrida nusišypsojo pro ašaras. 

— Taigi dabar tu esi suinteresuotas jo eiga. 

— Ko gera, — nutęsė Kelasas (šitaip apie būsimą karą nebuvo pa- 
galvojęs). - Nuspręsta, ar ne? Kad ir ką jie sakytų. 

— Keista, kaip mes viską žinome ir vis dėlto nieko nedarome, kai jie 
pasako, kad dar neapsisprendę, - Astrida susikišo rankas į kišenes, su- 
sikūprino ir koja ant kelio nupiešė puslankį. - Kaip manai, kas bus? 

— Net neįsivaizduoju, - pakraipė galvą Kelasas. - Bet bandau 
būti nepriklausomas nuo padarinių. 

Jis papasakojo Astridai, kad jam grįžus į Londoną laikraštis sutiko 
jį nusiųsti į intensyvius arabų kalbos kursus. Kai po invazijos viskas 
šiek tiek nurims, jis gaus namą Bagdade. Kur nors netoli upės. Jis 
gyvens kaip tremtinys, nesistengdamas būti irakiečiu, nebandydamas 
gyventi nepatogiai. Viskas bus kitaip. Ten jis bus Adamas Kelasas. 
Gilinsis į kalbą, menus ir tos vietos papročius. Iš pradžių užsidirbs 
pragyvenimui kas savaitę rašydamas straipsnius, paskui, po metų, kai 
Britanijos skaitytojai Iraku nebesidomės, parašys knygą ir pabandys 
rasti dėstytojo darbą Bagdado universitete. Gal jis jiems pravers. 
Kelsis anksti, miegos po pietų, o vakarais kavinėse klausysis senių 
pasakojimų. Ten, kur negrynakraujo vidurinės klasės škoto ateisto 
veikla būtų nusikalstama, vienišas, tarp jų esantis atvykėlis gali elgtis 
ekscentriškai. Gal jis taps pasiuntiniu. Niekuo kitu. Ne advokatu, 
ne žvalgu ar tarpininku, tik pasiuntiniu — tarp to pasaulio, kuriame 
gimė ir to, kuriame gyvens. 

— O kaip moterys? - pasidomėjo Astrida. 

— Apsieisiu. 

— Tavo planas dvokia. Gali planuoti, bet taip negyvensi. 

— Nieko tu nesupranti, - papurtė galvą Kelasas. - Bandau at- 
sigauti nuo to, nuo klaidingo įsivaizdavimo. Bandau pabėgti nuo 
idealizavimo bei pasmerkimo. Neketinu gyventi, kaip jie, ir neketinu 
keistis. Ketinu ten būti toks, koks esu. 

— Tavo neidealizavimas tik kita jo rūšis, — paprieštaravo Astrida. — 
Manai, kad nedalyvausi mūsų kovotojų fantazijose ar mirties pre- 
keivių apreiškimuose, kad rašysi tiesą? Ką gi, pasakysiu tau nemo- 
kamai: jei manai, kad mes klaidingai įsivaizdavome Iraką, tai vieni 
niekai, palyginti su tuo, kaip visai kitaip mus įsivaizdavo Irakas. 

— Bet būtent todėl ir noriu gyventi Bagdade po invazijos. 

Astrida papurtė galvą. Pažvelgė į Kelasą iš po kirpčiukų, įkvėpė 
ir prasižiojo kalbėti, bet persigalvojo. Vis dar šiek tiek pravira burna 
pasisuko į saulę pagalvoti ir saulė nušvietė jai veidą. 

— Kur pradėsi? 

— Kuveite. 

— Hm. 

— Ten puotauti griežtai draudžiama. 


— Aha. 


235 


— Mes ne draugai, taip? 

— Bent jau niekad neturėjau tokio draugo kaip tu. 

— Ir ne meilužiai. 

— Ne, po to, kai viską išsiaiškinai. 

— Vienas kito neieškosime. Ieškojau tavęs ir, deja, radau. 

— Neprašiau, kad rastum. 

— Tai, manau, viskas baigta. 

— Keliai išsiskiria, — patvirtino Astrida. 

— Paliekam viską atsitiktinumui. 

— Aha. Bet gali taip nutikti, kad savo kelią šiek tiek pakeisiu. 

Kelasas kilstelėjo antakius: 

— O kaip Naomė? 

— Man būtų buvę blogiau, jei mamos nebūtų buvę šalia, kai buvau 
maža, — atsakė Astrida. — Bet gal aš būčiau geresnė, jei ji būtų dažniau 
išvykdavusi. Kai ji užsibūdavo vienoje vietoje, ją apimdavo liūdesys. 
Jausdavau, kaip tai vyksta. Ir jausdavau, kad ji nori, jog aplinkiniai 
pasidalytų ta našta. 

— O Bastijanas? 

— Nemanyk, kad jis nežino, jog būdamas geras gali mane išlaikyti 
šalia. Supranta, kad grįšiu. 

Pro šalį važiuojanti mašina pasignalizavo Astridai ir ji pamo- 
javo. 

— Nagi, turėtumėm grįžti namo, - pareiškė Astrida. - Sėsk. 

Abiem pavyko užsėsti ant balnelio. Astrida mynė, o Kelasas bandė 
išsilaikyti. Buvo nepatogu ir jie smarkiai svirduliavo, kai kirto ap- 
linkinį taką per mišką į pylimo kelią. Keletą kartų Kelasas suklykė, 
kai Astrida susvirduliavo ir jis pasijuto beslystąs. Kai pasiekė pylimo 
kelią, tapo lengviau, o leidžiantis nuo pylimo kelio, Astrida smagiai 
šūktelėjo ir Kelasas nusijuokė. Kai pasiekė lygią vietą, Astrida vėl ėmė 
minti ir Kelasas pažvelgė į jų metamą šešėlį. Ten buvo plati būtybė. Ji 
privalo turėti plačią sielą. Keletą sekundžių jų šešėlis tikrai atrodė kaip 
du žmonės, susilieję į vieną, — viena būtybė lekianti per nendres. 

Kitą rytą, dar neprašvitus, Kelasas atskrido į ŽŽytrou oro uostą ir 
sėdo į metro, vežantį į Bau miestą. Išsimaudęs duše, apsivilko švariais 
drabužiais ir pasidarė kavos. Sekmadienį pirktas nugriebtas pienas 
dar buvo geriamas, o butas nebuvo sudvisęs. Besiruošiant išeiti su- 
čirškė laidinis telefonas. Pažvelgė į jį, sudvejojo ir neatsiliepęs išėjo. 
Buvo pats pikas, kai jis sėdo į traukinį, važiuojantį pietų kryptimi. 
Teko stovėti nugara prisispaudus prie durų, o kaklą pasukti taip arti 
kažkokios kontoros darbuotojos dešinio skruosto, kad ant jos žandi- 
kaulio esančio apgamo galėjo suskaičiuoti visas pudros kruopelytes. 
Bandė persėsti į „Šiaurinę“ atšaką Moorgate stotelėje, bet ten kažkas 
buvo nusižudęs po traukiniu prie „Angelo“ ir eismas sutriko. Jis išėjo 
į gatvę. Lašnojo. Ant šaligatvių ir sankryžose knibždėte knibždėjo 
į darbą rytiniam prisiregistravimui plūstančių sėkmės ištroškusių 
juodų paltų. Jis nusipirko „The Citizen“ ir įlipo į du šimtai penktąjį 
autobusą. Užlipo į antrą aukštą ir atsisėdo prie moters, įsikniaubusios 
į mažomis nematytomis raidytėmis atspausdintą knygutę odiniais 
viršeliais. Skaitydama ji judino lūpas ir lingavo. Langai buvo aprasoję. 
Kai kurie keleiviai languose buvo prasivalę ratukus, kiti — ne, bet vis 
tiek žiūrėjo pro langus, tarsi išsklaidyta pilkai melsva šviesa pati būtų 
buvusi pakankamai iškalbinga. 

Pirmiausia pervertė sporto puslapius. Mėgo skaityti apie nepopu- 
liarias sporto šakas, kurių niekad nežiūri, kur niekad nedalyvautų. To- 
kias kaip kanojų sportas, ledo ritulys. Moterų kriketas. Tai, kad tiek 
daug žmonių skiria šitiek laiko, pastangų ir aistros rungtyniaudami 

pagal teisėjų nustatytas taisykles, teikia vilties netikintiems. Paskui 
peržvelgė nekrologus, autorinius straipsnius, laiškus bei naujienas. 
Trys ketvirtadaliai JAV kariškių moterų atitinka sutrikusios mitybos 
kriterijus. Maiklas Keinas įtikino prodiuserius išleisti filmą „Ramusis 
amerikietis“ po to, kai jis buvo sulaikytas bijant, kad po Rugsėjo 
vienuoliktosios jis pasirodys antipatriotiškas. Baltieji rūmai atmetė 
Jungtinių Tautų kaltinimus, neva irakiečiai bendradarbiauja su juos 
tikrinančiais. Keli šimtai Britanijos karininkų vyksta į Katarą daly- 
vauti amerikiečių karo žaidime, bet Gynybos ministerija sako, kad tai 
neturi nieko bendro su Iraku. Keturiasdešimt septyni procentai britų 
mano, kad Sadamą Huseiną reikia pašalinti jėga, kiti keturiasdešimt 
septyni — kad ne. Po peržiūros „Sky Movies“ kompanijos kritikas 
pareiškė, kad „Dvynių“ bei antros „Žiedų valdovo“ dalies režisierius 
„užfiksuoja žiauriausias kada nors kinematografijoje matytas mūšių 
scenas, pastatydamas kamerą tiesiai tarp kraujo ir žarnų. 
Autobusas pasiekė „Angelą“, nusileido Pentonvilio gatve, įveikė 
kūgio formos įspėjamuosius kelio ženklus bei laikinas betonines 
pertvaras aplink Kings Kroso stotį. Tik prieš dvidešimt metų Ke- 
laso bendraamžiai klausė savęs, ar jei jie sulauks dvidešimt pirmojo 
amžiaus, jis turėtų būti aprašytas puikiais parkeriais ant iš sąvartynų 
išknisto popieriaus, pasišviečiant nuo lavonų nuplėštų deginamų 
skudurų ugnimi, paliekant jų pačių stingstančio kūno gabalėlius 
ant puslapių, kad juos nuvalytų. Tačiau šviesos tik tapo ryškesnės, o 
karinės atakos puikesnės. Invazija, kurioje sutiko dalyvauti, jau buvo 
parodyta kine tokiai publikai, kuri apie orkus su Sauronu „Žiedų 
valdove“ žino tiek pat, kiek ir apie Iraką bei Sadamą, tačiau jo šaliai 
tai reiškia daugiau. Šį rytą jis visur matė naujus visuotinės gerovės žen- 
klus: prie Šventojo Pankraso kylančią naująją europietiškų traukinių 
stotį; virš Justono geležinkelio stoties dangoraižyje augančią ligoninę; 
prie senojo Vemblio stadiono kranus, pasiruošusius jį išmontuoti 
ir už didžiulius pinigus pastatyti naują. Kai traukinys išvažiavo iš 
miesto, pro šalį blykstelėjo vienas iš naujų, greitesnių, traukinių, 
kurie jį pakeis. Jis buvo tarsi 2000-ųjų pasiuntinys, apie kurį, nors 
dabar tai jau buvo praeitis, Kelasas nostalgiškai pagalvojo kaip apie 
būsimą. Nereikalingas karas, kurio vienintelės aukos — savanoriai ar 
užsieniečiai, yra netinkamiausia prabanga tokios visuomenės, kuri 

negali pripažinti, kad turi daugiau pinigų, nei žino kaip jais save 
paguosti. Tai pastangos nusipirkti rimtį kitų žmonių kraujo kaina; 
burnoje pajusti didžių tragedijų žodžių skonį; mėgautis savo pačių 
pražūtimi bei puikybe, bet atšokti paskutinę minutę ir leisti antra- 
planiam veikėjui, kaip kokiam iečių nešėjui antikinėse tragedijose, 
imtis darbo, nors dėl savo ydų turėtum tai atlikti pats. 

Kelasas nekantriai laukė karo pradžios. 

Traukinys brovėsi į šiaurę kaip šykštuolis plėšydamas lietaus 
debesis nuo drėgno Midlendų dangaus. Žemumos buvo užlietos 
ir galvijų pilvai aptaškyti purvu. Miesteliai susiliejo vienas su kitu, 
elektros stulpai dailiai tempė savo laidus iš purvynės ir nė vienas 
žalias laukas nepraslysdavo pro langą nepastebėtas, o tai rodė kokia 
siaura sala. Kelasas snūduriavo. Į šiaurę nuo Prestono kraštovaizdis 
tarsi trūktelėjo ir susiklostė į aukštesnes už traukinį, plikas, geltonas 
kalvas. Oksenholme traukinys pravažiavo pro perone stovinčius žy- 
geivius. Prie pat bėgių augo pušys, dygiakrūmiai, buvo matyti už- 
tvankos akmenys, o šalia, per Peninus, kaip šešėlis vingiavo greitkelis. 
Karlisle Kelasas persėdo į vietinį slyvų kremo spalvos traukinį, kuris 
greičiau, nei kad jis prisiminė ar norėjo, zvimbė per žalias lygumas 
prie Solvei įlankos, kirto Anglijos-Škotijos sieną ir vėlyvą popietę 
atvežė į Damfrisą. 

Jis perėjo pėsčiųjų tiltą, išėjo iš stoties ir pasuko kairėn į Lokerbio 
kelią. Virš apsnūdusių raudonų plytų kotedžų bei vienaaukščių namų 
tvyrojo ramybė, languose nieko nesimatė, nes beveik visi jų gyven- 
tojai dirbo, mokėsi ar žiūrėjo popietines televizijos laidas, bet jis 
jautė, jog jie laukia jo atvykimo, kaip koridoriaus ir laukiamojo tyla, 
vedanti į tą vietą, kur jam pateiks galutinę sąskaitą. 

Kelasas priėjo netvarkingą Magurano gyvatvorę. Jis atkabino 
pusės žmogaus ūgio vartelius iš geležinių lankų. Ranka drebėjo. 
Atsidarydami vartai sukniaukė pažįstamu surūdijusiu dviejų tonų 
balsu ir jis žengė tris žingsnius iki durų. Uždėjo pirštą ant durų skam- 
bučio (šį baltą plastikinį mygtuką juodoje plastikinėje dėžutėje jis 
nerūpestingai paspausdavo) ir pažvelgė į dešinę. Ant palangės, tarp 
stiklo ir žaliuzių, stovėjo iš kažkokių senų atostogų parsivežtas suve- 
nyras — raudonai dažyta medinė žuvis su skyle per vidurį. Visada, kai 
tik jis čia ateina, ji ant tos palangės ir tik todėl, kad niekas nelinkęs 

jos nuimti. Kelasui buvo sunku prisiversti pagalvoti, kad jau įsikišo 
į penkių šių namų gyventojų reikalus: jis atliko savo žygdarbį ir ne- 
svarbu, ar paskambins, ar ne, nieko pakeisti nebegalima. 

Paspaudė mygtuką. Išgirdo atidarant vidines duris, kietos ran- 
kenos paspaudimo aidą plytelėmis grįstoje verandoje ir - Maguranas 
jau žiūri į jį. Maguranas dvejojo, jo akys lakstė nuo Kelaso batų prie 
veido ir Kelasas suprato, kad laišką jie jau gavę bei aptarę jo turinį. 

Abu vyrai tylėjo. 

— Atleisk, — atsiprašė Kelasas. 

— Tavo agentė sakė, kad tu Amerikoje, — tarė Maguranas. 

— Širyt grįžau. 

Maguranas apsisuko ir mostelėjo Kelasui galva, kad eitų iš pa- 
skos. Magurano tylėjime jautėsi ankstesnio barnio atgarsiai. Jis ėjo į 
virtuvę. Už jo, prie virtuvės stalo, Kelasas pamatė Sofiją, kuri stengėsi 
pamatyti, kas atėjo. Kai pamatė, kad tai Kelasas, žiūrėdama tiesiai 
prieš save, sukryžiavo rankas ant krūtinės ir atsilošė persverdama kėdę 
ant užpakalinių kojų. Ant stalo buvo du mobilieji, daugybė suglam- 
Žytų popierinių nosinaičių ir jų dėžutė, tvarkinga krūva neskaitytų 
rytinių laikraščių, butelis šampano ir Kelaso laiškas. 

— Mes ir patys grįžome tik šį rytą, - paaiškino Maguranas. 

— Laukė daug pašto, — nežiūrėdama nė į vieną tęsė Sofija. - Dau- 
giausia reklamos, bet ne tik... — jos balsas buvo šiurkštus ir drebantis. 

Kelasas stovėjo tarpduryje. Atrodė įžūlu atsisėsti ar nusivilkti 
paltą. Maguranas irgi negalėjo atsisėsti. Jis stovėjo prie kriauklės, 
nervingai gniaužydamas kumščius, ištiesdamas pirštus, žiūrėdamas 
tai į Sofiją, tai į Kelasą. 

Kelasas priėjo prie Sofijos ir uždėjo ant peties ranką. 

— Atsiprašau, — pasakė. — Atsiprašau už tai, ką padariau sekma- 
dienį ir už tai, kad parašiau tą laišką. 

— Kas man iš to tavo atsiprašymo? — žiūrėdama į jį paklausė Sofija, 
o jos akys ėmė blizgėti. - Pasakyk. Net nežinau, ant kurio iš jūsų 
pykti, — ji pačiupo dar vieną nosinaitę. — Vienas dulkinasi pakam- 
piais, o kitas man apie tai praneša. Po velnių, patrauk ranką ir sėskis. 
Ir nusivilk paltą. 

Kelasas padarė kaip buvo liepta. Jis atsisėdo per kėdę nuo Sofijos. 
Ji pasisuko į jį. 

— Prieš penkias valandas sėdėjau lėktuve susirūpinusi dėl tavęs, 
spėliodama, kur išvažiavai ir bijodama dėl tavo psichikos. Kodėl 
man atsiuntei tą laišką? Kaip manei jis man padės? Jis tavo draugas, 
ar ne? Turiu galvoje... — ji šniurkštelėjo, nusišluostė akis, nosį ir su- 
gniaužė nosinaitę, —... žinau atsakymus, bet noriu išgirsti, ką pasa- 
kysi. Nagi, - ji nusišypsojo ir vėl pasirodė ašaros. — Kalbėk. 

Kelasas svarstydamas prikando lūpą. 

— Nagi, - ragino Sofija. — Pasakok! 

— Pagieža, - lėtai ištarė Kelasas. — Pavydėjau Petui knygos. 

— O! — abu kartu šūktelėjo Maguranai ir kartu nusuko galvas. 

Sofija pasakė, kad jis klaikus melagis, o Maguranas nusijuokė 
lygiai taip pat, kaip Kelasas girdėjo besijuokiant seną žydą, kai tas 
pasakojo apie ypač absurdišką žmogžudystę, o pats buvo ištvėręs 
žvėriškumus. 

— Pavydėjau Petui, kad jis su Liucija, - dar kartą pabandė Ke- 
lasas. 

— Jau panašiau, bet nuo tiesos dar toli, - atidarydamas šaldytuvą 
ir imdamas iš jo nepilną butelį baltojo vyno ištarė Maguranas. 

Jis padėjo ant stalo tris taures ir kalbėdamas jas pripylė. Sofija jį 
stebėjo: 

— Ką darai? Ar jis vis dar gerbiamas svečias? 

— Adamai, kiekvienais metais tu atsiveždavai pas mus kokią nors 
stulbinančią, Dieve padėk man, nuostabiausią moterį... —- pradėjo 
Maguranas. 

— Tikrai? 

— ... ir pamatai mane, kartą gyvenime susidomėjus mergina... 

— Subingalvi tu, - įsiterpė Sofija. 

Kelasas nebuvo iš jos girdėjęs tokių keiksmažodžių. 

— ... nemaniau, kad tai šitaip uždegs tavo pavydą, - knisdamasis 
po šaldytuvą pakomentavo Maguranas. 

— Liurbi tu, turėtum, velniai griebtų, daug labiau ant jo pykti, — 
riktelėjo Sofija. — Sūrio tai gal neišimsi? 

— Tai, kas tada? — čiupdamas taurę ir makteldamas gurkšnį pa- 
klausė Kelasas. 

— Sofija, — linkteldamas žmonos pusėn, bet žiūrėdamas į Kelasą 


atsakė Maguranas. 

Jis atsisėdo kitoje stalo pusėje ir nutolęs nuo abiejų vienodu ats- 
tumu paėmė taurę ir atsipjovė sūrio. 

— Tu vis dar jos nori, — jis gurkštelėjo ir atsikando didelį gabalą 
sūrio. — Niekad nenustojai. 

— Viešpatie, — prispausdama delnus prie stalo ir stukteldama į 
juos galva šūktelėjo Sofija, — tu ne... 

— Paklausykit, — pakėlė balsą Kelasas norėdamas pertraukti Sofiją, 
nustebusi šypsena. 

— Paklausykit, — vėl pradėjo Kelasas. — Atvažiavau ne atsiprašyti. 
Man labai gaila ir norėčiau, kad niekad to laiško nebūčiau rašęs, bet 
tu teisi — iš mano atsiprašymų nėra jokios naudos. Sofija, atvažiavau 
pasakyti, kad pažįstu Petą nuo vaikystės ir giliai širdyje tikiu, kad ir 
ką jis ten darė su ta mergina tą vienintelį kartą, vienintelė moteris, 
kurią jis myli, esi tu. 

Jis pabaigė džiaugdamasis, kad pavyko viską pasakyti be pauzių, 
nemikčiojant ir nenukrypstant nuo temos. Apsimestinį Sofijos nu- 
stebimą pakeitė tikras. Kelasas pasisuko į Maguraną reikalaudamas 
patvirtinimo. Bastijanas jam pademonstravo, kaip galima sukurti 
alternatyvius religinius ritualus, ir jų privalumas tas, kad, ne taip, 
kaip tikriems tikintiesiems, netikintiesiems nereikia tikėti po žodžiais 
slepiama tiesa. Jie paprasčiausiai turi tikėti tais žodžiais. 

Maguranas pakėlė taurę, pažvelgė į ją, pasukiojo tai, kas buvo likę, 
išgėrė, trinktelėjo taurę ant stalo ir atsilošė kėdėje. Kelasas pradėjo 
prakaituoti. Prieš keletą dienų Sofijai ir Maguranui jis plačiai aiškino, 
kiek vienas žmogus gali pakenkti šeimyniniam gyvenimui. Vis dėlto, 
kaipgi Maguranas galėtų praleisti galimybę (Kelasas jam suteikia) 
reabilituotis? Antradienio rytą eidamas per pusnis į Čingateką, jis 
įsivaizdavo, kaip jo laiškas griauna šią šeimą ir galvojo, kad tai įsivaiz- 
duodamas užkeikia tą įsivaizduojamą tikrovę, kad taip neįvyktų. 

— „Giliai širdyje“, - pakartojo Maguranas. — Sugebi priversti savo 
širdį taip dirbti? Manoji visada dirba netiksliai. 

Jis trinktelėjo kumščiu į krūtinę. 

— Tau pasisekė, kad turi patikimą širdį. Manoji tegali plakti. Jei 
kalbėsime apie meilės matavimus, aš geriau imčiau skriestuvą ar li- 
niuotę, ar gal svarstykles. Bijau, kad man reikia kitos nuomonės. 

Nuskenuokite mano smegenis, peršvieskite rentgenu, įkiškite į užpa- 
kalį kolonoskopą, išvalykite mane ir duokite bario miltelių, - jis dar 
įsipylė vyno. - Padarykite man biopsiją. Nuvalykite mane tamponu. 
Paimkite mėginį. Persodinkite man tavo širdį ir aš atiduosiu tau 
savąją. Bet būk atsargus, nes mano širdis melagė. Tai poeto širdis, o 
poetai melagiai. Žinote, kad egiptiečiai prieš mirtį melsdavosi savo 
širdžiai, nes ja nepasitikėjo. Bijojo, kad dievams širdis apie juos pa- 
meluos. „O, širdie, - sakydavo, - neišduok manęs.“ 

Jis ketino tęsti, bet Kelasas jį pertraukė. Sofija irgi pradėjo kalbėti 
ir Kelasas užriko. 

— Nežinau, kaip judu tapote draugais, - pradėjo Sofija. - Jums 
abiem per daug patinka jūsų pačių balsas. 

Ji pasisuko į Kelasą: 

— Tu jo neklausai, nes galvoji, ką sakysi toliau. 

Tada atsigręžė į vyrą: 

— Otuįjungi Adamą ir leidi jam fone (kaip radijui) kalbėti, kol 
vėl ateina tavo eilė. Matau. O dabar išgirdau abu sakant, kad kitas 
manęs nori, kai iš tikrųjų nenori nė vienas. Petrai, Adamas manimi 
nesidomi. Jis manęs nekenčia, kad nebesu ta šešiolikmetė, kurios 
taip ir neišdrįso užkalbinti... 

— Netiesa, - įsiterpė Kelasas. 

—... ir jis pavydi tau, nes žino, jog visos jo įsivaizduojamos moterys 
pavirs paprastomis moterimis kaip aš, o jis tiki, kad radai poetišką 
eliksyrą ir mylėsi mane amžinai dėl mano nuostabaus vidaus. Štai 
todėl jis ir parašė tą bjaurų laišką. Matai, jis nesako, kad tai netiesa. 
Ką gi, Adamai, jis nerado. Matai, jei jis mane mylėtų, — ji viena al- 
kūne atsirėmė į stalą ir pasilenkė prie Kelaso, - tai nebūtų kišęs savo 
pimpalo į ne ką už jo dukterį vyresnę mergaitę, kai aš buvau tame 
pačiame name. Ar būtų? 

— Mane pykina nuo visų tų kalbų apie meilę, - nusipurtė Magu- 
ranas atsistodamas. — Ar turim duonos? 

— Duoninėje yra šiek tiek „Ryvitos“, - atsakė Sofija. 

Kelasas pajuto norą pasišalinti. Pabėgti. Čia ne jo namai. Ma- 
guranas padėjo traškučius į ant stalo stovinčią lėkštę, įdėjo dar sūrio 
ir ėmė atidarinėti kitą butelį vyno. Sofija paėmė traškutį, perlaužė 
perpus, atsilaužė gabalėlį nuo vienos pusės ir įsidėjo į burną. 

— Įdomu, ar jai buvo smagu, - pratarė. — Tavo mielajai Liucijai. 
Nesi šaunus meilužis. 

— Ar suprastėjau? — vėl pasigirdo brutalus Magurano juokas. 

— Sakyčiau, tapai paviršutiniškas, neatidus. 

— Dėl Dievo meilės, po dvylikos metų. Žinau tavo klitorio 
skonį. 

— Žinai ir kumpio skonį, bet tai netrukdo tau jo šlamšti. 

— Geriau eisiu, — pakilo Kelasas. 

Maguranas ištiesė ranką, pastūmė jį atgal į kėdę ir kreipėsi į So- 
fiją: 

— Nori, kad tave palikčiau? Nes aš nenoriu. 

— Tu neišgyventum, - atsakė Sofija. - Prisimink, kokios būsenos 
buvai, kai aš tave radau. Tavo lovos skylėse gyveno parazitai. 

— Neatsakei į klausimą. 

— Nenoriu, kad dulkintumeis pakampėmis. 

— Nori, kad tavimi žavėčiausi? Žaviuosi. Nori, kad girčiau? Giriu. 
Nori su manimi keliauti? Aš noriu keliauti su tavimi. Nori su manimi 
dalytis lova? Noriu dalytis lova su tavimi. Nori dalytis gyvenimu? Ir 
aš to noriu. Ar tau to negana? 

— Neįdėjai manęs į savo knygą. 

— Veiksmas joje baigiasi anksčiau, nei tu mane radai. 

— Nenoriu būti tokia, kokią abu įsivaizduojate! — išraudusi išrėkė 
Sofija. - Kaip, jūsų nuomone, jaučiasi moteris, kai poetas ima su ja 
elgtis pragmaciškai? Nenoriu būti, kokia esu. Noriu būti, nors aki- 
mirką, moterimi, kokią įsivaizdavo jis, - bakstelėjo nykščiu į Kelaso 
pusę. | 

Jie išgirdo atsidarant duris ir į kambarį įėjo uniforma vilkinti An- 
džela. Visi atsistojo ir, prieš Sofijai ją stipriai apkabinant, Kelasas jos 
veide spėjo pastebėti susirūpinimą. Kai mergaitė ištrūko iš motinos 
glėbio, ją dėmesingai pabučiavo Kelasas ir tėvas. 

— Jergutėliau, - nusistebėjo Andžela, - matyt, niekad manęs 
vienos neišleisite atostogauti, jei visi taip puolate, kai jūsų nebuvo 
vos keletą dienų. 

— Kur tavo sesuo? — pasidomėjo Sofija. 

— Neturiu žalio supratimo. Ko čia triukšmavote? - ji atidžiai ap- 
žiūrinėjo veidus, pozas, taures. 

Visi trys suaugusieji atsisėdo įtikinėdami, kad nieko neatsitiko 
ir pasiūlė prie jų prisijungti. 

Andžela prisimerkė. 

— Judu barėtės, o jis irgi kažkaip įsipainiojęs, — kryptelėjo galva 
į Kelaso pusę. - Uliavojat vidury dienos ir vienas kitą dėl kažko 
kaltinat, — ji papurtė galvą. - Čia nėra nekaltų. Visi jūs kalti, nes 
esat seni. 

Andžela užlipo į viršų. Visi trys panoro pasakyti ne „aš nekaltas“, 
bet „aš nesenas“ ir tai suvokę buvo pritrenkti. Pasijuto vieningi. 

— Nesu sakęs, bet man visada buvo keista, kad tais pačiais metais 
ieškojai manęs, o paskui Peto, — į Sofiją kreipėsi Kelasas. 

— Tai tik rodo, kam ji teikė pirmenybę, - sumurmėjo Maguranas. 

— Kartais savęs klausdavau, ar nebeatėjai pas mane, nes radai 
ji, - dar įsipildamas vyno ir pasiimdamas sausainį su sūriu garsiai 
mąstė Kelasas. — Pats tau daviau jo adresą... 

- Jei nori pasakyti, kad buvau tokia pat kvaila idealistė kaip tu, 
neklysti, — atsiliepė Sofija. - Dabar tu protingas, grįžai iš Amerikos. 
Taip? Ko ten važiavai? Dėl moters, kurią sutikai Afganistane? 

— Astridos. 

Sofija paklausė, kas atsitiko. 

— Paaiškėjo, kad ji turi kūdikį. Išsiaiškinau, kad ji geria. Ir dabar 
aišku, kad buvau pasirengęs ją palikti, kai tik viską sužinojau. 

Maguranas ir Sofija nusijuokė, paskui atsiprašė ir pažiūrėjo į jį 
su gailesčiu. 

— Tikrai? — pasitikslino Sofija. 

— Ne, — Kelasas. - Nebuvau. 

— Į tave nepanašu. 

— Mes dar ketiname susitikti. Bet neišgerti. 

Į kambarį įėjo Fergiusas su savo amžiaus ir ūgio draugu. Jie nešėsi 
pirkinių krepšius. Fergiusas pasisveikino su tėvais ir paklausė: 

— Ar jūs neprieštarausite, jei mudu su Džeku paruošime pietus? 

— Nežinau, ar šitaip mane diskvaliikuodami pakankamai man 
padedate, - suabejojo Sofija. - Maisto visiems užteks? Manau, 
būsim... septyniese. 

— Nu, -arsiliepė Fergiusas. — Tešloje kepti kalakutienos eskalopai 
su spanguolių padažu. 

'— Vadini tai maistu? — pasišaipė Maguranas. - Ei, Džekai, at- 
sargiai. 

Fergiuso draugas iš vidinės švarkelio kišenės išsitraukė aštuonių 
colių ilgio nerūdijančio plieno peilį. 

— Čia mano virėjiškas peilis, — paaiškino. — Padovanojo per gim- 
tadienį. „Sabatier“ firmos. 

Visi trys suaugusieji tylėdami stebėjo, kai berniukai užrišo viens 
kitam baltas prijuostes ir puikuodamiesi, lengvai (kaip jauni mėsi- 
ninkai) naudodami įrankius, kibo į darbą. 

— Fergiusai, nusirišk kaklaraištį, - paliepė Sofija. 

— Vakar kalbėjau su Laijamu, — pradėjo Maguranas. — Skambino. 
Manė, kad galės susisiekti su tavimi. 

Žvilgrelėjo į Sofiją ir atsisuko į Kelasą. 

— Grįžęs nešnekėjai su juo? Ketina tą čekį išgryninti. Daug ten 
visko sugadinai. Bet dėl Taros gali nesijaudinti. Laijamas tau atleidžia. 
Dar daugiau. Jis mano, kad pasielgei drąsiai. Liepė tau pasakyti, kad 
suprato, ką mėginai padaryti. 

— Prakeiktas šunsnukis. 

— Adamai, berniukai. 

— Tokie kaip Laijamas retai susiduria su nuoširdžia aistra, - po- 
rino Maguranas. - Ypač su malonaus, vidurinės klasės vaikino kaip 
tu. Jaučiasi... pagerbtas. Jis tikrai patenkintas, kad privertei pasijusti 
vienu iš nukentėjusių. Štai ką jis pasakė „iš pradžių supykau, o paskui 
supratau, kad mano pyktis toks pat, kaip ir tų afganistaniečių bei 
irakiečių, kurių namus be jokios priežasties subombardavo, ir tada 
supratau, ką Adamas bandė man pasakyti “. Ketina apie tai parašyti 
straipsnį. | 

— Tai bent liurbis. Kas jis mano esąs? Jis mane supranta! Jei grįž- 
čiau ir sudeginčiau jo namus, nužudyčiau jį patį, išprievartaučiau 
žmoną ir dukterį, ar ir tai suprastų? 

— Adamai! Liaukis. 

— Aha, - pritarė Maguranas. - Dabar apie Margaritą. Ji neketina 
tau atleisti. Tikrai. Nenori daugiau tavęs matyti. Mano, kad karas 
nedavė tau įgaliojimo veikti jo vardu jos namuose. Sakė, kad esi 
apgavikas... 

— Taip ir pasakė? 

— ... pasakė, kad neturėjai nei teisės, nei priežasties vaidinti nio- 
kojančio karo angelo. Sakė, kad tai šventvagystė. 

— Tikrai pavartojo žodį „šventvagystė? 

— Adamai, ji buvo labai griežta. Nori, kad tęsčiau? 

Kelasas linktelėjo. 

— Ji pasakė, kad kai žmonės numeta bombą, nesvarbu, ar jie taip 
daro norėdami sunaikinti tavo namus, ar parodyti, kas būna, kai tavo 
namai sunaikinti. Viskas, kas yra, tai bomba. 

— Jei ji mano, kad tai sunaikinimas... 

— Tik sakau, ką sakė ji. Kad tu užsikrėtęs. Kad pasigavai kažką. 
Gal karuose. Gal anksčiau. Ir, kad ir kas tai būtų, šis užkratas, anot 
Margaritos, tai begalinis tylos troškimas. Ir labai keista, kad to nori 
žmogus pragyvenimui užsidirbantis iš žodžių. Bet kažkaip, sakė ji, tu 
užsikrėtei neapykanta skirtingoms nuomonėms bei įtikinėjimui. Ne- 
gali pakęsti, kad žmonės turi naudoti šiuos griozdiškus instrumentus, 
kad atvertų vienas kitą. Margarita mano, kad rašydamas vieną iš savo 
aistringųjų skubių pranešimų apie karo baisumą, pamilai niokojimą 
dėl po jo atsirandančios tylos. Tau atrodo, kad jėga yra tiesa, nes tai 
pabaiga, po kurios įsivyrauja tyla. 

— Įsirašei Margaritos kalbą, ar ne, ir išmokai atmintinai? 

— Neturėjai to išgirsti. 

Kelasas pažvelgė į Sofiją. Berniukai ryžtingai žvangino peiliais, 
skambėjo dubenys, barškėjo lentelės. 

— Ar tu ten buvai, kai Margarita šitai pasakė? 

Sofija pasilenkė prie jo ir nuleido balsą, kad Fergiusas ir Džekas 
negirdėtų. 

— Prisimenu pirmąjį kartą, kai atsiuntei man eilėraštį. Pamačiau 
tave kitą dieną ir niekaip nesupratau, kodėl tai parašei, taip sunkiai 
dirbai rašydamas tokias aistringas eilutes, 0 po to su manim nešne- 
kėjai. Dabar, žinoma, suprantu. Eilėraštis nebuvo apie mane. 

— Visai ne, — sugargė Kelasas. 

Jo burna išdžiūvo ir jis praskalavo ją vynu. Jie visi jau buvo šiek 
tiek įkaušę. Kelasas pastebėjo, kad Fergiusas ir Džekas apsirūpino sti- 
klinėmis, iš kurių beruošdami maistą kartkarčiais atsigaivindavo. 

— Baigdamas noriu pasakyti, kad Margarita norėjo tau pasakyti, 
jog turi ištaškytų fotografijų negatyvus, bet patys estampai, kuriuos 

sunaikinai, buvo unikalūs. Matyt, taip meninėj totografijoj būna. Ji 
pati padarė tuos estampus ir nebegali tokių pačių padaryti. 

— Ar ji minėjo Siksto koplyčią? 

— Ji palygino tai su kažkuo, kas yra arčiau namų. Liepė įsivaiz- 
duoti, kas būtų, jei ji ištrintų tavo knygų kompiuteryje rinkmeną. 
Kaip jaustumeis, ji klausė, jei ji taip padarytų ir pasakytų, kad nesi- 
jaudintum, nes turi siužetą ir veikėjus savo galvoje ir vėl galėsi viską 
parašyti? Nežinojau, kad ji tokia svarbi meno pasaulyje. Kiekvienas 
iš tų estampų verti po dešimt tūkstančių svarų ir ji nori, kad jai su- 
mokėtum. Kąsnis iš tavo didelio avanso. 

Kelasas išsiviepė ir papurtė galvą. 

— Nutiko kai kas puikaus, — pranešė. — Prancūzija ir Amerika 
susijungė, kad išgelbėtų Europą su Amerika nuo galimo karo. 

Jis papasakojo Sofijai ir Maguranui apie „Karpaty Knox“ lei- 
dyklą ir savo ketinimus mokytis arabų ir irakiečių kalbų. Dar pridėjo 
pagražinimą, kuris jam staiga toptelėjo į galvą: parduos butą Lon- 
done, sumokės skolas ir iš karto po invazijos, kai bus žemos kainos, 
o užsienio valiuta paklausi, nusipirks porą butų Bagdade. Draugai 
klausėsi. Baigdamas pasakyti, ką ketino, širdyje pajuto skausmą, kad 
pasielgė nepataisomai blogai. Jį ėmė graužti mintis, kad jam iki mir- 
ties neatleis moteris, kuri jam patiko. Ir tai nepraeis. 

Kelasui už nugaros pasirodė Džekas. Jo rankoje buvo lėkštė skre- 
bučių su šviežiais pomidorais, padėjo ją ant stalo klaikiai nerūpes- 
tingai, tarsi Maguranų virtuvė būtų gausiai lankomas baras, ir jame 
jis kas vakarą lankytojams patiektų baisybę tokių lėkščių. 

— Ačiū, — padėkojo Kelasas. 

— Jie greit auga, - įvertino Maguranas pasiimdamas kąsnelį. 

— Tėti, tu Džekui skolingas dvidešimt svarų už bakalėjos prekes, — 
informavo Fergiusas. 

— Ką? — pasipiktino Maguranas. — Palikau tau ir tavo seserims 
šešiasdešimt. 

— Andžela pasiėmė dvidešimt. 

— Kam? Atsargiai su tuo svogūnu. Neįsipjauk. 

— Nežinau. 

Maguranas išdidžiai nužingsniavo į viršų ir iš ten pasigirdo 
šauksmai. Sofija atsistojo, prisitraukė kėdę prie Kelaso, pasilenkė ir 
ėmė šnekėti labai tyliai, beveik pašnibždomis. 

— Kitu metu sieločiausi dėl tavo kelionės į Iraką, — šnibždėjo. — 
Bet dabar man tai nerūpi. Turiu savų bėdų. Pavyzdžiui, galėčiau jį 
palikti. Turėčiau. Myliu vaikus, bet nenoriu dėl jų tapti kaline. Mūsų 
draugai vienišiai ateina čia, sėdi virtuvėje kaip tu ir viską stebi, tarsi 
tai būtų zoologijos sodas. Ir nebežinau, kurioje grotų pusėje esu aš. 

— Aš turiu daugiau laisvės, negu bet koks gyvūnas, - atsiliepė 
Kelasas. — Tikiuosi neišsiskirsite. 

— Aišku, turi taip sakyti, — gūžtelėjo pečiais Sofija. - Jei taip at- 
sitiks, tu lankysi jį, bet ne mane. 

— Kalbu ne tik apie savo sąžinę. Tikrai viliuosi, kad liksite kartu. 

— Man nereikia tavo vilčių. Noriu ko nors konkretaus. Nenoriu 
čia sėdėti kaip kokia jūreivio mylimoji, kol jis ūžauja po pasaulį su 
ką tik išleista knyga ir pusiau gyvu lytiniu potraukiu. Ką gali man 
pasakyti? Ar tai buvo vienintelis kartas? Ar jis jau seniai dulkinasi su 
kitom? 

Tiesą sakant, Kelasas nežinojo. Jis įtarė, kad Maguranas buvo ir 
bus neištikimas. Pažvelgė Sofijai į akis: 

— Ne. 

Ji nusisuko. Norėjo juo tikėti. 

— Gal išsiaiškinsime, - tyliai pasakė Sofija. 

— Kiek laiko tai užims? 

— Manau, apie keturiasdešimt metų. 

— To ir reikia? Laiko? — susijaudino Kelasas. — Ar šitos kalbos man 
reikia mokytis? Ne arabų? 

— Laiko sunku išmokti. Labai ilgai trunka, - pirmą kartą tą vakarą 
be pagiežos nusišypsojo Sofija. — Klausyk, o šita tavo Irako avantiūra 
dėl pinigų? Juk tai ne koks nors mėšlinas kaltės išpirkimas? 

— Tikiuosi, kad jūs visi atvažiuosit į Bagdadą manęs aplankyti, kai 
ten apsigyvensiu, — atsiliepė Kelasas. — Gal kitą rudenį, kai šalčiau, 
arba 2004-ųjų pavasarį. Gal man pavyks įsigyti namą su baseinu. 
Nežinau, ar jie dar tebeturi namų su kolonada ir vidiniais kiemais. 
Man patiktų. Su fontanu viduryje. Šešėlis yra viskas. Geras šešėlis, 
vandentiekis ir didelė biblioteka. Ir kantrybė. Nežiūrėk taip į mane! 
Nemanyk, kad neišmoksiu ir arabų, ir kantrybės tuo pačiu metu. Ne- 
manyk, kad negalėčiau Bagdadui atiduoti keturiasdešimties metų. 


Sofija papurtė galvą. 

— Nesi ten net buvęs. Nežinai, koks jis. 

— Tai ir yra esmė, - tvirtino Kelasas. - Mano įsivaizduojamas 
Bagdadas nieko nereikalauja iš irakiečių. Tik iš manęs. 

— Reikalauja, kad jie tavęs nenužudytų. 

— Statyčiau filmą, — dėstė Kelasas. 

Fergiusas su Džeku nustojo pjaustyti, viską apžvelgė, pasižiūrėjo 
vienas į kitą ir įvertino savo darbą. 

— Pasilik, — pakvietė Sofija. 

— Kad mane nubausštų, ar atleistų? | 

— Dėl Dievo meilės! - dėdama rankas jam ant pečių ir papurty- 
dama šūktelėjo Sofija. — Tiesiog, kad čia būtum! 

Į kambarį įėjo Andžela ir Maguranas iš paskos. Jie šaukė vienas 
ant kito ir Sofija prisijungė prie jų. 

Atsitiko štai kas - Andžela pasidarė tatuiruotę. Jei būtų galėjęs 
rinktis iš dviejų — narkotikai, ar tatuiruotės, Maguranas labiau būtų 
norėjęs, kad ji būtų nusipirkusi narkotikų, bet ji pasidarė tatuiruotę. 
Dar labiau jį siutino tai, kad tatuiruotė buvo tokioje intymioje vie- 
toje, kad Andžela griežtai atsisakė parodyti, ką įsigijo už jo pinigus. 

Kerė įkišo galvą pro duris, pažiūrėjo į tris besiriejančius žmones 
ir į du su peiliais besisukiojančius berniukus, mirktelėjo Kelasui ir 
užlipo į viršų. Kelasas jai nusišypsojo, bet ji nebepamatė. Ji panaši 
į savo motiną. Tokios pat juodutėlės blakstienos ir blyškios lūpos. 
Betgi Sofija ne Kerės motina, ar ne? Iš Magurano, Sofijos ir Andželos 
lūpų liete liejosi žodžiai. Rytoj jie nebeprisimins visos to iškalbėtos, 
užgaulios tiesos. Nebeprisimins jau po poros valandų. 

Kelasas atsistojo. Kažkas išliks. Bereikšmis kontūras. Bet jis nebus 
visai bereikšmis. Upę turi pažinti iš jos vagos, o ne ragaudamas kie- 
kvieną lašą, kuris, prateka pro šalį, einant jos krantu. 

Pasitaręs su berniukais, Kelasas ėmėsi labai rūpestingai dengti 
stalą pietums. 

S dbdnis Tahoe, kuriuo važiavo Rafaelis, Zakas ir Juhiu sustojo. 
Trejos durelės iš karto atsidarė, vyrai išlipo ir lėtai pasuko prie už jų 
sustojusio Kelaso ir Astridos Mitsubishi. Rafaelis buvo prisimerkęs 
nuo saulės ir nuleidęs galvą. Jis norėjo pasitarti, kur reikėtų vykti 
toliau ir dėl kitų jam rūpimų klausimų. Beveik parą praleido konsul- 
tuodamasis su kolegomis karo lauke ir Amerikoje per savo „Afurają“, 
arabų palydovinių telefonų firmą. Mažai miegojo. 

Abu automobiliai buvo stabtelėję šalia viaduko, kuris ėjo virš 
sezoniškai išdžiūstančios upės vagos ir, jų nuomone, vedė į Basrą. 
Kelias buvo tiesi, gerai padaryta degutbetonio linija, juoda palyginti 
su po dykumą pasklidusiais piktžolių plotais. Daugiau transporto ant 
kelio nebuvo. Nebuvo nei žmonių, nei pastatų, nei vėjo, nei garsų. 
Kelasas užgesino variklį ir jiedu su Astrida išlipo. Stovėjo visi penki 
greta, įsiklausydami į save, ir visi be perstojo žvelgė į tolį bandydami 
pamatyti kokį nors judėjimą ar dūmus, išskyrus Juhiu, kuris dairėsi 
į kitų keturių veidus. Nuo karščio Kelasui svilo nugara. Jis buvo nu- 
sivilkęs neperšaunamą liemenę, bet vienintelis tebebuvo su šalmu. 
Pietuose, iš kur jie buvo atvažiavę, pamatė du karinius sraigtaspar- 
nius. Jie buvo taip toli, kad gausmo nesigirdėjo, ir galėjai juos pažinti 
tik iš pelenų spalvos kontūrų. Apdegę gabalėliai, atskrieję iš tolimos 
ugnies linijos. Po kelių sekundžių jų nebesimatė. 

Juhiu ir Zakas rūkė. Rafaelis bijojo, kad Basra pralaimės ir jis to 
nepamatys. Kelasas irgi norėjo būti ten, kad pamatytų pagrindine 
gatve riedančius britų tankus; besivaipančius vadus — juodos beretės ir 

balti dantys įdegusiuose veiduose; džiūgaujančią margaspalvę minią; 
kabančias ant tankų vamzdžių gėles; ant tankų bokštelių kopiančias 
merginas vasarinėm suknelėm, kad pabučiuotų kareivius ir baltai 
vilkintį vyrą, skelbiantį laisvę. Tokį vaizdą buvo lengva įsivaizduoti, 
nes tai net nebuvo įsivaizdavimas, o prisiminimas. Ir net ne prisimi- 
nimas, ką jis matė, bet prisiminimas dokumentinių kadrų, kai britų 
tankai išlaisvino Europą 1944-aisiais, išskyrus baltai vilkintį vyrą. 
Jį prisiminė iš filmo „Kasablanka“. Čia merginos nevilki vasarinių 
suknelių ir nebučiuoja pašaliečių. Ir iš kur jos galėtų gauti gėlių? 

Astrida turėjo žemėlapį. Ji bakstelėjo, kur, pasak jos, jie buvo. 
Basra vos už dvidešimties mylių. 

Rafaelis pamindžikavo, pasukiojo savo telefoną su dirigento laz- 
delės dydžio antena rankoje ir ėmė zyzti: 

— Nežinau. Matau tai rytdienos laikraščio „Post“ pirmame pusla- 
pyje. Velniai griebtų, man reikia, kad būtų nurodytas laikas ir vieta. 

— Tai nuostabus kelias, - ėmė aiškinti Kelasas. — Jis veda tiesiai 
į Basrą. Ten, už mūsų, yra penkiasdešimt tūkstančių britų ir ameri- 
kiečių karių, kurie nori paimti Basrą, o mes esame vieninteliai žmonės 
ant šito kelio. 

— Man atrodo, kad viskas jau baigėsi, - pareiškė Zakas. - Jei 
tikėsime BBC, Amerikos kariuomenė jau pusiaukelėje į Bagdadą. 

— Jie tik prieš dvi dienas startavo, - paprieštaravo Kelasas. 

— Važiuokime arčiau prie Basros, - pasiūlė Astrida. — Viską dary- 
sime labai atsargiai. Darykim taip: pajudam, sustojam, apsidairom, 
judam. 

— Visureigiais vežantis du šimtus litrų kuro, čia niekad nebus 
saugu, — priminė Kelasas. 

Jie nutilo, dairėsi, klausėsi, sukinėjosi. 

— Girdit? — paklausė Kelasas. 

— Aha, panašu į vyturį. Taip? 

— Tarp dviejų armijų neturėtume išgirsti tokio garso. Tai blogas 
ženklas. 

— Ai, jei irakiečiai ketintų kautis, jau būtų tai padarę. 

— Būtent dabar jie man mažiausiai rūpi, - pareiškė Kelasas. — Argi 
nesupratote, ką tas mūsų matytas karinis malūnsparnis mums pra- 
nešė? „Situacija prie Zubairo sudėtinga.“ 

— Ten Zubairas. 

— Ir dar jis pranešė: „Neapšaudomos teritorijos. 

Visi pakėlė galvas į viršų. Dangus buvo tuščias ir tylus. Girdėjosi 
tik vyturėlio čirenimas. 

— Ant mūsų automobilių oranžiniai numeriai, —- niūrokai tarė 
Rafaelis. 

— Kas tai? Naujasis indėnų taikos šokis? — nusijuokė Kelasas. — 
Kulkos nuo jų atsimuš? 

Jis tai pasakė aukštu spigiu balsu ir pats pagalvojo, kad nuskam- 
bėjo baikščiai. Ir tikrai bijojo. Dar pagalvojo, kad norėtų nesinervinti, 
jog kiti tai supras. Paklausė Juhiu ir tas truktelėjęs pečiais pasakė, kad 
važiuos ten, kur ir Zakas su Rafaeliu. Jie jam moka ir jis vienintelis 
jų vertėjas. 

— Na, tai kas už tai, kad važiuotume toliau? — paklausė Rafaelis 
ir visi, išskyrus Kelasą, pakėlė rankas. 

— Galėčiau važiuoti su jais, o tu važiuok atgal, — kreipėsi į jį Astrida. 

Kelasas žvelgė į jį su akivaizdžiu abejingumu žiūrinčią Astridą, 
jau supratęs, kad tai nereiškia, jog jai nerūpi. Atvirkščiai — ji jautė 
didžiulę atsakomybę dėl kitų ateities. 

— Žinoma, norėčiau, kad liktum su manim,- pridūrė Astrida. 

Nuo tada, kai prieš keletą dienų ji prisijungė prie jo Kuveite, jis 
pastebėjo besidžiaugiąs, kad iki galo jos nesupranta. Neatrodo, kad 
jis tapo kantresnis, kad išmoko labiau vertinti laiką nei įvykius ar 
žodžius, iš kurių jis susideda. Jis patikėjo, ką Astrida jam kartą buvo 
sakiusi: „Žmonės negali pasikeisti, tik jų savybės sustiprėja“. Ar jis jau 
išmoko matyti žmones bei šalis, ar visada galėjo tai daryti? Jis atsisegė 
šalmo dirželį, nusiėmė jį ir persibraukė pirštais plaukus. Anksčiau, 
tokiose situacijose, jis būdavo drąsiausias. Tais kartais turintieji vaikus 
bei mylimuosius būdavo atsargesni. Dabar jų grupėje buvo penki 
vaikai, dvi žmonos ir partneris. Jau vien tik Juhiu turėjo žmoną ir 
tris vaikus Beirute. Jų pramuštgalviškumas rodė šio sumanymo praš- 
matnų žavesį bei mastą. 

— Keturi prieš vieną, - konstatavo Kelasas, pabelsdamas krum- 
pliais į savo šalmą tris kartus ir vėl užsidėdamas jį ant galvos. — Gerai. 
Važiuojam. Mes gi atnešėm į Iraką demokratiją, ir tai visai nepa- 


kenkė. 

Kai jie patraukė prie mašinų, Kelasas šūktelėjo, kad dabar jų su 
Astrida eilė važiuoti priekyje. Jis užvažiavo Mitsubishi ant viaduko 
ir galiniame veidrodėlyje pamatė, kad Zžboe už jų. Astrida žiūrėjo 
"tiesiai į priekį. Pajutusi, kad jis į ją žiūri, nusišypsojo. 

— Ar mes tave privertėm? — paklausė. 

— Pasakyk, ką nors gražesnio, — paprašė Kelasas. — Noriu išgirsti, 
ką nors svarbaus. Kokią seną istoriją. Nekenčiu šito tuščio kelio. Ar 
plaukeliai tau ant sprando nesistoja? 

— Man patinka, kai taip būna. Paprastai man taip būna, kai naktį 
einu į mišką. Žinai pasakojimą apie Artemidę ir Akteoną? 

Astrida pradėjo pasakoti. Kelasas paėmė ją už rankos ir klau- 
sėsi, kaip medžiotojo supykdyta deivė pavertė medžiotoją elniu, o 
jo šunys jį sudraskė. Po valandėlės, dykumos tyloje, jis pajuto, kad 
jo sąmonė pasidalija į dvi dalis. Jis vis dar buvo Adamas Kelasas prie 
automobilio vairo, stebintis priešais bėgantį kelią, bet tuo pačiu metu 
jis buvo kitas, nutolęs, savo paties variantas, stebintis važiuojančius 
Kelasą ir Astridą. Jie atrodė taikūs ir susimąstę, gana malonūs bei 
ganėtinai alkani, panašūs į laimingus žmones, kuriuose po lygiai 
pasiskirstė vilties ir pralaimėjimo, nors, aišku, stebėjus tik akimirką, 
sunku pasakyti, kaip yra iš tikrųjų. Gal jie šiek tiek užsisvajojo. Ste- 
bėtojas truputį atsitraukė, kol Kelaso ir Astridos nebebuvo galima 
pažinti — jie tapo dviem tamsiais siluetais automobilyje. Stebėtojas 
didino atstumą. Abu automobiliai vis labiau mažėjo, susiliejo su 
kraštovaizdžiu ir, rodos, vis labiau lėtėjo, ko! savo tinklinio ekrano 
nespalvotame švytėjime stebėtojas tematė tik dvi tamsias dėmeles, 
lyg uteles ropojančias tuščiu keliu per dykumą. 

